
I skyrius 
VIENOS VALSO ATSIRADIMAS 


Viena. Milžiniškas viliojantis miestas. Nepakartojamai ža- 
vūs rūmai ir paminklai, gatvės ir parkai — čia kūrusių 
genijų J.Haidno ir V.A.Mocarto, L.van Bethoveno ir F.Šū- 
berto tylūs atminimo saugotojai. Su šventa pagarba žmo- 
nija taria jų vardus. Su meile visas pasaulis mena ir Jo- 
haną Štrausą, savo nuostabiais valsais išgarsinusį senąją 
žaviąją Vieną. 

Ir žilasis gražuolis Dunojus, išdidžiai plukdantis sa- 
vo vandenis, žydrai mėlynas atrodo todėl, kad tokį jį ap- 
dainavo nemirtingasis valso karalius. Ir Vienos miškas iš- 
rodo paslaptingai žavus didžiojo stebukladario „muzikinių 
pasakų“, skambančių po visą pasaulį, dėka. 

Štrausas nepaprastai jautė nepakartojamą Duno- 
jaus sostinės žavesį, visa širdimi mylėjo jos nuostabų, vaiz- 
dingą ir savitą grožį. Iš švelnių, jausmingų jo valsų melo- 
dijų, tarsi perregimo rūko, iškyla XIX amžiaus Viena — 
tokia, kokia ji jam atrodė prieš šimtą metų. 

Viena ir Štrausas. Kaip tampriai žmonių sąmonėje 
susipynė šie du žodžiai! Juk Viena neatskiriama nuo 
Štrauso, kaip Štrausą sunku įsivaizduoti be jo gimtojo 
miesto. Todėl ir pasakojimą apie didįjį valsų kūrėją mes 
pradėjome nuo Vienos. 

Tarytum žavus lotosas Viena išaugo iš Dunojaus 
vandenų. Nuostabiais architektūros kūriniais pasipuošė jo 
pakrantės. O aukščiausiai į dangų iškilo šv. Stepono ka- 

tedra — žmogaus fantazijos įsikūnijimas, išniręs iš vidu- 
ramžių gniaužtų. 

Viena — senos muzikinės kultūros miestas. Jis iš- 
kilo mūsų eros pradžioje kaip Romos legionų tvirtovė ana- 
pus Alpių. Vieta pasirinkta gera — prie milžiniškos upės, 
kuri buvo svarbus susisiekimo kelias. Švelnūs šilti vėjai 
lydėjo pirmuosius Romos naujasėdžius, įsikūrusius tose 
vietose. Savo stovyklą jie taip ir pavadino — Vindobona, 
tai yra „Gerosios vėtros“. Archeologai vis dar randa seno- 
sios epochos, kai miestas tik kūrėsi, pėdsakus: kalavijus ir 
anforas, žibintus ir apyrankes, kaulines fleitas, metalinius 
cimbolus, o ant vieno antkapinio akmens užtiko Kajaus 
Valerijaus vardą: šis XV legiono trimitininkas į Dunojaus 
pakrantes atnešė tolimojo Tibro melodijas. 

Bėgo amžiai. Barbarų antpuolius, gaisrus, potvy- 
nius, epidemijas — ko tik nepatyrė Vindobona. Tačiau po 
kiekvieno sukrėtimo ji pakildavo tarsi Feniksas iš pelenų 
ir pradėdavo dar intensyvesnį gyvenimą. Kitaip ir būti ne- 
galėjo. Darbštūs gyventojai vėl imdavosi kirvių, menčių ir 
dirbdavo su daina, gydydami žaizdotą miesto kūną. Įsikū- 
ręs sankryžoje kelių, einančių iš pietų į šiaurę ir iš vakarų 
į rytus, miestas atkakliai priešinosi sunaikinimui. 

XII amžiaus metraštyje Viena minima kaip stambus 
amatų ir prekybos centras. Čia sparčiai vystėsi mokslas ir 
menas. Vienoje įkurtas vienas seniausių universitetų Eu- 
ropoje. 

Muzika nuo seno tapo neatskiriama miesto dalimi. 
XIII amžiuje minezingeris Valteris fon Reientalis išgarsėjo 
kurtuazinėmis dainomis, šlovinančiomis meilę nuostabia- 
jai damai. Jo brolis Neichartas — pirmųjų linksmų melo- 
dijų, artimų liaudies šokiams, autorius. Senieji metraščiai 
kruopščiai saugoja dainininkų ir muzikantų vardus: Val- 
terio fon der Fogelveidės, kurio poemos buvo kupinos nuo- 
širdžiausio lyrizmo; Kiurnbergo, kalnų dainiaus, savo 

geriausius kūrinius sugalvojusio amžinai žaliuojančiose 
Alpių lankose. 

Laikui bėgant Viena tapo muzikos miestu. Istorijoje 
ji minima drauge su daina. Apie didelę meilę muzikai by- 
loja ir toks faktas: XV amžiuje Vienoje pradėjo veikti pir- 
moji natų spaustuvė. Žymesni miestiečiai pasišventė mu- 
zikai. Antai XV amžiaus pabaigoje rūmų orkestro kapel- 
meisteriu tapo Vienos vyskupas Georgas Sladkonis. Aust- 
rų imperatoriai Ferdinandas V, Karlas IV kūrė šokių mu- 
ziką, dainas ir muzikinius divertismentus ir kartais per 
šventes juos atlikdavo savo pavaldiniams. Tačiau mieste- 
lėnus labiausiai smagindavo gatvės dainininkai ir muzi- 
kantai. 

Jau 1288 metais buvo įkurta Vienos muzikantų kor- 
poracija „Šventojo Mikalojaus brolija“. Jos taisyklės griež- 
tos: tik Brolijos nariai turėjo teisę koncertuoti mieste. No- 
rintys įstoti į muzikantų cechą, savo meistriškumą priva- 
lėjo parodyti Brolijos vyresniesiems. Korporacija turėjo 
„Savišalpos kasą“ ir teikdavo paramą sergantiems bei nu- 
senusiems, o taip pat bedarbiams muzikantams — tai uni- 
kalus to meto amatininkų cecho gyvenimo pavyzdys. Kiek- 
vieną rytą Brolijos nariai susirinkdavo aikštėje prie šv. 
Stepono katedros ir pasiskirstydavo darbus. XIV amžiaus 
pabaigoje muzikantų susivienijime buvo 63 nariai. Spar- 
čiai augančiam miestui — jau per mažai, ir klajojantiems 
muzikantams kartais leisdavo už nedidelį mokestį, įneštą 
į korporacijos kasą, groti priemiesčiuose, už miesto vartų, 
o vėliau — ir pačiame mieste. Cecho susivienijimas sutel- 
kė miesto muzikantus, skatino juos tobulinti meistrišku- 
mą, turtinti ir vis atnaujinti repertuarą. 

Kaip ir kituose viduramžių cechuose, muzikanto 
profesija buvo paveldima. Taip atsirado dainininkų, trimi- 
tininkų, liutnininkų dinastijos. Muzikantai papildydavo 
bažnyčių chorus ir instrumentinės kapelas, pirmųjų liau- 
dies teatrų orkestrus. Bet dauguma jų su citra ar dūdmai- 

šiu klajodavo po miestą, dainuodami ir grodami gatvėse 
bei aikštėse, o dažniausiai smuklėse. Tie bevardžiai muzi- 
kantai ugdė vieniečių meilę muzikai, ir muzika pamažu 
tapo nebeatskiriama jų gyvenimo dalimi, poreikiu. Links- 
mas, nerūpestingas menas buvo sunkiai triūsiančių mies- 
tiečių atgaiva. 

Vienos muzikantai dažnai atlikdavo ir savotišką 
„vaikštančio laikraščio“ vaidmenį, akimoju sukurdami 
kupletus ir apdainuodami šviežiausius dienos įvykius bei 
atsitikimus: vagystes, gaisrus, skandalus... Nežinia, kaip 
muzikantai sužinodavo apie rūmų gyvenimą, valdovų in- 
trigas. Nepaisydami nei rangų, nei padėties, gatvių links- 
muoliai gana aštriai iš jų pasišaipydavo. Argi galėjo purkš- 
tauti žemės ir miesto valdovai, jei net pats Jėzus Kristus 
ir Mergelė Marija būdavo viduramžių kupletų herojai: „Di- 
dysis šokių meisteris“ ir „Malonioji Frau“... 

Istorija išsaugojo liaudies dainiaus Šmelcelio vardą. 
Ypač buvo mėgiamos jo dainos, šlovinančios gimtąjį mies- 
tą. Viena jų taip ir vadinosi „Vienoje, Austrijoje“. Šie prie- 
dainio žodžiai buvo tarsi atsakymas į kupletų klausimus: 
kur geriausios pasaulyje dainos? kur geriausias pasaulyje 
vynas? kur žmonės geriausiai gyvena? ir t.t. 1543 metais 
Šmelcelio nuopelnus savo įsaku įvertino imperatorius — 
apdovanojo jį vynuogynu ir atleido nuo mokesčių... 

Spalvinga Vienos muzikantų figūra — legenda ta- 
pęs liaudies dainius Augustinas. Ko tik apie jį nepripasa- 
kodavo! Vienas padavimas byloja — tai buvęs linksmas, 
niekada nosies nenukabinęs, Vienos gatvėmis klajojęs dai- 
nininkas, smuklių ir linksmų sueigų senbuvis. Už kandžią 
pašaipą, linksmą dainą jį pavaišindavo keptos dešros ga- 
balu ir gero vyno stiklu, ir to jam būdavo gana. Augustino 
apetitas — nepasotinamas, o troškulys — nenumalšina- 
mas. Per vakarą jis suspėdavo apeiti nemažai Vienos už- 
eigų, kurdamas vis naujas dainas. 

— Iš kur jų ir semi? — stebėdavosi sužavėti klausy- 
tojai. 

— Iš čia! — atsakydavo Augustinas, plekšnodamas 
sau per kaktą, — ir truputį iš čia! — pridurdavo, parody- 
damas prie diržo kabantį dūdmaišį. 

Vieniečiai įprato prie savo dainiaus. Šis stybrakojis 
nudyžtu apdaru ir išklypusiais batais tapo neatskiriama 
miesto dalimi, o visuomet gero ūpo valkatos mėgiama dai- 
nelė „Man vis vien, turiu aš pinigų ar nė“ — tapo savotiš- 
ku nerūpestingos Vienos linksmybės simboliu. 

Ypač populiarus Augustinas tapo per maro epidemi- 
ją. Juodoji giltinė be gailesčio pjovė žmones. Neišmanyda- 
mi kaip kovoti su liga, miestelėnai rinkdavosi į smukles ir 
vynu, dainomis stengdavosi nuslopinti mirties baimę. Au- 
gustiną kviesdavosi į svečius ne tik nuolatiniai vargingųjų 
smuklių lankytojai, bet ir turtingieji miestiečiai, net aukš- 
tuomenė. 

Kartą vėlyvą kovo naktį Augustinas grįžo iš pokylio. 
Buvo šalta, pūtė skvarbus šiaurės vėjas. Augustinas nė 
pats nepajuto atsidūręs miesto pakraštyje, kapinėse, ku- 
riose laidodavo vargšus — juos paprasčiausiai sumesdavo 
į didelį kapą ir šiek tiek užpildavo kalkėmis bei žemėmis. 
Augustinas svyrinėdamas paslydo, įkrito į duobę ir ten iš- 
miegojo iki aušros. Pabudęs tik stebėjosi, bet neišsigando 
lavonų kaimynystės. Išsiropštęs nupėdino į miestą, visiems 
sutiktiems pasakodamas apie nepaprastą nakvynę. 

— Net mirtis manęs lenkiasi! — gyrėsi jis. O žmo- 
nės stebėjosi ir tikėjo, kad Augustino dainos jėga — bega- 
linė ir gali įveikti marą. Netrukus epidemija liovėsi, nebe- 
šmėkščiojo juodieji vežimai, vežę lavonus į kapines, į iš- 
tuštėjusias Vienos gatves vėl grįžo gyvenimas. Žmonės tar- 
si pabudo po košmariško sapno. Jiems atrodė, kad tik da- 
bar moka mėgautis mėlynu dangumi, džiaugtis šviečian- 
čia saule ir plačiais Dunojaus vandenimis. 


— Koks nuostabus gyvenimas! — kalbėjo jie, pakel- 
dami medinius puodelius, kaupinus putojančio alaus. — 
Kaip smagu gyventi! — kartojo Vienos miške per visuoti- 
nę pavasario šventę, kai linksma minia, apsvaigusi nuo 
saulės ir oro, juokaudama ir dainuodama miško laukymė- 
se ieškodavo žibučių: radęs pirmąją gėlelę, tapdavo dienos 
didvyriu. 

Vieniečiams atrodė, kad už išsigelbėjimą jie turi bū- 
ti dėkingi Augustinui: juk jis savo užburiančiomis daino- 
mis nuvijo mirtį! O Augustinas anksti rytą ateidavo prie 
Dunojaus, gėrėdavosi upės grožiu, o Dunojus tarsi daina- 
vo jam daugybę melodijų, kurias vakarais Augustinas pa- 
kartodavo miestelėnams. Jis buvo visų mylimas. 

Kai Augustinas mirė, vieniečiai, norėdami atsidėko- 
ti, nutarė įamžinti savo nuostabiojo dainiaus atminimą. 
Gražioje miesto aikštėje pastatė jam paminklą: virš fonta- 
no iškilo besišypsanti muzikanto figūra su krepšiu prie 
Juostos ir dūdmaišiu po pažastimi. Rankų mostu jis tarsi 
kviečia kraštiečius pakelti puodelius ir išgerti už dainą, 
vejančią šalin liūdesį ir baimę. Kitas paminklas apie toli- 
mą Vienos praeitį — plačiai dainuojama ir visų atmintinai 
mokama savo naivumu ir paprastumu žavi dainelė „O, ma- 
no mielas Augustinai Augustinai, Augustinai...“ Tai nuo- 
stabaus valso, būsimojo Vienos šokių karaliaus, prototi- 
pas. 


Vienos gatvėse dažnai skambėdavo klajojančių mu- 
zikantų dainos. Nepasėdos, pėdindami tik jiems vieniems 
težinomais takais, užsukdavo ir į Vieną. Visą gyvenimą su 
krepšiais ant nugaros jie klajodavo senosios Austrijos slė- 

niais ir laukais, kaimais ir miestais. Nepakeičiami mugių 
dalyviai, laukiami svečiai vestuvėse, krikštynose, liaudies 
šventėse, klajokliai muzikantai puikiai pažino žmonių gy- 
venimą, sunkų darbą, kasdienines imtynes su vargu. Tik 
poilsio valandomis įgimtas linksmumas imdavo viršų, 
įveikdavo nuovargį ir nepriteklių, ir tada be dainos jau 
niekaip neišsiversi... 

Muzikantai tarsi patys gyveno žmonių liūdesiu ir 
viltimi. Jie žinojo padunojės slėnio vyndarių ir Alpių pie- 
vų piemenų rūpesčius. Juk tai buvo jų pačių bėdos ir sva- 
jos. Paprastose dainelėse, naiviose melodijose atsispindėjo 
liaudies dvasia, paprastų Austrijos žmonių turtingas vi- 
daus pasaulis. 

Muzikantai, klajodami iš šiaurės į pietus, iš rytų į 
vakarus dainavo ir grojo tęsiamas Slovakijos ir Galijos dai- 
nas, aistringas vengrų melodijas, čekų ir lenkų šokių mo- 
tyvus, ritmingas vingrias Bosnijos ir Dalmatijos tautų dai- 
nas. Liaudies muzika, persipindama su vokiečių, tirolie- 
čių, štiriečių dainomis, plačiu srautu sruvo Vienos gatvė- 
mis ir aikštėmis, sukurdama nepakartojamą Vienos muzi- 
kos pasaulį. Vienos gyventojai, dažniausiai irgi įvairių 
Austrijos žemių išeiviai, mielai priėmė šias dovanas. 

Muzika tapo dar populiaresnė XVII amžiaus pabai- 
goje, kai Vienoje atsirado pirmosios Europoje kavinės. Įdo- 
mi jų atsiradimo istorija. Išlaisvinus Vieną iš turkų jungo 
(1683), lenkų kapitonui Kolšickiui atiteko neįprastas tro- 
fējus — trys šimtai maišelių su kavos pupelėmis. Suma- 
nusis kapitonas nusprendė — nusišypsojo fortūna: žinojo, 
kad turkai, tarp kurių jis kurį laiką gyveno, pasimėgauda- 
mi siurbčioja stiprų karštą gėrimą, išpilstytą į mažyčius 
puodukus. Kodėl ir vieniečių prie to nepripratinus? Kapi- 
tonas išsinuomojo erdvų rūsį, išpuošė jį kilimais, pastatė 
nedidelius staliukus. Akmenimis grįstame kieme sušniokš- 
tė fontanas. Visa tai sukūrė rytietišką koloritą. 

Į kapitono Kolšickio kavinę užsukdavo biurgeriai ir 
aristokratai. Kavinės lankymas tapo mada. Ir, žinoma, čia 
grojo muzikantai: koks poilsis be muzikos? Kolšickio kavi- 
nė klestėjo. Netrukus apsukrusis šeimininkas išsinuoma- 
vo dideles puošnias patalpas — kelias sales pačiame mies- 
to centre. Lankytojus linksmino pastovus muzikantų an- 
samblis. 

Kolšickio kavinė buvo pirmoji kregždutė. Netrukus 
mieste atsirado dar kelios panašios įstaigos, ir kiekvienoje 
būtinai grodavo kapela — taip tada vadino kelių muzi- 
kantų instrumentinius ansamblius. Pirmąsias Vienos ka- 
pelas paprastai sudarydavo keturi ar penki instrumentai: 
vienas ar du smuikai, liutnia, lumzdelis arba fleita ir būg- 
nas. 

O gyvenimas sruvo sava vaga. Viena tapo muziki- 
nės kultūros centru. Visa, ką Europa nauja ir vertinga su- 
kurdavo, skambėdavo Vienoje. Teatrai mielai sceną užleis- 
davo žymiems italų operos meistrams. Vieniečiai susipaži- 
no su Neapolio kompozitorių operomis-seria (rimtosiomis 
operomis). Italų dainininkai pavergė klausytojus nuosta- 
biu belcanto — harmoningu, išraiškingu, gracingu daina- 
vimu. Atklydo į Vieną ir veržlaus siužeto sentimentali ope- 
ra buffa (komiškoji opera). Bonončinio, Porporos, Ločio, 
Gasė operinė kūryba Vienoje rado karštų gerbėjų. Vienoje 
prigijo ir prancūzų muzika. Pakanka paminėti prancūziš- 
kos kilmės šokį menuetą, tapusiu daugumos divertismen- 
tų, serenadų ir pagaliau Vienos kompozitorių klasikų kū- 
rybos būtina dalimi. 

Muzikinę „duoklę“ Viena gavo ir iš Turkijos: kari- 
nius orkestrus (Austrijoje jų buvo daugybė) papildė ne tik 
rytietiški instrumentai, bet ir specifiniai janyčarų muzi- 
kos elementai. 

Ypač vieniečiams buvo gimininga Vokietijos muzi- 
kos kultūra. Iš čia atėjo zingšpylis. Atsiradęs XVIII am- 

žiaus viduryje ne be anglų „elgetų operos“ įtakos, šis žan- 
ras, kuriam būdinga šnekamoji kalba su dainomis ir šo- 
kiais, buvo aukštuomenės rūmų ir aristokratų teatrų prie- 
šingybė. Vienas karščiausių zingšpylio gerbėjų buvo vokie- 
čių švietėjas Lesingas, o vėliau didysis poetas Getė, para- 
šęs nemažai zingšpylių tekstų. Į zingšpylį įsiliejo vokiečių 
liaudies dainos ir šokiai, paprasti savo melodiniu piešiniu, 
ritmu, harmonija, dažniausiai kupletinės formos. Savo de- 
mokratiškumu šis žanras patraukė daugelį rimtosios mu- 
zikos kūrėjų, pradedant Johanu Gileriu, garsiųjų simfoni- 
nių koncertų Leipcige pradininku, baigiant Christianu Nė- 
fe — būsimo Bethoveno mokytoju. 

Ne mažesnį dėmesį Vienos muzikos mylėtojai rodė 
Manheimo simfoninei mokyklai. Orkestriniai kūriniai, su- 
kurti Manheimo rūmų kapelos kompozitorių (jų dauguma 
buvo čekai), pagrindė klasicistinės simfonijos žanrą. 

Vienos gyventojai, be galo mylėję muziką, domėjosi 
visais jos žanrais, godžiai žavėjosi naujovėmis ir tuo, kas 
iš kitų šalių atplūsdavo į jų gimtąjį miestą. Čia viskas 
būdavo apmąstoma, naujai įvertinama, viena atmetama, 
kita paliekama, plėtojama. 

Kartu su simfonine muzika gimė nuostabi kryptis, 
gavusi Vienos klasicistinės mokyklos pavadinimą. Prade- 
dant senosios Vienos mokyklos kompozitorių Mono ir Va- 
genzeilio simfonijomis, o ypač Vienos klasikų Haidno ir 
Mocarto kūryba, šis žanras apjungė kone visų iki tol egzis- 
tavusių žanrų pasiekimus. Labiau nei manheimiečiai, rem- 
damiesi liaudies melodijomis, Vienos klasicistai simfoniją 
iškėlė į muzikos aukštybes, sugebėjo apibendrinti didžiau- 
sią minčių, jausmų, idėjų įvairovę. Pagrindinis jų kūrybos 
šaltinis buvo gaivi Vienos miesto daina. 

Persodintas į Vienos dirvą, zingšpylis žymiai pasi- 
keitė. Pirmiausia tapo sudėtingesnis, nes čia muzikos my- 
lėtojai buvo pratę prie įvairesnių, labiau išplėtotų muzika- 

vimo formų. Vokiškojo zingšpylio pamatas — kupletinės 
dainos. Vienoje zingšpylį praturtino arijos ir ansambliai, 
tapo sudėtingesnė orkestro partija. Tokiu būdu Vienos 
zingšpylis priartėjo prie operos. 

Aukšta muzikinė kultūra gaiviai įsiliejo į miesto bui- 
tį. Tiesa, simfoninė muzika liko aukštuomenės privilegija, 
nes būdavo atliekama didikų salonuose ir rytiniuose kon- 
certuose, vadinamosiose akademijose, į kurias galėdavo 
pakliūti tik rinktinė publika. Bet vokaliniai simfoniniai 
žanrai, tokie kaip Mišios, Reguiem skambėjo bažnyčiose, o 
teatruose rodomi zingšpyliai ir kitų žanrų kūriniai XVIII 
amžiaus aštuntajame dešimtmetyje pamažu tapo prieina- 
mi visiems miestiečiams. 

Gerėjant muzikiniam skoniui, didėjant muzikos po- 
reikiui, ansambliai, anksčiau groję tik kavinėse ir vyninė- 
se, taip pat ėmė keisti repertuarą. Drauge su liaudies dai- 
nomis ir šokiais, jie atlikdavo maršus, arijas iš zingšpylių 
ir nesudėtingas operų uvertiūrų aranžuotes. Turtingieji 
kviesdavosi ansamblius į savo namus dainuoti, pagroti se- 
renadų bei noktiurnų, divertismentų ir kasacijų — kūri- 
nių, skirtų šventėms, priėmimams, šeimyninėms iškil- 
mēms. | 

Progresyvios Juozapo II reformos skatino nacionali- 
nę savimonę ir šalies demokratizavimą. Įžvalgusis politi- 
kas, nuožmiosios Marijos Teresės sūnus, realiai įvertinda- 
mas aplinkybes, numatė artėjančią revoliucijos audrą, ku- 
ri jau griaudėjo Prancūzijoje, ir nutarė griebtis reformų: 
išlaisvino valstiečius iš baudžiavos, apribojo bažnyčios tei- 
ses, išvijo iš šalies vienuolių jėzuitų ordiną, paskelbė tiky- 
bos laisvę. Vykdydamas reformas, Juozapas II rėmėsi stip- 
riu biurokratiniu valdininkijos aparatu, kuris, šiek tiek su- 
silpninęs austrų išnaudojimą, tęsė griežtą kitų tautų, gy- 
venusių Austrijos imperijoje, politiką. 

Svajodamas apie „apšviestojo absoliutizmo“ sukūri- 

mą, Juozapas II atkreipė dėmesį į liaudies švietimą: įvedė 
privalomą pradinį mokymą, o mokytojus atleido nuo karo 
tarnybos. Remdamas meną, Vienos miesto teatrą paskelbė 
valstybiniu, suteikė paramą „Liaudies zingšpylio“ teatrui, 
gerino artistų būklę, kai kuriems suteikė garbės vardus ir 
titulus. 

Juozapo II reformos gerokai pagyvino visos šalies 
intelektualų gyvenimą. 1790 metais Juozapas II mirė. Ne- 
trukus Habsburgų sostan atsisėdo jo sūnėnas — jėzuitų 
auklėtinis Pranciškus II. Karštai nekentęs visko, kas pa- 
žangu, jis stengėsi panaikinti savo dėdės reformas. Švieti- 
mą vėl savo gniaužtuose suspaudė bažnyčia, įstatymas 
apie tikybos laisvę buvo panaikintas, sugrįžo jėzuitai. Vie- 
nas po kito vyko „jakobinų“ procesai — juose buvo teisia- 
mi buvusio imperatoriaus šalininkai, negailestingai už- 
gniaužtas ne vienas inteligentijos protestas ir nepasiten- 
kinimo pasireiškimas. 

Sukūrus platų informatorių, skundikų tinklą, repre- 
sijos demoralizavo gyventojus. Silpni politinio aktyvumo 
daigai, subujoję devintajame dešimtmetyje, nuvyto. Įsiga- 
lėjo visuotinė apatija. 

Tiesa, Napoleono karai pabudino nacionalinę Aust- 
rijos gyventojų sąmonę, tačiau imperatoriaus rūmai darė 
viską, stengdamiesi ją nuslopinti. Tirolio partizanai, vado- 
vaujami Andreaso Hofero, pasiaukodami kovojo už Tirolio 
išlaisvinimą nuo prancūzų, tačiau jiems nebuvo suteikta 
nė menkiausia pagalba. Napoleono kariuomenei priartė- 
jus prie Vienos, Pranciškus II, miestiečių spaudžiamas, bu- 
vo priverstas leisti įkurti liaudies miliciją, bet penktąją 
apsupties dieną atidavė miestą. Ginkluota minia nerami- 
no labiau nei Austrijos žemių netektis ir sunki kontribu- 
cija. 

Sąjungininkų pergalė prieš Napoleoną, valdžia, su- 
koncentruota kunigaikščio Meternicho rankose, Vienos 

kongresas sustiprino Austrijos politinį autoritetą. Tapusi 
viena svarbiausių monarchizmo atramų Centrinėje Euro- 
poje, Habsburgų imperija stojo prieš pažangias, ne taip 
seniai prancūzų revoliucijos atvėjuotas laisvės idėjas. 

Po išoriniu blizgesiu, prabanga ir turtingumu slėpė- 
si dvasinis skurdas, idėjinis politinis pasyvumas. Tokia — 
paradiškai išdidi — ir sustingo Viena visam trisdešimt- 
mečiui, iki pat 1848 metų revoliucinių įvykių. 

Šventosios sąjungos* sukūrimas ženklino niūraus 
Europos gyvenimo pradžią. Viltis, kad Napoleono sutriuš- 
kinimas suteiks tautoms nacionalinę laisvę, nepriklauso- 
mybę ir socialinį teisingumą, pasirodė esančios bergždžios. 
Šventosios sąjungos garsios frazės apie proto pergalę ne- 
galėjo paslėpti viešpataujančią tironiją ir savivalę. 

Vietoj didvyriškumo protrūkio, kilusio kariaujant iš- 
sivaduojamąjį karą prieš Napoleoną, — apgautų vilčių 
kartėlis ir abejingumas. Jeigu XIX amžiaus pirmajame de- 
šimtmetyje pažangūs žmonės dar. puoselėjo aukštus 1789 
metų prancūzų revoliucijos idealus, tai Meternicho reakci- 
ja su kerštingu įsiūčiu naikino, su šaknimis rovė bet kokią 
laisvamanybės dvasią. Buvo uždaryti vyriausybei nepalan- 
kūs teatrai ir laikraščiai, naikinami pažangūs klubai, įves- 
ta žiauriausia cenzūra. 


Socialiniai politiniai pokyčiai atsispindėjo muzikoje, 
apskritai mene. Tiesa, iš pirmo žvilgsnio viskas atrodė lyg 
ir po senovei: didžiajame operos teatre buvo rodomos puoš- 
nios J.Dž.Rosinio operos, mažesniuose teatruose — vienie- 
čių pamėgti zingšpyliai. 

Ir vis dėlto Viena, daugelį dešimtmečių buvusi pri- 


* Šventoji sąjunga — Rusijos, Austrijos ir Prūsijos — Euro- 
pos monarchų sąjunga, sudaryta 1815 m. po pergalės prieš Napole- 
oną. 

pažinta Europos muzikinio gyvenimo sostine, pamažu ne- 
teko muzikinės mados diktuotojos vaidmens. Vis rečiau 
gimdavo aukštų humanizmo idėjų prisodrintų kūrinių. Sa- 
votišką laiko bandymą turėjo išlaikyti herojiškumo tema 
mene. Tik įveikus didžiausias kliūtis, 1824 metais Betho- 
venui pasisekė diriguoti savo Devintąją simfoniją — cho- 
ras dainavo F. Šilerio ode „Džiaugsmui“. Bethovenas buvo 
stipriai idėjiškai užsigrūdinęs nuo pat vaikystės. Jis buvo 
revoliucijos amžininkas, o mene — jos kareivis. Vienos 
muzikantų kartai, gimusiai XVIII — XIX amžių sankirto- 
je, prancūzų revoliucija jau tebuvo tik tolima istorija. At- 
ėjo reakcijos ir tamsumos epocha. Virš miesto juodu debe- 
siu pakibo Habsburgų erelis, savo sparnais uždengęs nuo- 
stabiąją sostinę. 

Tomis sudėtingomis istorinėmis aplinkybėmis iškilo 
ir ėmė spėriai vystytis nauja meno kryptis — romantiz- 
mas, atspindėjęs naujų kelių į laimingą Žmonijos ateitį ieš- 
kojimą. Apnuogindami ir keldami aikštėn tuolaikinės vi- 
suomeninės santvarkos ydas, romantikai šlovino žmogaus 
gyvenimą gamtos prieglobstyje, pragaištingos miesto civi- 
lizacijos nesugadintą kaimiečių darbo ir buities grožį. 

Progresyvūs romantizmo veikėjai (muzikoje jų buvo 
absoliuti dauguma) gyvai atsiliepė į raginimą įsitraukti 
nacionalinėn išsivaduojamojon Europos tautų kovon. Jie 
atidžiai nagrinėjo liaudies gyvenimą, jos buitį, meną. Ypa- 
tingą dėmesį romantikai skyrė savo herojų dvasiniam pa- 
sauliui, kovai už asmenybės laisvę. Austrų kompozitorių 
kūryboje nerimas dėl žmonijos likimo, išaukštinta huma- 
nizmo tema Bethoveno kūryboje nustelbė dėmesį papras- 
tam žmogui. 

Nuo kitų Europos sostinių Viena skyrėsi ir savo pa- 
triarchalinėmis tradicijomis. Iš dalies tai galima paaiškin- 
ti tuo, kad čia telkėsi skaitlingos smulkiųjų buržua gru- 
pės, palikusios pėdsaką visuomeniniame miesto gyvenime. 

Austrijoje ypač buvo gajos miesčioniškos „bydermejeriš- 
kos“* nuotaikos, tipiškos to meto Vienai, bylojančios apie 
biurgerių norą tyliai patogiai gyventi — jausmai riboti, 
bet nuoširdūs, svajonės — netoli siekiančios, tačiau doros, 
būdas ramus, nuoširdus. Šie bruožai prasismelkia į Vienos 
romantizmą, apdainuojantį paprastą žmogų ir ieškantį at- 
ramos tautos kūryboje. Vis labiau domimasi liaudies pasa- 
kojimais, poezija, teatru ir muzika. 

Pastangos pavaizduoti naująjį herojų įprastoje ap- 
linkoje vertė jaunuosius kompozitorius dar glaudžiau su- 
sieti savo muzikinę kalbą su liaudies melodijomis. Tai ryš- 
kiai atsispindėjo Franco Šūberto kūriniuose. Šio kompozi- 
toriaus kūryba formavosi vienu metu veikiama ir Vienos 
klasicistų kilnių tradicijų, ir tautinės muzikos. 

Tuo laiku žavingojoje Vienoje labiau populiarūs bu- 
vo kamerinės muzikos žanrai, skirti mažesnei auditorijai. 
Visai natūraliai sparčiai vystėsi pramoginė ir, atskirai 
imant, šokių muzika — labiausiai prieinama daugeliui 
miestelėnų. | 

Viena nuo seno mėgavosi liaudies šokiais. Juose at- 
sispindėjo savotiškas vieniečių patriotizmas, pastangos ne- 
nutraukti ryšių su įgimtu „kaimišku“ menu. Norą aktyviai 
dalyvauti visuomeniniame gyvenime žmonės taip pat iš- 
reiškė per šokį — juk tai buvo pats masiškiausias tautinis 
menas. Šokiuose atsispindėjo neišsenkantis žmonių opti- 
mizmas, guvus humoras, švelnus lyrizmas, išdidumas, jė- 
ga ir miklumas. 

Šokyje slypėjo Austrijos gyventojų jausmai ir viltys. 
Todėl netenka stebėtis, kad šokis tapo neatskiriama vie- 
niečių nacionalinės būties dalimi. Be to, ketvirtajame- 


* Nuo Bydermejerio, tarp biurgerių populiaraus rašytojo 
L.Eichroto kūrinių herojaus vardo. 

penktajame dešimtmečiuose, Austrijos sostinės niūrioj ap- 
linkoj, šokiai tapo savotišku jausmų išreiškimo būdu, kone 
vieninteliu visuomeninio gyvenimo pasireiškimu, budriai 
nesekamo policininko akies. Valdžia net skatino šokius, 
matydama čia gerą būdą atitraukti žmones nuo kasdie- 
ninių gyvenimo rūpesčių. 

Štai kaip Vienos gyvenimą aprašo amžininkas: „Kur 
kitur dar galima rasti tiek smagiai gyvenančių žmonių 
kaip Vienoje, tiek nerūpestingumo, pasitenkinimo savimi 
ir visais aplinkiniais?.. Nemanau, kad kur kitur vidutinio- 
kai miestelėnai taip linksmintųsi kaip Vienoje“. O aprašy- 
damas muzikinį skonį, priduria: „Štrausas — štai jų sta- 
bas, trečiasis Vienos valdovas...“* Talentingas poetas Ni- 
kolausas Lenau su karčia ironija rašė apie „patenkintą 
austrą“, kuris pamiršta vargą tik Lanerio ir Štrauso dėka. 
Taip, viską nustelbė Vienos valso bangos... 

Žmonės šoko visur: aikštėse ir parkuose, mugėse ir 
rūmuose — grojant rylininkams, dainuojant gatvės daini- 
ninkams, čirpinant klajojantiems muzikantams ir barški- 
nant stygas gitaristams. Bet ypač noriai šoko restoranuo- 
se — uždarius daugumą teatrų, klubų ir susirinkimų sa- 
lių, jie tapo kone vienintelėmis vietomis, į kurias po die- 
nos darbų suplūsdavo miestelėnai. Kapelos čia grodavo 
įvairiausią šokių muziką. Vieniečiai karštai pamilo ir lend- 
lerį, ir čekų polką, ir vengrų čardašą. Ypač mėgo lendle- 
rį — trijų dalių šokį, populiarų Austrijos ir Vokietijos piet- 
vakarių srityse. Šis šokis — labai senas. Keitėsi jo muzi- 
ka, transformavosi choreografinis piešinys, net pavadini- 
mas. Antai Bavarijoje ir Aukštutinėje Austrijoje pirmiau 
ji vadino vokiečių šokiu, kitose vietose — lendleriu arba 


* M.Rigelmanas. Du laiškai iš Vienos. — M., 1846, p. 24-25. 


2* 19 


lenderu, nuo žodžio landl, kas vokiškai pažodžiui išvertus 
reiškia provinciją, o faktiškai — gana plačią sritį, priglu- 
dusią prie Alpių, į kurią įėjo Tirolis ir su juo susijungusios 
vokiečių, austrų ir šveicarų apgyvendintos žemės. 

Šokis gimė iš pantomimos, vaizduojančios piršliavi- 
mo papročius; tai savotiškas vaidinimas: lankstantis ir 
gestikuliuojant vaizduojamas jaunuolio ir merginos susi- 
pažinimas, jos kvietimas šokiui. Pagaliau pats šokis, su- 
prantama, buvo lėtas, pabrėžtinai mandagus, orus, kaip ir 
dera tokiai iškilmingai progai. Šokantieji beveik neprisi- 
liesdavo vienas prie kito — rankomis tekdavo aiškinti 
veiksmą. | 

Laikui bėgant, šokis neteko apeiginės reikšmės ir 
įgavo žvalaus, linksmo sukiojimosi bruožų. Jaunuolis pri- 
eina prie patikusios merginos (šokio aprašyme ypač ak- 
centuojamas partnerės pasirinkimo momentas), pagarbiai 
nulenkia galvą, bučiuoja ranką išrinktajai ir vedasi į rate- 
li. Laikydamas šokėją už rankos, suka ją apie save, eida- 
mas ratu su kitais šokėjais. Jaunuolis statydavo koją pil- 
nu padu, trypteldamas į muzikos taktą, o kadangi ritmas 
trijų dalių, nelyginis, tryptelėti reikėdavo čia kaire, čia de- 
šine koja. Mergina, vikriai sukdamasi, šiek tiek pasistieb- 
davo ant pirštų galų. | 

Tolimesnė šokio evoliucija maždaug tokia: tempas 
vis greitėjo, darant sukinius, šokėjas partnerę prilaikyda- 
vo jau ne viena, o abiem rankom už talijos. Vis didesnę 
reikšmę įgavo kojų judesiai, sukiniai ant kulno ir pirštų 
galų. Mergina ne tik pasistiebdavo ant batų noselių, bet 
šokteldavo ir, partnerio prilaikoma, tarsi pakildavo ir vėl 
švelniai nusileisdavo kartu su kitu ritmišku muzikos ak- 
centu. Šokėjai priartėjo vienas prie kito: tai buvo būtina 
siekiant visiškos sudėtingų judesių vienovės. Taip lendle- 

ris vis labiau ir labiau tolo nuo pirmykščio apeiginio, tap- 
damas lyrišku šokiu, kultūros istorijon įėjusiu valso pava- 
dinimu. Jam ir buvo lemta užkariauti vieniečių širdis. 

Pirminiai valso variantai daug kuo skyrėsi vienas 
nuo kito — tai lėmė vietovės, kur jie buvo šokami; skyrėsi 
ir ju melodijos. Galime palyginti šiurkštoką vokišką bei 
melodingą tirolietišką dainą ir įsitikinsime, kokios jos skir- 
tingos. Taip buvo ir su valsu. Vienos valso atmaina — ra- 
mi, judesiai ritmingi, orūs, kito — judesiai miklūs, šoklūs, 
šokis greitas. Bet buvo ir bendrumų: trijų dalių metras, ta 
pati nesikeičianti viso takto harmonija. Šokyje tai atsi- 
spindėjo sukiniu. Štai kodėl dar XVI amžiuje, apibūdinant 
šokio melodiją, visuomet ją vadindavo pagal atsiradimo 
vietą — vokiečių, tiroliečių, štiriečių ir t.t. O šokį vadin- 
davo Rundtanz, Roller, Dreher ir vėliau — Walzer, o tai, 
žinoma, su tam tikrais niuansais, visuomet reiškė vieną ir 
tą patį apsukinį, sukutį. Vieną pačių ankstyviausių tokios 
muzikos pavyzdžių randame natų rinkiny „Vienos parti- 
tos“, išleistame 1681 metais. Praėjo daugiau kaip šimtas 
metų, kol virš natų teksto atsirado žodis „Valsas“. 

1787 metais draugija, besirūpinanti Vienos operos 
teatro reikalais, paskelbė geriausios operos sukūrimo kon- 
kursą. Opera turėjo patikti žiūrovams ir pagerinti mate- 
rialius teatro reikalus. Tarp pretendentų buvo ir Mocar- 
tas, konkursui pateikęs operą „Figaro vedybos“. Deja, šis 
šedevras nesudomino gerbiamosios žiuri. Užtat juos suža- 
vėjo ispanų kompozitoriaus Martyno i Solero opera „Retas 
daiktas“, ypač II veiksmo finalas, kur keturios herojės — 
Lubija, Tita, Kita ir Lila — šoko pagal muziką, pavadintą 
tiesiog Valsu. Baigus šį epizodą, pasigirdo visų dalyvau- 
jančiųjų garsūs plojimai. Operos likimas buvo nulemtas: ji 
laimėjo pirmąją vietą. Netikėti laurai kompozitoriui sutei- 
kė sparnus — jau pabuvojęs Italijoje, jis išdūmė į Peter- 

burgą, kur ilgam įsitaisė Jekaterinos II rūmų kompozito- 
riumi ir dėstė muzikos bei teatro mokykloje. 

Valso sėkmė nebuvo atsitiktinis pliūpsnis. Šokis vi- 
siems patiko, užkariavo miestiečių simpatijas, iš operos 
scenos persimetė į pokylių sales, sodus, jį grojo gatvių mu- 
zikantai. Gerą dešimtmetį ši muzika žavėjo ją įsimylėju- 
sius vieniečius. Ispanų kompozitoriaus opera jau seniai ne- 
buvo rodoma, o valsą visur dainavo ir grojo. Jį spausdin- 
davo „Reto daikto“ pavadinimu, bet su patikslinta paan- 
trašte — „Vienos valsas“, matyt, norint pabrėžti, kad jis 
parašytas 2 „one . metre, kaip paprastai būdavo rašomi 
vokiečiy šokiai. Skirtumas esminis. - metre kaitaliojasi 
trys takto dalys, kurių kiekvieną realiai suvokiame laike. 


S „9 ss NE S 
Visai kas kita 3 metras, čia ritminį vienetą sudaro visas 


taktas, o ne atskiros jo dalys. Kaip matysime vėliau, šita 
savybė Vienos valso raidai tapo itin svarbi, specifiška. 

Valso kelias į visuotinį pripažinimą buvo nelengvas. 
Jau jo pirmtakus — drejerį, rolerį — daug kas sutiko 
priešiškai. Originaliai pavadintoje XVI amžiaus knygoje 
„Padorus traktatas apie nepadorų šokį“, Johano Miunste- 
rio plunksnos vaisiuje, skaitome apie tai, kad jaunuoliai, 
kviesdami merginas šokiui, ne tik nusilenkdavo, ne tik 
spausdavo jų rankas, bet ir... „bučiavo jas į lūpas“. Sakso- 
nijoje bažnyčia įsakė policijai išleisti įstatymą, draudžian- 
tį šokant daryti laisvus judesius, šokėjams prisiglausti vie- 
nam prie kito, vilkėti dekoltuotas sukneles ir t.t. 

Kaip ir kiekvieną naujovę, naująjį šokį priešiškai su- 
tiko ir didžiūnų rūmuose bei aristokratų salonuose. Kuo 
labiau valsas plito, tuo didesnę neapykantą jam rodė se- 
novės garbintojai ir etiketo vergai. Aštrią valso satyrą ran- 
dame XVIII amžiaus Prancūzijos spaudoje — naujasis šo- 
kis vadinamas nepadoriu ir nešvankiu. Bet ir gerokai vė- 

liau valsas liko nepageidaujamu svečiu aukštuomenės 
draugijoje. 1816 metais Londono laikraštis „Times“, rašy- 
damas apie eilinį balių karaliaus rūmuose, apgailestavo 
dėl to, kad ten buvęs toleruojamas (matyt, pirmą kartą) 
naujas „geismingas ir nepadorus šokis“ — valsas. Rusijo- 
je — čia valsas plačiai paplito XVIII amžiaus paskutinia- 
me ketvirtyje — jo „problema“ buvo išspręsta labai pa- 
prastai: Pavlo I nurodymu policija uždraudė „šokti šokį, 
valsu vadinamą“. 

Įsitvirtinant buržuazijai valsas skynėsi vis platesnį 
kelią į muzikinį Europos gyvenimą, pamažu išstumdamas 
kitus tuo laiku populiarius šokius. Ypač aštri buvo valso ir 
menueto konkurencija. XIX amžiaus pradžioje menuetas 
galutinai nebeteko liaudies šokio bruožų. Iš tikrųjų, ma- 
nieringame, pamaiviškame menuete sunku buvo atsekti 
linksmą ratelinį liaudies šokį, gimusį prancūzų Puatu pro- 
vincijoje prieš du šimtmečius. Jo muzika tapo sunki, sta- 
tiška: trys takto dalys — trys akordai — trys skirtingos 
harmonijos. 

Mocartas vienoje geriausių savo operų „Don Žuanas“ 
sąmojingai aukštuomenės menuetui priešpastato tautišką 
šokį — valsą. Nors menuetas laikui bėgant tapo simfoni- 
nio ciklo pastovia dalimi, Bethovenas savo simfonijose jo 
atsisakė (pradedant Antrąja — 1803 m.); menuetą pakei- 
tė skerco, kartais turintis valso bruožų. Vienos klasikų kū- 
riniuose valso elementai plačiai susiliejo su menuetu, ir 
tokiu būdu senovinis salono šokis tapo demokratiškesnis. 
Atvirai skambančios tautiškų dainų intonacijos ėmė dik- 
tuoti menuetui savo taisykles, akivaizdžiai keisdamos šo- 
kio specifiką. 

Atsekti šią evoliuciją galima pasitelkus vieną kitą 
pavyzdį. 

Menuetui būdinga visų trijų takto dalių harmonijos 
kaita. 


V.A.Mocartas. Serenada 


9 Allegretto 


AKA TED LTB D ATS ES ka KĀ K si as OIS K GE a ES rf 


vau. od) EEK U D E —— m Ža d —————— 


Vokiško tipo liaudies dainos temoje vieninga harmo- 
nija taikoma visam taktui: 


Vokiečių liaudies daina 


| Moderato] 


Vieninga takto harmonija būdinga ir tiroliečių dai- 
noms, kurių melodijos žymiai gyvesnės: 

Tiroliečių liaudies daina 


Nepaisant esminių vokiečių ir tiroliečių melodijų 
skirtumų, joms būdinga bendra harmonija, apimanti visą 
taktą. 

Įsiskverbdama į menuetą (paprastai į jo viduriniąją 
dalį — trio), tokia melodija reikalauja jos kilmę atitinkan- 
čio grynai valsinio akompanimento: bosinį garsą (harmo- 
nijos pagrindą) pirmoje takto dalyje papildo du vienodi 
antrosios ir trečiosios dalies akordai. 


J.Haidnas. Menuetas 


[ Menuetto) 


Vienos klasikų — Haidno, Mocarto, Bethoveno — 
kūryboje valso melodijoms skirta nedaug vietos. Atsi- 

liepdami į laiko dvasią, ir jie kūrė „vokiškus šokius“, turė- 
dami galvoje įprastus valsus. Tai paprasčiausios instru- 
mentinės pjesės, kurių pagrindas — nežymiai pakeistos ir 
praturtintos liaudies melodijos. O jeigu kalbėsime apie 
akompanimentą, tai jame dar tik nujaučiama tipiška kai- 
ta: bosas — du akordai.* XIX amžiaus pirmojoje pusėje 
valsas kaip poetinis paveikslas, kaip psichologiškai prisod- 
rinta pjesė vilioja kompozitorius romantikus F.Šūberta ir 
K.M.Vėberį, R.Šūmaną ir F.Šopena, F.Lista ir H.Berlio- 
zą — ir tampa jų kūrybos neatskiriama dalimi. 

Šių kompozitorių kūryba bylojo apie naują valso ko- 
vos su menuetu etapą. Franco Šūberto kūryboje abu šo- 
kiai formaliai gyvuoja lygiomis teisėmis. Bet vis dėlto kur 
kas gaivesni, originalesni jo valsai. Kone kiekvienas — 
perliukas, kuriame visomis spalvomis sužėri didžiojo ro- 
mantiko garsų paletė. Kartais tai valsas-daina, kuriame 
nepakartojamai paprastai ir nuoširdžiai išreiškiami jaus- 
mai. Dauguma valsų žavi originaliu, spalvingų skambėji- 
mu, ryškiai išmarginančiu muzikinį kūrinio audinį. Švie- 
žiai ir netikėtai skamba Šūberto moduliacijos, visuomet 
keliančios nuostabą ir susižavėjimą. 

Šūberto valsuose ypač akivaizdžios jo kūrybos dau- 
gianacionalinės ištakos. Čia ir tipiškai vokiškas šokis su 
paprastu, sunkiasvoriu akompanimentu, ir žaibiška tiro- 
liečių valso melodija su jai būdingais originaliais šuoliais 
(vadinamaisiais „jodleriais“): 


* Antai daugelyje Bethoveno šokių apatinis balsas skamba 
kaip antrintojas, kontrapunktiškai kontrastuojantis su melodija. Ki- 
tais atvejais tai — lygi vienodų akordų kaita visoms trims takto da- 
lims, arba — tik pirmai ir trečiai. 

F.Šūbertas. Valsas Nr. 6 iš op. 9b 


Viename valse — štiriečiy valso ažūrinis lengvu- 
mas, kitame — savitas slavų koloritas, trečiame — įvai- 
rių nacionalinių melodijų stilistinių skirtybių nepriekaiš- 
tingas derinys. Juose ir apčiuopiama Vienos valso užuo- 
mazga, vėliau J.Lanerio ir J.Štrauso-tėvo galutinai išgry- 
ninta. Tobulybės viršūnę Vienos valsas pasiekė J.Štrauso- 
sūnaus kūryboje. Šūberto Vienos valsų ypatybė — lanks- 
tus ir kaprizingas ritmas. Paprastai tai savistovios pjesės, 
aiškiai besidalijančios į dvi ar tris dalis. 

Dauguma Šūberto valsų — improvizacinio pobūdžio. 
Bendrauti mėgstantis kompozitorius buvo nedidelio drau- 
gų būrelio — muzikantų, poetų, artistų — siela. „Jis pats 
niekada nešoko, — prisimena vienas jų — Zonleiteris, — 
bet visuomet buvo pasirengęs sėstis prie fortepijono ir va- 
landų valandas improvizuoti nuostabius valsus. Tuos, ku- 
rie pačiam patikdavo, kartodavo keletą kartų, stengdama- 
sis įsiminti ir vėliau užrašyti“.* 

Galimas daiktas, dauguma tų nuostabių miniatiūrų 
būtų buvusios pamirštos ir dingusios, jeigu ne leidėjų pri- 
mygtinis reikalavimas, kad Šūbertas užrašytų savo impro- 
vizacijas. Tuo laiku valsų poreikis buvo beribis. Vienoje 
šios rūšies kūrybinė produkcija buvo be galo populiari. Lei- 
dėjai iš paskutiniųjų stengėsi numalšinti visuomenės troš- 
kulį ir pateikti kuo daugiau šokių muzikos. Atsirado net 


* G.Goldšmitas. Francas Šūbertas. — M., 1960, p. 183. 

naujas žodis — Walzersucht — valso poreikis. Milžiniškais 
tiražais buvo leidžiami šokių muzikos rinkiniai. Juose gre- 
ta Bethoveno ir Šūberto galima rasti A.Giroveco, D.Vėbe- 
rio, I.Valcho, F.Šneiderio, V.Farbacho kūrinių ir amatini- 
ninkiškų Piksio, Pajerio, Šoberlenchnerio ir kitų padirbi- 
nių. 

Ypač leidėjai plėšydavosi artėjant žiemos karnava- 
lams. Naujųjų metų išvakarėse natų rinką užplūsdavo val- 
sai, ekosezai, kontrdansai ir kiti šokiai, davę leidėjams (o 
ne autoriams!) milžiniškas pajamas. Vaikydamiesi kiekio, 
dauguma kompozitorių kurpė valsus, panaudodami bet ko- 
kią galvon šovusią melodiją. Valso pagrindu dažnai tapda- 
vo liaudies daina, romansas, operos arijos fragmentas, po- 
puliarių uvertiūrų ir simfonijų temos. Tiko viskas, ypač jei 
leidėjas sugalvodavo šmaikštų, patrauklų (bent taip jiems 
patiems atrodydavo) rinkinio pavadinimą. Natų parduotu- 
vių vitrinose mirgėjo viršeliai: „Girliandos“, „Ir vėl sveiki- 
name jus“, „Rimtai ir juokais“, net „Stipriau susiglauski- 
te“ — žinoma, tai reikėjo suprasti tiesiogine tų žodžių 
prasme. 

Šūberto valsai irgi neišvengė „krikšto“ ir buvo vadi- 
nami įvairiausiais vardais: „Sentimentalusis“, „Kilnusis“, 
viename albume tas pats kūrinys buvo vadinamas valsu, 
kitame — lendleriu... Leidėjas Diabelis rinkinį pavadino 
dar gudriau: „Pagarbi dovana nuostabiosioms vienie- 
tėms. — Vienos damų lendleris“. Kompozitorius gerokai 
nustebo, bet... 

Pakanka žvilgtelėti į to laiko reklaminius skelbimus 
Vienos laikraščiuose ir iš karto išvysime, kokią painiavą 
sukėlė leidėjai, apibūdindami žanrus ir vieno ar kito šokio 
nacionalinę priklausomybę. Antai „Wiener Zeitung“ 
(1823 m. sausio 19) galima perskaityti tokį skelbimą: „Zau- 
erio ir Leidesdorfo parduotuvėje, prekiaujančioje dailės ir 
muzikos prekėmis Vienoje, Kertnerštrasė, 941, gauta: nau- 

ja šokių muzika „1823 metų karnavalas — originalus vo- 
kiečių šokių (!) rinkinys fortepijonui dviejuose sąsiuviniuo- 
se su K.Černio, Goržalko, Leidesdorfo, Pamerio, Pajero, 
Penselio, Piksio, Preizingerio, Šoberlechnerio, Šteino, Šū- 
berto ir Voržyško kūriniais. Artimiausiu metu šitie valsai 
(!) pasirodys aranžuoti fortepijonui keturioms rankoms ir 
kitiems instrumentams“. 

Vis dėlto kokie buvo tie kūriniai, parašyti gero tuzi- 
no absoliučiai skirtingo talento ir kūrybinės krypties kom- 
pozitorių? Vokiečių šokiai? Valsai? Leidėjai ir natų parda- 
vėjai nesuko sau galvos. Šitą žinant, nėra ko stebėtis dėl 
štai tokio atsitikimo. Gana populiarus tapo „Gedulingasis 
valsas“. Apie tai sužinojęs, Šūbertas pasipiktinęs sušuko: 

— Koks asilas sukūrė tą „Gedulingąjį“? 

Be galo nustebo iš bičiulių išgirdęs — tai jo valsas, 
taip „patraukliai“ leidėjų pavadintas... 

Vieniečiai labai mylėjo Šūberto valsus, juos persira- 
šinėjo, grojo ir dainavo. Poetiški, lyriški, jie buvo vis dėlto 
labai trumpi, pernelyg kameriški, neįsukdavo į visuomenės 
trokštamą šokio stichiją. Todėl Šūberto, kaip ir daugelio 
kitų kompozitorių, valsai buvo leidžiami serijomis, suda- 
rydami girliandas, valsų grandinėles (juos vadino Walzer- 
ketten, Walzerkrūnze). Tokiu būdu šokis būdavo prailgina- 
mas, „grandinėles“ paprastai sudarydavo penki ar šeši val- 
sai, parašyti vienoje tonacijoje ir baigiami koda. Bet toks 
sujungimas, net ir panaudojus įžangą bei kodą, būdavo 
atsitiktinio formalaus pobūdžio, nes šokių nesiejo teminis 
ar koks kitoks prasminis ryšys. 

Naują puslapį valso istorijoje įrašė K.M.Vėberis. Jo 
„Kvietimas šokiui“ (1819) — didelės apimties fortepijoni- 
nė koncertinė pjesė, sukurta sekant valsu, kupina gilaus 
psichologinio turinio. Ji sukelia įvairius gilius emocinius 
išgyvenimus. Tam padeda ir gausybė kontrastingų valso 
ritmų, ir atskirų dalių išplėtimas, ir įžangos bei kodos iš- 

vystymas. Valsuose, įeinančiuose į „Kvietimą šokiui“, Vė- 
beris panaudojo naujus ritmus, įgalinančius sukurti stam- 
bios formos kūrinį. 


K.M.Veėberis. Kvietimas šokiui 


? Allegro vivace 
' 


Pagrindiniu ritminiu vienetu tapo ne dalis, o ištisas 
taktas, todėl, suprantama, žymiai išsiplėtė visas periodas. 

„Sustambindamas“ valsą, paversdamas jį kone šo- 
kių siuita, Vėberis nuėjo žymiai toliau už Šūbertą, priar- 
tindamas valsą prie Vienos valso tipo. Bet ir „Kvietimas 
šokiui“ neatitiko grynai šokių muzikos reikalavimų. „Kvie- 
timo...“ muzika, kupina švelnių jausmų ir audringų pro- 
trūkių, intymumo ir emocijų žaižaravimo, kėlė gilius išgy- 
venimus; jos norėjosi atidžiau klausytis, o klausantis — 
mąstyti, mėgautis poetiškumu. Šia prasme Vėberis grindė 
kelią Šopeno valsams. 

Naujajam šokiui buvo keliami kiti reikalavimai: 
švelnumą ir aistringumą reikėjo suderinti su liaudies šo- 
kio nuoširdumu. Taip ateityje ir valsas vystėsi — kaip šo- 
kis, giliai liaudiškas savo esme ir tuo pačiu be galo lyriš- 
kas. 

Buvo ir kitų naujojo šokio populiarumo priežasčių. 
Dar XIX amžiaus pradžioje Vienoje atsirado labai praban- 
gios pirmosios šokių salės. Iš tvankių tavernų, kuriose šo- 
ko Juozapo II laikais, valsas užvaldė balių sales. Aukš- 
tuomenė geidavo erdvės ir prabangos. 1805 metais pran- 

cūzas Žanas Bokuzenas atidarė šokių salę „Mėnulio švie- 
sa“, išpuoštą pagal Paryžiaus madą. Po metų kitas pran- 
cūzas Pjeras Menjė atidarė „Naujojo pasaulio balių“ — 
prabangius rūmus, apšviestus daugybės liustrų, išpuoštus 
veidrodžiais, parketo grindimis. Su juo tekonkuravo Šper- 
lio šokių salė, kuri galiausiai nurungė kitas šokių sales iš 
dalies todėl, kad čia grojo Pamero vadovaujamas orkest- 
ras. Tačiau visos čia minėtos ir kitos salės turėjo pasiduoti 
naujajam balių kompleksui „Apollo“, išdidžių vieniečių pa- 
vadinta aštuntuoju pasaulio stebuklu. „Apollo“ rūmuose 
buvo dvidešimt aštuonios salės, šeši baseinai, trys oranže- 
rijos ir trylika virtuvių, kuriose stebuklus darė geriausi 
miesto ir iš įvairių šalių atvykę virėjai. Prabanga ir žvil- 
gesiu naujoji šokių šventovė nustelbė viską, ką Viena iki 
tol buvo regėjusi. Nepaisant pasakiškai brangių bilietų, 
šių rūmų atidaryme dalyvavo keturi tūkstančiai žmonių. 
Ansamblyje meistriškai buvo suderinti patys įvairiausi ar- 
chitektūros stiliai. 

Iš kitur į Vieną atvykstančiam žmogui susidarydavo 
įspūdis, kad miestas tik ir gyvena pramogomis. Antai 1809 
metais Vokietijos žurnalo korespondentas suskaičiavo, kad 
kasdien penkiasdešimt tūkstančių žmonių lanko šokių sa- 
les — pradedant „Apollo“, baigiant kukliomis smuklėmis. 
Turint omenyje, kad tuo metu mieste gyveno du šimtai 
tūkstančių žmonių, šis skaičius stulbina. 

Didelės balių salės, prabangūs restoranai bylojo apie 
išaugusią vieniečių ekonominę galią. Pramogų įstaigų šei- 
mininkai savo nuožiūra tvarkė orkestrus, pagal savo sko- 
nį rinkosi dirigentus, reikalavo groti tokią muziką, kuri 
jiems patiems patiko. Ne šiaip sau patarlė byloja: kas mo- 
ka pinigus, tas užsako ir muziką. Balių salių savininkai 
su muzikantais elgėsi lygiai taip, kaip XVIII amžiuje val- 
dovai ir aukštos padėties aristokratai. 

Susidarius naujoms aplinkybėms, balių salėse val- 

sas ėmė keistis: charakteringi šuoliuojantys judesiai neti- 
ko naujųjų salių parketui; jie sušvelnėjo, sutaurėjo, o ne- 
trukus iš dalies virto grakščiais, lengvais pa. Šuoliukai tar- 
si išreiškė liaudies linksmybę ir aistrą, o „stripčiojimas“ 
labiau atitiko biurgerių skonį. Keitėsi ir šuolių pobūdis, 
kavalierius prilaikydavo damą. Šokis tapo abiejų partne- 
rių jausmų lyrinė išraiška. 

Kadangi valsas stengėsi suderinti vieniečių pamėg- 
tus valstiečių šokių elementus (sukinius, šuoliukus) su 
grynai miestietiško šokio elementais (slydimu, lėtu nusi- 
leidimu po šuolio), muzika turėjo susieti abu judesių ti- 
pus. Nenutolstant nuo liaudiško pagrindo, muziką reikėjo 
praturtinti naujais specifiniais, miesto kultūrai būdingais 
bruožais. O jeigu kalbėsime apie valso ritmą, tai jis „buvo 
pagimdytas abipusio ir vis labiau demokratišku tampan- 
čio didelio miesto gyvenimo ir tapo priešprieša „aukštosio- 
se sferose“ įsigalėjusiai ritmikai, o dėl savo uždarumo ir 
apeiginio sąlygotumo — ir kaimiškosios ritmikos sąstin- 
giui“* Tokią muziką ir turėjo sukurti instrumentinių ka- 
pelų vadovai. 

Istorija nepamiršo pirmųjų Vienos valso kūrėjų var- 
dų. Tai buvo austrai, čekai, lenkai, vengrai — F.Gilmaras, 
I.Gunglis, J.Prochazka, I.Labickis, P.Veselskis ir kiti mu- 
zikantai universalai, kūrę muziką ir ją groję su savo an- 
sambliais. 

Iš jų labiausiai išsiskyrė vieniečiai Jozefas Laneris 
(1801—1843) ir Johanas Štrausas-tėvas (1804—1849). 


* B.Astafjevas. Rinktiniai raštai. T. 2. M., 1954, p. 38. 

II skyrius 
JOHANAS ŠTRAUSAS-TĖVAS 


Leopoldštate, viename margiausiy pagal nacionalinę su- 
dėtį Vienos priemiesčių — XIX amžiaus pradžioje apsigy- 
veno austrai ir vokiečiai, čekai ir lenkai, žydai amatinin- 
kai ir vengrai muzikantai, — garsėjo Franco Štrauso už- 
eiga. Du erdvūs kambariai visuomet buvo sausakimši. Ge- 
ras alus, šviežios gardžios dešrelės, kaip sniegas burnoje 
tirpstantys gardėsiai viliojo mėgstančius išgerti ir sočiai 
pavalgyti. Kitais patiekalais šeimininkas nevaišindavo. 

Rūpintis svečiais Francas dažnai paliepdavo žmo- 
nai, 0 pats paimdavo smuiką. Jo rankose instrumentas tie- 
siog dainuote dainuodavo, švelniai skambėdamas griebda- 
vo už širdies — salė nuščiūdavo, ir lankytojų dėmesys bū- 
davo geriausias atlygis savamoksliui smuikininkui. 

1804 metai Francui buvo ypač laimingi: kovo 14 die- 
ną gimė sūnus, kurį pavadino Johanu. Deja, doro ir ben- 
drauti mėgstančio smuklininko gyvenimo siūlas anksti nu- 
trūko. Jis paskendo Dunojuje, palikęs jauną žmoną ir vos 
metų sulaukusį berniuką. 

Smuklei buvo reikalinga tvirta vyriška ranka, ir 
našlė neilgai laukusi ištekėjo. Antrasis jos vyras — Gol- 
deris — buvo geras šeimininkas ir mažąjį Johaną mylin- 
tis patėvis. Vakarais, pavargęs po linksmų žaidimų su ben- 
draamžiais, berniukas įslinkdavo į perpildytą smuklės sa- 
lę, o čia jį visi pažino, globojo ir paikino. Johanas labiau- 
siai mėgdavo klausytis muzikos. Smuklėje grodavo ne tik 
nedideli ansambliai, bet koncertuodavo ir populiarūs „ar- 

fistai“ (taip vadindavo liaudies dainininkus, traukusius 
daineles ir vaidinusius juokingas sceneles arfai pritariant). 
Jų duetai, muzikinės intermedijos, dažnai skirtos dienos 
aktualijoms, buvo visų mėgiamos. 

Mėgdžiodamas suaugusius, Johanas irgi grieždavo 
„smuiku“, tik vietoj instrumento po smakru pasikišdavo 
paprasčiausią lazdelę. Sujaudintas patėvis nupirko jam 
mažytį smuiką. Nuo tada berniukas salėje išbūdavo iki 
išnaktų ir klausydavosi muzikos. Netrukus ir pats ėmė 
groti. 

Nuolatiniai smuklės lankytojai, o tarp jų buvo ir mu- 
zikantų, ir aktorių bohema, ir Leopoldštate garsėjantys li- 
teratai, žavėjosi berniuko gabumais ir vienu balsu įkalbi- 
nėjo patėvį mokyti berniuką muzikos. Bet Golderis apie 
tai nė girdėti nenorėjo. Kaip ir dauguma žmonių, jis ne- 
manė, kad muzika — rimtas užsiėmimas. Johaną, kurį 
mylėjo kaip tikrą sūnų, norėjo išmokyti geresnio ir pelnin- 
gesnio amato. 

Kai berniukui sukako dvylika metų, įtaisė jį moki- 
niu knygrišykloje. Johanas nesipriešino tėvo valiai, nes ti- 
kėjosi, kad turės daug laisvo laiko ir griežti smuiku, ir 
knygoms skaityti. Deja, netrukus nusivylė. Nuo ryto iki 
vakaro teko knibinėtis su klijais ir kartonu. Tada mažasis 
Štrausas ryžosi lemtingam žingsniui. Vieną vakarą pabė- 
go iš namų, pasiėmęs vienintelę savo brangenybę — smui- 
ką. Johanui giliai į galvą buvo įkritę pažįstamų muzikan- 
tų pasakojimai apie tai, kad Kalenberge netoli Vienos esą 
daugybė šokių aikštelių ir ten smuikininkai grobstyte 
grobstomi. Jis patraukė išbandyti laimės. 

Kelias į Kalenbergą vinguriavo per stebuklingus so- 
dus. Medžių šešėliuose ūžavo nedideli restoranėliai. Ber- 
niukas dažnai stabtelėdavo ir klausydavosi muzikos, žiū- 
rėdavo į šokančiuosius. Nė nepajuto kaip atėjo naktis. Die- 

nos jaudulys ir nuovargis pakirto keliauninką: jis prigulė 
ant griovkraščio ir užmigo, glėbyje spausdamas smuiką. 
Atsitiktinai prieš rytą, iš Kalenbergo grįždamas į Vieną, 
ten jį užtiko nuolatinis Štrauso alinės lankytojas smuiki- 
ninkas Polišanskis. 

Johano sugrįžimas visiems buvo didžiausias 
džiaugsmas, nes tėvai visą naktį nesudėjo bluosto ir prisi- 
galvojo visokiausių dalykų — ne juokas, juk dingo sūnus! 
Polišanskis atkakliai ėmė įtikinėti Štrausus — reikia leis- 
ti sūnui groti ir mokytis muzikos. Pagaliau tėvai sutiko. 
Nutarė, kad griežti smuiku berniuką mokys pats Polišans- 
kis. 

Johanas griežė ir griežė lyg apsėstas, po dešimt-dvy- 
lika valandų per dieną. Jis skubėjo atsigriebti už tuščiai 
praleistą laiką, o ir negalėjo atsikratyti širdies kamputyje 
krebždančios baimės — dar, ko gero, tėvai ims ir persigal- 
vos! Johanui buvo trylika metų, kai pirmą kartą jo groji- 
mo pasiklausė populiarus kapelos vadovas ir šokių muzi- 
kos kompozitorius Ignacas Pameris.* 

Talentingas smuikininkas Pameris visus žavėjo mu- 
zikine fantazija ir artistiškumu. Vis naujos ir naujos me- 
lodijos liejosi iš po jo stryko. Atšakus, karštakošis Pameris 
dažnai ginčydavosi su restoranų, kuriuose jam tekdavo 
groti, savininkais ir su savo muzikantais. Bet jo populia- 
rumas buvo begalinis, ir savininkai, gniauždami apmau- 
dą, pakentė smuikininko įnorius,nes vieniečiai jį mylėjo ir 
net vadino legendinio Augustino palikuonimi. Miestiečiai 
nepaprastai žavėdavosi Pamerio atliekamu valsų ciklu 
„Malonūs atsiminimai apie Hiuteldorfo alų“ — po kiekvie- 
no šokio, o jų „girliandoje“ buvo nemažai, — maestro iš- 


* Muzikinėje literatūroje jis dar vadinamas Michaeliu Pame- 
riu (1782-1827). 

tuštindavo didžiulį alaus kaušą. Sunku ir apsakyti Joha- 
no džiaugsmą, kai Pameris sutiko priimti jį į savo orkest- 
rą. Šitam gana dideliam ansambliui, kuriame grojo dvide- 
šimt penki muzikantai, ir buvo lemta tapti vienintele bū- 
simo „valsų karaliaus“ mokykla. 

Iš visų Pamerio muzikantų Štrausui labiausiai pati- 
ko tylus, susimąstęs Jozefas Laneris, pirštininko sūnus. 
Bet Laneris, pavargęs nuo nežabotų Pamerio išpuolių, ne- 
trukus iš orkestro išėjo ir 1819 metais su dviem iš Čekijos 
atvykusiais broliais Drachanekais organizavo trio. Grojo 
visur, kur tik buvo galima uždirbti. Po kiekvienos pagro- 
tos pjesės vienas muzikantas su lėkšte rankose apeidavo 
klausytojus ir surinkdavo aukas. Vėliau trio virto kvarte- 
tu: prie jų prisidėjo Johanas Štrausas, iš pradžių atlikda- 
vęs alto partiją. 

Netrukus Štrausas ir Laneris tapo neišskiriami bi- 
čiuliai. Jie išsinuomojo mansardą ir ėmė linksmai gyventi, 
nerūpestingai, išdykaudami, mėgaudamiesi laisve kaip 
berniukai: tiesą sakant, tokie ir buvo — Štrausui sukako 
vos šešiolika metų. Beveik kasdien jie nustebindavo vie- 
niečius naujomis išdaigomis: čia naktį sukeisdavo laidoji- 
mo biuro ir duoninės iškabas, čia žymių žmonių skulptū- 
ras aprengdavo chalatais ir papuošdavo kepuraitėmis, čia 
prie žibintų stulpų pririšdavo snaudžiančių vežikų karie- 
tas, bet jiems viskas sėkmingai baigdavosi, ir atlaidūs vie- 
niečiai tik pasijuokdavo. 

Jaunieji muzikantai neblogai uždirbdavo, bet viską 
išleisdavo madingiems kostiumams, linksmiems pobū- 
viams, užmiesčio kelionėms, taigi niekaip neišsikapstyda- 
vo iš skolų. O 1821 metų vasarą nusigyveno taip, kad abu 
teturėjo vienus baltinius. Nenukabindami nosies, keletą 
dienų dėvėjo pakaitomis — vienas vaikščiodavo aklinai 
užsagstytu švarku pakelta apykakle, nors kepindavo bai- 
siausias karštis. Apskritai, ansamblis buvo populiarus, o 

jeigu neišskiriami bičiuliai keletą dienų gyvendavo pusė- 
tinai padorų gyvenimą, materialiniai reikalai bemat pasi- 
taisydavo. Jauniesiems entuziastams sekėsi. Ėmė svajo- 
ti — būtų gerai, jei ansamblyje grotų daugiau muzikantų. 
Ir netrukus Lanerio orkestre jau buvo dvylika žmonių, o 
jiems vadovavo kapelmeisteris Štrausas. 

Dažniausiai grodavo smuklėje „Pas žėruojantį gai- 
dį“ — mėgiamoje Vienos karininkų poilsio vietelėje. Ne- 
reikliai publikai buvo gera bet kokia muzika — kad tik 
ilgiau galėtų suktis smagiame šokyje. Tačiau orkestrą 
kviesdavosi ir į kur kas solidesnes įstaigas, kuriose būda- 
vo išprusę miestelėnai, išmaną Haidno, Mocarto, Bethove- 
no muziką. Šie lankytojai net iš restorano ansamblio rei- 
kalaudavo skoningai parengto repertuaro. O ką jiems ga- 
lėjo pasiūlyti jaunieji muzikantai, sakysim, kad ir iš šokių 
muzikos? Diabelio, Hofrichterio, Preizingerio ir kitų ant- 
raeilių kompozitorių vidutiniškus valsus! Liko vienintelė 
išeitis: kurti patiems kaip darė praeities kompozitoriai, kū- 
re populiarius šokius — menuetus ir polonezus, gavotus 
ir burė, žigas ir paspjė. Taip gimė pirmieji Lanerio valsai. 

Žaibiškai užkariavęs visą miestą, orkestras akimoju 
pelnė vieniečių meilę. Grojo kokybiškai naujus šokius, nu- 
stelbusius kompozitorių klasicistų pirmuosius valsus, pa- 
rašytus laikantis menuetų tradicijų. Nesijautė dažnos har- 
monijos kaitos, gremėzdiško trijų akordų akompanimento 
takte. Visas taktas atliekamas kaip viena dalis, kuriam 
taikoma viena harmonija. Be to, akordas skaidomas: sun- 
kiam bosiniam garsui pirmai takto daliai atsiliepia du 
lengvi antros ir trečios dalies akordai. Paprasti ir liaudiš- 
ki Lanerio valsai ryškiai išsiskyrė savo individualumu ir 
pirmiausia lyriškumu. Jie žaižaravo šviežumu ir betarpiš- 
kumu. „Lanerio valsai dvelkia žibučių aromatu“, — kalbė- 
jo amžininkai. „Kai klausaisi Lanerio valsų, prieš akis 

plaukia debesys mėlyname danguje, žydi trešnių šakelės, 
užuodi žydinčių jazminų kvapą“. 

Lanerio valsuose lyg veidrodyje atsispindėjo Vienos 
biurgerio sentimentalumas, jo žavėjimasis gamta, gyveni- 
mo džiaugsmas. Tuo pačiu kūriniai buvo dvasingi, kupini 
tyro jausmo, melodingi. Salės, kuriose grodavo Laneris, ne- 
būdavo tuščios, o vieniečiai, pasirengę klausytis muzikos 
iki aušros, nuoširdžiai žavėjosi savo naujuoju bardu. 

Žymusis norvegų smuikininkas Ule Bulis Vienoje 
taip susižavėjo Lanerio šokiais ir smuikininko griežimu, 
kad jaunajam muzikantui atminčiai padovanojo brilianto 
žiedą. 

Laneris rašė labai daug. Beveik kasdien sėsdavo 
prie stalo ir švariame natų lape puikuodamasis pirmiau- 
siai užrašydavo: „Iš Dievo malonės Jozefas Laneris“, o tai 
buvo aiški užuomina apie monarchų dekretus, nuo senų 
senovės prasidedančius žodžiais: „Mes, imperatorius iš 
Dievo malonės...“ 

Leidėjai Antonijus Diabelis ir Tobiašas Haslingeris 
jo valsus leido dideliais tiražais. Spausdindavo ant papras- 
to popieriaus, o viršelį naiviai išpuošdavo lapais, gėlėmis, 
vynuogių kekėmis, vyno buteliais šv. Stepono katedros ar 
kokio kito Vienos architektūros paminklo fone. Natas pa- 
prastai per savaitę išpirkdavo. 

Tarp ankstyvesniųjų Lanerio kūrinių — nuostabieji 
„Lendneriai iš Dornbacho“ (op. 9) ir „Terpsichorės valsas“ 
(op. 12), parašyti iki 1825 metų. Kompozitoriaus talentas 
sparčiai brendo. 1828 metais pasirodė „Katarinos šokiai“ 
(op. 26), bylojantys apie pastebimai išaugusį autoriaus 
meistriškumą. 

Tačiau bohemos dvasia savo antspaudu paženklino 
ne tik buitį, bet ir jaunųjų artistų kūrybos procesą. 

Dažnai, kol Laneris pusbalsiu niūniuodavo melodi- 
ją, vienas muzikantas ją užrašydavo, kitas harmonizuoda- 

vo, trečias orkestruodavo, ketvirtas išrašydavo partijas. Ši- 
tas „konvejeris“ kone kas vakarą pagimdydavo naują val- 
są, kuris turėdavo būti lankytojų masalu. 

Didžiausią šlovę orkestras pelnė koncertuodamas 
garsiajame Paterio parke 1824 metų gegužės 1 dieną. Ap- 
skritai, tai buvo pirmas styginių kapelos koncertas po at- 
viru dangumi ir įrodymas, kad ne tik dūdų orkestrai, kaip 
buvo iki tol, gali groti masinei auditorijai soduose bei par- 
kuose. | 

Po to kaip iš gausybės rago pasipylė kvietimai groti 
ir šen, ir ten. Laneris neturėjo kitos išeities, tik skirti or- 
kestrą pusiau. Vienam vadovavo jis pats, kitam — Joha- 
nas Štrausas. Bet nepaisant to, kiekvieną vakarą Laneriui 
tekdavo groti dviejose ar net trijose vietose. Nuolatine La- 
nerio rezidencija tapo „Juodojo ožio“ smuklė, o Štrauso — 
„Pas žėruojantį gaidį“. Orkestrą perskyrus, ėmė atšalti ir 
dviejų bičiulių santykiai. Pradėjus tarpusavy varžytis, ki- 
lo smulkūs vaidai ir nuoskaudos. 

Kartą Laneris susirgo. Teko kreiptis į Štrausą — 
gal parašytų valsą vakariniam koncertui? Štrausas noriai 
sutiko. Taip gimė jo pirmasis kūrinys, grotas tą patį vaka- 
rą kaip naujas... Lanerio valsas. Apskritai, tais laikais taip 
buvo įprasta. Laneris, nors ir nebuvo naujojo kūrinio au- 
torius, vis dėlto laikė jį savu, nes pirmą kartą atliko jo 
orkestras. Tai Štrausą įskaudino. 

Dviejų bičiulių nesutarimai vis stiprėjo. Štrausas 
ėmė mąstyti apie savo orkestro sukūrimą, o taip pasielgti 
ji paskatino ir kitos priežastys: atėjo laikas pasirūpinti so- 
lidesne vieta, — Štrausas nutarė vesti. Jo nuotaka — Ana 
Štreim, grakšti, mikli, daili mergina, smuklės „Pas žėruo- 
jantį gaidį“ savininko duktė. Anos grožis ir muzikalumas 
(ji buvo nuostabi gitaristė) visus žavėjo. 

Štrauso išėjimas iš Lanerio orkestro netikėtai virto 
skandalinga istorija, kurį laiką aštrialiežuviams vienie- 

čiams suteikusi peno pašaipoms ir apkalboms. Po atsisvei- 
kinimo koncerto Laneris pasakė jausmingą kalbą. Pergy- 
vendamas dėl savo geriausio smuikininko išėjimo, Laneris 
pirmiausia išgyrė Štrausą, o paskui aštriai užsipuolė. Aist- 
ros įsiliepsnojo, įsikišo orkestro muzikantai, ir atsisveiki- 
nimo vakarėlis virto kumštynėmis. 

Štrausas išėjo, išsivesdamas daugelį geriausių ka- 
pelos muzikantų. Svajodamas apie susitaikymą, sutrikęs 
Laneris tą audringąją naktį parašė jaudinantį valsą „Išsi- 
skyrimas“, kurio muzika kupina nuoširdaus sielvarto ir 
liūdesio. Deja, jo kreipimasis liko be atsako. 

1825 metais Štrausas pradėjo savarankišką veiklą. 
Vadovavo savo kapelai ir kūrė jai muziką. Gimė „Balan- 
džių valsas“ (op. 1) — pirmas savarankiškas ir visuotinai 
pripažintas kūrinys. Jis skirtas vieniečių mylimiems 
paukščiams, meilės ir pastovumo simboliams. 

Kurdamas pirmuosius valsus, pradedantysis kompo- 
zitorius įsitikino — būtinai kuo greičiau turi papildyti te- 
orines muzikos žinias. Nepaisant iškilusių sunkumų, 
Štrausas ėmė lankyti harmonijos, kontrapunkto ir orkest- 
ruotės pamokas pas Mocarto mokinį Ignacą Zeifrydą. Po 
kurio laiko patenkintas suprato — pradėjo rašyti ne pras- 
čiau už Lanerį, kurio meistriškumu be galo žavėjosi. 

Jaunajam muzikantui sekėsi. Jo orkestras padidėjo, 
populiarėjo. Tuo laiku išryškėjo ypatingas Štrauso kūrybi- 
nis braižas. Vieniečiai, kurių klausa buvo labai jautri, be- 
mat ėmė skirti Štrauso valsus nuo Lanerio. 

Laneris ir Štrausas buvo visiškai skirtingo būdo ir 
temperamento žmonės: Laneris — švelnios natūros, sen- 
timentalus, Štrausas — aistringas, impulsyvus. Ir vis dėl- 
to abiejų kompozitorių kūryboje daug kas bendra. 

Pirmieji Lanerio ir Štrauso valsai — labai trumpų, 
paprastų, elementariai harmonizuotų šešių-septynių šokių 
siuitos. Tiesą sakant, tai liaudies melodijos ir jeigu pir- 


4() 


muosiuose jaunųjų autorių opusuose galima aptikti indi- 
vidualių bruožų, tai jie dažniausiai pastebimi valsų atran- 
koje, mokėjime kaitalioti įvairias melodijas tokia eilės 
tvarka, kad jos nevarytų nuobodulio ir skambėtų gaiviai ir 
naujai. 


J.Laneris. Lendleriai iš Dornbacho. 
Valsas Nr. 1 iš op. 9 


J.Štrausas. Šventė kalnuose. 
Valsas Nr. 1 iš op. 26 


Dauguma jų sukurtų šokių melodijų nieko nesisky- 
rė nuo tuo laiku Vienoje skambėjusių vokiečių arba štirie- 
čių dainų, kaip ir nuo liaudiškais tapusių Šūberto valsų. 
Tačiau kompozitoriai labai išradingai jungė įvairaus cha- 
rakterio melodijas. 

Tų melodijų akompanimentas gana paprastas, o in- 
strumentuotė — visiškai primityvi: smuikai suskirstyti į 
tris grupes, prie jų prijungtas kontrabosas — štai ir visa 
partitūra. Bet ir šiomis kukliomis galimybėmis sukuria- 
mas įdomus spalvų žaismas: melodija skaidoma ir atskiros 
jos dalys suskamba čia vienoje, čia kitoje ansamblio gru- 
pėje. Tokia orkestrinė įvairovė kartais panaudojama ir 
akompanimente. 

Laikui bėgant valsas gerokai pakito. Jau nebe toks 
artimas štiriečių ar tiroliečių dainavimo manierai. Melodi- 
ja vis labiau turtėjo, įgavo individualią spalvą, ir šioje sri- 
tyje — svarbiausias Vienos valso kūrėjų nuopelnas. Jie 
pirmieji „sušildė“ valsą jausmu, muzika tapo nepaprastai 
lyriška. Senovėje valsą (tiroliečių šokį, lendlerį) grodavo 
obojais, dūdmaišiais ir kitais pučiamaisiais instrumentais, 
kurių skambesys kaip tik buvo tinkamas šiurkštokam, ta- 
da dar „sunkiam“ šokiui. Vėliau, kai orkestre ėmė domi- 
nuoti smuikai, pasikeitė ir šokio pobūdis, jis tapo nuošir- 
desnis ir ekspresyvesnis, o melodija — beveik vokalinė. 
Tiesą sakant, vokaline tapo vėliau — Johano Štrauso-sū- 
naus kūriniuose. Į melodiją plačiu srautu įsiliejo tipiški 
smuiko muzikos elementai: greitas judėjimas, plataus dia- 
pazono pasažai, dideli šuoliai, dažnai pasikartojančios na- 
tos, trelės ir kitos puošmenos. 

Lanerio ir Štrauso valsuose ypač įdomi grakščių, gu- 
vių, kaprizingų, ugningų ritmų kaita. Tačiau lygiai kaip 
ryškių gėlių puokštė sudaro vieno tono žiedyną, taip valsų 
ciklas suvokiamas lyg nedaloma vienovė, nes sumaniai pa- 
rinkti kontrastingo ritmo šokiai. Lanerio ir Štrauso ket- 
virtojo dešimtmečio kūriniuose išsikristalizuoja specifinė 
Vienos valso forma — penki valsai, įrėminti įžanginės da- 
lies ir pabaigos. 

Anksčiau įžanga atlikdavo tik tonalinio suderinimo 
vaidmenį. Dabar ji suveši, kadangi įžanginės dalies nauja 
paskirtis — emocionaliai paruošti klausytoją viso šokių 
ciklo suvokimui. Įžanga paprastai improvizacinio pobū- 
džio, ir tai suteikia visišką laisvę kompozitoriaus fantazi- 
jai. Įžangoje vis dažniau aiškiai apibrėžiami muzikiniai pa- 
veikslai ir nuotaika, poetiniai vaizdeliai, peizažo eskizai. 
Kartais įžangos vaizdai vienaip ar kitaip susiję su valsų 
pavadinimais, bet labai retai joje panaudojamos vėliau 

skambančių šokių melodijos. Gal net atvirkščiai: norint su- 
stiprinti kontrastą ir ritmą, įžangos tempas aiškiai būna 
ne valsinis. Siekdami kiekvieno šokio individualumo ir 
ypač įžangos vaizdingumo, abu kompozitoriai daug ką pe- 
rėmė iš klasicistinės muzikos palikimo, panaudodami Mo- 
carto, Bethoveno, Vėberio, Rosinio atradimus. 

Žymiai prasiplėtus paskutiniam ciklo skyriui — fi- 
nalui arba kodai, — kontrastas tampa svarbiausiu muzi- 
kos vystymosi faktoriumi. Čia kaip kaleidoskope susijun- 
gia tik ką skambėjusių valsų melodijos, o dažnai ir įžanga, 
ir visa tai tampa tarsi vieningu protrūkiu ar vienu atokvė- 
piu, kuris skamba vis greitėjant tempui, kol išsemiamos 
visos vystymo ir dinamikos augimo galimybės, slypinčios 
muzikinėse kūrinio temose. 

Iki dvidešimt aštuonių muzikantų padidėjęs Štrau- 
so orkestras — jau turtingas ir skambus. Be to, kiekvie- 
nas muzikantas mokėjo groti įvairiais instrumentais, to- 
dėl ir orkestro galimybės visai kitos. Atsirado violončelės, 
mediniai ir variniai pučiamieji instrumentai, arfa. Dabar 
jau buvo galima smuikus suskirstyti ne į tris, kaip anks- 
čiau, 0 įprastines dvi grupes. Kiekviena orkestro spalva, 
kiekvienas tembras būdavo panaudojami ypač meistriškai. 
Tai sukūrė ryškius kontrastus netgi daug kartų kartojant 
atskirus epizodus. 

Meternichas puikiai suvokė Vieną apėmusios valso 
manijos reikšmę. „Tiems, kas šoka, politika nerūpi“, — 
gudriai šypsodamasis, sakė visagalis kancleris ir pridūrė: 
„Liaudžiai reikalinga duona ir reginiai. Kuo gražesni bus 
reginiai, tuo mažiau galvos apie duoną“. Jis rengdavo spal- 
vingus karinius paradus, kuriems plodavo vieniečiai; ska- 
tino masines miestiečių šventes — žmonės per naktis 
aikštėse dainuodavo ir gerdavo alų. 

Ir Lanerį, ir Štrausą vis kvietė į naujus restoranus, 

šokių sales, į iškilmingus priėmimus ir šventinius balius. 
Kiekvienas naujas kvietimas paskatindavo sukurti naują 
valsą. Taip atsirado valsai, pavadinti garsių restoranų var- 
dais, valsai, skirti juristų, medicinos mokyklos auklėtinių 
išleistuvių, parodų atidarymo ir kitoms progoms. 
Lenktyniavimas (teisingiau sakant, konkurencija) 
skubino abudu kompozitorius. Jie rašė be galo greitai. Visi 
šokiai, tiek pagrįsti liaudies melodijomis, tiek savo išmo- 
nės, turėjo vieną ir tą patį tikslą: padovanoti žmonėms 
linksmą džiaugsmo valandą, padėti užmiršti dienos rūpes- 
čius. Dauguma kūrinių atitiko Štrauso taisyklę: „Valsas 
turi būti gardus kaip bandelė su razinomis“. Ketvirtajame 
dešimtmetyje Lanerio ir Štrauso sukurtų valsų sraute — 
nemažai tikrų perliukų, iki šiol nepraradusių savo meni- 
nės vertės. Pavyzdžiui, Lanerio „Pešto valsai“ (op. 93), ku- 
riy melodijos remiasi vengrų ir slavų tautų melodijomis: 


J.Laneris. Pešto valsai, Nr. 1 iš op. 93 


Gaiviai ir originaliai skamba charakteringo ritmo 
Lanerio „Štirijos šokiai“ (op. 165) — (jie trijų, o ne įpras- 
tinių keturių taktų.) (Kur kas vėlyvesnis tokio ritmo pa- 
vyzdys — genialusis M.Glinkos „Valsas-fantazija“). Nuo- 
stabūs jo „Šendbruncai“ (op. 200); lengvos muzikos įspūdį 
sukelia ažūrinis įvairių melodijų persipynimas. 

Plačiai liejasi melodija ir Johano Štrauso-tėvo valse 
„Lakštingalos“ (op. 82). Taip ir norisi jį dainuoti, bet kom- 
pozitorius tarsi stengiasi tilpti šokio diktuojamos muzikos 
rėmuose: melodija neišvystoma, jos pabaiga grynai šokio 
pobūdžio: 

J.Štrausas-tėvas. Lakštingalos, op. 82 

„Demonuose“ (op. 149) patraukia smarkus ritmas, 
keliąs greito sukinio įspūdį: 


J.Štrausas-tėvas. Demonai, op. 149 


Stebėtinai subtiliai ir skoningai Štrausas parodo 
„Juristų baliaus“ (op. 134) pagrindinės melodijos įvairiau- 
sius aspektus. Iš pradžių melodija skamba kviečiančiai, 
tarsi įviliodama į nesutramdomą valso sūkurį. Šokio pa- 
baigoje pirmapradis vaizdinys pamažu blėsta, tik jaučia- 
mas tylus, švelnus liūdesys — kaip buvusio džiaugsmo 
prisiminimas. 

Vienoje nepaprastai populiarus buvo Štrauso valsas 
„Lorelėja“. Dėl to netenka stebėtis. Dar niekada valso pa- 
mato nesudarė tokia išraiškinga plataus diapazono melo- 
dija. Ji skambėjo kaip himnas legendinei undinei Lorelė- 
jai — nuostabiai, išdidžiai, nepasiekiamai, kokia ji atrodė 
daugumai poetų, dramaturgų ir dailininkų. Iš laiko rūko 
iškilo aukšta, šviesiaplaukė, mėlynakė vokiečių Valkiri- 
Ja — tautos grožio prototipas. 

Tarsi ištrūkusi į laisvę, melodija griovė įprastinę for- 
mą (aštuontaktį), padvigubindama jo apimtį. Plataus srau- 
to įspūdį stiprino harmonija. Tokia muzika tiko ne tik šo- 
kiui. Jos norėjosi klausytis, stebėti maestro stebuklingojo 
stryko žaismą, dainuoti drauge, pakartojant visus melodi- 
jos vingius, atsiduoti jos tekėjimo valiai. „Lorelėją“ geriau- 
siu Štrauso valsu vadino vengrų kompozitorius ir pianis- 
tas Ferencas Listas. 

Nors kai kurie amžininkai pirmenybę atidavė Lane- 
riui, vadindami jį „Valso Mocartu“, šio kompozitoriaus 
žvaigždė neilgai spindėjo šlovės zenite. Pasiekęs aukštą 
padėtį ir užimdamas rūmų kapelmeisterio vietą, jis įniko 
į vyną; tai galutinai pakirto sveikatą ir 1843 metais Lane- 
ris mirė. Štrausas liko vienintelis visų pripažintas „valso 
karalius“. Jo populiarumas Vienoje augo su kiekviena die- 
na. 

Štai kaip aprašo savo pažintį su Štrauso muzika 
Henrichas Laubė. Tiesa, likdamas ištikimas to laiko sti- 
liui, autorius realistinį aprašymą paįvairina hiperbolėmis 
ir netikėtais palyginimais: „Sode ir salėse degė tūkstan- 
čiai šviestuvų. Publika užtvindė Ferdinando tiltą — visi 
skubinosi į šokius. Tamsų dangų nušvietė fejerverkų ug- 
nys. Tą vakarą dirigavo Štrausas. Štrauso valsai svaigina 
vieniečius lygiai taip, kaip Napoleono pergalės svaigino 
prancūzus. Esu įsitikinęs — jeigu Vienos gyventojai turė- 
tų patrankų, iš jų Šperlio sode nulietų antrąją Vandomo 
koloną* ir paskirtų ją mylimojo maestro pergalei. Tėvai 
rodo Štrausą vaikams, vienietės — savo mylimiesiems, at- 
vykusiems iš kitų miestų, vieniečiai — aplankiusiems bi- 
čiuliams. 

Austrai — žmonės linksmi, jausmingi. Napoleono 


* Kolona, išlieta iš priešo patrankų bronzos, buvo pastatyta 
Vandomo aikštėje Paryžiuje, Napoleono pergalėms 1806—1810 m. 
įamžinti. 

garbę Prancūzija apmokėjo geriausių sūnų krauju. Vienie- 
čiams jų stabas tekainavo vos keliolika florinų. Aš degiau 
iš smalsumo ir buvau neapsakomai laimingas, išvydęs 
austrų Napoleoną kovos lauke. Kai atėjau, jis kaip tik pra- 
dėjo savo „kovą prie Austerlico“. Štrausas mostelėjo stry- 
ku, ir smuikai atsiliepė veriančiu obalsiu: „Saulė patekė- 
jo“. Priešais mane stovėjo trečiasis didis epochos žmogus. 
Pirmasis buvo Napoleonas, antrasis — Paganinis. 

Štrausas smuiką laikė lygiai kaip Paganinis, ir grie- 
žė pašėlusiu tempu, reikalaujančiu nežmoniškų jėgų. Nu- 
tilusi, sužavėta publika negalėjo atitraukti nuo jo akių, ir 
aš pamaniau: būsimos kartos paklaus, kaip atrodė Štrau- 
sas? Ką gi, atsakysiu: Napoleonas buvo romėniško profilio 
ir didingo stoto. Paganinis buvo liepsningas ir romantiš- 
kas, o maestro Štrauso kraujyje — kažkas afrikietiško. Jis 
ir aistringas, ir drąsus, ir siautėjantis — tikras amžiaus 
kūdikis. Pasirinkite patys, koks apibūdinimas labiau jums 
patinka. Jeigu nebūtų baltaodis, puikiausia būtų galima 
vadinti pasakiškuoju mauru Baltazaru. 

Štrausas taurina savo tėvynainių jausmus. Vienie- 
čiai žavėdamiesi klausosi jo smagios muzikos. Šis žmogus 
iš tikrųjų turi stebuklingos jėgos. Jam didžiausia laimė, 
jei muzika, veikdama jausmus, laisvai išreiškia laisvą min- 
tį, jei valsai necenzūruojami. Nežinau, ką dar sugeba 
Štrausas be muzikos, bet esu įsitikinęs — jis gali pasiek- 
ti, ko tik pageidauja. Jeigu jo smuikas perteiktų Ruso min- 
tis, tai per vieną naktį visi vieniečiai taptų „Visuomenės 
sutarties“ pasekėjais*. 

Vienos jausmingumui svetimas trivialumas. Links- 
mos, įkaitusios merginos lengvai, laisvai, be jokio maivy- 
mosi sukasi partnerio apglėbtos. Šokdamos poros kartais 

* Turima galvoje didžiojo prancūzų švietėjo Žano Žako Ruso 
(1712—1778) knyga „Apie visuomenės sutartį, arba Politinės teisės 
principai“ (1762). 

stumteli viena kitą, .bet niekam nė į galvą nešauna atsi- 
prašyti — paprasčiausiai šito net nepastebi. Jie skrenda 
ant nežabotos džiaugsmo bangos, ir atrodo, kad pasaulyje 
nėra tokios jėgos, kuri įstengtų juos sulaikyti. 

Salėje aidi skambios Štrauso preliudijos. Vienietis 
stipriai laiko merginą ir lengvai sukasi buriančiame mu- 
zikos ritme. Tik nutilo pirmosios trelės, ir šokis įsisuka 
nepaprastu greičiu, tarsi skrisdamas į ateitį. 

Niekur nemačiau netvarkos, ekscesų, grubių išpuo- 
lių. Ir nėra ko stebėtis: čia apsieinama be šiaurės šalių 
prakeikto nuodo — degtinės. Aš niekur nemačiau girtų, 
nes silpni Vienos vynai tik žadina jausmus, bet netemdo 
proto. Vieniečiai mėgsta gerai pavalgyti, tačiau geria ma- 
žai. Jų muzikinės puotos tęsiasi iki aušros — kol Johanas 
Štrausas, šis Austrijos muzikos herojus, padeda smuiką ir 
iškeliauja namo bent šiek tiek pailsėti. Jis sapnuos naujus 
valsus ir kitos dienos muzikines batalijas. Įsiaudrinusios 
poros irgi skirstosi, tačiau jų balsai ir linksmas juokas dar 
ilgai skamba tylios nakties gaubiamose Vienos gatvėse“. 

Muzikos kritika, niekada anksčiau nekreipusi dėme- 
sio į pramoginę šokių muziką, Štrausui skyrė pagyrimų 
kupinus straipsnius. Žinomas kritikas E.Hanslikas pripa- 
žino, kad Štrausas sumaniai ir pergalingai įveikė patį di- 
džiausią, jo nuomone, sunkumą, kuris buvo iškilęs valso 
kūrėjui: suderino subtilių skonių įvairovę su žanrui bū- 
dingu daugiatemiškumu. 

Griežia Štrausas! Šie du paprasti žodžiai tarsi ste- 
buklinga jėga pakeldavo ant kojų visą miestą. Ir kai 1832 
metais Vieną vėl užklupo choleros epidemija, žmonės ne- 
siliovė lankę jo koncertų. O Štrausas, lygiai kaip ir toli- 
mas jo pirmtakas legendinis Augustinas, grojo per naktis, 
tarsi šaukdamas dvikovon mirtį. Nuomonę apie jį vis daž- 
niau užtinkama Vieną aplankiusių žymių XIX amžiaus 
kompozitorių atsiminimuose. 

Tais pačiais 1832 metais pirmą kartą į Vieną atvyko 
devyniolikametis Richardas Vagneris. Būgščiodamas bai- 
siosios epidemijos, kelyje praleido ne vieną bemiegę naktį. 
Pažvalėjo tik Vienoje — jį sukrėtė gyventojų ramybė. Žmo- 
nės po senovei dirbo ir gyveno lyg niekur nieko. Vagneris 
rašė: „Nors cholera tebesiaučia, per kelias valandas susi- 
dorodama su savo aukomis, vieniečiai nė nemano atsisa- 
kyti įprasto gyvenimo būdo. Smuklės ir šokių salės perpil- 
dytos. Aš taip pat buvau teatruose, dalyvavau keliose eks- 
kursijose ir puikiai praleidau laiką. Aš klausiausi Štrauso. 
Jo buriančio grojimo neįmanoma pamiršti. Jis grojo naują 
valsą, ir atrodė, kad šio demono strykas liečia ne stygas, 
o mūsų apnuogintus nervus. Publika, apsvaigusi nuo jo 
muzikos labiau nei nuo vyno, pašėlusiai plojo“. 

Kitas žymus amžininkas — Michailas Glinka, lan- 
kęsis Vienoje 1833 metais, „Užrašuose“ rašė: „Aš dažnai 
susidomėjęs klausiausi Lanerio ir Štrauso orkestrų groji- 
mo“. Dar daugiau — įspūdis muzikos, su kuria tada susi- 
pažino Glinka, buvo toks stiprus, kad net pažadino genia- 
liojo kompozitoriaus kūrybinę fantaziją. „Prisiklausęs La- 
nerio ir Štrauso, ne kartą bandžiau kurti, — rašė jis, — 
ir atsimenu, kad tada sugalvojau temą, pasitarnavusią 
man krakoviakui „Gyvenime už carą“*, o būtent: 


Metams einant, Štrausas gerokai išplėtė savo veik- 
lą. Jo žinioje buvo daugiau kaip du šimtai muzikantų, ku- 


* „Gyvenimas už carą“ — oficialus operos „Ivanas Susaninas“ 
pavadinimas. 

riuos samdydavo daugybei savo ansamblių ir dosniai jiems 
mokėdavo. Su pagrindine sudėtimi maestro dažniausiai 
koncertuodavo Šperlio sode, bet kartais diriguodavo ir ki- 
toms kapeloms, pasklidusioms po visą miestą. Milžiniškas 
pasisekimas garantavo pasakišką honorarą, bet vis dėlto 
sumegzti galą su galu nepavykdavo: šešių vaikų auklėji- 
mui reikėjo daug pinigų. Nuovargio akimirką jis sakė savo 
draugui Karlui Hiršui: „Jeigu aš iš naujo gimčiau, tai nė 
už ką neimčiau į rankas stryko. Stočiau tarnybon, kiekvie- 
no mėnesio pirmą dieną gaučiau atlyginimą ir niekada ne- 
siklausyčiau muzikos, nesusidurčiau su publika“. O vėliau, 
kai vaikai paaugo, jis atkakliai teigė: „Tegu būna kuo nori: 
prekybininkais, kariškiais, mokslininkais, tik ne muzikan- 
tais“. 

Tuo metu Vienos valsas baigė susiformuoti. Jam jau 
pasidarė ankšta tėvynėje — šokis ėmė plisti po kitas ša- 
lis. Iš pradžių Vienos valsai buvo išleidžiami ar pakartoti- 
nai leidžiami Vienoje ir daugelyje kitų Europos miestų. 
Kadangi tai buvo grynai tautiškas žanras, išmaitintas sa- 
vito Vienos meno gaivių sulčių, jame slypėjo ypatybės, ku- 
rių neįmanoma perduoti vien per natas. Net gerų kolekty- 
vų ir dirigentų užsienyje atliekamas Vienos valsas vis dėl- 
to prarasdavo savo nepakartojamą aromatą. Svarbiausios 
jo ypatybės — aistringumas, temperamentas — užsienio 
atlikėjams liko paslaptis, jie niekaip nesugebėjo perteikti 
valso atlikimui būtino improvizaciškumo. 

Iš tikrųjų Vienos valsas ėmė užkariauti Europą 
Štrausui su savo orkestru gastroliuojant po Vokietiją, 
Prancūziją ir Anglijos miestus. 

Pirmąją koncertinę kelionę Štrausas surengė 1834 
metais į Prūsijos sostinę Berlyną. Progresyvus antinapole- 
oniškas 1813 — 1815 metų sąjūdis jau buvo pamirštas. 
Reakcija nugalėjo ir miestas gyveno tarsi paniręs į dvasinį 
snaudulį. Niekur retrogradai nebuvo tokie stiprūs, o nau- 

ja nebuvo sutinkama su tokia priešgyna kaip Berlyne. Re- 
akcinga viršūnėlė paniekinamai žvelgė į lengvabūdiškąją 
Vieną — miestą, kur daug šokama ir linksminamasi, kur 
žmonės gyvena ne taip kaip Berlyne. 

Nepasitikėjimas, o dažnai ir priešiškumas vienie- 
čiams stiprėjo ir dėl politinių motyvų. Vokietijos kariau- 
nos ir Austrijos imperijos santykiai buvo įtempti. Jautrios 
prigimties Štrausas šito negalėjo nepajusti jau pačią pir- 
mąją dieną, kai diližanas, kuriame tilpo visas orkestras, 
atvyko į šitą didelį, griežtą, niūrų miestą, atrodžiusį be 
galo liūdną ir pilką po skaidrios džiaugsmingos Vienos. 
Bet koncerte jo nerimas beregint išsisklaidė. Nuskambėjo 
pirmasis šokis — „Valsas, išblaškantis sapną“, ir nuvilnijo 
plojimų audra. Sėkmė jau buvo garantuota. Senieji šo- 
kiai — menuetas, gavotas, ekosezas — manieringi ir su- 
dėtingi, jau seniai nebeatitiko laiko dvasios, o valso gaivu- 
mas, paprastumas, poetiškumas ir lyriškumas, supranta- 
mumas ir demokratiškumas veikė nepaprastai stipriai. La- 
bai keista, kad vokiečių dainos kelias į Berlyną ėjo per 
Vieną! 

Jau po pirmųjų koncertų Štrausui pasiūlė užimti rū- 
mų kapelmeisterio vietą. Nikolajus I, tuo metu svečiavęsis 
Vokietijoje, pakvietė jį į Peterburgą, bet Štrausui teko ati- 
dėti šitą viliojantį ir nepaprastai naudingą pasiūlymą, nes 
saistė ilgalaikis kontraktas su savo antrepreneriu. 

Lygiai taip pat sėkmingai Štrauso gastrolės vyko ki- 
tuose Vokietijos miestuose. Tik Veimare ir Leipcige buvo 
sutiktas gana šaltai: tų miestų gyventojai pirmenybę teikė 
rimtajai muzikai. 

Užkariaujant muzikinę Europą, daug lėmė koncer- 
tai Paryžiuje. Čia telkėsi geriausi pasaulio menininkai: Pa- 
ryžiaus pripažinimas bylojo apie pasaulinį pripažinimą. 
Ketvirtajame dešimtmetyje čia gyveno ir kūrė Šopenas ir 
Listas, Mejerberis ir Berliozas, Rosinis ir Oberas. Kiekvie- 

nas naujas muzikinio gyvenimo reiškinys būdavo guviai 
sutinkamas ir visapusiškai aptariamas ir tie aptarimai 
dažnai virsdavo aštriomis diskusijomis. Laikraščių ir žur- 
nalų puslapiuose susidurdavo įvairiausios pažiūros į me- 
ną. Kompozitoriai kūrė ne tik operas ir simfonijas, jų 
plunksna nelikdavo abejinga ir šaižiai recenzijai, straips- 
niui ar feljetonui, kuriuose būdavo pateikiama ne tik pa- 
drika muzikinio įvykio analizė, bet ir keliamos opios mu- 
zikos likimo bei vystymosi problemos. 

Štrausas seniai svajojo aplankyti Paryžių, nors ži- 
nojo — sunku bus pelnyti paryžiečių pripažinimą. 1837 
metais pagaliau jis išvyko į Paryžių su visu orkestru. 

Iš Vienos išvažiavo spalio 4 dieną. Linkėdamas sėk- 
mės, jį išlydėjo gausus gerbėjų būrys. Gastrolės prasidėjo 
Štrasburge. 

„Iki šiol Štrausas visuomet laimėdavo, — skaitome 
viename Vienos laikraštyje. — mes esame įsitikinę, kad ir 
šį kartą sėkmė nuo jo nenusigręš“. 

Štrausas irgi tikėjo sėkme, tačiau gastrolėms į Pran- 
cūziją ruošėsi labai kruopščiai. Iš savo kapelų atrinko dvi- 
dešimt aštuonis muzikantus, kurių nepaprasta technika ir 
muzikalumu visiškai pasikliovė. Kelionėje, stotyse, kol di- 
ližanan pakinkydavo kitus arklius, repetuodavo. 

Reichmanas, pirmasis orkestro fleitistas, rašė, kad 
muzikantai kelionėje visiškai nusikankino: varginantis va- 
žiavimas ir nepabaigiamos repeticijos... O maestro kaip 
niekada buvo reiklus ir siautėjo dėl menkiausios orkestro 
klaidos. Pagaliau atsidūrė Štrasburge. Koncertai vyko per- 
pildytose salėse. Vienos valsas visiems patiko. Dar prieš 
atvykstant Štrausui į Paryžių, Štrasburgo laikraščiuose 
pasirodė entuziastingos recenzijos. Jose buvo giriamas 
Štrauso valsų daugiaplaniškumas, turtingas jausmų dia- 
pazonas. Kaip rašė kritikai, „Štrausas su savo orkestru 
įtikino štrasburgiečius, kad vieniečių gyvenimo tikslas — 

muzika, o muzikantų nuopelnas — visą Žmogaus gyveni- 
mą ir žmogų supantį pasaulį perteikti natų kalba“. 

Tuo metu Paryžiuje nuolat koncertuodavo du simfo- 
niniai orkestrai. Vienam vadovavo Diufrenas, aršus klasi- 
kos šalininkas. Kito orkestro nepamainomas dirigentas bu- 
vo Miuzaras, nepralenkiamas menuetų ir kadrilių atlikė- 
jas. Žiūrovams pageidaujant, į savo programą jis įtraukė 
ir valsus. Kiekviename kolektyve buvo apie šimtas aukš- 
čiausios klasės muzikantų, taigi Štrausui buvo nelengva 
su savo dvidešimt šešių žmonių orkestru (du muzikantai, 
išsigandę kelionės sunkumų, paliko jį pakeliui). Reikėjo 
taip pat turėti galvoje, kad nors ir seniai paryžiečiai buvo 
susipažinę su valsu, čia jis neviešpatavo kaip Vienoje. Pa- 
ryžiuje po senovei šoko kadrilių, baliai neišsivertė be ga- 
lopo, o kavinėse karaliavo abejotinos dorovės madingas šo- 
kis — kankanas. 

Tiesa, Štrauso uždavinį lengvino tai, kad Paryžiaus 
publika smarkiai domėjosi austrų muzika. Tą didžia dali- 
mi įtakojo jaunos prancūzų romantinės mokyklos rašyto- 
jai ir kompozitoriai, kurie nuolat ugdė savo kraštiečių mei- 
lę ir pagarbą kitų tautų kultūrai. Stipri Vienos maestro 
sąjungininkė buvo prancūzų meilė šokiams. Apie tai rašy- 
tojas Etjenas Senankūras kandžiai sakė: jeigu jiems pri- 
klausytų Neapolis, jie įsigudrintų šokių salę įrengti Vezu- 
vijaus krateryje. Tokiu laiku, sunkiai nujausdamas, kaip 
pakryps įvykiai, Johanas Štrausas pradėjo savo koncerti- 
nę programą. 

Lietingą lapkričio vakarą, kai jis pirmą kartą pasi- 
rodė Paryžiaus scenoje, prabangi Žimnazo teatro salė bu- 
vo perpildyta. Pirmųjų eilių krėsluose galėjai pamatyti vi- 
sas sostinės muzikos įžymybes — Oberą, Bualdjė, Berlio- 
zą, Kerubinį. Visi jie nekentė vienas kito. Bualdjė pavydė- 
Jo triukšmingos Obero sėkmės, o Oberas — dosnaus, per 
kraštus besiliejančio Berliozo talento. Kerubinis apskritai 

nesikalbėjo su Fantastinės simfonijos autoriumi, nes ma- 
nė, kad Berliozui nepelnytai davė valstybinį užsakymą su- 
kurti Reguiem. Sunku buvo net įsivaizduoti, kad, nepra- 
ėjus nė valandai, kerinti Vienos valso jėga privertė juos 
pamiršti nesantaiką ir draugiškai sveikinti Vienos maest- 
ro. Koncertas prasidėjo specialiai tam atsakingam pasiro- 
dymui parašytu „Gabrielos valsu“, kurio finalą nustelbė 
audringi aplodismentai. Kiekvieną kūrinį palydėjo nauja 
susižavėjimo audra. 

Praėjo kelios dienos, ir Štrausą pakvietė į karaliaus 
rūmus. Karalius Luji Pilypas muzikantus sutiko maloniai. 
Kai jo didenybė, mėgęs vaizduoti gerą paprastą buržua, 
ištiesė Štrausui abi rankas, šis, pratęs prie vokiečių rūmų 
griežto etiketo, sutriko. Bet kai jaunuolis, kuris pasirodė 
esąs Belgijos karalius Leopoldas, irgi draugiškai su juo 
pasisveikino, Štrausas sunkiai susitvardė. Apskritai, kaip 
bylojo pikti prancūzų liežuviai, karalius Leopoldas ne šiaip 
sau pamėgo muziką: jeigu ne Obero opera „Nebylė iš Por- 
tičio“, išjudinusi briuseliečių patriotizmą, belgams nieka- 
da nebūtų užtekę drąsos sukilti prieš olandus, ir hercogas 
Leopoldas nebūtų tapęs Belgijos karaliumi. 

Vienos kapela sėkmingai koncertavo visose populia- 
riausiose sostinės salėse, o taip pat didžiuosiuose miestuo- 
se — Ruane, Havre. Ypač nuoširdaus palankumo susilau- 
kė dideliame miesto baliuje, kuriame grojo kartu su Diuf- 
reno orkestru. Žinodamas, kad orkestras grieš karnavale 
ir kad visi žiūrovai bus su domino bei kaukėmis, Štrausas, 
nepaisydamas draugų ir oficialių asmenų perspėjimo, vis 
dėlto nutarė pažeisti taisykles ir vilkėti fraku, būti be kau- 
kės. Kaprizingieji paryžiečiai savo naujajam numylėtiniui 
atleido už šį familiarumą — kitą išsišokėlį bemat būtų iš- 
grūdę iš salės. 

Naujuosius 1838 metus Štrausas sutiko pas visagalį 
muzikos laikraščio leidėją Morisą Šlezingerį, nekarūnuotą 

prancūzų muzikos karalių. Jo vertinimas dažnai lemdavo 
vieno ar kito kūrinio gyvenimą ar mirtį, muzikanto ateitį. 
Štrausą, kaip regime iš Mejerberio atsiminimų, Šlezingeris 
sutiko nepaprastai šiltai ir išgarbino jo kapelą, valsus. 

Per du mėnesius Štrausas surengė devyniasdešimt 
tris koncertus — su savo kapela ir su Miuzaro bei Diufre- 
no orkestrais. Įtemptas darbas reikalavo ir griežtos draus- 
mės. Muzikantus, sugležusius nuo Paryžiaus linksmybių 
ir šampano, jis laikė tvirtuose gniaužtuose, bausdamas pi- 
niginėmis baudomis už vėlavimą ar kitus prasižengimus. 
Griežtų priemonių teko imtis todėl, nes reikėjo įvykdyti 
daugybę angažementų. Galima pagirti Štrausą — savo 
muzikantams jis dosniai užmokėdavo, kapela gyvendavo 
geriausiuose viešbučiuose. Muzikantai, nors ir murmėda- 
vo, bet susitaikydavo su griežtu ir priekabiu vadovu, pri- 
pažindami, kad tik Štrauso dėka jie pelno sėkmę ir už tai 
didžiuodamiesi savo vadovą vadindavo „mūsų kapitonu“. 

Užkariavęs lengvosios muzikos mylėtojų širdis, 
Štrausas pelnė ir žymiausių muzikos veikėjų meilę. Skir- 
tingiausių individualybių kompozitoriai vieningai aukštai 
vertino Štrauso kūrybą. Mejerberis ir Halevi, Kerubinis ir 
Oberas, Paganinis ir Listas nešykštėjo pagyrų Vienos ma- 
estro. 

Apie Štrauso koncertų triumfą Berliozas parašė di- 
delį straipsnį „Žurnal de deba“ laikraščiui (1837): „Nuo- 
stabu, kad tokiame mieste, kaip Paryžius, kur gyvena pa- 
tys žymiausi kompozitoriai ir virtuozai, atvykimas vienie- 
čių orkestro, keliančio sau kuklų tikslą — kuo geriau at- 
likti programinius valsus, — tapo išskirtiniu meninio gy- 
venimo įvykiu. Štrauso vardą mes jau žinojome, nes jo val- 
sai leidžiami milžiniškais tiražais, o taip pat Miuzaro dė- 
ka, kuris kai kuriuos grojo. Bet mes nieko nežinojome apie 
šio orkestro tobulumą, apie nugludintą meistriškumą, apie 
artistiškumo jėgą ir stulbinantį ritmo jausmą. Štrausas 

atvažiavo su 26 muzikantais (4 pirmieji smuikai, 4 antrie- 
ji, violončelė, 2 kontrabosai, 2 fleitos, 2 klarnetai, obojus, 
2 valtornos, 2 triūbos, fagotas, kornetas, trombonas, arfa, 
didysis būgnas, o taip pat litaurai). Kadangi kiekvienas 
muzikantas kuo puikiausiai groja keliais instrumentais, 
kuriuos jie koncerto metu keičia neįtikėtinai greitai, 
Štrausas turi galimybę mikliai pereiti nuo šviesos prie še- 
šėlių, ir todėl nedidelis jo orkestras mums atrodo dukart 
didesnis negu yra iš tikrųjų“. 

Kaip ir dauguma muzikantų romantikų išskirtinį 
vaidmenį teikdamas ritmui, Berliozas toliau rašė: „Štrau- 
so muzikantai keičia ritmą kur kas lengviau negu mūsų 
orkestrantai. Didžiausias valsų grojimo. sunkumas — nuo- 
latinė ritmų kaita. Vieniečiai lengvai su tuo susidoroja. 
Išradingos ritminės raizgalynės skamba nepaprastai 
grakščiai. Štai kodėl aš manau, kad Štrauso sėkmė teigia- 
mai veikia Paryžiaus muzikinį procesą, nes esu įsitikinęs, 
kad Vienos maestro sėkmę daugiau lemia jo valsų ritmika 
nei įprasta orkestruotė. Štrausas žygiuoja jau Bethoveno 
ir Vėberio išpurenta dirva. Tai dėkinga ritmo dirva, ir tas, 
kas ją apsės, pjaus gerą derlių“. 

Jeigu žymusis prancūzų muzikas būtų: žinojęs, kad 
kaip tik Laneris ir Štrausas praturtino liaudies šokius 
lanksčios ir turtingos melodijos niuansais, jo įvertinimas 
tikriausiai būtų buvęs dar entuziastingesnis. 

Nepaisydamas orkestrantų pasipriešinimo, Štrausas 
vis dėlto nutarė važiuoti į Angliją ir dalyvauti princesės 
Viktorijos karūnavimo šventėje. Tikėdamas savo pergale, 
jis skubinosi išvykti į Didžiąją Britaniją, nekreipdamas dė- 
mesio į finansinę išvykos problemą. Orkestrą paliko dar 
du muzikantai, ir į Londoną atvyko tik dvidešimt keturi 
žmonės. 

Nuo pat pirmųjų žingsnių Vienos maestro persekio- 
jo nesėkmės. Kišenvagis apšvarino iki paskutinio skatiko. 

Viešbutis, su kurio savininku Štrausas buvo susitaręs dar 
Paryžiuje, pasirodė esąs visiškai niekam tikęs, ir jo iš kar- 
to teko atsisakyti. Jau buvo pamiršęs apie tą incidentą — 
po kelių dienų gavo šaukimą teisman. Pasirodė, pagal Bri- 
tanijos įstatymus, Štrausas, prieš persikeldamas kitur, vis 
dėlto viešbutyje turėjo išgyventi bent iki savaitės pabai- 
gos. Jam teko užmokėti už visą savaitę, nors viešbutyje ir 
negyveno, 0 taip pat padengti teismo išlaidas. Pinigų ne- 
turėjo — grėsė skolininkų kalėjimas. Štrausas skubiai pa- 
sikvietė natų leidėją Kuką, ir šis noriai suteikė paskolą už 
teisę išleisti Anglijoje parašytą pirmąjį valsą. Nematyda- 
mas kitos išeities, Štrausas sutiko, nors ir buvo susaisty- 
tas sutartimi su Haslingeriu, kuris valdė jo kūrybos leidi- 
mo monopolį. 

Nuoširdus anglų sutikimas padėjo Štrausui greitai 
pamiršti visus nemalonumus. Kartu su tenoru Rubiniu ir 
dainininke Grizi dalyvavo karūnavimo iškilmėse, o taip 
pat koncertavo anglų diduomenės salonuose. Baronienė 
Rotšild paskubom pastatė Vienos stiliaus salę — tegu ka- 
pela groja įprastoje aplinkoje! Rusų pasiuntinybės baliuje 
orkestrą įkurdino specialiai suręstoje pakylumoje. Palipti 
į estradą artistams teko pristatomomis kopėčiomis: pa- 
siuntinys buvo ramus — kapela nepabėgs iš rūmų iki ba- 
liaus pabaigos. 

Vėliau surengė daugybę koncertų didžiausiuose An- 
glijos miestuose. Orkestrantai griuvo iš kojų, vienintelis 
Štrausas, visuomet guvus ir žvalus, atrodė nulietas iš ge- 
ležies, nežinąs, kas tai yra nuovargis. Kai orkestras ir vėl 
perplaukė Lamanšą, norėdamas surengti vieną vienintelį 
koncertą Ruane, muzikantai ėmė murmėti. Jie troško va- 
žiuoti namo, į Vieną, kur laukė žmonos ir vaikai; nepaisy- 
dami didelių honorarų, atsisakė vėl grįžti į Angliją. Štrau- 
sas maldaute maldavo, žadėdamas po vieno kito mėnesio 
baigti gastroles. 

Britanijos lietūs ir rūkas nepasigailėjo publikos nu- 
mylėtinio. Nusilpęs nuo nepakeliamo darbo, organizmas 
nebeatlaikė. Štrausas susirgo meningitu. Koncertuojant 
Derbyje jam pasidarė bloga. Koncertą baigė fleitistas 
Reichmanas. 

Įvertinęs savo jėgas, Štrausas nutarė — tereikia 
šiek tiek pailsėti Paryžiuje ir jis vėl atsigaus, vėl galės 
testi koncertinę turnė. Tačiau gydytojams primygtinai rei- 
kalaujant, turėjo grįžti į tėvynę. Kokia likimo išdaiga: po 
daugybės nuostabių koncertų grįžti namo ligos patalan! Į 
Vieną jį parvežė sunkiai sergantį. 

Kai persigandęs Štrauso sūnus, mažasis Johanas, 
vargšą bejėgį tėvą išvydo neštuvuose, nevilties kupinu bal- 
su sušuko prie namų durų susispietusiems broliams ir se- 
serims: „Tėvelis miršta!“ 

Sukaupęs paskutines jėgas, tėvas tarė verkiančiam 
berniukui: „Nusiramink, mažyti, aš mirsiu tik surengęs 
dar bent keletą koncertų Vienoje ir Europoje“. Artimieji 
begaliniai juo rūpinosi ir Štrausas pamažu ėmė taisytis. 

Dar ne visiškai pasveikus, prasidėjo tradicinis Vie- 
nos karnavalas. Štrausas negalėjo susitaikyti su mintimi, 
kad linksmybės praeis be jo. Jau ir taip gastroliuodamas 
dvejus metus buvo priverstas praleisti karnavalus. . 

Be to, Štrausą neramino santykiai su imperatoriaus 
rūmais. Neseniai sostą užėmęs Ferdinandas buvo nepa- 
tenkintas, kad Štrausas dalyvavo karūnacijos iškilmėse 
Londone. O netrukus Ferdinandui pasiskelbus Lombardi- 
jos karaliumi, rūmų balių dirigentu pasikvietė buvusį 
Štrauso orkestro smuikininką Filipą Farbachą; karūnaci- 
jos muziką pavedė sukurti Laneriui. Ištikimo valdinio 
Štrauso laiškas, kuriame jis siūlė savo paslaugas sosto ce- 
remonijai, liko be atsako. Žinoma, jau ne XVIII amžius, 
kai Mocartas ir Haidnas buvo „muzikos tarnai“, vienas — 

Zalcburgo arkivyskupo, kitas — grafo Esterhazio. Tačiau 
vis dėlto imperatoriaus malonė ar nemalonė daug ką lėmė. 

Štai kodėl, nepaisydamas artimųjų perspėjimų, ne- 
galuojantis Štrausas atsistojo prie dirigento pulto rusų pa- 
siuntinybės baliuje. Juk čia susirinko „visas dvaras“, ir 
jeigu Štrausas sugebėtų sušvytėti savo meistriškumu, jo 
ateitis būtų užtikrinta. Taip manė pašlovintasis muzikan- 
tas, bet klastingoji liga nustelbė jo viltis. Po antrakto, vos 
pakėlęs stryką, jis griuvo be sąmonės apstulbusios publi- 
kos akyse. 

Prasidėjo ilgos dienos ir naktys lovoje. Gydytojai 
pranašavo — ko gero jam teks keletą metų atsisakyti kon- 
certų. Bet valios jėga ir neišsenkantis veiklos troškulys 
įveikė negalią. Po keturių mėnesių Štrausas vėl pasirodė 
estradoje. Jam tai buvo būtina. Nepaisant pasakiškų Lon- 
dono ir Paryžiaus honorarų, jis parsivežė labai mažai pi- 
nigų. Apie kapelos gyvenimą užsienyje fleitistas Reichma- 
nas rašė: „Štrausas samdo mums kambarius geriausiuose 
viešbučiuose ir užsako puikiausius pietus,paiso visų mūsų 
norų, patys žymiausi žmonės gastroliuoja ne geriau už 
mus!“ Išlaidos buvo milžiniškos — skaičiuoti pinigus ir 
taupyti Štrausas nemokėjo. 

Pirmąjį koncertą po ligos jis surengė Augartene, vie- 
name gražiausių Vienos sodų. Didelių dujinių šviestuvų 
apšviestose alėjose spietėsi vieniečiai, ištikimi Štrauso ger- 
bėjai. Jiems tai buvo didelė šventė. Juk daugiau kaip me- 
tus nematė savojo numylėtinio. Maestro buvo parengęs so- 
lidžią ir įdomią programą. Joje — Bethoveno „Egmonto“ 
uvertiūra, du Štrauso valsai, Vėberio „Laisvojo šaulio“ 
uvertiūra, maršas iš Rosinio operos „Mozė“, fantazijos po- 
puliaraus Vieno kompozitoriaus Vencelio Miulerio temo- 
mis, Lanerio valsai, naujas polonezas ir du paties sukurti 
kadriliai. 

Po to — visas valsų sūkurys, kuriuose buvo galima 
išgirsti ir naują skambesį. Juk penktajame dešimtmetyje 
valsas gana smarkiai kito. Po senovei populiarus buvo kon- 
certinei estradai skirtas Vėberio valsas „Kvietimas šokiui“. 
Giliai į širdį klausytojams įstrigo nemirtingi Šopeno val- 
sai — poetiškos koncertinės miniatiūros. O Berliozas! Pri- 
siminkime kad ir skaidrius, lengvus kaip oras jo žymiau- 
sių simfonijų „Fantastinė“ ir „Fausto pasmerkimas“ val- 
sus. Visi šie kūriniai bylojo apie nepaprastą žanro imlu- 
mą, rodė valso sugebėjimą atskleisti pačius įvairiausius 
jausmus ir mintis. Štrausas neliko nuošalyje. Valso formą 
jis padarė sudėtingesnę, ypatingą dėmesį skyrė melodijai, 
gludino harmonijos kalbą, tobulino orkestruotę. Jis kūry- 
biškai panaudojo Vėberio, Šopeno, Berliozo patirtį, suteik- 
damas valsui naują impulsą. 

III skyrius 


JOHANAS ŠTRAUSAS-SŪNUS. 
KELIO PRADŽIA 


Štrausas niekada nebuvo pavyzdingas šeimos tėvas. Savo 
veiklos pradžioje, iki kaklo paniręs į darbą, jis nerado lai- 
ko pabūti su vaikais, o vėliau ir visai nutolo nuo šeimos, 
palikdamas žmonai rūpintis trijų sūnų ir dviejų dukterų 
auklėjimu (vienas sūnus mirė dar kūdikis). 

Tėvas nutarė: tegu vyresnysis sūnus Johanas* (na- 
muose jį meiliai vadino Šani) tampa komercininku, o ant- 
rasis — Jozefas (namiškiai jį vadino Pepi) — kariškiu. Iš 
pradžių viskas klostėsi sklandžiai, tik tėvui nepatiko maiš- 
tinga berniukų aistra muzikai. Žmonai teko nemažai pa- 
vargti, kol Štrausas leido sūnums pasimokyti skambinti; 
Štrausas nusileido tik todėl, jog Manė — aukštuomenės 
„žmogus privalo mokėti skambinti rojaliu. 

Johanas, o ypač Jozefas, žavėjo draugus ir pažįsta- 
mus guviu grojimu ir sugebėjimu improvizuoti. Kartą at- 
sitiko gana įdomus dalykas: Štrausas kūrė naują valsą ir 
Jam niekaip nesisekė sklandžiai moduliuoti. Sudirgęs ir 
įpykęs, jis taip siautėjo svetainėje, kad apmirę nutilo visi 
namai. Netikėtai sūnus Johanas, apie kurį tėvas sakė: „Jis 
neturi muzikinės klausos“, atsisėdo prie rojalio ir bemat 
„pagavo“ moduliacija. 

„Reikia kuo greičiau atjunkinti jį nuo muzikos“, — 
nutarė Johanas-tėvas. Bet visos pastangos nuėjo vėjais. 


* Gimė 1825 metų spalio 25 dieną. 

Kartą jis išgirdo griežiant smuiku vaikų kambaryje. Priėjo 
prie durų ir susižavėjęs klausėsi. Johanas, apsivilkęs išei- 
ginį kostiumą, stovėjo prie veidrodžio, griežė tėvo valsą, 
dirigavo ir linkčiojo, sumaniai kopijuodamas jo manieras. 

Tėvas čiupo neklaužadą į nagą. Be galo nustebo su- 
žinojęs, kad sūnus jau seniai slapta mokosi griežti smui- 
ku. Negana to, jo mokytojas pasirodė esąs vienas geriau- 
sių Štrauso orkestro smuikininkų Francas Amonas. Peda- 
gogui sūnus apsimokėdavo iš lėšų, kurias gaudavo uždar- 
biaudamas — Johanas mokė groti kaimyno siuvėjo sūnų! 
Tėvui įsakius, smuiką bemat užrakino skrynioje. Bet ir šį 
kartą pagelbėjo motina: ji nupirko naują instrumentą, ir 
vaikas vėl griežė. 

Kartais vakarais motina nusivesdavo sūnų į Šperlio 
sodą — ten grodavo tėvo orkestras; jie atsisėsdavo kur 
nors prie nuošalesnio staliuko medžio šešėlyje. Tylus ir 
susikaupęs, berniukas klausydavosi tėvo grojimo. Daugu- 
mą valsų jis gerai žinojo — tėvui repetuojant namuose, 
Johanas beveik visuomet lindėdavo įsispraudęs kamputy- 
je. Sode valsai skambėjo visai kitaip — didingai, šventiš- 
kai. Mažasis Johanas buvo pasiryžęs jų klausytis per nak- 
tį. Jis raudonuodavo iš išdidumo, kai prapliupdavo ploji- 
mai. Kaip norėdavo būti ten, estradoje, šalia tėvo! Bet, 
deja... Jeigu tik tėvas būtų išvydęs netoliese esantį sūnų, 
be gailesčio būtų išvaręs namo. Ne ir dar kartą ne! Tėvas 
nenorėjo, kad sūnus susižavėtų muzika. Į nustebusių 
draugų klausimus atsakydavo: „Aš noriu, kad Johanas tu- 
rėtų ramią profesiją. Apsižvalgykite aplinkui! Argi muzi- 
kantai būna laimingi? Šūbertas mirė trisdešimt vienerių, 
Mocartas — trisdešimt penkerių, Vėberis — keturiasde- 
šimties metu". 

Tuo laiku virš Štrausų šeimos vis labiau tvenkėsi 
debesys. 

Netrukus tėvas smarkiai susižavėjo viena iš daugy- 

bės savo gerbėjų, jauna modiste Emilija Tampbuš, ir pali- 
ko šeimą. Augančių vaikų išlaikymui kasmet reikėjo vis 
daugiau pinigų. O Štrausui gimė vaikai iš antros santuo- 
kos. Emilija, tapusi išgarbintojo maestro žmona (skyrybų 
bylą pasisekė išspręsti tik po ilgų vargų), reikalavo vis 
daugiau pinigų besaikėms užgaidoms patenkinti. Štrau- 
sas dirbo lyg katorgininkas. Grojo dideliuose baliuose, ra- 
šė naujus valsus, bet pinigų vis tiek neužteko. Apskritai, 
Vienoje uždarbiai buvo nepalyginamai kuklesni negu už- 
sienyje. Išlikę užrašai byloja, kad per šokių vakarą Briule, 
Vienos priemiestyje, surinkta 2800 florinų. Iš jų parko iliu- 
minacijai išleista septyni šimtai, estrados pastatymui ir 
paruošimui — irgi septyni šimtai, devyniasdešimt užmo- 
kėta policijai už tvarkos palaikymą, šimtas — už skelbi- 
mus laikraščiuose, aštuoniasdešimt — už afišas ir progra- 
mas, šimtas — už artistų ir instrumentų pervežimą. Taigi 
maestro, išmokėjus honorarą orkestrantams, liko gal du 
ar trys šimtai florinų. Štrausas vis rečiau vaikams mokė- 
davo mėnesinę pašalpą, kurią pažadėjo išsituokdamas. Ki- 
tų egzistavimo šaltinių šeima neturėjo, todėl į namus bel- 
dėsi skurdas. 

Taigi Johanui-jaunesniajam iškilo būtinybė uždirbti 
ir išlaikyti šeimą, kurios galva dabar jis tapo. Jam buvo 
aštuoniolika metų. Apie komercijos tarnautojo darbą nė 
pagalvoti negalėjo: Johano gabumai buhalterinėje apskai- 
toje buvo kur kas menkesni už muzikinius. Jis net nebai- 
gė Aukštosios komercijos mokyklos — buvo pašalintas už 
tai, kad per pamoką, susižavėjęs kažkokia melodija, už- 
dainavo visu balsu. Tėvas, tuo metu dar rūpinęsis sūnaus 
auklėjimu, įtaisė jį apskaitininku pas Liudvigą Šejerį. 
Sunku įsivaizduoti ką nors absurdiškesnio! Šejeris pats 
ėjo iš proto dėl muzikos (vėliau, 1825 metais, kaip pasako- 
ja fleitistas Reichmanas ir obojistas Piringeras, jis parašė 

įdomią Johano Štrauso — tėvo biografiją) ir dar labiau 
paakino Johaną pasišvęsti menui. 

Motina iš paskutiniųjų palaikė sūnaus pomėgį ir, ne- 
paisydama pinigų stygiaus, visaip rūpinosi jo muzikiniu 
lavinimu. Tik motinos dėka Johanas galėjo mokytis pas 
Kelmaną — puikų smuikininką, Vienos operos teatro ba- 
leto repetitorių, o taip pat pas garsų konservatorijos kom- 
pozicijos klasės dėstytoją Hofmaną. Ana Štraus puoselėjo 
svajonę — rungtynių lauke sūnus įveiks tėvą. Kaip bran- 
giausią relikviją ji išsaugojo pirmąjį valsą, kurį Johanas 
sukūrė būdamas šešerių metų. 

Bet tikruoju Johano mokytoju buvo Vienos bažny- 
čios kapelmeisteris abatas Jozefas Dreksleris, kontrapunk- 
to ir harmonijos meistras. Jaunystėje jis kūrė muziką Le- 
opoldštato Raimundo teatrui ir buvo žinomas kaip zingš- 
pylių autorius. Dabar Dreksleris atsidavė vien bažnytinei 
muzikai. Jis privertė pradedantį kompozitorių rašyti baž- 
nytinius kūrinius, ir nors jaunuolis svajojo apie labiau „že- 
mišką“ muziką, vis dėlto sukūrė kantatą, netrukus viešai 
atliktą vienoje miesto bažnyčioje. 

Norėdamas įtraukti Johaną į bažnytinės muzikos 
kūrybą, Dreksleris leido Johanui griežti smuiku ir vargo- 
nuoti bažnyčioje, kurioje pats dirbo regentu. Kartą abatas 
įėjo į tuščią bažnyčią, kurioje repetavo Johanas, ir išgirdo 
jaunąjį muzikantą vargonais grojantį ... valsą. 

— Ką darai? — sušuko pasipiktinęs mokytojas. — 
Argi Viešpaties šventykloje galima groti valsus? 

— Aš šlovinu Viešpatį ta kalba, kurios esu išmoky- 
tas nuo vaikystės, — nė kiek nesutrikęs, atsakė mokinys. 
Dreksleris suprato, kad ilgiau išlaikyti savo numylėtinį 
„prie kantatų“ neįstengs. Vis dėlto matydamas didelius Jo- 
hano gabumus, abatas tikėjo — atkakliai ir kruopščiai 
dirbdamas, jaunuolis daug pasieks ir galbūt bus Haidno, 


64 


Mocarto, Bethoveno, Šūberto, apskritai šlovingosios Vie- 
nos muzikinės mokyklos tęsėjas. 

Kartą į pamoką mokinys atėjo kažko susijaudinęs, 
ilgai negalėjo susikaupti, dažnai nepataikydavo atsakyti į 
klausimus. Iš visko buvo regėti — jo širdis nerami. Dreks- 
leriui neilgai teko raginti — jaunuolis išliejo nuoskaudą. 
Papasakojo apie šeimyninę dramą, kuri Vienoje jau seniai 
buvo žinoma. Ir staiga niūriame pasakojime suskambo ryž- 
tingos gaidelės — Johanas radęs išeitį: dirbti, kad visiems 
laikams galėtų atsikratyti tėvo materialinės priklausomy- 
bės, kurioje jo šeima buvo atsidūrusi pastaraisiais metais. 
Johanas tvirtai nutaręs tapti šokių kapelos vadovu, šokių 
muzikos kūrėju ir atlikėju. Jis jau slapta nuo visų sukūręs 
keletą šokių ir manąs juos esančius nė kiek ne prastes- 
nius už tuos, kurie skambą tėvo kapeloje. Tegu Dreksleris 
pats įsitikinąs — jis pasirengęs tuoj pat pagroti. 

Teliko suburti kvalifikuotus muzikantas — juk Jo- 
hano orkestras negalėjo nusileisti tėvo kapelai. O pasirū- 
pinti valdžios leidimu pažadėjo pats Dreksleris — nors ir 
buvo tolimas nuo pramoginės pasaulio muzikos, bet visų 
gerbiamas ir turėjo ryšių municipalitete. 

O tėvui Johanas aiškinosi laiške: „Mielasis tėve, aš 
puikiai suprantu, kad, būdamas ištikimas sūnus, nuošir- 
džiai gerbiąs tiek tėvą, tiek motiną, negaliu kištis į taip 
liūdnai susiklosčiusius jūsų santykius, keliančius manyje 
prieštaringus šeimos meilės ir dėkingumo jausmus. Štai 
kodėl aš nutariau išnaudoti savo talentą, už kurio puose- 
lėjimą esu dėkingas savo motinai, šiuo metu nesulaukian- 
čiai jokios paramos ir lėšų pragyvenimui. Noriu atsidėkoti 
jai, kiek leidžia mano kuklios jėgos ...“ 

Atsakymo nesulaukė. Galbūt Štrausas žinojo, kad 
nepilnamečiui Šani reikalingas raštiškas leidimas licenzi- 
jai gauti, ir tyčia neatsiliepė. Šiaip ar taip, užuojautą bei 

paramą Johanas galėjo patirti iš bet ko, tik ne iš tėvo. 
Pirmiausiai paramos ranką ištiesė Dreksleris. 

Argi senasis abatas galėjo likti abejingas, matyda- 
mas tyrą sūnaus meilę motinai ir nuoširdų norą jai padė- 
ti? Jis ne tik nepuolė atkalbinėti, bet suskato padėti mo- 
kiniui įgyvendinti jo norą. 

Kone prievarta sukurtoji kantata labiausiai pagel- 
bėjo — Johanas gavo licenziją vadovauti orkestrui, kanta- 
tos autoriui suteikta teisė vadintis kapelmeisteriu ir kom- 
pozitoriumi. Jaunajam Štrausui daugiau nieko ir nereikė- 
jo. Tiesa, jaunojo muzikanto nepilnametystė galėjo tapti 
rimta kliūtimi gaunant leidimą viešai koncertuoti, bet pa- 
žadas įtraukti į savo programą ne tik lengvąją muziką, 
bet ir operų bei simfonijų ištraukas, galutinai paveikė mu- 
nicipaliteto valdininkus. 

Dabar svarbiausias rūpestis buvo orkestras. Kur 
rasti gerų muzikantų? Vasarą Vienoje, kai ant kiekvieno 
kampo grojo kapelos? Muzikos birža tuo metu buvo prie 
aikštės, kur kažkada rinkdavosi šv.Mikalojaus brolijos na- 
riai. Johanui pasisekė. Gana greitai pavyko nusisamdyti 
reikalingus orkestrantus. 

Prasidėjo kruopštaus organizacinio rengimosi peri- 
odas. Vyko nesuskaičiuojamos repeticijos. Repetuodavo 
Štrausų namuose, toje pačioje svetainėje, kurioje daugybę 
metų grieždavo tėvas. Kambarys jau nebebuvo toks puoš- 
nus: nudriskę apmušalai, aptriušę baldai, o su orkestru 
dirbo ne Vienos numylėtinis savimi pasitikintis maestro, o 
kuklus jaunuolis, į kurį su baime ir viltimi žvilgčiojo mo- 
tina — visų repeticijų liudininkė, pirmoji ir tuo pačiu 
griežčiausia mylimojo sūnaus kritikė. 

Vieną rytą atėjo Pjetras Meketis, muzikos kūrinių 
leidėjas iš Kalmaro, ir pasiūlė Johanui savo paslaugas. Ša- 
ni dėkodamas linkčiojo ir su viskuo sutiko. Ilgiau paslap- 
tyje išlaikyti savo sumanymą nepasisekė. Netrukus paskli- 

do kalbos. Tėvas, apie tai išgirdęs, nustebo ir sudirgo. Ne- 
atsakydamas į sūnaus laišką, tikėjosi — sunkumai pri- 
vers Johaną atsisakyti savojo plano. Ir štai Štrausas-tėvas 
atsidūrė prieš įvykusį faktą: vieną 1844 metų spalio sek- 
madienį afišos ir laikraščiai pranešė apie būsimą Johano 
Štrauso-sūnaus koncertą. 

“Dar vienas Štrausas! Ši žinia žaibiškai apskrido vi- 
są miestą ir muzikos kritikams suteikė peno feljetonams 
bei straipsniams. O ką jau sakyti apie. kalbas kavinėse! 
Antrasis Štrausas! Kas jis? Valsų karaliaus kūrybos tęsė- 
jas ar varžovas? Štrausas prieš Štrausą? Štai klausimai, 
kurie sukrėtė Vieną. Apie tai kalbėjo visur: namuose, gat- 
vėje, restoranuose, tarnyboje. Tai jaudino visus, nes Štrau- 
sas priklausė ne pats sau, o visai Vienai. 

Susitelkė dvi stovyklos. Jaunojo muzikanto priešai 
įžvelgė sūnaus norą pakenkti tėvo autoritetui. Tada būda- 
vo natūralu, kad sūnus paveldi tėvo verslą, net jeigu tas 
verslas... šokių kapela. Bet, suprantama, tik po vyresniojo 
mirties. Niekam neatrodė keista, kai po Lanerio mirties 
prie ansamblio dirigento pulto atsistojo jo sūnus Augus- 
tas. 

Štrausas-jaunesnysis apie savarankiškus koncertus 
paskelbė, kai tėvui sukako vos keturiasdešimt ir Štrau- 
sas-vyresnysis buvo pačioje šlovės viršūnėje, nerodė nė 
menkiausių kūrybinio išsekimo žymių. Daugumai atrodė 
nepadoru ir tai, kad sūnus savo debiuto vieta pasirinko 
Domejerio kazino, esantį priešais Šenbrūno parką, netoli 
aikštelės, kurioje koncertuodavo tėvas. Kibo net prie afi- 
šos šrifto, atsieit, pernelyg mažomis raidėmis surinktas žo- 
dis „sūnus“. O visame mieste išklijuotos afišos skelbė: 
„Kvietimas į šokių vakarą, kuris įvyks antradienį, 1844 
metų spalio 15 dieną Domejerio kazino. Johanas Štrausas 
(sūnus) turės garbės pirmą kartą pasirodyti su savo kape- 
la. Jis atliks įvairių uvertiūrų ir operų fragmentus, taip 

pat savos kūrybos kūrinius. Johanas Štrausas (sūnus) ti- 
kisi gerbiamos publikos geranoriškumo ir užtarimo. Pra- 
džia — 6 valandą po vidudienio“. 

Tačiau atsirado ir tokių vieniečių, kurie jaunojo Jo- 
hano ryžtą vertino kaip pagyrimo vertą sūnaus rūpestį 
pamestąja motina. Linkėdami jam sėkmės, dauguma tikė- 
jo, kad tokiu būdu tėvas bus teisingai nubaustas už kieta- 
širdiškumą ir abejingumą šeimai. O argi buvo galima ra- 
miai stebėti, kaip Štrauso-vyresniojo įkurstyti bičiuliai 
ėmė žaisti nedorą užkulisinį žaidimą, norėdami iš šokių 
salių savininkų išpešti pažadą neįsileisti Johano į savo val- 
das? Jie net pasamdė specialią grupę žmonių, kurie dieva- 
gojosi sužlugdysią debiutanto koncertą. 

Buvo ir skeptikų. Jie teigė: kiekvienas žmogus turi 
teisę pasirinkti specialybę, o Johanas tikriausiai yra ne- 
blogas smuikininkas, bet kaip kompozitorius, be abejo, sil- 
pnas, ir jo valsai — paprasčiausias Lanerio ir tėvo melo- 
dijų pakartojimas. Pati didžiausia sensacija, kurios gali- 
ma tikėtis, — jaunasis dirigentas pasirodysiąs su pribloš- 
kiančiu kostiumu, žinoma, užsakytu skolon... Atsirado net 
žmonių, mačiusiy tą nepaprastą stulbinantį fraką didelė- 
mis sidabrinėmis sagomis... 

Viso to triukšmo rezultatas toks: bilietai į spalio 15 
dienos koncertą buvo parduoti per kelias valandas ir vie- 
niečių minia užplūdo kazino, galbūt laukdama ne tiek ge- 
ros muzikos, kiek įdomaus renginio. 

Dmejerio kazino puikiai žinojo visa Viena. Jame iki 
pat mirties nuolat grodavo Jozefas Laneris. Salė buvo tur- 
tingai išpuošta veidrodžiais, paauksuotais lipdiniais. Ša- 
lia — erdvus sodas, kuriame po šimtamečiais kaštonais 
rikiavosi daugybė staliukų. Čia visuomet būdavo gausu 
lankytojų, bet dar niekada kazino neregėjo tiek žmonių 
kaip tą vakarą. Jau nuo ketvirtos valandos ėmė plūsti 
miestelėnai. Tą dieną vieniečiai dalyvavo geležinkelio lini- 

jos į Gracą atidaryme, ir iš stoties minia patraukė tiesiai 
pas Domejerį. „Sunkiau buvo rasti staliuką negu vietą lor- 
dų rūmuose“, — kitą dieną rašė laikraštis „Wanderer“. 
Tie, kuriems nebeliko vietos atsisėsti, džiaugėsi bent galį 
pastovėti. Juk nė už ką nebuvo galima praleisti tokios sen- 
sacijos, kaip antrojo Štrauso pasirodymas estradoje! 

Iškilmių kaltininką labiausiai neramino, kaip klau- 
sytojai sutiks jo kūrinius. Jis žinojo — nuo to didžiąja da- 
limi priklausys sėkmė... ar žlugimas. Johano portfelyje te- 
buvo keli valsai bei polkos. Kūriniai nuoširdūs ir profesio- 
nalūs, bet kas supaisys publikos skonį! 

Jis išėjo į estradą išblyškęs, susijaudinęs, juodu 
griežto kirpimo fraku. Gausūs aplodismentai suteikė drą- 
sos. Mostas stryku, ir suskambo Vienoje populiarios Obero 
operos „Nebylė iš Portičio“ uvertiūros garsai. 

Antrasis programos numeris — jo paties valsas. Iš 
pradžių Johanas jį vadino „Motinos širdimi“ ir buvo pa- 
skyręs Anai Štraus, bet jai patarus pavadinimą pakeitė. 
Ana būgčiojo, kad taip įvardytą valsą klausytojai, ko gero, 
palaikys priekaištu tėvui. Nenorėdama dar labiau įpūsti 
aistros ugnies, ji nuovokiai patarė valsą pavadinti „Tikin- 
tis palankumo“, ir tai turėjo pabrėžti jaunojo artisto, sie- 
kiančio savarankiškumo, kuklumą. 

Publikai reikalaujant, valsą teko pakartoti keturis 
kartus. Tris kartus grojo polką, taip pat jaunojo Johano 
kūrinį. Baigiamąjį „Alegorinį valsą“ teko kartoti devynio- 
lika kartų! Debiutas buvo pergalingas. Publika siautėjo. 
Net tėvo kūrybinėje biografijoje nieko panašaus nebuvo. 
Johanas Štrausas-sūnus pakerėjo Vieną pirmuoju koncer- 
tu! Tai buvo kilniadvasis „riteris-užkariautojas“: prieš nu- 
lipdamas iš estrados, jis atliko programon neįtrauktą vie- 
ną mylimiausių tėvo valsų — „Lorelėja“, visiems padary- 
damas didelį įspūdį. 

Karlas Hiršas, tėvo draugas, į koncertą atėjo su 

klakerių — jaunų žmonių grupe, už tam tikrą atlygį pa- 
siryžusių sutrukdyti Johano koncertą, bet savo užduoties 
negalėjo įvykdyti... Šluostydamasis ašaras, jis ilgai ir nuo- 
širdžiai sveikino Aną Štraus. Po koncerto Hiršas pasuko į 
Šperlio restoraną — ten nekantraudamas laukė Štrausas- 
vyresnysis. Draugo nutartis buvo galutinė ir nepakeičia- 
ma: nuo dabar Vienoje du Štrausai, du nuostabūs muzi- 
kantai, ir Johanas-vyresnysis turįs su tuo susitaikyti. 

Visi vieniečiai tapo Štrauso-sūnaus bičiuliais. Per 
kelias valandas jaunąjį Johaną-dirigentą, Johana-kompo- 
zitorių, Johaną-žmogų pamilo visi miestiečiai. O nuosta- 
biausia tai, kad jo sėmė pasirodė esanti ne trumpalaikė. 
Johano Štrauso-sūnaus šlovė, spygtelėjusi lyg fejerverkas, 
įsižiebė daugeliui metų. Aistros, virusios dėl Štrauso šei- 
mos, netrukus aprimo. Klausytojams terūpėjo naujoji 
žvaigždė, visus kerėjo didelis jaunojo Johano meistrišku- 
mas. 

Spauda žavėdamasi rašė apie naująjį kompozitorių. 
Po koncerto laikraščiuose buvo daugybė straipsnių. „Ra- 
mios nakties, Laneri, labo vakaro, Štrausai-tėve, labas ry- 
tas, Štrausai-sūnau!“ — taip savo rašinį apie Johano de- 
biutą pavadino kritikas Vistas. 

Pirmųjų koncertų recenzijose buvo pabrėžiamas as- 
meninis jaunojo muzikanto patrauklumas, daug vietos ski- 
riama neįprastiems tėvo ir sūnaus santykiams. Bet, savai- 
me suprantama, vien tik debiutanto simpatinga išvaizda 
ir aistringas būdas neilgai galėjo kaitinti vieniečių širdžių. 
Tą liepsną nuolat kurstyti galėjo tik talentas — ne dirb- 
tinis, o nuoširdus, pačios gamtos dovanotas, derinamas su 
atkakliu darbu, siekiant tikro meistriškumo. 

Artisto ir kompozitoriaus Johano-jaunesniojo jau pa- 
čius pirmuosius žingsnius sėkmė lydėjo todėl, kad jis sekė 
Vienoje populiarios muzikos pavyzdžiais. Jaunasis kompo- 
zitorius tarsi perėmė estafetę iš savo pirmtakų rankų: pir- 
mieji jo valsai („Jaunieji vieniečiai“, „Kalnų dainos“, „San- 

gvinikai“) forma beveik nesiskyrė nuo Lanerio ir Štrauso- 
tėvo kūrybos klestėjimo periodo valsų. Tačiau Johano kū- 
riniams gyvybę įkvėpė ne sekimas, o talentas. 

Stropiai paklusdamas valso formai, su meile rašy- 
damas vieniečių širdžiai mielas melodijas, išradingai kai- 
taliodamas įvairaus pobūdžio ritmus, Johanas-sūnus, re- 
gis, darė lygiai tą patį, ką ir iki jo Vienos valso pradinin- 
kai. Tuo laiku Lanerio ir Štrauso-tėvo valsai gyvuoja kar- 
tu su Štrauso-sūnaus valsais. Visi jie linksmina, bet tuo 
pačiu ir ugdo subtilų skonį; jie tinkami šokti, bet ir poetiš- 
ki; tai taikomoji muzika, tačiau visiškai atitinkanti meni- 
nius reikalavimus. Jaunojo Johano programose jo sukurti 
valsai nesivaržo su tėvo ir Lanerio valsais, bet juos papil- 
do. 

Tačiau penktajame dešimtmetyje Štrauso-tėvo kūri- 
niuose atsiranda naujų elementų. Išvykos į užsienį nega- 
lėjo nepadaryti įtakos jo kūrybai. Štrausas godžiai stebėjo 
gyvenimą, budriai sekė miestų ir šalių, kuriose teko būti, 
muzikinę kasdienybę. Jo kūriniuose jau pastebimi nauji 
bruožai. Vienu atveju tai neįprastas melodijos vystymas, 
kitu — charakteringas ritmo vingis, trečiu — pakitęs 
tempas. Štrausas įsisavino naujus šokių muzikos žanrus. 
Antai iš Paryžiaus į Vieną parsivežė galopą — Paryžiaus 
kavinių kūdikį. 

Ryškėjo kosmopolitiškumo tendencija Štrauso kūry- 
boje. Jau ne visuomet jo kūriniuose beviešpatavo naciona- 
linis Austrijos koloritas. Bet tai nei jo kūrybos aktyvumo 
nuopolis, nei to, ką sukūrė penktajame dešimtmetyje, ver- 
tės smukimas. Telieka stebėtis, kad naujuosiuose Štrauso 
valsuose taip organiškai siejosi gana tolimų muzikinių kul- 
tūrų elementai. Ir jeigu naujuosiuose valsuose galima ap- 
čiuopti tam tikrą nervingumą, kartais egzaltaciją, tai, su- 
prantama, yra nervingumo ir egzaltacijos prieš revoliuci- 
nius 1848 metų įvykius objektyvus atspindys. 

Naujojo kolektyvo populiarumas nereiškė Štrauso- 
vyresniojo orkestro kūrybinės mirties. Tačiau jau pirmuo- 
siuose koncertuose jaunojo maestro veikloje galima pajus- 
ti kai kurių meninių nuostatų principinius skirtumus. Pir- 
miausia tai pasakytina apie abiejų šokių kapelų repertu- 
arą. 

Sudarydamas koncertų programas, Štrausas-jaunes- 
nysis buvo kur kas išradingesnis. Jis drąsiai įjungdavo 
operų, simfonijų ištraukas bei kamerinės muzikos kūri- 
nius ir užtvėrė kelią abejotinos kokybės kūriniams, ku- 
riais programas prikaišiodavo jo pirmtakai. 

Tėvo programose šalia šokių muzikos būdavo ir po- 
puliarių operų, zingšpylių, dainų ištraukų mišinio. Šį žan- 
rą, prancūzų taikliai pavadintą „popuri“ (mišiniu — pažo- 
džiui patiekalas iš mėsos ir vaisių mišinio — mišrainė; 
pramoginio pobūdžio muzikinė pjesė iš liaudies arba kom- 
pozitorių kūrybos melodijų). Popuri žinomi nuo XVIII am- 
žiaus pradžios, tačiau Štrauso-vyresniojo kūryboje šis žan- 
ras atgimė iš naujo. 

Supaprastintos žinomų melodijų aranžuotės ir jų 
grojimas turėjo tenkinti nereiklios publikos skonį. Papras- 
tai popuri būdavo menkesnio idėjinio meninio lygio. 

Popuri žanras įtakojo ir valso formą, ypač jo atsira- 
dimo laiku, kai ėmė ryškėti šokio dalių kaitos dėsningu- 
mai, 0 į valso melodiją kartu su liaudies melodijomis pra- 
siskverbė populiariausios įvairių kompozitorių muzikinės 
temos: valse „Paganinio stiliumi“ (op. 11) skamba „Kam- 
panelos“ melodija, o valse op. 32 — Obero operos „Nebylė 
iš Portičio“ motyvai. Populiarūs taip pat valsai, kuriuose 
skamba Mejerberio „Hugenotų“, Heroldo „Campi“, Betho- 
veno „Kreicerio sonatos“ muzikinės temos. Lanerio valsuo- 
se aptinkame Mocarto operos „Don Žuanas“ ir „Stebuklin- 
goji fleita“, o taip pat Vėberio „Kvietimo šokiui“ motyvų. 

Su dideliu skoniu jaunasis kompozitorius savo ka- 

pelai aranžavo Mocarto ir Bethoveno simfoninę muziką, 
Rosinio, Vėberio ir Kerubinio uvertiūras, o jų atlikimas 
išsiskyrė subtiliu stiliaus pojūčiu ir kūrybiniu dvasingu- 
mu. Nors ir paradoksalu, tačiau nuo tokios kaimynystės 
Johano-jaunesniojo kūriniai tik laimėjo: Štrausas-sūnus 
labiausiai rūpinosi, kad jo koncertai nekeltų niūrių jaus- 
mų, o atvirkščiai — visuomet būtų poetiški ir subtiliai 
emocingi. 

Diena vijo dieną, koncertas — koncertą. Štrausas- 
jaunesnysis įprato prie savo darbo, o netrukus Viena pri- 
prato prie jo kaip neatskiriamos savo muzikinės būties da- 
lies. Pasirodo, dideliame mieste visiškai užteko vietos dvie- 
jų talentingų muzikantų vaisingai veiklai. Teisingai byloja 
populiarus Guno aforizmas: „Talentai — ne vilkai, vienas 
kito nesuėda“. 

Tiesa, tėvo ir sūnaus santykiai liko labai šalti, nors 
ir vieno, ir kito draugai stengėsi Štrausus sutaikyti. Ne- 
matydamas kitos išeities, tėvas norėjo paimti Johaną pa- 
dējēju į savo orkestrą, bet sūnus, troškęs savarankiškos 
veiklos ir priverstas išlaikyti didelę šeimą, atsisakė. Tėvas 
dar labiau užsirūstino. 

Susitaikė tik 1847 metais. Tuo laiku Šani buvo pa- 
skirtas pilietinės milicijos antrojo pulko karinio orkestro 
kapelmeisteriu. Kažkada šias pareigas ėjo Laneris. Štrau- 
sas-tėvas buvo nepamainomas pirmojo pulko orkestro va- 
dovas. Tarnybos reikalais dažnai susitikdavo, bet santy- 
kiai liko įtempti. 

Ankstyvą tėvo gimtadienio rytą Johanas su dešim- 
čia muzikantų tyliai sustojo prie sukaktuvininko lango ir 
pagrojo puikų Johano-vyresniojo kūrinį — „Dunojaus dai- 
nas“ (op. 154). Sujaudintas Štrausas išėjo į kiemą ir tylė- 
damas ištiesė sūnui ranką. Po daugelio metų jie apsikabi- 
no. 

Netrukus po tos laimingos dienos Johanas-sūnus iš- 

vyko gastrolių į Rytų Europos šalis. Ne kartą jam siūlė 
surengti koncertus Paryžiuje ir Londone, bet vis atsisaky- 
davo, žinodamas — jeigu sėkmingai pasirodys ten, kur 
kažkada buvo pašlovintas tėvas, jų santykiai dar labiau 
paaštrės. 

Štrauso-sūnaus maršrutas — Vengrija, Transilvani- 
ja, Serbija, Valakija, Moldova. Kelionė nebuvo lengva, ke- 
liai — baisūs, ir tik stipri sveikata padėjo įveikti sunku- 
mus. Visų miestų publika Štrausą šiltai sutiko ir tai tarsi 
kompensavo kelionės kančias. Norėdamas, kad kuo dau- 
giau gyventojų pamatytų jo koncertus, darbininkams ir 
amatininkams grodavo už labai menką kainą. Koncertavo 
tiesiog fabrikų kiemuose. Johanas lankė vietinius teatrus, 
susidomėjęs klausėsi muzikinių kapelų grojamos kitų tau- 
tų muzikos ir dažnai ją panaudodavo savo kūriniuose. An- 
tai, išgirdęs rumunų liaudies muzikantų — leutarų — 
grojamas melodijas, sukūrė popuri „Valakijos garsai“. Po- 
puri puošmena — linksmas, visomis vaivorykštės spalvo- 
mis žaižaruojantis valsas. 


Atėjo revoliucingi 1848 metai. Nukamuotoji Europa 
pabandė ištiesti nugarą ir nusimesti reakcijos naštą. Ne- 
ramumai, prasidėję Prancūzijoje, persimetė į Austriją. 
Prieš Habsburgų tironiją pirmoji sukilo laisvę mylinti 
vengrų tauta. Iš Vengrijos revoliucija audringu srautu pa- 
sklido po visą valstybę. Netrukus Vienos gatvėse išdygo 
barikados. 

Revoliucinėmis aplinkybėmis vieni atsidūrė vienoje, 
kiti — kitoje barikadų pusėje. Žmonės, niekada anksčiau 
neturėję reikalų su politika, pakliuvo į įvykių sūkurį. Pats 
gyvenimas vertė atsakyti į klausimą: su kuo tu? Protas ir 
širdis kiekvienam pakuždėjo, kur stoti, kam padėti. Tokio- 
mis sudėtingomis aplinkybėmis tėvas ir sūnus Štrausai 

nuėjo skirtingais keliais, sąmoningai ar atsitiktinai atsi- 
dūrė priešiškose stovyklose. 

Į revoliucijos įvykius karštai atsišaukė Johanas-jau- 
nesnysis. Jo simpatijos buvo kovotojų pusėje. Štrauso-sū- 
naus santykį su revoliucija atspindi kad ir toks epizodas. 
Kai Vienoje įsiliepsnojo revoliucija, Štrausas gastroliavo 
Bukarešte. Susipažinęs su savo tėvynainiais, gyvenusiais 
Rumunijos sostinėje, iš jų išgirdo apie seną nesantaiką su 
Austrijos pasiuntiniu, kurį vadino kyšininku ir šnipinėto- 
ju. Vienoje įsiplieskus sukilimui, Bukarešto austrai nuta- 
rė — atėjo laikas susidoroti su pasiuntiniu! Naujųjų drau- 
gu prašomas Štrausas užsivilko Vienos miesto milicijos or- 
kestro dirigento paradinį mundurą ir kartu su jais patrau- 
kė į pasiuntinybę reikalauti pasiuntinio atsistatydinimo. 
Jaunimas manė, kad jų atstovas, vilkįs prašmatnų mėly- 
na mMundurą ir pasi puošęs kiveriu su balta plunksna, pa- 
siuntinybės apsaugai padarys įspūdį. Juk vieną kartą jau 
buvo toks atsitikimas, kai Belgrade turkų paša kaip tik 
dėl munduro priėmė Štrausą kaip aukštą Austrijos parei- 
gūną ir parodė jam kuo didžiausią pagarbą. Deja, Austri- 
jos pasiuntinį Bukarešte saugojo ne austrų, o rumunų vai- 
kinai, mažiausiai sukę galvas dėl politikos. Nepageidauja- 
mą delegaciją jie be ceremonijų išgrūdo už durų. Per su- 
sistumdymą Štrausas pametė kiverį — kitą dieną jį grą- 
žino policijos valdyboje, tuo pačiu pareikalaudami tučtuo- 
jau išvykti iš šalies. 

Vėliau Johanas mielai prisimindavo tą įvykį. Jis di- 
džiavosi iš karto prisišliejęs prie revoliucijos ir stojęs prieš 
pasiuntinį — Meternicho statytinį. 

Grįžęs į Vieną, Johanas ir jo brolis Jozefas įsirašė į 
revoliucinę Nacionalinę gvardiją, sudarytą iš miesto mili- 
cijos. Buvęs kapelmeisteris tapo eiliniu kareiviu. Kartu su 
savo draugais jis žingsniavo miesto gatvėmis, dainuoda- 
mas revoliucines dainas. 

Saulėtą balandžio dieną Johanas-jaunesnysis ėjo 
sargybą prie kareivinių Karmelitų aikštėje. Ūmai gatvėje 
suskambo daina; pro šalį žygiuojanti studentų kolona trau- 
kė kanclerį pajuokiančius kupletus. Johanui patiko links- 
ma, uždeganti melodija. Neilgai mąstęs, jis atrėmė šautu- 
vą į sieną, išsitraukė iš kišenės sąsiuvinį, su kuriuo nieka- 
da nesiskirdavo, ir per kelias minutes parašė „Revoliucijos 
maršą“. Jis skambėjo kaip kvietimas į kovą. Mažorinėse 
valso intonacijose girdėjosi tikėjimas pergale, tūkstančių 
paprastų žmonių laisvės, laimės ir taikos siekis. Netrukus 
„Revoliucijos maršas“ tapo pačiu populiariausiu sukilėlių 
maršu. Jie didžiuodamiesi šį kūrinį vadino „Vienos marse- 
liete“. Johanas taip pat parašė „Studentų maršą“ — aist- 
ringą, griežtą, daug kuo besiskiriantį nuo įprastų praš- 
matnių, linksmų, beveik šokį primenančių Vienos maršų. 
Valsus „Barikadų dainos“ ir „Kovos dainos“, polką „Ligūrų 
atodūsiai“ dainavo darbininkai, amatininkai, studentai, in- 
teligentai. Ypač Johaną mėgo Leopoldštate — viename re- 
voliucingiausių Vienos priemiesčių, kur buvo įsikūręs su- 
kilėlių štabas. Čia jį praminė „Terpsichorės feldmaršalu“, 
ir ši pravardė netrukus tapo žinoma visam miestui. 

Per Sekmines demokratiškai nusiteikusios buržua- 
zijos, darbininkų ir kareivių deputacija pakvietė Štrausą 
su kapela dalyvauti miestiečių šventėje, kuri pagal seną 
paprotį buvo rengiama Vienos miške. 

Muzikos šventę Johanas pradėjo pirmą kartą Vieno- 
je atlikdamas triumfo maršą iš Vagnerio operos „Tanhoi- 
zeris“. Šis impulsyvus, aliarmą skelbiantis maršas paliko 
didelį įspūdį. Žmonės plojo, šaukė: 

— Tegyvuoja Štrausas! Tegyvuoja Vagneris! 

Marša teko kartoti tris kartus iš eilės, o po to — 
„Marselietę“ — muzikinį revoliucijos simbolį. 

Po kelių dienų Johaną pašaukė į policiją, kuri iki tol 

pro pirštus žvelgė į jo susižavėjimą revoliucija. Griežtai 
įspėjo ir pranešė: polka „Ligūrų atodūsiai“ uždrausta! 

Tą patį vakarą Štrauso kapela grojo restorane. Vos 
muzikantams išėjus į estradą, publika pareikalavo pagroti 
„Marselietę“. Kartu su orkestru stovėdami dainavo visi 
klausytojai. Po „Marselietės“ vieniečiai reikalavo pagroti 
uždraustąją polką. Johanas atsisakė, nes prie vieno stale- 
lio išvydo tą patį policijos tarnautoją, pas kurį rytą buvo. 
Tačiau publika nė nemanė nurimti, ir Štrausas nusileido. 
Kai tik orkestras ėmė groti, policininkas su dviem žanda- 
rais pašoko į sceną, pareikalavo liautis ir sugniaužė Joha- 
no ranką. Orkestras nutilo. O publika puolė estradon ir 
tempte ištempė policininkus, šaukdama: „Šalin policiją! 
Tegyvuoja Štrausas! Norime laisvės! Norime polkos „Ligū- 
rų atodūsiai“! 

Susijaudinęs ir laimingas Johanas nesidavė ilgai 
prašomas. 

Tačiau revoliucijai artėjo tragiška pabaiga. Miestas 
gyveno apsiaustyje. Naktimis poškėdavo šūviai, kartais 
drioksteldavo patrankos. Spalio 22 dieną revoliucionie- 
riaus kulka nukovė karo ministrą Latūrą. A.Vindišgreco 
kariuomenė apsupo sostinę. Sukilėliai susilaukė ultimatu- 
mo: pasiduoti per keturiasdešimt aštuonias valandas. Skir- 
tasis laikas dar nebuvo pasibaigęs, prasidėjo apšaudymas. 
Kariuomenė įsiveržė į patį sukilimo centrą — Leopoldšta- 
tą. Darbininkai ir studentai glaudėsi barikadose. 

Pro langus ir nuo stogų šaudė į atakuojančius karei- 
vius. Bet jėgos buvo nelygios. Netrukus visas kvartalas 
virto griuvėsiais. Sudegė „Odeonas“ — viena gražiausių 
šokių salių Europoje. Ana Štraus su mažesniaisiais vai- 
kais paskubom paliko namus ir pasislėpė už artimiausio 
vienuolyno sienų. Tik vyresnieji — Johanas ir Jozefas — 
po senovei buvo įvykių sūkuryje. Viena degė. Į miestą įsi- 
veržusi reakcingo generolo kariuomenė ėmė ieškoti ir areš- 

tuoti prijaučiusiuosius sukilimui. Neaplenkė ir Štrausų na- 
mų, išgriozdė visas kamarėles, bet nieko „revoliucingo“ ne- 
rado: gvardiečio uniforma ir ginklas buvo paslėpti kamine. 

Vienos sukilimas buvo numalšintas. Naujoji valdžia 
atsiminė Johano Štrauso elgesį per revoliucinius 1848 me- 
tų įvykius. Ilgą laiką jo nekvietė į rūmus, ir Johano-jau- 
nesniojo valsai nebebuvo grojami imperatoriaus baliuose. 
Valstybiniuose archyvuose buvo saugomi pranešimai apie 
„jakobiniškas“ jaunojo Štrauso nuotaikas. Savaime su- 
prantama, Johanas nebuvo revoliucionierius, bet kaip de- 
mokratas karštai mylėjo savo tautą ir kovos dienomis ėjo 
su ja. Kitoje barikadų pusėje atsidūrė Johanas Štrausas- 
vyresnysis. 

Tuo laiku, kai valdžia buvo sukilėlių rankose, mal- 
šinti vieniečių pasiuntė generolą Radeckį, kuris su Aust- 
rijos armija neseniai buvo laimėjęs ne vieną kovą Italijos 
kampanijoje. 

Kas galėjo žinoti, kad Radeckis, nacionalinis didvy- 
ris, kokį jį stengėsi pavaizduoti austrų kariauna, per ke- 
lias savaites virs revoliucijos slopintoju, prievartautoju ir 
tautos išdaviku?! Ir atsitiko taip, kad Štrausas-vyresnysis 
tuo laiku, prieš pat monarchinės valdžios atkūrimą, Ra- 
deckiui paskyrė naujausią savo maršą! 

Tai buvo nuostabus maršas, nepaprastai tiksliai per- 
teikęs vieniečių požiūrį į karo įvykius. Štrausas sukūrė ne 
sunkų žygio maršą, ne kvietimą į kovą, o grakštų paradinį 
maršą — gražuoliai kavaleristai lengvai garcuoja ant sa- 
vo žirgų, džiūgaujant džiaugsmingai miniai... Vidurinėje 
maršo dalyje kompozitorius panaudojo Vienos kafešanta- 
nų dainininkės Tinerl populiarią dainą. 

Maršo muzika iš tikrųjų buvo vykusi, meniškai tei- 
singa, džiuginanti klausą, tačiau paskyrimas — nedova- 
notina klaida. Žinoma, tai nebuvo politinė kompozitoriaus 
demonstracija. Jis paprasčiausiai pasidavė pergalės prieš 

italus svaiguliui, visiškai nesusimąstydamas dėl to, kad 
Radeckis į Vieną atnešė ne triumfo vėliavą, o baudėjo ka- 
laviją. Kai laimėjusi kontrrevoliucija kraujyje paskandino 
Vienos sukilimą, Štrauso-vyresniojo vardas pasirodė esąs 
irgi suteptas. 

Štrausas sunkiai išgyveno savo prestižo žlugimą tė- 
vynainių akyse. Lyg karštinės apsėstas klaidžiojo iš vieno 
miesto į kitą, bandydamas atgauti prarastą klausytojų 
meilę. Tačiau jo koncertus boikotuodavo. Prahoje studen- 
tai atvirai reiškė nepasitenkinimą. Frankfurte publika pa- 
reikalavo vietoj skelbtojo „Radeckio maršo“ atlikti revoliu- 
cinį Berliozo „Rakocio maršą“, tapusį vengrų revoliucijos 
simboliu. 

Vienintelį džiaugsmą jam suteikė susitikimas su 
Berliozu, kuris tuo metu lankėsi Vienoje. Prancūzų kom- 
pozitorius Johaną-vyresnįjį po senovei aukštai vertino. 
Štai ką jis rašė atsiminimuose: „Štrausas puikiai diriguoja 
savo orkestrui. Man atrodo, tas indėlis, kurį jis įnešė į 
Europos muzikos plėtrą, įvesdamas sinkopinį ritmą, dar 
nepakankamai įvertintas. Jis taip sužavi klausytojus, kad 
net šokėjai bando jį imituoti, šokdami valsą dviem žings- 
niais vietoj trijų, nors tie valsai pagal tradiciją parašyti - 
metre. Jeigu kitų šalių publika įvertins muziką, kurioje 
sugretinami arba priešpastatomi įvairūs ritmai, tai bus 
Štrauso nuopelnas. Šioje srityje Bethoveno sukurti stebuk- 
lai skirti palyginti nedideliam muzikos vertintojų būriui, 
ir dabar dar nepasiekiami plačiosioms masėms. O Štrau- 
sas kreipiasi į daugybę klausytojų, ir tūkstančiai jo gerbė- 
jų kuo geriausiai jį supranta“. 

Šiek tiek Štrausą-vyresnįjį apramino Londonas — 
išskėstom rankom jį pasitiko iš Vienos pabėgęs Meterni- 
chas. Bet grįžęs į Vieną, Štrausas galutinai pribaigė save, 
parašęs ir atlikęs naują marša, išgarbinusį Jelačičą, patį 
žiauriausią Vienos sukilimo malšintoją... 

Štrausą užgriuvo priekaištų, įžeidinėjimų, neapy- 
kantos lavina. Kompozitorius sutriko. Pratęs prie visuoti- 
nės pagarbos ir to, kad jam viskas būdavo atleidžiama (juk 
gerbėjai nenusigręžė, kai metė žmoną su penkiais vaikais), 
jis negalėjo suvokti, kodėl visų ir visur dabar yra niekina- 
mas. Prislėgtas, nebepasitikintis savimi, grodavo inertiš- 
kai, be ankstyvesnio įkvėpimo ir temperamento. 

Vieną vakarą, pykčio apimtas, jis sulaužė stryką, ku- 
ris — jam pasirodė — liovėsi klausęs pirmojo valso kara- 
liaus. Kitą dieną karštinės kamuojamas atgulė į patalą. 
Bijodama užsikrėsti, Emilija dūmė iš namų, išsiveždama 
ir vaikus, daiktus, net baldus. Vos ėmęs sveikti, Štrausas 
susirgo skarlatina ir mirė 1849 metų rugsėjo 29 dieną. Mi- 
rė vienišas, dideliame, tuščiame bute. Atbėgęs Johanas ir 
Ana mirusįjį rado ant grindų. 

Štrauso laidotuvės buvo grandiozinės. Per visą mies- 
tą į kapines velionį lydėjo trisdešimt tūkstančių žmonių. 
Tokios gedulingos procesijos Viena nebuvo mačiusi nuo 
Bethoveno mirties. Kartu ėjo ir absoliutizmo šalininkai — 
tėvo draugai, ir revoliucingai nusiteikęs jaunimas — sū- 
naus bičiuliai. Keisdamiesi orkestrantai nešė karstą iki pat 
kapo duobės. Anai ir vaikams iš paskos žingsniavo senasis 
smuikininkas Francas Amonas. Jis nešė juodą pagalvėlę 
su velionio smuiku nutrauktomis stygomis. 

Kai nepabaigiama procesija pasiekė Deblingo kapi- 
nes, jau vakarėjo. Kaštonų užūksmėje, šalia Lanerio kapo, 
buvo palaidotas didysis valsų kūrėjas Johanas Štrausas. 
Štrauso-jaunesniojo vadovaujamas orkestras grojo Mocar- 
to Reguiem. Gedulo mišių nulenkę galvas klausėsi tūks- 
tančiai žmonių. Visiems sopėjo širdis. Štrausas buvo Vie- 
nos gyventojų pasididžiavimas, ir dabar jie atleido maest- 
ro klaidas, silpnybes, prisiminė tik jo žiburiuojantį talen- 
tą, teikusį žmonėms džiaugsmą. 

Kitą dieną vėl įsižiebė aistros. Kai kurie tėvo drau- 

gai, nekentę Johano-jaunesniojo už jo simpatijas revoliu- 
cijai, ėmė laidyti piktus gandus. Jie teigė, kad Johanas, 
būdamas nesutaikomo būdo, iškankinęs tėvą, kad jo kape- 
los koncertas pakenkęs Johano-vyresniojo prestižui, kad 
antištrausiškos manifestacijos buvusios sūnaus rankų dar- 
bas. Visa tai pasklido taip plačiai, kad Šani buvo privers- 
tas laikraštyje „Winer Zeitung“ paskelbti atvirą laišką. Ne- 
pagrįstiems išpuoliams jis davė deramą atkirtį. 

„... Aš nutariau išbandyti savo jēgas ir kuklų talen- 
tą, norėdamas išmaitinti pamestą motiną, brolius ir sese- 
ris, likusius be pragyvenimo lėšų. Aš niekada neketinau 
varžytis ar vaidytis su neprilygstamuoju maestru, kuris, 
beje, buvo mano mylimas tėvas. Nejaugi aš, žinodamas, 
kaip dar toli esu iki tobulybės, būčiau galėjęs drįsti prieš- 
pastatyti savo silpnas jėgas neišsenkamai talentingojo ma- 
no tėvo galiai? Dabar aš esu vienintelė parama šeimai, 
apverkiančiai mirusįjį. Aš privalau pelnyti bent dalelę tos 
pagarbos, kurią patyrė nepamirštamasis mano tėvas. Jei- 
gu aš pasirodysiu esąs vertas savo artistinio pašaukimo ir 
vykdysiu savo pareigą motinai ir broliams, tuo pačiu atlik- 
siu savo pareigą ir velioniui tėvui. Tik ši viena mintis pa- 
laiko mane šiomis sunkiomis minutėmis“. 

Šis laiškas, kaip ir kiti Johano-sūnaus pareiškimai, 
privertė nutilti tūžmačiai. Per vieną koncertą Johano va- 
dovaujama tėvo kapela savo buvusio vadovo atminimui at- 
liko Mocarto Reguiem. Kito koncerto, kuriam jis taip pat 
dirigavo, programoje buvo vien tik tėvo kūriniai. Vėliau 
Johanas išleido pilną tėvo valsų rinkinį — 152 valsus (iš 
viso Štrausas-tėvas parašė 251 kūrinį). Štrausas-vyresny- 
sis testamentu visą savo turtą paliko antrajai žmonai. Jo- 
hanas už stambią sumą išpirko iš jos muzikos instrumen- 
tus. 

Kartą pas Štrausą-jaunesnįjį atėjo Haslingeris ir pa- 
sisiūlė būti jo leidėju, kaip visą gyvenimą buvo tėvo kūry- 

bos leidėjas. Johanas atsisakė, nes buvo susitaręs su Me- 
kečiu, kuris ištiesė draugystės ranką, kai jis dar buvo nie- 
kam nežinomas. Haslingerio įkalbėjimai, jo turtingi pasiū- 
lymai nesugundė Johano — principiniais klausimais jis 
buvo nepalaužiamas. Ir tik po kelerių metų mirus Meke- 
čiui, savo kūrybą jis ėmė leisti pas Haslingerį. 

O kai tėvo orkestre iškilo vadovo klausimas ir kai 
kas prieštaravo sūnaus kandidatūrai, šeimos draugas 
Amonas atkakliai ragino kviesti kaip tik jį. Vieną dieną 
visas orkestras atėjo pas Johaną, norėdamas iškilmingai 
įteikti tėvo dirigento lazdelę. Tai buvo galutinio susitaiky- 
mo ženklas. Netrukus atgijo tėvo kolektyvo koncertinė 
veikla. Štrausui-jaunesniajam nuo to laiko prasidėjo kas- 
dienis įtemptas artistinis ir kūrybinis gyvenimas. 


Cdi D 


IV skyrius 


KŪRYBINĖ BRANDA. 
JOZEFAS IR EDUARDAS STRAUSAI 


Šeštojo dešimtmečio Austrija. Viena tampa ne tik kapitalo 
kaupykla, bet ir vieta, kur tas kapitalas „permalamas“, 
lengvai ir nerūpestingai švaistomas, atsiduodant nepabai- 
giamoms linksmybēms. 

Mieste pilna apsukrių vertelgų, prisikemšančių ki- 
šenes iš masinių renginių ir linksmybių — jų trokšte 
trokšta miestelėnai. Vieną juosiančiu Ringo sodų žiedu 
pramogautojų džiaugsmui bilda „konkė“. Prateris — gar- 
susis atrakcionų parkas — virsta miestu sodu: čia viskas 
skirta pramogoms ir žmonių linksminimui. 

Kur tik pažvelgsi — vien baliai. Juose dalyvauja 
tūkstančiai šokėjų, kurie per naktis sukasi muzikos sūku- 
ryje. Mazurką keičia kadrilis, polka — kontrdansai ir ga- 
lopai. Bet visus nurungia valsas — Vienos balių karalius. 
Valso stichija, per dešimtmetį užvaldžiusi liaudies muzi- 
kantų, kurių vardus istorija pamiršo, kūrybą ir plačiai iš- 
siliejusi Šūberto, Lanerio, Štrauso-tėvo kūryboje, Štrauso- 
sūnaus laikais pasiekė apogėjų. Jo valsai užtvindė Vieną. 
Ir šen, ir ten statomos ir įrengiamos naujos salės, specia- 
liai skirtos baliams. „Naujasis pasaulis“ — pramogų cen- 
tras: parkas, restoranas, atrakcionai, koncertų ir šokių sa- 
lės — čia vienu metu tilpdavo dešimt tūkstančių lankyto- 
jų, — prabanga ir grožiu galėjo varžytis su imperatoriš- 
kuoju Šėnbrūno parku. 

Milžiniškoje balių salėje, kurios forma priminė 

kriauklę, orkestras įsitaisydavo balkone, iškilusiame per 
šešis metrus nuo grindų. Šimtai dujinių stiklinių tulpių 
apšviesdavo oranžerijas. „Algambra“ — didelis maurų sti- 
liaus pastatas — pavergdavo grožiu ir apdailos turtingu- 
mu. Net dieną vieniečiai ateidavo į „Naująjį pasaulį“ pa- 
sigrožėti nuostabiais fontanais ir ryškių gyvų gėlių kili- 
mu. Čia kasmet, persirengę elgetų rūbais, į tradicinį „val- 
katų balių“ susirinkdavo turtuoliai. Pompastiškas ir praš- 
matnus būdavo kitas kasmetinis balius, skirtas kulinarų 
varžyboms. 

Muzikos ansamblius tiesiog grobstyte grobstydavo. 
Kiekvienas naujas pakvietimas būdavo malonus, atrody- 
davo naudingesnis, ir Štrausas stengėsi visur suspėti. Jo 
kapelos*, koncertmeisterių vadovaujamos, grojo beveik vi- 
suose baliuose. O jis pats, ypač per karnavalus, su orkest- 
ru pagrodavo keletą šokių viename baliuje ir jau skubėda- 
vo į kitą, kur irgi grodavo jo muzikantai. Savo orkestru 
žavėdamas naujųjų salių lankytojus, Štrausas neišsižadė- 
jo ir senųjų kazino, restoranų, kavinių. 

Keletą metų gyveno ir dirbo pagal savotišką darbo- 
tvarkę. Paprastai pirmadieniais grodavo pas Domejerį, kur 
susirinkdavo Vienos turtuoliai — komersantai fabrikų sa- 
vininkai; antradieniais — Folksgartene, aristokratų ir 
stambių žemdirbių susirinkimo vietoje; trečiadienį ir penk- 
tadieniais — „Žaliojo paukščio“ ir „Žydrojo didbutelio“ res- 
toranuose biržų ir užsienio komersantams; šeštadie- 
niais — Šperlio dieną — jo laukdavo smulkūs bužua ir 
rentininkai; sekmadieniais koncertuodavo pas Ungerą — 
ten šokdavo studentai ir darbo jaunimas. Tokiu būdu 
Štrausas palaikė nuolatinį ryšį su visais Vienos visuome- 
nės sluoksniais ir kaip jautrus barometras reaguodavo į jų 
skonį, nuotaiką. Ir pats juos veikė. 

* To laikotarpio Štrauso kapela primena šiuolaikinį saloninį 
orkestrą. 

Nė vienas užsienietis neišvykdavo iš Vienos, neiš- 
girdęs Štrauso orkestro grojimo. Žmonės būriuodavosi ten, 
kur turėdavo koncertuoti jaunasis valso karalius. Tereikė- 
jo tik jam pakilti į estradą, ir tarp Štrauso bei publikos 
bemat užsimegzdavo nematomas ryšys ir visi imdavo gy- 
venti vienu ritmu, kūnu ir siela atsidavę valso valiai. Aist- 
ringas, temperamentingas maestras susiliedavo su muzi- 
ka. Greitai besikeičiančios melodijos jį tarsi uždegdavo. 
Skrisdamas ant jų sparnų, Štrausas tarytum girdėjo nau- 
jus, dar neparašytus valsus, aiškiai jausdamas, kaip jį sū- 
kuriais apgaubia vis naujos muzikinės temos. Ir jis rašė. 

Štrausas priklausė tai kompozitorių kategorijai, ku- 
riai kurti buvo tokia pat būtinybė kaip ir alsuoti, valgyti, 
miegoti. Šiuo atžvilgiu jį tam tikra prasme galima lyginti 
su Mocartu ir Šūbertu, kurių kūrybinis procesas buvo ne- 
suvaldomai audringas, o produkcija — išskirtinai gausi. 
Amžininkų teigimu, Štrausas natomis išmargindavo stal- 
tieses, manžetus ir net naktinius marškinius, jeigu po ran- 
ka nepakliūdavo natų popieriaus. 

Žinoma, jis laikydavosi tradicijų — kiekvienas įvy- 
kis, kiekvienas kuo nors išsiskiriantis jo orkestro koncer- 
tas turėjo būti praturtintas nauju kūriniu, specialiai su- 
kurtu tai progai. Antai medikams Štrausas paskyrė „Įgar- 
sintąją panacėją“, „Padažnėjusį pulsą“, „Paroksizmus“, 
studentams politechnikams — „Garso bangas“, „Fenome- 
nus“, studentams juristams — „Išleistuvių vakarą“, „Nuo- 
sprendžius“ ir t.t. 

Kartą auštant, po varginančio nakties koncerto, prie 
Johano priėjo tą pačią dieną turėjusio įvykti inžinierių ba- 
liaus organizatorius ir paprašė užsakytojo valso. Štrausas 
užsakymą buvo pamiršęs, bet kitos išeities nebuvo, tik su- 
kurti valsą tuoj pat, ir parašė jį ant restorano meniu. Val- 
sas, skirtas inžinieriams kelininkams, nepaprastai dina- 
miškas. Jis perteikia jausmus žmogaus, stovinčio šalia 

milžiniškos garo mašinos; kelininko širdis tarsi plaka uni- 
sonu su vis labiau įsismaginančiu garvežiu, kuris, didin- 
damas greitį, stebina savo galia. Tai vienas geriausių 
Štrauso valsų (op. 234). 

Intensyvus darbas netrukus pakirto jaunojo muziko 
jėgas. Būdamas dvidešimt aštuonerių metų amžiaus, gana 
sunkiai susirgo. Niekas nesistebėjo — pavargo. Juk kape- 
lų vadovų darbas buvo nepaprastai sunkus ir sekinantis. 
Jiems teko kurti muziką, ne tik meniškai, bet ir efektin- 
gai, artistiškai ją atlikti. Ansambliai grojo lengvąją muzi- 
ką, todėl ją ir atlikti reikėjo „lengvai“. O kaip kartais bū- 
davo sunku šito pasiekti per kelias repeticijas! Ant kapel- 
meisterio pečių dažnai gulė ir grynai administraciniai rū- 
pesčiai; santykiai su muzikantais toli gražu vaidino ne 
paskutinį vaidmenį ir nulemdavo koncerto sėkmę ar ne- 
sėkmę. Dar sunkiau buvo užmegzti glaudžius santykius 
su publika, ypač su aukštuomenės atstovais. Paprastai ka- 
pelmeisteriai — bent jau tie, kurie visiškai atsidėdavo kū- 
rybai, — ant meno altoriaus sudegdavo nesulaukę nė pen- 
kiasdešimties metų. 

Johanui keletą savaičių teko pasivartyti lovoje, o po 
to, gydytojų spiriamas, turėjo važiuoti gydytis į kalnus. 
Materialinė padėtis jau nevaržė — Štrausas nebežinojo, 
kas tai yra vargas ir tuščios kišenės. Tačiau mieste siau- 
tėjo jo didenybė konkurencija. Jeigu vadovas išvyks ilges- 
niam laikui, orkestrui gali iškilti grėsmė. Be stebuklingojo 
žodžio „Štrausas“, kapelos vertė jau nebe ta. Be to, ar sun- 
ku konkurentams, pasinaudojus proga, pavilioti geriausius 
muzikantus, tuo pačiu padarant žalą Štrauso kolektyvui? 
Štai ko bijojo visi, linkėję kapelai ilgo klestėjimo. Pasitarti 
susirinko visa šeima. Ana Štraus pakvietė ir artimą šei- 
mos draugą — leidėją Haslingerį. „Štabas“ nutarė: kape- 
lai vadovauti reikia suvilioti... brolį Jozefą. Ir štai 1853 

metais prie dirigento pulto atsistojo dvidešimtšešiametis 
Jozefas Štrausas (1827—1870). 

Jozefas paveldėjo tėvo talentą, bet niekad nemanė 
tapsiąs muzikantu profesionalu. Svajojo apie inžinieriaus 
statybininko karjerą ir su didžiausiu vargu pasipriešino 
tėvo valiai — jis pageidavo, kad sūnus taptų kariškiu. Mo- 
tinos ir vyresniojo brolio remiamas, įstojo į politechnikos 
institutą stačia galva paniro į mokslus. Baigęs institutą, 
gavo garbingą projektuotojo vietą miesto valdyboje, vėliau 
dirbo hidrotechnikos įrenginių vadovu, galiausiai tapo di- 
delio audimo fabriko inžinieriumi. 

O muzika? Laisvalaikį jis mielai skirdavo muzikai, 
užsideges grodavo operų ir simfonijų naujienas (Jozefas 
gerai skambino fortepijonu, laisvai skaitė natas). Jis mėgo 
improvizuoti ir retkarčiais kurdavo „niekučius“ — taip 
pats vadino nedideles fantazijas ir dainas balsui bei forte- 
pijonui pagal savo eiles. Apskritai, muziką Jozefas laikė 
tik maloniu poilsiu po darbo. Ir štai kartą motina jam at- 
nešė brolio laiškelį: „Užimk mano vietą!“ 

Jis atkakliausiai priešinosi. Paprasčiausiai nenorėjo 
verstis muzika ir šitaip užsidirbti pragyvenimui, o kai Jo- 
hanas ėmė jį įtikinėti, jog turįs artisto talentą, Jozefas 
apskritai apstulbo. Juk Johanas jau spėjo užsikariauti vie- 
niečių meilę, spauda irgi apie jį rašė vien tik žavėdamasi, 
kaip dar visai neseniai apie tėvą. O kas buvo Jozefas, nie- 
kada gyvenime nepaėmęs į ranką dirigento lazdelės, nie- 
kada neparašęs nė vienos muzikos eilutės, skirtos viešam 
atlikimui? 

= Prieš debiutantą iškilo dar vienas sunkumas: pagal 
tuo laiku egzistavusias taisykles, seniai tapusiomis tradi- 
cija, kapelos vadovas turėjo būti smuikininkas ir groti kar- 
tu su kitais muzikantais; tik retkarčiais būdavo leidžiama 
diriguoti stryku. Jozefas nors ir griežė smuiku, bet vis dėl- 
to buvo pianistas. Teko ryžtis drąsiam žingsniui: paėmęs 

į ranką dirigento lazdelę (gana sunki dramblio kaulo kri- 
vulė su raižytiniais papuošimais), jis išėjo į estradą. 

Tik begalinė ištikimybė ir meilė broliui privertė Jo- 
zefą sutikti atsistoti į jo vietą. Su sąlyga — vienintelį kar- 
tą. Jis taip ir pavadino valsus, kuriuos sukūrė savo debiu- 
tui: „Pirmieji, jie ir paskutiniai, Jozefo Štrauso valsai“. Bet 
jau pirmasis pasirodymas estradoje bylojo, kad būtent čia 
tikrasis jo pašaukimas. O kadangi Johano liga užsitęsė, 
tai netrukus pasirodė „Pirmieji valsai po Paskutiniųjų“, 
kurie liudijo gausios Jozefo kūrybos pradžią“. 

Štrausų biografai teisingai pastebėjo: jeigu iš po vy- 
resniojo brolio plunksnos šimtai valsų išsiliejo lengvai ir 
nevaržomai, tarsi nepaisydami kūrėjo valios, tai antrasis 
brolis sukūrė beveik tiek pat prieš savo valią! 

Jozefas pasirodė esąs talentingas, lyriškos prigim- 
ties kompozitorius. Jis išgarsėjo kūriniais, apdainuojan- 
čiais gimtojo krašto gamtą. Švelnūs, puošnūs peizažo eski- 
zai šlovino kaimo būties idiliją. Nuostabiai subtiliai suge- 
bėjo perteikti švelnią liūdesio nuotaiką. Jozefo plunksnai 
priklauso tokie valsai kaip „Miško fėja“, „Tolimų šalių at- 
siminimai“ — juos mėgsta ir mūsų laikų klausytojai: pa- 
vergia nuostabi melodijų plastika ir platus diapazonas. Jo- 
zefo valsų pamatas — liaudyje nugirstos muzikinės temos, 
prie kurių, regis, vos vos prisilietė kompozitoriaus plunks- 
na. Bet tas „vos vos“ Jozefo Štrauso valsams suteikė kaž- 
ką nepakartojamo, nesuvokiamai žavingo, poetiško. 

Vienas geriausių jo valsų — „Austrijos kaimų kregž- 
dutės“. Valsas apdainuoja ankstyvą pavasarį kaime, gam- 
tos pabudimą, paukščių sugrįžimą iš šiltų kraštų. Žavioje 
romantiškoje miniatiūroje yra kažkas šūbertiškai skais- 
taus ir didingai paprasta. Skraido kregždutės po mėlyną 
tyrą dangų, 0 po jomis plyti kaimo landšaftas — vynuogy- 


* Išliko 283 Jozefo Štrauso kūriniai. 

nai, sodai, sraunios urduliuojančios upės, balti kaimo na- 
meliai, senos bažnyčios varpinė. Valso melodija tarsi seka 
paukščių pulko nuostabias arabeskas. Jie čia nusileidžia 
iki pat šilto vasaros oro glostomos žemės, čia nuskrenda 
tolyn, už horizonto linijos, ir tada melodija skamba prislo- 
pintai, tarsi nematomų sparnų spurdėjimas. 

Jozefo įlieta lyrikos srovė, nepažeisdama stilistinio 
monolitiškumo, pagilino Vienos valso vagą. 

Daug kūrinių abudu broliai parašė drauge. Bene 
plačiausiai žinoma „Polka-pizzicato“. Jiedu labai mylėjo 
vienas kitą, ir bendra kūryba suteikdavo didelį džiaugs- 
mą. Autorystės ir prioriteto klausimai niekada nepakenkė 
brolių santykiams. Išgirdęs „Austrijos kaimų kregždutes“, 
Johanas sušuko: „Tikrasis talentas — tai tu!“ Šie žodžiai 
nebuvo trumpo susižavėjimo atbalsis. Vėliau Johanas ne 
kartą panašiai kalbėjo ir kitiems. Ir jeigu šiandien sunku 
sutikti su tokiu vertinimu, vis dėlto Jozefo kūryba byloja 
apie didelį talentą. 

Šeštojo dešimtmečio pabaigoje Štrausų orkestras jau 
visiškai perėjo į Jozefo rankas, kadangi Johanas daugiau- 
sia laiko praleisdavo gastrolėse ir su savo kapela grodavo 
tik pripuolamai. Bet Jozefui nelengva buvo tvarkyti or- 
kestro reikalus, .tuo labiau, kad jis daug laiko skirdavo 
muzikos kūrybai. 

Jozefo gastrolės po Vokietiją 1864 metais buvo be 
galo sėkmingos. Breslau miesto sužavėta publika ilgai ne- 
norėjo išleisti orkestro iš scenos. 

1865 metais, po dvylikos metų įtemptos koncertinės 
veiklos, Jozefas buvo priverstas ilgai gydytis ir kaip nors 
sustiprinti pašlijusią sveikatą. Tada pagalbon teko šauktis 
jaunesnįjį brolį Eduardą (1837 — 1916). Tai buvo gražus 
jaunuolis, iš tėvo paveldėjęs ne tik talentą, bet ir efektin- 
gą išvaizdą, nepaprastą darbštumą. Eduardas gavo klasi- 
kinį išsimokslinimą, tobulai mokėjo senovės graikų ir loty- 

nų kalbas, įgijo muzikinį išsilavinimą. Harmonijos ir kon- 
trapunkto mokėsi pas Eduardą Pejerį, griežti smuiku la- 
vinosi pas Francą Amoną, tačiau svajojo dėstyti universi- 
tete arba tapti diplomatu, kaip ir Jozefas, nemanė atsi- 
duoti muzikai. Bet kai 1859 metų vasarį broliai pasiūlė 
jam dalyvauti neįprastame koncerte, ilgai nesipriešino. 
Milžiniškame plaukimo baseine, žiemą paverstame balių 
sale, buvo specialiai pastatytos trys estrados, kuriose tu- 
rėjo groti Štrausų orkestras, suskaldytas į tris dalis, — 
vadovavo visi trys broliai. 

Jaunesniojo Štrauso debiutas buvo sėkmingas ir tai 
nulėmė tolimesnį Eduardo likimą. Jis pasirodė esąs gabus 
dirigentas, sugebąs kantriai siekti maksimaliai nugludin- 
to orkestro skambesio. Eduardas buvo ir sumanus diplo- 
matas užmezgant draugiškus santykius su muzikantais, 
antrepreneriais, salių savininkais ir leidėjais. O kai iš po 
jo plunksnos išsiliejo valsai, niekas neabejojo — jis gali 
teisėtai vadintis ir kompozitoriumi: Eduardą taip buvo už- 
valdžiusi Vienos valso stichija, kad jis lengvai ir nevaržo- 
mai ėmė rašyti „štrausišku“ stiliumi. Netrukus Eduardas 
tapo labai populiarus — Johanas, susipažindamas su da- 
momis, juokais prisistatydavo: „Gražuolio Eduardo Štrau- 
so brolis“. 

Dabar jau visa Štrausų šeima tapo Vienos dievai- 
čiais. Feljetonuose ir satyriniuose lapeliuose juos vadino 
„Štrauso firma. Prekiautojai muzika urmu ir mažmeno- 
mis“. Iš tiesų, savo valsus jie dažnai pasirašinėdavo vien 
tik pavarde — vieniečiams buvo nesvarbu, kuris brolis yra 
vieno ar kito Štrauso kūrinio autorius*. 

Trys Štrausai koncertavo visur. Su savo orkestrais 
gastroliavo daugelyje Europos miestų, žavėdami ir skleis- 


* Eduardas Štrausas parašė 318 šokių. 

dami tipišką Vienos valso aromatą; Vienos valsui būdinga 
lanksti melodija, kaprizingas ritmas, lengvumas, poetiš- 
kumas. Iš tiesų, tie, kurie bent kartą išgirdo Štrausų at- 
liekamą jų pačių kūrybą, likdavo sužavėti — nepaisant, 
kuris brolis diriguodavo ar grodavo. Kiekvienas būdavo 
„svarbiausias“, o kartais klausytojai net kibdavo vienas ki- 
tam į atlapus, įrodinėdami, kad kaip tik tas ir esąs „tik- 
rasis“ Štrausas... 

Netrukus apie brolius Štrausus ėmė kalbėti tarsi 
apie vieną žmogų. Dėl to kildavo nemažai juokingų situa- 
cijų. Vieną tokią smagią istoriją Berliozas primena savo 
„Memuaruose“. 

Vis dėlto Johanas lieka Štrausų vyresniuoju. Ir kaip 
kompozitorius, ir kaip dirigentas jis buvo viršesnis, talen- 
tingesnis už abu brolius. Tai sudėtinga daugiabriaunė as- 
menybė. Jis myli žmones, stengiasi būti įvykių sūkuryje, 
su malonumu groja ir lengvai kuria. Bet pamažu ima ryš- 
kėti kitas Štrausas: didis, reiklus artistas, besistengiantis 
tarti savo žodį mene. Kaip dirigentas jis pasiekia nuosta- 
bių meninių aukštumų. Jį teisėtai vadina vienu geriausių 
XIX amžiaus maestru. Žymus dirigentas ir pianistas Han- 
sas Biūlovas, pristatydamas klausytojams Johaną Štrausą, 
rašė: „Vokiečių dainų ir šokių* kūrėjas buvo Francas Šū- 
bertas. Jo darbo tęsėju, išplėtojusiu ir iškėlusiu šokį į 
aukštumas, teisėtai laikomas Johanas Štrausas. Mes jam 
dėkingi ne tik už nuostabią muziką, kuria jis malonina 
mūsų klausą, bet ir už vaizdžią pamoką, kurią demonst- 
ruoja šis dirigavimo genijus...“ Ir toliau: „Nepaprastas ste- 
bukladaris! Jo kūriniai (pats dirigavo) suteikė man muzi- 
kinį pasitenkinimą, kokio seniai nebuvau patyręs... Tai 

* Šis Biūlovo teiginys yra klaidingas: iš tikrųjų kalbama apie 
austrų dainas ir šokius (tuo laiku jie būdavo sutapatinami ir vadina- 


mi „vokiškais“) 

genijus, diriguojant nedidelio žanro kūrinius. Iš Štrauso 
galima kai ko pasimokyti ir atliekant Bethoveno Devintą- 
ją ar Patetinę sonatą“. Ne mažiau žavėdamiesi nuoširdžiai 
apie Johaną Štrausą rašė Bramsas, Brukneris. 

Štrausas labai mėgo Vagnerį ir propagavo jo muzi- 
ką. Tai buvo meilė „iš pirmo žvilgsnio“, teisingiau sa- 
kant — nuo pirmo pasiklausymo. Dar penktajame dešimt- 
metyje kartą Jozefas iš lapelio pagrojo keletą ištraukų iš 
Vagnerio operos. 

— Na? — paklausė Jozefas. — Ką pasakysi apie ši- 
tą muziką? 

— Vieniečiai Vagnerį vadina bepročiu, — atsakė Jo- 
hanas, — bet tai genijus. Ir aš jį grosiu savo koncertuose 
net jei mane nušvilptų. 

Kaip tik Štrausas pirmą kartą Vienoje (vėliau ir Ru- 
sijoje) atliko daugybę Vagnerio kūrinių. O tai buvo neleng- 
va, nes Vienoje į didįjį vokiečių kompozitorių žvelgė prie- 
šiškai. Štrausas nemažai kentėjo dėl „vagneriškumo“. Bet 
užsispyręs grodavo savo numylėtinio kūrinius. 

Aktorius Bugomilas Devisonas rašė iš Vienos savo 
draugui: „Aš buvau Johano Štrauso koncerte Folksgarte- 
ne. Gerai išmuštruotas orkestras grojo Donicečio ir Ver- 
džio valsus, polkas, pjeses. Ūmai išgirdau stebuklingas 
harmonijas. Nuostabiai aiškiai skambėjo pučiamieji. Su- 
glumau. Kur aš? Prieš mane atsiskleidė naujas pasaulis. 
Kokia tai muzika? Aš atsistojau, priėjau prie orkestro ir 
išvydau natas: tai buvo antraktas iš „Lohengrino“. 

Kai 1858 metais su didžiausiu vargu pavyko pasta- 
tyti „Lohengriną“ Vienos imperatoriškoje operoje, Vagne- 
ris atvyko į Austrijos sostinę. Sužinojęs, kad Štrausas su 
orkestru koncertuoja Folksgartene, nedelsdamas nudūmė. 
Tą vakarą Johanas „vaišino“ klausytojus fragmentais iš 
„Tristano ir Izoldos“ bei „Reino aukso“. Per pertrauką Vag- 

neris priėjo prie Štrauso, prisistatė, padėkojo už populia- 
rinimą ir puikų jo muzikos atlikimą. 

— Kaip turėčiau jums padėkoti už garbę, kurią man 
parodėte? — susijaudinęs paklausė Štrausas. 

— Labai paprastai, — šyptelėjo Vagneris. — Pagro- 
kite man kuo daugiau savo nuostabiųjų valsų. Aš juos la- 
bai mėgstu ir daugelį atsimenu. 

Kitą dieną Vienos laikraščiai smulkiai aprašė nepa- 
prastąjį susitikimą, pabrėždami, kad tą dieną orkestras 
grojo kaip niekada ir Štrausas pralenkė pats save. Bet 
Štrausas nepasitenkino vien Vagnerio kūrinių populiari- 
nimu. Jis visuomet stengėsi groti muziką, kuri, jo many- 
mu, priklausė ateičiai. Štrauso orkestras ne kartą grojo ir 
Berliozo pjeses, ir Biūlovo „Cezario“ uvertiūrą, ir Listo 
simfonines poemas — pastarasis kompozitorius tuo laiku 
vieniečiams tebuvo žinomas tik kaip pianistas virtuozas. 


Štrauso kūryboje įvyko rimtų permainų. Anksčiau 
greitosiomis, per keletą minučių parašydavo valsą ar pol- 
ką net ant staltiesės kampo ar restorano meniu. Dabar 
triūsė be galo rimtai. Didelę įtaką jam padarė Berliozas, 
Listas ir Vagneris. Johanas po senovei kūrė valsus, bet 
naujai, stengdamasis vis labiau juos simfonizuoti. 

Vienos muzikos kritikas Eduardas Hanslikas jam pri- 
kaišiojo dėl simfoninių sumanymų gausybės: „Argi tau ankš- 
ta savo tėvo valdose? — sušuko jis su didžiausiu patosu. — 
Kokią turi teisę pažeisti jo sukurtus valso kūrimo dėsnius? 
Tavo trombonai tinka nebent operų finalams. Mušamųjų la- 
vina taip pat kenkia šokiui. O aštriai disonuojantys septa- 
kordai ir nonakordai svetimi pačiai valso dvasiai...“ 

Bet Štrausas atkakliai ėjo savo keliu, siekdamas 
raiškios sintezės tarp liaudiško prado, Vienos valso esmės, 
ir harmonijos, orkestruotės, simfoninio rašto pasiekimų, 
praturtinusių XIX amžiaus vidurio muziką. Kompozitorius 

nesižavėjo technika vien dėl technikos. Jis norėjo kuo vaiz- 
džiau, nuoširdžiau perteikti paprastus, visiems žmonėms 
suvokiamus jausmus. Jo valsai kupini meilės, gyvenimo 
džiaugsmo, linksmybių, kartais — išsiskyrimo liūdesio, 
namų židinio ir gimtojo miesto ilgesio. Viskas savita, drą- 
su, originalu. 

Johano Štrauso ankstyvieji valsai priminė bran- 
džiausio periodo Štrauso-tėvo kūrybą: tokia pati įžanga, 
tokie pat penki įvairaus charakterio valsai, toks pat fina- 
las. Iš pradžių jaunąjį muzikantą tai patenkino. Galbūt 
sėkmingą debiutą lėmė kaip tik tai, kad Johanas tobulai 
išmanė nusistovėjusias tradicijas ir griežtai jų laikėsi. 

Bet netrukus Štrausas-sūnus pajuto, kad jį varžo 
senojo Vienos valso forma. Jis suvokė, jog neįmanoma il- 
gai kurti pasikliaujant vis tais pačiais dėsniais. Johanas 
jaunesnysis pasirodė esąs ne tik profesiškai brandesnis 
kompozitorius už tėvą (dėl to netenka stebėtis — juk 
Štrausas-vyresnysis buvo kone savamokslis), bet ir mąs- 
lesnis, dvasingesnis muzikantas. Tėvo kūryboje galima ap- 
tikti ir harmonijos nesklandumų, ir banalių temų; sūnus 
išmoko ne tik rašyti meistriškai nušlifuotus kūrinius, bet 
kur kas griežčiau juos atrinkdavo atlikimui. Apskritai, tuo 
metu meistriškumas jau irgi buvo kitaip suprantamas. 
Nauja epocha atpūtė naujus vėjus į visas gyvenimo sritis 
ir kompozitoriams, net vieno žanro — valso — kūrėjams 
emė kelti naujus reikalavimus. 

Dar Štrausui-vyresniajam esant gyvam, kritikai 
priekaištavo kompozitoriui dėl kaleidoskopiškai išdėstomų 
valsų dalių. Jau tada klausytojai kartais likdavo nepaten- 
kinti, kad naujas šokis nepratęsia prieš tai buvusio ir ne- 
paruošia dirvos būsimam. Šeštajame dešimtmetyje šitas 
įvairumas tapo dar labiau nepakenčiamas, be to, jis sąly- 
gojo kitą trūkumą — trumpą melodiją. Klausytojas nespė- 
davo priprasti prie vienos melodijos, įsijausti į vieną pa- 

veikslą, o dėmesį jau reikėdavo sutelkti į naują muzikinę 
temą, naują vaizdą. 

Štai kodėl kurdamas Vienos valsus, Štrausas-sūnus 
visas jėgas atidavė naujo pobūdžio melodijai. Čia jo talen- 
tas ypač ryškiai atsiskleidė. 

-~ Kompozitoriui darėsi ankšta fantazijos skrydį kaus- 
tančio kūrinio rėmuose. Jis siekė, kad muzikinė tema ne- 
susiaurėtų vos atsiradusi, o išsivystytų į plačiai besiliejan- 
čią melodiją. 

Norėdamas melodijoms suteikti reikšmingesnį 
prasminį krūvį, kompozitorius jas išplėtojo, o tai reikalavo 
kitokios valsų formos. Štrausas ryžosi drąsiam žingsniui: 
laužydamas įprastąją šokio struktūrą, padvigubino jo ap- 
imtį. Vietoj aštuonių ir šešiolikos jis konstruoja šešiolikos 
ir trisdešimt dviejų taktų sandarą. Melodijos mintis sklin- 
da laisvai ir erdviai. Vos atsiradusi, ji logiškai vystosi, gy- 
vena pilnakraujį gyvenimą ir natūraliai baigiasi, užleisda- 
ma vietą kitai. 

Dar labiau nei tėvas, Johanas-jaunesnysis „sušildė“ 
valso melodiją ir ją praturtino. Jeigu Štrauso-vyresniojo 
temos buvo susietos su specifine smuiko muzika, tai dau- 
guma sūnaus melodijų savo esme yra vokalinės; jas taip ir 
norisi dainuoti visu balsu. Šia prasme akivaizdūs jo „Ryt- 
mečio lapeliai“ (turima galvoje — rytiniai laikraščiai) — 
valsas, skirtas žurnalistų baliui. 


J. Štrausas. Rytmečio lapeliai, op. 279 b 

Valso melodijos daininga prigimtis vertė keisti ne 
tik formą, bet ir ritmą. Štrausas po senovei mielai naudo- 
josi aštriais ritminiais priešpastatymais, tarsi gėrėdama- 
sis jų nepakartojamo piešinio žaismu. Bet vis dažniau pir- 
menybę atiduodavo ramiems ritmams, švelniam muzikos 
tekėjimui. Kompozitorius noriai naudojosi varijuotais pa- 
kartojimais, žymiai praturtinusiais muzikos plėtotę. Neat- 
pažįstamai keitėsi ir orkestruotė. Vis drąsiau skambėjo or- 
kestro grupių priešpastatymas išdėstant muzikinę temą, 
kompozitorius sumaniai panaudojo solinių instrumentų 
galimybes, todėl vis turtingesnės darėsi orkestro spalvų 
kombinacijos. 

Žymiai padidėjo įžangos vaidmuo. Jos muzikiniai 
vaizdai dažnai ne mažiau turtingi nei šokių. Kai kuriais 
atvejais kūrinio idėjinės minties centras net perkeliamas 
į įžanginę dalį. Laikui bėgant, valsų introdukcijos peraugo 
į savarankiškus simfoninius paveikslus, o jų apimtis ne- 
paprastai padidėjo — nuo kelių taktų pirmuosiuose val- 
suose iki šimto ir net dviejų šimtų vėlyvesniuose. 

Įdomus valso harmoninio atsinaujinimo kelias. Jau 
Štrausas-vyresnysis laisviau panaudodavo spalvingus 
akordus, drąsias moduliacijas. Dabar, pasirodžius dauge- 
liui Listo ir Vagnerio kūrinių, patvirtinusių teisę gyvuoti 
naujam skambesiui ir naujai realizuoti akordų tarpusavio 
ryšį, sunku buvo atsispirti pagundai praturtinti melodiją 
netikėtomis moduliacijomis, o akompanimentą — neįpras- 
tais sąskambiais ir netradicine eilės tvarka. 

Johanas Štrausas pradėjo kur kas drąsiau naudoti 
tolimo giminingumo tonacijas, suteikdamas muzikai dides- 
kūriniuose, parašytuose liaudies dvasia, pavyzdžiui, „Val- 
suose landlerių stiliuje“ (op. 66). Dažniau naudodamas kai 
kurių originalių akordų savitą skambesį, kompozitorius tu- 
rėjo būti ypač atsargus: juk jo muzika buvo skirta šokiams, 

Johanas Štrausas paskutiniaisiais gyvenimo metais 


Prie Johano Štrauso paminklo (1945) 


Johano Štrauso paminklas Vienoje 


todėl turėjo būti lengva ir suprantama, o harmonijos gud- 
rystės muziką būtų padariusios sudėtingesnę. 

Įdomiausią muzikos dermės atnaujinimo pavyzdį 
randame „Fenikso skrydyje“ (op. 125), kuriame viena ir ta 
pati tema skamba ir mažore, ir minore. Tai vienintelis pa- 
vyzdys. Štrauso naujovės padėjo atšviežinti Vienos valso 
tradicines formas. 

Praturtinus ir išplėtus ciklo dalis (pavyzdžiui — 
įžangą ar kodą), šokių skaičius kartais sumažėdavo iki ke- 
turių ir net trijų. Kitais atvejais Štrausas aukodavo įžan- 
gą ar kodą — jeigu jos nebūdavo prasmiškai būtinos. 

Taip Vienos valsas Johano Štrauso-sūnaus kūryboje 
pakilo į naują vystymosi pakopą. Išsaugodamas taikomąją 
esmę, valsas išaugo į savarankišką muzikos žanrą: jeigu 
anksčiau Štrauso valsai viešpatavo šokių salėse, tai dabar 
jie vis labiau užkariavo koncertines estradas, įsitvirtino 
namų muzikavime. 

Netrukus Johano Štrauso gyvenime prasidėjo ilgų 
gastrolių po užsienį metas. Koncertinės kelionės jam pel- 
nė dar didesnę šlovę pasaulyje ir gerai pasitarnavo Vienos 
valso populiarinimui. 


CL 


V skyrius 
JOHANAS ŠTRAUSAS RUSIJOJE 


Po įtempto ir sekinančio 1855 metų koncertinio sezono Jo- 
hanas Štrausas išvažiavo pailsėti prie Hašteino vandenų. 
Vieną gražią rudens dieną, kompozitoriui ramiai sau 
vaikštant po vasarvietės kurhauzą, prie jo priėjo solidus 
ponas auksu išsiuvinėtu munduru. Prisistatė — naujasis 
Carskoselsko geležinkelio direktorius, specialiai atvykęs iš 
Peterburgo į Hašteiną susipažinti su maestru Štrausu bei 
pasikalbėti su juo svarbiu reikalu. Ir nieko nelaukdamas 
šiek tiek sutrikusiam muzikui pasiūlė pastovią vietą — 
Pavlovske diriguoti vasaros koncertus, už sezoną mokant 
dvidešimt du tūkstančius rublių. 

Milžiniškas honoraras, galimybė groti su dideliu or- 
kestru išrankiai Šiaurės Palmyros publikai privertė Štrau- 
są gana rimtai pamąstyti. Ne antraeilis buvo ir dar vienas 
faktas — Pavlovsko stoties muzikinės tradicijos garsėjo 
toli už Rusijos sienų. Tai skatino Štrausą kuo greičiau ap- 
sispręsti. Po kelių dienų kontraktas buvo pasirašytas: 
Štrauso orkestras Pavlovske pradėjo groti 1856 metų ge- 
gužės mėnesį. 

Kas gi buvo tie Pavlovsko koncertai, apie kuriuos 
taip susižavėjusi kalbėjo XIX amžiaus muzikos visuome- 
nė? 1835 metais inžinierius Francas Gerstneris pasiūlė nu- 
tiesti geležinkelį ir sujungti Peterburgą su vaizdingais 
priemiesčiais Carskoje Selo bei Pavlovsku. Šis kelias leis- 
tų peterburgiečiams, kad ir vidutiniškai uždirbantiems, be 
didelių išlaidų išvykti už miesto paiškylauti ir pasilinks- 

minti. Norint pritraukti daugiau lankytojų, projekte buvo 
numatyta Pavlovske pastatyti didelę „Wauxhall* (rusai 
tardavo „vokzal“) — stotį su viešbučiu, restoranu, oranže- 
rija ir koncertų bei šokių salėmis. Į šokių salę geležinkelio 
tiesėjai dėjo dideles viltis ir nešykštėjo išlaidų meniškai ją 
puošiant. 1838 metų gegužės 22 dieną, praėjus vos septy- 
niems mėnesiams nuo traukinių eismo pradžios, buvo ati- 
daryta Pavlovsko muzikinė stotis. 

Kaip matyti iš laikraščių ataskaitų, naujoji įstaiga 
bemat patraukė daugybę lankytojų. Atvirame N.Kukolni- 
ko laiške M.Glinkai, išspausdintame viename Peterburgo 
laikraštyje, pateikiamas vaizdingas Pavlovsko stoties ap- 
rašymas: „Balkone skamba muzika, apačioje — tiroliečių 
dainos. O jeigu Maskvos čigonai susigundytų papramogau- 
ti geležinkeliu ir išbandytų laimę mūsų sostinėje bei šioje 
stotyje? O jeigu balkone įsitaisytų Štrausas su savo ma- 
giškuoju orkestru? Kokia tada taptų mūsų stotis? Bet ir 
dabar ją šlovina užsukančių muzikantų ir pulko orkestro 
muzika, kuri vakar, nuo antros valandos, nuostabiai atli- 
ko įvairiausias dainas, tarp kitko, kai ką iš tavo operos**“. 

Šeštojo dešimtmečio pradžioje Pavlovsko koncertų 
reikšmė truputį sumenkėjo, kadangi muzikantai, išsipirkę 
išimtinę teisę čia groti, nebuvo labai talentingi ir negalėjo 
pasigirti profesiniu lygiu. Daugiausia tai buvo geri amati- 
ninkai, dažnai atliekantys tik savo pareigas, tačiau nemo- 
kėję uždegti nuolat gausėjančios auditorijos. Štai kodėl 
Carskoselsko geležinkelio valdyba nutarė komandiruoti sa- 


* Wauxhall — kaimo netoli Londono pavadinimas. Čia XVIII 
amžiuje sename parke buvo įrengta pramogų vieta su restoranais, 
oranžerijomis, atrakcionais, vykdavo teatro vaidinimai, buvo rengia- 
mi koncertai, maskaradai ir t.t. XIX amžiaus pirmaisiais dešimtme- 
čiais Europoje „vokzalais“ ar panašiai ėmė vadinti priemiesčių poilsio 
vietas. 

** „Ivano Susanino“. 


vo direktorių ieškoti naujos žvaigždės, sugebėsiančios pa- 
traukti Peterburgo publikos dėmesį. 

Pirmą kartą Johanas Štrausas su Rusijos imperija 
susipažino 1849 metais pačiomis netikėčiausiomis aplin- 
kybėmis. Vėliau kompozitorius smulkiai aprašė savo „Mu- 
zikinę kelionę su kliūtimis“. 

Jaunasis muzikantas tada koncertavo Lenkijos Vroc- 
lavo mieste, priklausiusiame Austrijos imperijai ir pava- 
dintame Breslau. Laikai neramūs, reakcija tik ką buvo nu- 
malšinusi daugybę revoliucijos išpuolių, ir žmonėms rūpė- 
jo ne lengvoji muzika. Į Štrauso koncertus ateidavo mažai 
klausytojų, ir jo materialinė padėtis gerokai sušlubavo. 

Draugų patartas ir norėdamas išsisukti iš finansi- 
nės bėdos, Štrausas nusprendė keletą koncertų surengti 
Varšuvoje. Bet Štrausas, niekada nepasižymėjęs rūpestin- 
gumu, pamiršo sutvarkyti kelionės į Rusijos imperiją for- 
malumus. Pasieny orkestrą išlaipino iš diližano. Muzikan- 
tus uždarė daržinėje, o kapelmeisterį, sargybinių lydimą, 
išvežė išsiaiškinti į Varšuvą. Jo vizitas pas miesto komen- 
dantą generolą Abramovičių buvo bevaisis. Įgąsdintas re- 
voliucingai nusiteikusio lenkų jaunimo ir įsitikinęs, kad 
artistais apsimetė maištingieji studentai, generolas nė už 
ką nenorėjo pripažinti, kad tas, nesiskutęs, suglamžytais 
drabužiais jaunuolis — žymusis Štrausas ir ėmė grasinti 
ištremsiąs jį į Sibirą... Komendantas virpino kinkas ne 
šiaip sau — juk tuo laiku kaip tik į Varšuvą atvažiavo 
caro šeima! Štrausas iš paskutiniųjų stengėsi įtikinti ge- 
nerolą esąs padorus žmogus ir prašė leisti pademonstruoti 
savo meną. Netrukus į policijos valdybą, konvojaus lydi- 
mi, atvyko orkestrantai. Nesunku įsivaizduoti artistų, ku- 
rių likimas priklausė nuo grojimo, pastangas tame ne- 
įprastame koncerte už grotų vieninteliam klausytojui. Ma- 
tyt, jie pranoko patys save, jeigu net generolas susijaudi- 
nęs pareiškė: „Subtilu, labai subtilu... Nuostabus pamėg- 

džiojimas. O vis dėlto manęs neapgausite: jūs visi perėjū- 
nai... Todėl lauk iš čia, ir dumkite kuo toliau“. 

Lydint tam pačiam konvojui, muzikantai buvo iš- 
grūsti už miesto vartų. Bet Štrausui pasisekė: garsas apie 
jo atvykimą į Varšuvą jau spėjo pasklisti ir pasiekė impe- 
ratorienę. Ji paliepė rūmų oberhofmeisteriui grafui Šuva- 
lovui pakviesti Vienos maestrą. Štrausas surengė keletą 
koncertų rūmų diduomenei, o po to, Abramovičiui malo- 
niai leidus, tris kartus grojo miesto teatre. Familiariai 
plekšnodamas jaunajam kompozitoriui per petį, generolas 
juokdamasis prisipažino, kad iš dviejų blogybių norėjęs pa- 
sirinkti mažesnę: juk jeigu būtų pasirodę, kad Štrausas — 
revoliucionierius, tai pats Abramovičius nebūtų išvengęs 
tremties. 

1856 metais tas įvykis jau buvo beveik pamirštas. 
Štrausas važiavo į Rusiją kaip laukiamas svečias. Peter- 
burge kompozitorius pakvietė koncertuoti puikius atlikė- 
jus ir orkestrą padidino iki keturiasdešimt dviejų žmonių. 
Vėliau orkestrą dar papildė — jame jau buvo keturiasde- 
šimt septyni muzikantai. Štrausui vadovaujant, orkestre 
grojo žymūs vietiniai muzikantai: arfininkas A.Cabelis, vė- 
liau Peterburgo konservatorijos profesorius, violončelinin- 
kas L.Artas, smuikininkas, orkestro koncertmeisteris 
A.Richteris ir kiti. 

Kaip rašė spauda, nuo pat pirmųjų Pavlovsko kon- 
certų Štrausas užkariavo klausytojų, ypač moterų, simpa- 
tijas. 

Jaunas, lieknas, gražus — vien savo išvaizda jis da- 
rydavo publikai stiprų įspūdį. Vienoje rankoje spausda- 
mas smuiką, kitoje — stryką, Štrausas dažnai liaudavosi 
griežęs ir imdavo diriguoti, kartais taip įsismagindavo, kad 
jo judesiai primindavo šokį... 

Jau į pirmąjį koncertą suplūdo begalės žmonių. „Jo 
debiuto dieną, — pranešė „Sankt-Peterburgo žinios“, — 

klausytojų Pavlovske buvo devynios galybės“. Kiekvieną 
pjesę palydėdavo plojimų audra. Nesuskaičiuojamą dau- 
gybę kartų Štrausą kvietė į sceną, visas jo paties sukurtas 
pjeses teko kartoti ir kartoti. Ypač publikai patiko valsas 
„Juristų balius“. 

Kaip galima paaiškinti tokią neregėtą Štrauso sėk- 
mę ir su metais vis didėjančią šlovę? Svarbiausia priežas- 
tis — rusų auditorija buvo išprususi, gerai nutuokusi ir 
mylėjusi valsą ir ypač — Vienos valsą. 

Peterburge aukštai buvo vertinami Mocarto ir Bet- 
hoveno „Vokiški šokiai“, Šūberto valsai ir lendleriai. Labai 
populiarūs buvo atvykstantys tiroliečių ansambliai, kurie 
taip pat grodavo valsus. Natų albumuose, kurie buvo lei- 
džiami gausiems muzikos mėgėjams, valsas užėmė labai 
garbingą vietą. Didelį dėmesį savo kūryboje valsui skyrė 
rusų kompozitoriai. Iki šiol skamba nemirtingi Gribojedo- 
vo, Verstovskio valsai, valso ritmu parašyti Varlamovo, 
Guriliovo ir Aliabjevo romansai, o genialieji Glinkos valsai 
gali papuošti bet kurią koncertinę programą. 

Vienos valso kelionė po Rusiją prasidėjo ketvirtojo 
dešimtmečio pabaigoje. Jau 1840 metais masiniam skaity- 
tojui skirtas periodinis leidinys „Linksmybių draugas“ iš- 
spausdino Johano Štrauso valsų. Vokalinių ir fortepijoni- 
nių kūrinių rinkinio recenzentas rašė: „Kokios pjesėš! Jose 
viskas, ką mes mylime, viskas, kuo alsuojame ir džiugina- 
me klausą svetainėse, mieste ir užmiestyje. Ten ir Glinkos 
romansai, ir Donicečio arijos, ir Obero fantazijos, ir Štrau- 
so valsai...“ 

Štrauso-tėvo ir Lanerio Vienos valsai aptinkami 
daugelyje natų leidinių ir Pavlovsko koncertų repertua- 
ruose jau penktajame dešimtmetyje; jie tapo neatskiriama 
sodų muzikos, pulko orkestrų repertuarų dalimi, skambė- 
jo visur, kur vykdavo baliai, kur žmonės šoko, linksminosi, 
poilsiavo. Šeštajame dešimtmetyje daugelio koncertų pro- 

gramose vis dažniau randame ir Štrauso-jaunesniojo var- 
dą. Todėl nėra ko stebėtis, kad kūrinių, atvežtų Vienos 
maestro ir bylojančių apie Vienos valso išsivystymo lygį, 
rusai klausėsi susižavėję. Štrausas buvo giliai sujaudin- 
tas. Iš paskutiniųjų stengėsi pateisinti klausytojų meilę ir 
pasitikėjimą. Vėliau viename laiške Carskoselsko geležin- 
kelio valdybai Štrausas rašė: „Aš elgiausi labiau kaip ar- 
tistas, jausdamas meilę tai šaliai ir simpatizuodamas bei 
gerbdamas publiką, nei pirklys, ir tai įrodžiau, pasirašy- 
damas paskutinę sutartį“. 

Štrausas ne tik įtraukė į programą geriausius rusų 
kompozitorių kūrinius, bet juos širdingai, su meile atlik- 
davo. Štrausas, apdovanotas jautria menininko širdimi, 
sugebėjo perprasti iki tol nepažįstamo stiliaus ypatumus. 

Dauguma rusų kompozitorių pirmą kartą išgirdo 
„gyvo“ orkestro atliekamus savo kūrinius. Ypač Štrausas 
mėgo M.Glinkos kūrybą — jam paskyrė koncertų ciklą. 

Net popuri, žanras, gerbiamas progresyvių Peter- 
burgo muzikantų, atrodė nepažįstamas, kai prie jo prisi- 
liesdavo didžiojo maestro ranka. 

Pavlovsko koncertų lankytojai nuoširdžiai mylėjo 
Štrausą. Jo muzikos užburta publika mielai būtų naktis 
leidusi Pavlovske. Kai tik suskambėdavo skambutis, pra- 
nešdamas apie paskutinio traukinio išėjimą į Peterburgą, 
Štrausas nutraukdavo grojimą tiesiog frazės vidury. Ta- 
čiau ir tai ne visuomet padėdavo. Buvo atvejų, kai į stoties 
skambutį publika nė nereaguodavo, paskutinis traukinys 
išeidavo tuščias, o sužavėti klausytojai atkakliai reikalau- 
davo tęsti koncertą. 

“Tokiais atvejais Štrausas paprastai išeidavo į estra- 
dą ir paprašydavo paaukoti kelis rublius Krymo kare su- 
žeistųjų arba Pavolgio nederliaus aukų fondui, o tada kon- 
certą tesdavo, ir klausytojai grįždavo į Peterburgą tik iš- 
aušus rytui. 

Žavėtis Štrausu tapo madinga. Peterburgo knygy- 
nuose pardavinėjami jo portretai, damų bižuterija pratur- 
tėja sagėmis ir žiedais su Vienos maestro portretais, popu- 
liarėja šukuosena „a la Strauss“, o brangiose gėlių parduo- 
tuvėse puokštės pavadinamos populiariausių jo valsų var- 
dais. Feljetonistai šaiposi iš susižavėjusių dailiosios lyties 
atstovių ir, sekdami sostinės permainas, Johaną vadina 
„mergužėle Štrausu“, meiliai su juo atsisveikina rudenį, 
nekantraudami laukia pavasarį. Iš tikrųjų, nuo pat pir- 
mųjų koncertų Štrausas pelnė aukštuomenės liūto, paver- 
giančio moterų širdis, vardą. Bet ar tai tiesa? Ko gero, 
gausių gerbėjų, nuolat užimančių pirmąsias eiles jo kon- 
certuose, labiau egzaltuotas, padidėjęs domėjimasis. 

Nuostabi Pavlovsko gamta, žavi muzika, patraukli, 
maloni jaunojo temperamentingojo dirigento išvaizda, be 
abejo, stipriai veikė klausytojų vaizduotę. Apie tai byloja 
ir daugybė puokščių, kiekvieną vakarą atnešamų į Štrau- 
so persirengimo kambarį. Prie jų pridėti laiškeliai — ku- 
pini susižavėjimo, intriguojantys, net atvirai išpažįstantys 
meilę. Štrausas tik žvilgtelėdavo į juos ir linksmai nusi- 
šypsodavo. Nesižavėjo, nedėjo didelių vilčių. Ir Vienoje, ir 
gastrolėse jis jau įprato prie akimirką tetrunkančių senti- 
mentalumų. Štrausas žinojo, kad tai šypsenos-drugeliai, 
vieno vakaro sėkmė, sukelta akimirksnio nuotaikos; valso 
žavesio, moterų kaprizo. 

Pabrėžtinai aristokratiškas, visuomet mandagus, 
mielas, galantiškas — toks tuomet buvo Štrausas. Lengvi 
nuotykiai jo neviliojo. Labai jautrus, romantiškas, jis sva- 
jojo apie didelę gražią meilę, gilius jausmus. 

Žavėdamasis Šilerio ir Gėtės, Šūberto ir Šūmano su- 
kurtais romantiškais kūriniais, Johanas Štrausas tikėjo, 
kad tik pažinus meilės džiaugsmus ir kančias galima tapti 
tikru artistu, menininku, kūrėju. Sunkiai vaikystėje išgy- 
venęs tėvų šeimyninio židinio negandą, Štrausas aistrin- 

gai geidė sutikti idealią gyvenimo draugę su kuria sietų 
gilus ir amžinas jausmas. 

Ir štai kartą svajonė virto realybe. 1858 metų vasa- 
rą vieno pasivaikščiojimo metu jis susipažino su panele 
Olga. Ji patraukė Štrausą iš pirmo žvilgsnio. Nepaprastu 
grožiu? Ne. Nors Olga buvo daili, liekna — jos veidą puo- 
šė išraiškingos juodos akys, ant pečių krito tirštos šilkinės 
garbanos, — gražuole jos nebuvo galima pavadinti. Bet 
Olgos išorė bylojo apie nepaprastą žavesį, nuoširdumą, ste- 
bėtiną išorinio rimtumo ir mergaitiško valiūkiškumo deri- 
nį. 

Jiedu ilgai vaikštinėjo. Johanas klausinėjo apie mu- 
zikinį Peterburgo gyvenimą, teatrą, populiarius orkestrus, 
dainininkus, dirigentus — Olga noriai atsakinėjo. Laikas 
bėgo nepastebimai. Artėjo tylus šiaurės vakaras. Olga nu- 
tilo. Johanas prašė dar ką nors papasakoti. „Šiandien jau 
vėlu“, — rimtai tarė ji ir ištiesė ranką. „Tai gal rytoj?“ — 
paklausė Johanas. Merginos veido išraiška pasikeitė. At- 
sakė ne iš karto. Kai Štrausas valandėlei jos ranką sulai- 
kė savojoje, Olga sušnibždėjo: „Rytoj jūs gausite iš nepa- 
žįstamosios raudonų rožių, metre Žanai!“ Tuos žodžius iš- 
tarė lyg ir juokdamasi, bet ploni jos pirštai virptelėjo. Kai 
balta Olgos suknelė sušmėžavo alėjos vingyje, Štrausas 
prisiminė kiekvieną vakarą gaunąs baltų rožių puokštę su 
tradiciniu užrašu firminėje gėlių parduotuvės kortelėje: 
„Metrui Žanui nuo nepažįstamosios“. Jis laimingas nusi- 
šypsojo: puokštė, intriguojantis užrašas — įprastas reiš- 
kinys artisto gyvenime, tačiau dabar pirmą kartą sukilo 
jausmai. Jis grįžo į savo kambarį. Gėlės dar nebuvo išneš- 
tos. Surado Olgos rožių puokštę... 

Kitą vakarą Štrausas gavo raudonų rožių. Nekan- 
traudamas atplėšė vokelį. Olga sutiko susitikti kitą dieną, 
vidurdienį prie Draugystės šventyklos. Johanas jaudinda- 
masis jos laukė sidabrinių gluosnių šešėlyje. Mergina el- 

gėsi paprastai, draugiškai, nesivaržydama. Klausinėjo apie 
Vieną, jo kapelą. Johanas mielai pasakojo. Paskui nejučia 
prisiminė savo vaikystę, patirtus išgyvenimus. Žvelgė į 
mielą jos veidą, smalsiais akis, švelnią šypseną gražiose 
lūpose ir garsiai svajojo apie ateitį — apie muziką, kurią 
jis nori dovanoti žmonių džiaugsmui, o pirmiausia — Ol- 
gai. 

Taip į Štrauso gyvenimą atėjo pirmoji meilė. Iki to 
laiko jis nė viena moterimi nebuvo rimtai susižavėjęs. Pa- 
nelė Olga, nepanaši į tas, su kuriomis buvo anksčiau su- 
sitikęs, pavergė jį iš pirmo žvilgsnio. Joje stebuklingai per- 
sipynė vaikiškas patiklumas ir vylingas koketavimas, sen- 
timentalumas ir aštrus ironiškas protas. Olga išsiskyrė 
puikiu išsilavinimu — buvo kur kas labiau išprususi ir 
apsiskaičiusi už biurgerių dukras, su kuriomis Johanas 
bendraudavo Vienoje. Savaime suprantama, paveikslas 
mėlynakės Elizos — apie sūnaus santuoką su ja svajojo 
Johano motina — visiškai ištirpo Olgos akių ūke. 

Johanas ir Olga jau dažnai susitikdavo. Įsimylėjė- 
liai nueidavo į parko gilumą, prie „Baltųjų beržų“, į „Pačią 
gražiausią vietą“, — kuo toliau nuo smalsuolių akių. Bet 
dažniausiai vaikštinėdami per Naująją Silviją patraukda- 
vo į Raudonąjį slėnį. Vaizdingos kalvos, giraitės, šlaman- 
čios šimtamečių ąžuolų ir liepų lapais, erdvios, saulės pil- 
nos laukymės tapo tyliais nepabaigiamų pokalbių liudi- 
ninkais. Olga dalijosi su Johanu savo vaikystės ir jaunys- 
tės įspūdžiais. Ji vaizdingai pasakodavo apie šiaurės žie- 
mos rūstų grožį, sniegu užverstą Peterburgą, Nevos ledu 
lekiančias roges, žvangulių skambesį, ištirpstantį Kalėdų 
varpų aide, linksmas užgavėnių vaikštynes — jų skardas 
prasiskverbdavo net pro aklinai uždarytus pensiono lan- 
gus, už kurių prabėgo jos paauglystės ir jaunystės metai; 
susižavėjusi kalbėdavo apie mylimus poetus, kompozito- 
rius, savo didžiausią pomėgį — muziką. 

Sėdint ant mažo suoliuko prie pat Slaviankos — čia 
paprastai baigdavosi jų ilgi pasivaikščiojimai, — prieš Jo- 
hano akis tarsi gyvi praplaukė neskubraus, impozantiško 
Deržavino, protingo rūmų didiko Žukovskio, nepakartoja- 
mo stebuklingojo Puškino paveikslai. Nuo pat vaikystės 
Olga ypač mėgo Lermontovą. Visuomet su savimi turėda- 
vo miniatiūrinį emalinį jo portretą ant plonos auksinės 
grandinėlės ir tymu įrištą eilių tomelį. Ji mėgdavo skaity- 
ti ir Štrausui versti Lermontovo eilėraščius, pasakodavo 
apie jo trumpą maištingą gyvenimą. Johanui atrodydavo, 
kad jis drauge su jaunuoju poetu klajoja Kaukazo kalnų 
keliais, trokšdamas tiesos, gėrio, laimės. 

Kartą, kai saulės spinduliai šiltu purpuru auksino 
vakaro tyloje sustingusius beržus ir apšvietė Olgos veidą, 
jos akys atrodė dar gilesnės ir paslaptingesnės. Tada mer- 
gina perskaitė Johanui trumpą Lermontovo eilėraštį „Aš 
girdžiu tavo balsą skambų ir meilų...“ Paklausė, ar patin- 
ka? Papasakojo, kad tas eiles pamilusi vaikystėje; pramo- 
kusi skambinti fortepijonu, svajojusi sukurti joms muziką, 
o vėliau, jau mokantis vyresnėje pensiono klasėje, para- 
šiusi pirmąjį romansą. Bijojusi, kad nepasiseks; gėdijosi 
draugių, keletą dienų skundėsi sloga ir, visoms pramogau- 
jant, užsidarydavusi muzikos klasėje kurti. O tada nu- 
sprendusi padaryti staigmeną klasės vakarėlyje. Manė, vi- 
si būsią priblokšti, bet niekas neliko nustebęs: merginos 
jau seniai viską buvo suuodžiusios. Olga nusijuokė: „Argi 
pensione būna paslapčių?“ 

Johanas paniuro: „O ar nuo draugo dera ką slėpti?“ 
Jis iki tol nežinojo, kad Olga taip pat kuria muziką. Joha- 
nas pageidavo tuoj pat pasiklausyti jos romansų. Olga pa- 
siūlė nueiti pas draugę Poliną, kurią Štrausas gerai paži- 
nojo. Polina vasarojo pas tetą nedideliame vasarnamyje 
visai šalia parko. Šeimininkė turėjo gerą fortepijoną ir no- 
riai muzikuodavo, todėl Štrausas ją gerbė. 

Svetainėje Olga atsisėdo prie instrumento. „Šian- 
dien mūsų debiutas, Poli! — tarė ji, stengdamasi nurim- 
ti. — Na, o maestras atstos ir žiūrovus, ir kritikus“. 

Jau pirmieji romanso garsai jaudino švelnumu, nuo- 
širdumu. Štrausą nustebino išradinga melodija, puiki har- 
monija, sklandi forma. Visa tai bylojo apie merginos mu- 
zikalumą. Kai įtemptoje tyloje ištirpo paskutiniai akordai, 
Johanas sušuko: „Dar, prašau — dar paskambinkite!“ 

Olga vėl palinko prie klavišų. Ji skambino ir daina- 
vo. Antrojo romanso visų žodžių Johanas nesuprato. Bet jį 
apgaubė neišpasakyta liūdesio, beviltiškumo banga. Įspū- 
dis buvo toks stiprus, kad širdis gniaužėsi iš skausmo. Jis 
puolė prie mylimosios: „Olga! Iš kur toks liūdesys? Kaip 
septyniolikametė galėjo parašyti šitokią muziką? Ar jūs 
labai kentėjote, mieloji? O gal labai gailėjotės Lermonto- 
vo? Prašau, paaiškinkite!“ 

Jaukiame kambaryje, apšviestame švelnios lempos 
šviesos, jie buvo vieni — Polina nepastebimai dingo. Vos 
vos juntamas vėjelis judino baltas užuolaidas. Buvo ramu 
ir gera. Olgos širdį graužė nerimas. 

— Tai Lermontovo eilės „Jie mylėjo vienas kitą“ — 
apie įsimylėjėlius, kurie labiausiai už viską troško būti 
drauge, bet tarsi neįveikiama siena prieš juos iškilo visuo- 
menėje įsigalėję papročiai, taisyklės... Visuomet buvo gai- 
la tų žmonių. Atrodė — ir man gali taip atsitikti. Juk nuo 
pat vaikystės tik ir girdžiu „ne“: negalima, neleistina... 

— Bet mes neprarasime vienas kito! Tu neleisk, kad 
tarp mūsų iškiltų siena! — sušuko Johanas. Olga spūste- 
lėjo jo ranką — toks jos atsakymas, nors akys buvo liūd- 
nos. 

Dabar jie vis daugiau laiko praleisdavo prie rojalio. 
Johanas klausydavosi Olgos romansų. Jį kerėjo miniatiū- 
rų melodijos, švelni lyrika, emocionalūs, poetiški vaizdai. 
Tačiau jaudino neišvengiamybės pojūtis, kurį keldavo Ol- 

gos kūriniai „Man liūdna“, „Ne, ne taip aistringai aš my- 
liu“. Ir sieloje vėl kildavo klausimai: kodėl tokią jauną gra- 
žią merginą, apdovanotą visomis žemės dovanomis, ka- 
muoja baisus liūdesys? Žiburiuojančios akys tylėdavo. At- 
sakymo Johanas neišgirsdavo. 

Kartais Polina kartu su Olga skambindavo Johanui 
senuosius rusų valsus, dainuodavo dainas, romansus. Kar- 
tą, paskambinusi Aleksandro Gribojedovo valsą e-moll, ji 
perskaitė ištrauką iš „Vargo dėl proto“ ir papasakojo apie 
talentingojo rašytojo, kompozitoriaus, diplomato, ištremto 
mirti į Teheraną, likimą. 

— Štai kodėl parašiau romansą pagal Puškino žo- 
džius „Gyvenime, kodėl tu man esi duotas...“ Kurdama mu- 
ziką, mąsčiau apie Gribojedovą, apie tai, ką jis dar galėjo 
sukurti, jeigu taip anksti nebūtų nutrūkęs gyvenimas; apie 
jo septyniolikametę našlę Niną Čaučavadzę, apie sūnų, gi- 
musį našlaičiu, apie tai, kad laimė praeina pro gerus, ta- 
lentingus... Bet... — ir vėl ėmė skambinti. 

Viena po kitos skambėjo Šūberto ir Šūmano, Šopeno 
ir Mendelsono pjesės. Štrausas susižavėjęs klausėsi. Olga 
buvo nuostabi pianistė. Ji kruopščiai mokėsi skambinti jau 
pensione, o vėliau tapo pianisto Teodoro Lešetickio moki- 
ne; prieš keletą metų Europoje garsus virtuozas ir peda- 
gogas apsigyveno Peterburge. Pakliūti pas Lešetickį nebu- 
vo lengva. Tokią teisę Olga išsikovojo nepaprastais gabu- 
mais, uoliu darbu. 

Olgos skambinimas visiškai pavergė Johaną. Jis gir- 
dėjo grojant daugelį po Europą klajojančių pianistų vir- 
tuozų. Kaip retai tarp jų užtikdavo tikrą talentą. Olga bu- 
vo kažkas nauja. Ji nuostabiai mokėjo išnykti iš klausyto- 
jo regos lauko, palikdama jį akis į akį su muzika, suteik- 
dama laimingą galimybę intymioje šnekoje pažvelgti į su- 
dėtingą jausmų pasaulį, kurį norėjo pavaizduoti autorius. 

Techniniai atlikimo sunkumai Olgai neegzistavo, ji 

įveikdavo juos kažkaip nepastebimai, tarsi jų apskritai ne- 
būtų buvę. Beje, virtuoziško pobūdžio kūrinių ji nemėgo, 
o jeigu skambindavo, tai malonia muzika paversdavo net 
pačias nuobodžiausias pjeses. Ji labiau mėgo kompozitorių 
romantikų lyrines melodijas. Olgos pirštų paliestas instru- 
mentas dainuodavo ir savo dainavimu galėdavo prabilti 
apie širdžiai malonius atsiminimus ir dramatiškus įvykius, 
įprasmintus Šopeno mazurkose, apie meilės džiaugsmą ir 
išsiskyrimo graudulį Šūmano pjesėse, apie baimę ir kliū- 
čių įveikimą jos siekiant, įprasmintą Šūberto dainose. 

Johanui kilo nenumaldomas noras pasidalinti su 
kuo nors Olgai jaučiamais jausmais. Tuo metu pats arti- 
miausias žmogus Peterburge buvo Augustas Leibrokas, 
vienietis, seniai apsigyvenęs Rusijoje ir aktyviai dalyva- 
vęs Štrauso derybose su Carskoselsko geležinkelio valdy- 
ba. Leibrokas miesto centre, Pasaže, turėjo muzikos pre- 
kių parduotuvę, vertėsi muzikos instrumentų ir natų pre- 
kyba bei nuoma, daug laiko skirdavo nepelningai, bet mė- 
giamai leidybos veiklai. Vasarą rasdavo galimybių išvykti 
į užmiestį, bet ir čia dėl audringo būdo nenurimdavo. Bū- 
damas Pavlovske jis padėjo Štrausui organizuoti koncer- 
tus, mokė diplomatijos su rūmų valdininkais. Leibrokas 
dar nežinojo Johano susižavėjimo visai kito socialinio 
sluoksnio mergina smulkmenų. „Kad tik šitas vasaros ro- 
manas nesibaigtų skandalu“, — bauginosi. 

O kai Johanas pasakė, kas jo mylimoji, parodė jos 
romansus ir pareiškė, kad tvirtai nusprendęs ją vesti, 
Leibrokas ne juokais išsigando. Dar ko! Jis gerai pažinojo 
leidėją Bernardą, spausdinusį Olgos romansus jos tėvo, ge- 
nerolo Vasilijaus Smirnickio, užsakymu. Žinodamas Peter- 
burgo aukštuomenės papročius, Leibrokas buvo įsitikinęs, 
kad tėvai neleis Olgai ištekėti už Štrauso. Kapelmeisteris, 
net pats talentingiausias ir populiariausias, — ne giminė! 
Leibrokas ilgai ir atkakliai tai aiškino Johanui. Bet šis 

tylėdamas tik šypsojosi ir purtė galvą. Tai, ką kalba Leib- 
rokas, tiesa, bet Olga — ypatinga mergina, nepanaši nei 
į vieną, kurias sutikdavo Vienoje ar Peterburge. Protinga, 
talentinga ir tokia žavingai paprasta. Ji paskelbė keletą 
gerų romansų, 0 pasipūtimo, išpuikimo — nė lašelio! O 
kaip Olga myli rusų poetus, kompozitorius, koks nepalau- 
žiamas jos noras siekti tiesos! Visa savo esybe mergina 
kyla prieš vergovę ir beteisiškumą, kuriai pasmerkta di- 
džioji dalis tos galingos ir turtingos šalies gyventojų! Olga 
kaip liaunas baltas berželis veržte veržiasi į dangų, į sau- 
lę. Kai tik Leibrokas ją pamatys, bemat viską supras. 

Bet pažintis Leibroko nenuramino. Pažvelgęs į dide- 
les gražias merginos akis, išvydęs jos nuoširdžią patiklią 
šypseną, baimingai pamanė: ar ji atlaikys kovą? Leibrokas 
buvo įsitikinęs — dėl teisės būti Johano žmona jos laukia 
sunki nelygi kova su stipriu ir nesutaikomu priešininku. 
Gal dar kartą pasikalbėti ne tik su Johanu, bet ir su Olga, 
įspėti, paruošti?.. Tačiau patyręs žavintį ir tyrą jaunųjų 
jausmą, Leibrokas tapo jų pagalbininku ir globėju. 

Tomis dienomis, kai negalėdavo susitikti, įsimylėjė- 
liai rašydavo vienas kitam laiškelius. Ir orus, visų gerbia- 
mas Leibrokas žingsniuodavo prie „pašto dėžutės“ — seno 
ąžuolo drevės; medis augo netoli Draugystės šventovės. 
Laiškelius įvyniodavo į saldainių popieriukus. 

Kokie jaudinantys tie laiškai — pirmos laimingos 
meilės liudytojai! Atviri, nuoširdūs, be menkiausio dirbti- 
nio pakilumo ir tuščiažodžiavimo! 

„Aš skaitau tavo laišką. Tavo žodžiai skamba taip 
saldžiai, taip nuoširdžiai, kad negaliu netikėti tavimi, ne- 
tikėti taip, kaip niekada gyvenime niekuo netikėjau... Aš 
vis labiau įsitikinu, kad tik tu esi man skirta. Vien mintis 
apie tai, kad tektų gyventi be tavęs, man atrodo nepake- 
liama...“ Ir toliau: „Olga, mylėk mane nors truputį, ir tu 

įsitikinsi, kad tavo laimė — vienintelė, kuri jaudina tavo 
Žaną“. 

„Koks laimingas aš buvau vakar, kai sutikai mane 
nuoširdžiau nei paprastai ir apdovanojai bučiniais. Taip 
norėjau sužinoti, kokį džiaugsmą man suteiks uokse rasti 
saldainiai. Traukinyje, vagono žibinto šviesoje, pabandžiau 
skaityti, bet pasisekė perskaityti ne viską. Tavo braižas 
labai smulkus, o vagone buvo taip tamsu! Suprantama, 
grįžęs į rūmus, aš pirmiausia perskaičiau tavo laiškus. Vėl 
ėmiau galvoti apie tave ir visa kita pamiršau. Pro mane 
tikriausiai praėjo visos Carskoselsko damos — jų sukne- 
lių šnaresys ir šilko bei aksomo prisilietimas nepajėgė ma- 
nęs ištraukti iš svajų karalystės. Pagaliau atsitokėjau ir 
prisiminiau esąs šventėje, apskritai, liūdnoje kaip ir visi 
oficialūs priėmimai. Tik trečią valandą galėjau ištrūkti ir 
grįžti namo. Aš buvau neapsakomai laimingas, radęs Leib- 
roką, nes su juo galiu kalbėti apie tave. Mes iki penktos 
valandos buvome vienos temos — „Olga“ — valdžioje“. 

Draugo prašomas, Leibrokas mielai sutiko išleisti 
Olgos romansą „Taip ir veržiasi siela“. 

Kaip skyrėsi šis romansas nuo anksčiau parašytųjų, 
kupinų sielvarto dėl prarastos laimės, sudužusių vilčių! 
Dabar muzikoje visu balsu skambėjo veržlus, nuoširdžiai 
tyras meilės jausmas. Jis harmoningai liejosi su vasaros 
gamtos vešliu žydėjimu. Olga apdainavo laimę, reikalau- 
jančią „valios, kitokio gyvenimo“: Ji jautė, kad meilė be 
laimės — beprasmė. Merginos sąmonėje į viena susiliejo 
meilės, laisvės, laimės sąvokos. Ir neatsitiktinai šių jaus- 
mų išraiškai ji pasirinko Kolcovo, rusų kaimo dainiaus, 
eilėraštį, kupiną nesutramdomos meilės jėgos, bekraštės 
ir neaprėpiamos kaip Rusijos stepių platybės. 

Dienos bėgo. Vasara baigėsi. Tuštėjo vasarnamiai. 

Poilsiautojai grįžo į Peterburgą. Iki koncertinio sezono pa- 
baigos liko tik kelios savaitės. Štrauso laukė Viena. 

Dabar visą laisvą laiką Johanas ir Olga praleisdavo 
parke. Ruduo jau rausvino medžių lapus ir Pavlovsko par- 
kas, pasipuošęs nauju prabangiu apdaru, išrodė iškilmin- 
gai šventiškas. Šimtus kartų jie vaikščiojo pamėgtomis vie- 
tomis, tarsi atsisveikindami su savo meilės priebėga. Abu- 
du vengė baisiojo žodžio „išsiskyrimas“. Tik dabar Joha- 
nas ėmė susimąstyti dėl Leibroko perspėjimų ir atkakliai 
ėmė prašyti, kad Olga pasikalbėtų su savo tėvais. Prieš 
išvažiuodamas jis norėjo oficialiai pasipiršti. 

„Olga, jeigu tu rimtai nepasikalbėsi su savo tėvais, 
kas mūsų laukia? Mes būtinai turime žinoti jų nuomonę, 
jų požiūrį į mūsų meilę. Ar jie bus palankūs mūsų troški- 
mams? Aš nenoriu tavo šeimai suteikti skausmą, sukurs- 
tyti nesantaiką, bet karštai geidžiu, kad tu būtum mano 
žmona. Vien pagalvojęs apie tai, kad tave gali išleisti už 
kito, einu iš proto. Jeigu dabar jie neperkalbami, dera pa- 
mažu pratinti prie minties apie mūsų ketinimus susituok- 
ti nors kitą vasarą. Aš rašau apie tai, bet man baisu net 
pagalvoti, kad būsiu priverstas išvažiuoti ir palikti tave 
net šešiems mėnesiams. Mano brangenybe, kas mūsų lau- 
kia? Aš noriu tik vieno, tik vieno: kad tu visuomet būtum 
su manimi, ir kad paskutinį atsisveikinimo bučinį prieš 
mirtį aš gaučiau iš tavęs. Rytoj po darbo parašysiu savo 
mamai. Žinau, ji mane supras: aš noriu būti laimingas su 
tavimi, tarp savo šeimos žmonių. Mano mama viską pada- 
rys dėl manęs. Ji mane myli labiau už viską gyvenime ir 
todėl pamils ir tave. Tave išvydusi, ji supras mano jaus- 
mus tau ir tai, jog Eliza negali manęs padaryti laimingą. 
Suradusi mandagią priežastį, ji nutrauks ryšius su jos šei- 
ma, baigs visas kalbas“. 

Olga vis atidėliojo pašnekesį su tėvais, o Johanas 
vertė, reikalavo, ir ji pagaliau ryžosi. Mergina taip norėjo 


8. 801 113 


tikėti, kad laimė įmanoma, bet širdį gniaužė baimė. Nuo 
pat vaikystės Olgos santykiai su motina buvo prieštaringi. 
Duktė ją gerbė ir buvo dėkinga už nuolatinį rūpestį. Bet 
ją nevalingai atstumdavo Jevdokijos Akimovnos arogan- 
tiškumas, valdingumas, nuolatinis noras visiems demonst- 
ruoti savo turtus, pavergti kitus briliantų ir brangenybių, 
su kuriomis ji nesiskirdavo, žvilgesiu. 

Olga žinojo, kad ji ir motina visiškai kitaip supranta 
laimę. Bet tokios Jevdokijos Akimovnos rūstybės neįsivaiz- 
davo. Išsiuntusi dukrą į Peterburgą (žinoma, su griežta 
palyda), ji nudūmė pas Štrausą. Dirbtinai šypsodamasi, 
Olgos motina pareiškė tikinti jo patirtimi ir išmintimi: juk 
juokinga rimtai vertinti Olgos koketavimą, merginos pai- 
kystę, norą patikrinti savo kerų jėgą, suviliojant garsųjį 
artistą, Peterburgo moterų numylėtinį! Smirnickaja labai 
apgailestaujanti, kad žaidimas meile pernelyg užsitęsęs ir 
prašanti Štrauso, padoraus žmogaus, pirmiausia pamiršti 
Olgą, o antra — grąžinti jos laiškus. Ji, motina, neturės 
nė minutės ramybės, kol tie laiškai neatsidurs jos ranko- 
se. Tai būtina ir todėl, kad, kaip visiems žinoma, Štrauso 
sveikata silpna ir jeigu jis mirtų, — o tai gali atsitikti 
kiekvieną akimirką, — dukters paslaptis taps apkalbų 
šaltiniu... | 

Įžeistas dėl pačių tyriausių jausmų, Štrausas tylėjo. 
Jevdokija Akimovna prašė, reikalavo, grasino pasinaudo- 
sianti vyro padėtimi, ryšiais su imperatoriaus rūmais ir 
savo pasieksianti. Tačiau jai teko išeiti tuščiomis. Olgos 
motinos priešiškumas, cinizmas, atviras žiaurumas Joha- 
ną labai nuliūdino. Jis aiškiai suprato, kad pavojingas ir 
klastingas priešas pradėjo kovą prieš jo laimę. Tomis liūd- 
nomis dienomis vienintelė paguoda buvo tai, kad Leibro- 
kui ir Polinai pagelbstint, įsimylėjėliams pasisekė toliau 
susirašinėti. Johanas rašė Olgai apie lemtingąjį susitiki- 
mą su jos motina, apie tai, kad tik begalinė meilė padėjusi 

jam susitvardyti, nugalėti įgimtą aistringumą ir tylint pa- 
kęsti įžeidinėjimus. 

„Mano viltis išblėso. Mano vienintelis noras buvo tu- 
rėti tave, bet, matyt, man nelemta pasiekti karštai gei- 
džiamo tikslo. Tavo mama gana aiškiai leido man pajusti 
mano nelaimę. Negana to, kad ji buvo be galo nemandagi 
su manimi — kad būtum girdėjusi, ką ji kalbėjo apie ta- 
ve — savo kūdikį! Tą akimirką, kai ji man pasakė, jog 
tavimi visiškai negalima tikėti, kad visa mūsų meilė — 
tik tavo vaidinamas vaidmuo, kad tai tavo eilinis išsigal- 
vojimas, aš nevalingai pajutau jai neapykantą. Norėdama 
įgyvendinti savo planą, šita moteris teršia gerą vardą sa- 
vo dukters prieš žmogų, pasiruošusį atiduoti už ją gyvybę. 
Viską ji pavadino tavo intrigomis, už kurias, girdi, mes 
abudu užmokėsime. Taip, ji buvo ne tik nemandagi, bet ir 
beširdė. Ji pareikalavo grąžinti tavo laiškus. Aš atsakiau: 
prašau nelaikyti manęs šiurkščiu, nekukliu žmogumi, bet 
Olgos laiškų niekas niekada nepamatys ir kol aš gyvas, 
šventai juos saugosiu ir jie nueis į kapą drauge su mani- 
mi. Tai išgirdusi, ji nebežinojo, ką atsakyti, tik burbtelėjo: 
„Jeigu jau jūsų tokia silpna sveikata, kad kiekvieną aki- 
mirką galite mirti, tai per jus aš nebežinosiu, kas tai yra 
miegas ir poilsis; taigi tuos laiškus būtinai turite man grą- 
žinti“. Aš ramiai atsakiau, kad ji, neigiamai atsakydama, 
jau ir taip sudavė man skaudų smūgį, ir kad jeigu ji smogs 
dar kartą, atkakliai reikalaudama tavo laiškų, tai tada iš 
tikrųjų „kiekvieną akimirką“ iškyla pavojus mano gyvy- 
bei. Ji mygė — tai esą būtina vardan tavo ateities, reikia 
manyti — dėl tavo būsimos santuokos jos nuožiūra. Olga, 
jei nemylėčiau tavęs taip, kaip myliu, per tą slegiantį su- 
sitikimą nebūčiau susitvardęs. Mano meilė tau stipresnė 
už plieną. Paprastai aš sudirgstu net dėl nemalonios pa- 
šnekovo veido išraiškos, tačiau šį kartą tvardžiausi, nors 
man ir atrodė, kad visas pasaulis užgriūva mane; aš iš- 

oriškai likau ramus, stengdamasis nei vienu raumenėliu 
neparodyti savo jaudinimosi. Tavo motina baisiai nusista- 
čiusi prieš Poliną. Ne kartą pakartojo, kad jeigu tik tavo 
tėvas sužinotų apie Polinos dalyvavimą mūsų romane, jis 
išgrūstų ją ne pro duris, bet pro langą. Kai ji, rengdamasi 
išeiti, atsistojo, aš pasakiau, jog niekada nenustosiu tavęs 
mylėjęs, nes vertinu tavo nuostabias dvasios savybes ir, 
matyt, pažįstu tave geriau negu ji, tavo motina. Rytoj pa- 
rašysiu smulkiau... Begaliniai tave mylintis tavo Žanas“. 
Štrausas jautėsi labai prislėgtas. Dar niekas nieka- 
da taip nepažemino jo žmogiškos vertės, taip neįskaudino 
širdies. Nejučia lygino save su Šūmanu, kurio santuokai 
su mylimąja Klara Vik ilgai skersai kelio stojo jos tėvas: 
„Kaip man šiandien trūksta tavęs, Olga. Kaip tik dabar aš 
dar labiau jaučiu aistringą meilę tau. Didelis šūmaniškas 
liūdesys gaubia mano širdį. Vaikeli mano, ar supranti, ko- 
dėl aš toks nelaimingas? Todėl, kad tu toli, o aš neturiu su 
kuo pasidalinti savo skausmu. Vienišas, pamestas, užsida- 
res kambaryje, nelinksmų minčių kamuojamas. Šiandien 
koncerte atliekant Šūmano kūrinį, mano liūdesys taip su- 
stiprėjo, kad atrodė — sudegins mano sielą. Kodėl aš ne- 
galiu būti laimingas kaip kiti žmonės? Aš norėjau save 
paguosti muzika, bet nesugebėjau. Mane apleidžia jėgos. 
Vos vos beįstengiu rašyti šias eilutes. Niekada aš niekam 
nesiskundžiau. Šiandien taip atsitiko pirmą kartą“. 
Atėjo lapkritis. Vieną vakarą Johanas klaidžiojo po 
Peterburgą. Įkyrus rudens lietus dar labiau aitrino širdį. 
Liūdna, padėtis be išeities. Paskendęs savo mintyse, 
Štrausas net nepastebėjo retų praeivių ir krūptelėjo, išgir- 
dęs draugišką pasveikinimą. Priešais stovėjo ir plačiai šyp- 
sojosi Ivanas Makarovas — „portretų tapybos akademi- 
kas“, kaip buvo rašoma jo vizitinėse kortelėse. Juos siejo 
labai malonūs atsiminimai. Susipažino vasarą Pavlovske. 
Makarovas buvo plačiai žinomas gabus pianistas ir dau- 

guma Peterburgo damų geidavo turėti jo teptuko nutapy- 
tą savo paveikslą. Jevdokija Akimovna, stengdamasi neat- 
silikti nuo mados, užsakė jam dukters portretą. Johanas 
keletą kartų Olgą lydėjo į Makarovo dirbtuves. Muzikas ir 
dailininkas, abu jauni, talentingi, rado bendrą kalvą. 

Johanas nuoširdžiai apsidžiaugė sutikęs seną pažįs- 
tamą, mielai užsuko į svečius. Erdviose, gražiai sutvarky- 
tose dirbtuvėse jo laukė siurprizas: ant molberto išvydo 
baigtą Olgos portretą. Su lengva balta suknele ji atrodė 
tokia graži, kad Johanas ilgai stovėjo tylėdamas, neišma- 
nydamas, ką pasakyti įvertinimo laukusiam dailininkui. 
O žvilgtelėjęs į Makarovą, jo akyse perskaitė tokią karštą 
draugišką atjautą, kad netikėtai atvėrė širdį ir apsakė sa- 
vo didelę meilę. 

Jau buvo gerokai po vidurnakčio, kai Štrausas su- 
skato atsisveikinti. Prieš išeidamas, dar stabtelėjo prie 
portreto. Juk Johanas netrukus išvažiuos. Kas žino, ar pa- 
siseks dar pasimatyti su Olga. Makarovas geraširdiškai 
paspaudė Štrauso ranką. Kompozitoriaus nuoširdumas jį 
giliai sujaudino. 

Rytą Johaną prikėlė pasiuntinys — atnešė Ivano 
Makarovo laišką ir paketą. Savo vakarykščiam svečiui dai- 
lininkas atsiuntė madmuazelės Smirnickajos portretą ir 
išreiškė viltį, kad jis padėsiąs lengviau pakelti išsiskyri- 
mą, linkėjo didelės pelnytos laimės. Post scriptum pridū- 
rė — ponia Smirnickaja gaus portreto kopiją, bet, savai- 
me suprantama, apie tai niekas neturi žinoti. 

Taip Olgos portretas tapo Štrauso nuosavybe, jo ta- 
lismanu, su kuriuo nutarė niekada nesiskirti. Prieš išvyks- 
tant, nepaisant visų motinos pastangų, jam pavyko susi- 
tikti su Olga pas Leibroką. Ji buvo liūdna, bet rami ir po 
senovei mylinti. Olga pirmoji pasakė Johanui, kad jų išsi- 
skyrimas — trumpalaikis, tetruksiąs tik kelis mėnesius. 

Pavasarį, kai jis sugrįšiąs į Peterburgą, jie slapta susi- 
tuoksią ir jis išsivešiąs ją. 

Olgos ryžtingumas jaunuolio širdyje uždegė viltį. Jo- 
hanas tikėjo, kad meilė nugalės dirbtines prietarų sienas. 
Jausdamas ją šalia, žvelgdamas jai į akis, kupinas meilės 
ir ištikimybės, Johanas pamiršo baisų, žeminantį pokalbį 
su ponia Smirnickaja, visus pastarųjų savaičių nemalonu- 
mus. Jis paniro svajonėse apie ateitį, apie tai, kaip vasarą 
išsiveš Olgą į Vieną, o jo motina ir broliai sutiks jaunąją 
kaip laukiamą šeimos narę; kalbėjo apie bendrą gyveni- 
mą, kupiną muzikinių interesų, kūrybinio darbo, kelio- 
nių... 

Jie atsisėdo prie rojalio. Norėdamas pralinksminti 
draugę, Johanas paskambino jos romanso „Taip ir veržiasi 
siela“ fortepijoninį perdirbimą. Leibrokas šį kūrinį užsakė 
aranžuoti savo draugui Bolė, tikėdamas didele romanso 
sėkme. Bet Bolė į užsakymą pažvelgė amatininkiškai. Lei- 
brokas romansą išleido skubėdamas, su klaidomis, ir 
Štrausas išmargino natas linksmom šaižiom pajuokom, 
šmaikščiomis karikatūromis, išjuokiančiomis leidėją Leib- 
roką ir nevykusį aranžuotoją Bolė. 

Prieš išsiskiriant, Olga padainavo Johanui savo ro- 
mansą „Jei apvils tave pasaulis...“ Mažorinė, kupina opti- 
mizmo ir gyvenimo jėgos muzika jiems atrodė laimingo 
rytojaus pranašingas ženklas, o jų jausmų tvirtumo sun- 
kiomis išbandymo dienomis šūkiu — nuostabios Puškino 
eilės: 

Jei apvils tave pasaulis, 

Nesirūstink, neliūdėk! 


Liūdnas šiandien — pakentėk, — 
Lauk ir vel sugrįžtant saulės.* 


* A.Churgino vertimas. 

Baigdamas sezoną, Štrausas pritaikė orkestrui kai 
kuriuos Olgos romansus ir juos atliko Pavlovske 1858 me- 
tų rugsėjo 24 dieną. 

Viena pasitiko Štrausą džiaugsmingai ir nuoširdžiai. 
Nors mieste buvo aibė muzikinių kapelų ir uždegantys val- 
sai, polkos, galopai liejosi lyg plati upė, vieniečiai buvo 
pasiilgę mylimojo kapelmeisterio ir karštai jį sutiko. Į pir- 
mąjį koncertą Folksgartene susirinko tūkstančiai klausy- 
tojų. Visi tik ir kalbėjo apie nepaprastai sėkmingą Štrauso 
sezoną Peterburge, apie caro rūmų jam parodytą palanku- 
mą, apie tai, kad Johanas susižiedavęs su garsia ir turtin- 
ga rusų mergina. 

Štrausas rašė Olgai iš Vienos: „Vakar grojau savo 
pirmąjį koncertą po grįžimo. Folksgartene susirinko dau- 
giau kaip du tūkstančiai žmonių. Mane, savo vaiką, Viena 
sutiko nepaprastai nuoširdžiai. Plojo ilgiau kaip minutę. 
Visiems labai patiko iš Rusijos parsivežtos naujos pje- 
sės — valsas „Kelionės nuotykiai“ (teko kartoti tris kar- 
tus) ir tau paskirta polka mazurka „Išdykėlė“ (...) Teko ir 
ją pakartoti. Visi žino, kad savo širdį aš palikau Peterbur- 
ge. Ir vienietės, norėdamos mane paerzinti, vis kyšteli į 
pokalbį Olgos vardą. Bet taip elgdamosios, jos tik sušildo 
mano širdį. Namuose mes kalbame apie tave. Mano brolis 
Jozefas tavo romansą moka mintinai. O argi galima jo ne- 
mokėti? Juk aš kasdien valandų valandas jį groju.* Aš vi- 
są laiką mąstau apie tave ir noriu tik vieno: kad tu nepa- 
mirštum savojo Žano. Prašau perduoti nuoširdžiausius lin- 
kėjimus Polinai. Padėkok mano vardu tai kilniai mergi- 
nai, taip mane vertinusiai. Nuoširdžiai sveikinu tavo mie- 
lają tetulę, kuri buvo jautri mūsų meilei“. 

Iš tikrųjų, vieniečius labai sudomino iš Rusijos par- 


* Romansas, apie kurį užsimena Johanas, išliko jo našlės — 
Adelės Straus — archyve. 

sivežtos Štrauso pjesės: vadinamosios greitos polkos „Trič- 
trač“ (op. 214) ir „Šampanas“ (op. 211), „Kn.Bratinskio 
maršas“ (op. 212) ir nuostabus valsas „Atsisveikinimas su 
Peterburgu“ (op. 210). Šiek tiek vieniečius suglumino di- 
delis koncertinis valsas „Pralekiantis“ (op. 215), aiškiai by- 
lojantis, kad kompozitorius nutolsta nuo įprastų šokių, pa- 
rašytų iki kelionės į Rusiją. Glinkos ir A.Rubinšteino kon- 
certinių valsų veikiamas, Štrausas parašė kūrinius, ku- 
riuos atlikti sunkiai sekėsi Vienos kapeloms: jie skambėjo 
1859 metų pavasarį, Jozefštato teatre surengtame teatra- 
lizuotame rytmetyje. 

Naujasis valsas pasirodė esąs viena pirmųjų kregž- 
dučių Vienos valso reformavimo kelyje — kompozitorius 
išplėtė žanro rėmus, simfonizaciją. 

Štrausui prasidėjo įprastas žiemos sezonas — kon- 
certai, baliai. Šeima, sužinojusi apie būsimas vedybas, 
smalsaudama geranoriškai laukė, kuo baigsis šitas roma- 
nas. Johano parsivežtas Olgos portretas, fotografijos ir ro- 
mansai visiems patiko. Johanas dažnai rašė Olgai švel- 
nius liūdesio, rūpesčio, vilčių kupinus laiškus, smulkiai ap- 
rašydamas koncertus, savo reikalus, buitį. Abudu skaičia- 
vo iki susitikimo likusius mėnesius. 

O pavasarį Olga staiga liovėsi rašiusi. Kai 1859 me- 
tais susijaudinęs, blogos nuojautos kupinas Johanas atvy- 
ko į Peterburgą, mylimąją rado baisiai gedinčią: tragiškai 
žuvo jos vienintelis, karštai mylimas aštuoniolikametis 
brolis. 

Koks nepanašus buvo šis susitikimas, lyginant su 
atsisveikinimu prieš pusmetį. Olga nugrimzdo liūdesyje, 
ją slėgė nyki atmosfera, viešpatavusi tėvų namuose. Tą 
vasarą Smirnickiai Pavlovske negyveno, ir Olga su Joha- 
nu matydavosi tik probėgšmais. Kupinas meilės ir švelnu- 
mo, Johanas stengėsi atkurti buvusį širdingą jų artumą, 
jausmų ir minčių harmoniją. Bet Olga tolo nuo jo, tarsi 

tyčia statydama susvetimėjimo užtvaras. Kartą, jiems ty- 
liai bevaikštinėjant po Carskoje Selo Aleksandro parką, 
Olga pasakė, kad jos pernykštės viltys ir planai tapo ne- 
berealūs: po brolio mirties ji negalinti palikti tėvų, tuo la- 
biau ištekėti prieš jų valią. Jie turį atprasti vienas nuo 
kito, pamiršti šviesiąsias svajas. Drebančiu nuo ašarų bal- 
su Olga priminė: kažkada Johanas stebėjosi, kaip tokį liūd- 
ną romansą ji galėjusi parašyti, teturėdama tik septynio- 
lika metų. Matyt, žmogus iš tikrųjų gali nujausti savo li- 
kimą... 

Jiedu dar retkarčiais susitikdavo, bet Olga savo 
sprendimo nebepakeitė. Regėjo kaip pergyvena Johanas, 
pati kentėjo ne mažiau už jį, bet, būdama stiprios valios, 
liko ištikima pareigai — pareiga jai buvo svarbiau už 
viską. 

Olgos laiškų Johanui neišliko. Po kelių dešimtmečių 
Olga perrašė jai adresuotus Štrauso laiškus ir paskyrė 
Štrauso susirašinėjimo leidiniui. Atrodė, Pavlovsko roma- 
nas jos gyvenime tebuvo tik epizodas, kurį prisimenama 
su atlaidžia šypsena, su giliu atodūsiu: „Jaunystė!“ Tačiau 
gyvenimo kolizijos kur kas sudėtingesnės už bet kokį išsi- 
galvojimą. Tik po atkaklių tyrinėjimų pavyko pakelti Jo- 
hano Štrauso mylimosios tolimesnio likimo paslapties 
skraistę — ji buvo viena pirmųjų Rusijos moterų kompo- 
zitorių. 

O Štrausas? Kaip jis išgyveno nutrūkusius ryšius su 
karštai mylima mergina, tapusia jam šviesių, dorų, tyrų 
idealų įsikūnijimu? 

1859 metų vasarą mylimajai jis paskyrė nuostabias 
polkas-mazurkas „Išdykėlė“ ir „Kobold“* (op. 226), kupi- 
nas reminiscencijų apie žydrąsias praeities dienas. Pasku- 


* Koboldas šiaurės tautose — geras miško dievukas. Šitaip 
Štrausas švelniai vadino draugę, tarsi pabrėždamas, kad Olga atėjusi 
pas jį lyg Pavlovsko miško dvasia. 

tiniai mus pasiekę Štrauso laiškai Olgai rašyti 1859-1860 
metų žiemą. 1860 metų vasarą Peterburgo laikraščiai ima 
kaltinti Štrausą neatidumu, nepagarba publikai. Birželį 
Pavlovsko parke įvyko jo benefisas ir kaimo balius maska- 
radas. Bilietų kainos buvo brangesnės nei paprastai. Ne- 
paisant to, tūkstantinė minia susirinko prie muzikinės sto- 
ties. Visi laukė Johano Štrauso, bet... šoko baleto trupė. 
Tik atkakliausiai publikai reikalaujant pasirodė niūrus 
Štrausas, padirigavo kelias pjeses ir dingo, užleidęs vietą 
kitam smuikininkui. Tačiau niekas nenorėjo klausytis or- 
kestro grojimo be Štrauso. Publika nerimo, švilpė, rėkė. 
Išsigandę muzikantai, palikę instrumentus, suskato ieš- 
koti maestro. Kažkas jį regėjęs altanoje su kaukėta da- 
ma... Bet gaudyk vėją laukuose! Šis skandalas keletą sa- 
vaičių buvo svarbiausia apkalbų tema, o kaltininkas — 
Peterburgo feljetonistų taikinys. Tai, be abejo, gadino 
Carskoselsko geležinkelio direktoriaus, taip pat ir paties 
Štrauso kraują. Kaip gi šitaip galėjo atsitikti? 

Štrausas nemažai pasidarbavo, užkariaudamas pe- 
terburgiečių simpatijas. Pavlovske jis kruopščiai rengdavo 
programas, norėdamas patenkinti įvairiausių klausytojų 
skonį, nepraleisdavo progos įsiteikti publikai. Taip niekas 
ir nesužinojo, kas įvyko tą nelemtą vakarą. Bet visiškai 
tikėtina, kad kaukėtoji dama, kurios bendrijoje Johaną 
matė, buvo Olga. Vardan jos Štrausas galėjo ryžtis tokiam 
rizikingam žingsniui. Jeigu tik Olga būtų panorėjusi, Jo- 
hanas tą pačią naktį būtų išvežęs ją, pamiršęs ir publiką, 
ir kontraktą, ir Pavlovska... Bet šito nejvyko.* Štrausas 
liko vienas... Vienišas, bet jau ne toks, koks buvo anks- 
čiau. 

Olga ne tik jam suteikė pirmosios meilės džiaugsmą 

* Galbūt su šituo epizodu susijusi polka „Velnio duktė“, op. 


244 (pirmykštis pavadinimas „Diabolin-Polka“, pakartotinai lei- 
džiant — „Neue Satanella-Polka“). 

ir širdgėlą. Ji praturtino Johaną kaip žmogų, muziką, me- 
nininką kūrėją pačia kilniausia šių žodžių prasme. Olgai 
įtakojant, visa, kas buvo gera, šviesaus Johano sieloje, iš- 
sikristalizavo, nusišlifavo. Žymiai išsiplėtė jo akiratis. Jo- 
hanas susipažino su jauna, bet viena pažangiausių Euro- 
poje rusų muzikine kultūra, beje, tuo laiku dar menkai 
žinoma. Neatsitiktinai Pavlovske surengė ne vieną kon- 
certą, skirtą M.Glinkos kūrybai. Apie tai, kaip supratingai 
ir su kokia meile Štrausas rengė vakarų programas, bylo- 
ja 1862 metų gegužės mėnesį parašytas N.Rimskio-Korsa- 
kovo laiškas kompozitoriui M.Balakirevui: „Neseniai, o bū- 
tent sekmadienį, atsitiko stebuklų stebuklas: Štrausas Pa- 
vlovske surengė koncertą Glinkos atminimui vien iš jo kū- 
rinių (...) Grojo tiesiog nuostabiai, išskyrus Lezginką... Pas- 
kutinę grojo Mazurką, kurią publika privertė pakartoti tris 
kartus...“ 

Šaltukas, padvelkęs tarp publikos ir Štrauso po ne- 
lemtojo benefiso, netrukus pasimiršo. Pavlovskas po seno- 
vei buvo mėgiamiausia peterburgiečių vasaros pramogų 
vieta. Antai į pirmąjį 1861 metų muzikos vakarą iš Peter- 
burgo (žmonės tiesiog šturmavo bilietų kasas, norėdami 
pakliūti į traukinį) atvyko 4870 žmonių, be to, priminė 
laikraščiai, keleiviai beveik nelankė nuostabiojo, unikalio- 
jo parko, o kartu su vasarotojais, gyvenančiais Pavlovske, 
spraudėsi dvidešimties kvadratinių sieksnių muzikinės 
stoties sodelyje. Čia viešpatavo tokia knibždėlynė, jog da- 
mos, bijodamos, kad neprimintų šleifo, o taip pat kad ne- 
prarastų vietos, buvo priverstos sėdėti nejudėdamos ke- 
lias valandas. Paprastom dienom čia irgi būdavo daug 
klausytojų, o ketvirtadieniais, kai, laikantis tradicijos, or- 
kestras grodavo simfoninę muziką, dalyvių skaičius dar 
išaugdavo. 

Geležinkelio valdyba nepagailėjo lėšų, sudarydama 
geresnes poilsio sąlygas muzikinės stoties lankytojams. 


123 


Prie pagrindinių rūmų pristatė galeriją, įrengė dujų fab- 
riką, apšviečiantį tris tūkstančius vakarinių iliuminacijų. 
Visos tos naujovės turėjo vieną tikslą: suteikti klausyto- 
jams kuo didesnį komfortą, klausantis Štrauso vadovauja- 
mo geriausio užmiesčio orkestro grojimo. 

Tais metais orkestras padidėjo iki keturiasdešimt 
dviejų muzikantų, o svarbiausia — grojo dar meistriškiau. 
Net Vienos kapelmeisterio nedraugai buvo priversti pripa- 
žinti orkestro tobulumą, grojant įvairiausias pjeses. 


1861—1862 metai Štrausui — persilaužimo laikas. 
Laikraščių reporteriai vieningai teigė pasikeitus jo groji- 
mo manierai — tempas greitesnis, akademiškesnis, dingo 
perdėtas ekspansyvumas. Išsiskyrimas su Olga Johano šir- 
dyje paliko slogų tuštumo jausmą. Praėjo dveji metai nuo 
to laiko, kai iš jos lūpų išgirdo galutinį „ne“. Jie liovėsi 
susitikinėję. 1861 metų rudenį, prieš išvykdamas iš Peter- 
burgo, iš Leibroko Johanas sužinojo apie Olgos — kol kas 
dar neoficialias — sužadėtuves. Bet argi svarbiausia ofi- 
cialus sutuoktuvių paskelbimas? Jeigu Olga galėjo sutikti 
tapti kito vyro žmona, vadinasi, sąmoningai išbraukė jį iš 
savo ateities. | | 

Žiūrinēdamas, kokias pjeses Leibrokas ketina pakar- 
totinai išleisti, Johanas išvydo Olgos romansą „Išsiskyrė- 
me mes...“ Jis puikiai prisiminė Lermontovo tekstą. Kaž- 
kada mylimoji dažnai jį deklamuodavo ir versdavo. Tai, 
kad tos natos pakliuvo jam į akis kaip tik tą dieną, kai 
sužinojo apie jos sužadėtuves, Johanui atrodė kaip pasku- 
tinė paties likimo nutartis, patvirtinanti išsiskyrimą. 

1862 metų vasarą jis vėl buvo Pavlovske, daug, 
įkvėptai dirbo. O liepą laikraščiai išspausdino kreipimąsi 
į Peterburgo publiką — Štrausas pranešė, jog ryšium su 
pablogėjusia sveikata esąs priverstas palikti Peterburgą ir 
prašė palankiai sutikti jo jaunesnįjį brolį Jozefą, kuris pa- 
keisiąs jį ir vadovausiąs Pavlovsko orkestrui. 

Liepos 2-oji — atsisveikinimo diena. Įdomus spau- 
doje paskelbtas to vakaro aprašymas, gyvai apibūdinantis 
atmosferą, viešpatavusią Štrauso koncerte. „Tai buvo šeš- 
tadienį... Sodas priešais stotį sausakimšas. Nors koncertas 
turėjo prasidėti ne anksčiau kaip septintą, bet visi suolai 
ir kėdės buvo užimti nuo ketvirtos ir penktos, taigi Peter- 
burgo publika, atvažiavusi septintos valandos traukiniu, 
nerado vietos ir buvo priversta visą vakarą stovėti už kitų 
nugarų... Lygiai septintą valandą į estradą išėjo abu bro- 
liai, ir vyresnysis publikai pristatė jaunesnįjį. Juos pasiti- 
ko audringais plojimais. Aprimus aplodismentams, nauja- 
sis Štrausas ėmė diriguoti. Jis stipriai jaudinosi, bet, ne- 
paisant visko, pjesė skambėjo, kad geriau nė nenorėk. Vi- 
są pirmą koncerto dalį dirigavo jis. Antroje dalyje broliai 
keitėsi, o trečiąją dirigavo senasis, tai yra pirmykštis 
Štrausas, Johanas. Vakaras buvo nuostabus, tylus ir šil- 
tas. Pjesės buvo parinktos neįprastai geros. Jas grojo nuo- 
stabiai kaip retai kada. Publika buvo nusiteikusi muzika- 
liai, klausėsi tylėdama... Vakarui baigiantis, vėl pasigirdo 
šūksniai, kviečiantys senąjį Štrausą. Jis kaip paprastai 
kiek pasispyriojo, bet netrukus išėjo... davė ženklą, ir pa- 
sigirdo „Juristen Walzer“ („Juristų valso“) garsai, su ku- 
riuo pirmą kartą debiutavo Pavlovske. Jį kvietė į estradą 
gal dvidešimt kartų, jei ne daugiau. Dauguma damų, no- 
rėdamos geriau Štrausą matyti, palipo ant suolų, mojo jam 
nosinėmis ir šaukė: „Adieux, Strauss, bis zu wiedersehen! 
Iki pasimatymo, Štrausai, iki susitikimo!“ Johanas Štrau- 
sas manė paspruksiąs per salę, bet ten ir vėl jo laukė mo- 
terų minia... Bijodamas kokios nors naujos damų demonst- 
racijos, jis paskelbė išvykstąs po kelių dienų vakariniu 
traukiniu, o išvyko rytą pirmuoju traukiniu“*. 


* OTeuecTBeHHbIe 3AIIHCKH, 1862, T. 2, c. 360. 

O Peterburgas“ nekantraudamas laukė Johano 
Štrauso 1863 metų pavasarį. Jis vienintelis iš visų sosti- 
nėje koncertavusių kapelmeisterių, nepaisant publikos 
skonio nepastovumo, sugebėjo ilgą laiką likti visų numy- 
lėtiniu. 

Pavlovske Štrausas kaip visuomet daug dirbo. No- 
rint įsivaizduoti jo triūso intensyvumą, gana priminti ke- 
letą sutarties su Carskoselsko geležinkelio valdyba punk- 
tų. Štrauso orkestras koncertuodavo nuo 7 valandos 30 
minučių iki 10 valandos 30 minučių. Ketvirtadieniais kon- 
certai būdavo trijų dalių ir užtrukdavo iki 11 valandos 30 
minučių, o šeštadieniais — keturių dalių ir baigdavosi be 
ketvirčio dvyliktą. Pertraukos tęsdavosi 30 minučių. Joha- 
nas Štrausas turėdavo būti su orkestru kasdien per visą 
koncertą, išskyrus penktadienius. Sekmadieniais jis diri- 
guodavo trims dalims iš keturių. 

1865 metais kartu su Johanu į Rusiją atvyko ir jo 
jaunesnysis brolis Eduardas — vadovauti orkestrui iki se- 
zono vidurio. Johanui liko rugpjūtis ir rugsėjis. 

Sezonas praėjo sėkmingai, tačiau rugsėjyje paaiškė- 
jo, kad Štrausas atsisakė pratęsti kontraktą kitam sezo- 
nui. Prieš išvykdamas laikraštyje „Golos“ (1865 m. rugsėjo 
18—30 d.) paskelbė tokį laišką: 

„Pasibaigus mano veiklos S.-Peterburge dešimtme- 
čiui, kupinas nuoširdžiausių dėkingumo jausmų, aš, nors 
ir apgailestaudamas, esu priverstas skirtis su Šiaurės sos- 
tine, kurią vadinu antrąja savo tėvyne. Man trūksta žo- 
džių išreikšti jausmams, kuriuos patiriu šią minutę, tar- 
damas paskutinį „sudie“. Čia būdamas, visą laiką jaučiau 
nuoširdų prielankumą, teisingą mano darbo įvertinimą ir 
niekada nepamiršiu savo gyvenimo laimingų dienų, pra- 
leistų tarp jūsų. Malonūs atsiminimai visiems laikams liks 
mano širdyje. Taigi tariu jums visiems nuoširdžiausius sa- 

vo padėkos žodžius ir tebus man leista guosti save viltimi, 
kad ir apie mane Peterburgo publika išsaugos palankų at- 
siminimą. 

Johanas Štrausas“ 


Kasmetiniai Štrauso sezonai Pavlovske vaisingai 
praturtino jo kūrybinę biografiją. Rusijos įspūdžių veikia- 
mas, kompozitorius parašė daugybę kūrinių. Tarp jų — 
tikri šedevrai: valsas „Atsisveikinimas su Peterburgu“, val- 
sas fantazija „Rusų kaimas“, polka „Neva“, „Peterburgo 
kadrilius“, „Atsiminimai apie Pavlovską“ ir daug kitų. 

Įdomi valso „Atsisveikinimas su Peterburgu“ (op. 
210) įžangos melodija. Žavingoje muzikinėje temoje, jos 
melodijoje, nuostabiai švelnioje harmonijoje galima rasti 
bruožų, primenančių Guriliovo ir Varlamovo, Glinkos ir 
Dargomyžskio epochos rusų muziką. 


J. Štrausas-sūnus. 
Atsisveikinimas su Peterburgu, op. 210. 


Įdomu sugretinti šią muziką su homuristiniu dvi- 
balsiu A.Dargomyžskio romansu „Beprotiškai trokštu su- 
sitikti su tavimi“, jo paties prisipažinimu — parašytu 
Štrauso valso motyvu*: 


* Beje, kurio Štrauso — tėvo ar sūnaus — valsas paskatino 
Dargomyžskį sukurti romansą, taip ir nežinome. 

Nesunku atsekti melodijų giminingumą. 

Jau po „Valso karaliaus“ mirties, į Vieną atvažiavo 
pagyvenusi dama Polina Sverčkova, Peterburgo imperato- 
riaus rūmų dailininko Nikolajaus Sverčkovo našlė. Ji ap- 
lankė Štrauso kapą ir užsuko pas Johano našlę. Viešnia 
atvežė vertingą dovaną — Štrauso laiškų, rašytų jos jau- 
nystės draugei Olgai Smirnickajai, nuorašus ir papasakojo 
Anai Štraus daug įdomių smulkmenų apie aistringą, bet 
nelaimingą įsimylėjėlių lemtį. Polina taip pat papasakojo, 
kad Olga jau seniai esanti garbi šeimynos motina, turinti 
daug vaikų ir anūkų, ir jos likimas nuostabiai primenąs 
Gėtės Lotos likimą, kuri buvo įsimylėjusi Verterį, o nugy- 
veno ramų gyvenimą santuokoje su Kestneriu... 


Ca O 


VI skyrius 
KŪRYBOS VIRŠŪNĒ 


Neatpažįstamai Štrauso gyvenimą pakeitė Henrieta Trefc 
(Halupeckaja), kažkada buvusi viena geriausių daininin- 
kių Vienoje. Tuo metu, kai Henrieta susipažino su kompo- 
zitoriumi, jai jau buvo keturiasdešimt penkeri metai. Hen- 
rieta nugyveno sudėtingą ir įdomų gyvenimą. Dar būda- 
ma mergaitė, balso grožiu pavergė Saksonijos karalių ir 
šis sudarė jai galimybę baigti Drezdeno konservatoriją. 
Būdama penkiolikos, ji jau sėkmingai dainavo operoje. 
Mendelsonas jai paskyrė ne vieną dainą. Jaunosios Hen- 
rietos gastrolės Anglijoje buvo be galo sėkmingos. Žavėda- 
masis apie jos balsą rašė ir Berliozas. Prieš porą metų iki 
susitinkant su Johanu Štrausu, ji, būdama pačiame kūry- 
binių jėgų žydėjime, paliko sceną. Henrieta gyveno ir šei- 
mininkavo savo draugo bei globėjo barono Tedesko, dviejų 
jos dukrų tėvo, rūmuose. Prieš dvidešimtį metų Vienos vi- 
suomenė būtų nusigręžusi nuo tokios moters. Dabar, kai 
aukštuomenėje vyravo kur kas laisvesni dorovės papro- 
čiai, aristokratai mielai lankydavo barono balius ir daly- 
vaudavo priėmimuose. 

Į vieną tokį vakarą buvo pakviestas ir Johanas 
Štrausas. Jis noriai akompanavo svečiui, žymiam belgų 
smuikininkui Viotanui, žavėdamasis klausėsi Henrietos 
dainavimo — ji atliko keletą romansų. Johanas įsimylėjo 
Ieti iš pirmo žvilgsnio. Nei amžiaus skirtumas (ji buvo de- 
šimčia metų vyresnė), nei jos praeities pomėgiai ir ryšiai 
nepakeitė jo apsisprendimo. Netrukus Henrieta sutiko 

ištekėti už Štrauso. Baronas Tedesko, sužinojęs apie jų abi- 
pusę meilę, ne tik netrukdė įsimylėjėliams susitikinėti, bet 
ir pritarė jų vedyboms bei paskyrė Ieti dosnų kraitį. 

Kai po gana kuklios santuokos šv. Stepono katedro- 
je jaunavedžiai kartu su liudininkais grįžo namo, juos pa- 
sitiko Ana Štraus. Pasveikinusi jaunavedžius, įteikė sūnui 
nedidelį paketėlį, sakydama: „Tai mano vestuvinė dova- 
na“. Išvyniojęs paketą, Johanas labai nustebo: jame buvo 
šešiasdešimt tūkstančių forintų (tais laikais gana didelė 
suma). Tuos pinigus Ana buvo sutaupiusi per daugelį me- 
tų, daugiausia iš honoraro, gauto už koncertus Pavlovske. 
Pridėjus Ieti kraitį, jaunavedžiai galėjo gana gerai sutvar- 
kyti savo gyvenimą. Netrukus jie įsigijo dailią vilą vienoje 
turtingiausių Vienos gatvių, netoli Šėnbrūno parko. 

Prie namo buvo nedidelis, bet labai gražus sodas. 
Įmantrūs gėlių raštai džiugino akį, jaunos liepos teikė ma- 
lonų pavėsį, tyliai čiurleno fontanas. Gretimi kotedžai irgi 
skendėjo žalumoje. Taika ir ramybė viešpatavo tame pra- 
bangiame, išdailintame kampelyje. Nuo vaikystės pratęs 
prie triukšmingo, kunkuliuojančio gyvenimo dideliame tė- 
vo name, amžinai perpildyto vaikų, muzikantų, lankytojų, 
Štrausas mėgavosi tyla, galimybe ramiai susikaupti. 

Gražiame, skoningai apstatytame kabinete — čia 
niekas netrukdė — Johanas valandų valandas pašvęsda- 
vo kūrybai, ilgai ir kruopščiai šlifuodavo savo ankstyves- 
nius, paskubom užrašytus kūrinius. Įkvėpimą derino su 
stropiu darbu. Dabar Štrausui nereikėjo sukti galvos, kaip 
užsidirbti duonos ir gaišti laiką kasdieniams koncertams. 

Daug valandų jis praleido studijuodamas žymiųjų 
kompozitorių klasikų Mocarto, Bethoveno, Šūberto, Šūma- 
no, Listo, Vagnerio, Bramso partitūras. Laisvu nuo kūry- 
bos metu, muzikuodavo — iš pradžių vienas, vėliau — 
kartu su Johanesu Bramsu, Johanu Herbeku, Antonu 

Brukneriu. Skaitė ir žavėjosi Šileriu, Gėte, Hugo, Žorž 
Sand, vėliau — Eženu Siu, Dikensu. 

Paprastai po penktos valandos vakaro Johanas 
Štrausas vaikštinėdavo po Šėnbrūno parką. Besileidžianti 
saulė šiltais spinduliais auksindavo medžius, žolę, gėles. 
Tai buvo nuostabios poilsio ir įkvėpimo valandos, kai min- 
tys ir jausmai virsdavo garsais, ir kompozitorių apgaubda- 
vo melodijos. Štrausas vaikščiodavo ir lietingomis dieno- 
mis. Prie namo vartelių, atsisėdęs ant pasostės, užsi- 
maukšlinęs ant galvos cilindrą ir apsigaubęs plačia pele- 
rina jo lūkuriuodavo vežikas Bratišas. Jis buvo ištikimas 
Štrausų gerbėjas ir didžiavosi savo klientais. Bratišas mė- 
go muziką, turėjo puikią klausą, nuostabią atmintį ir min- 
tinai žinojo daugelį visų keturių Štrausų valsų, polkų ir 
kadrilių. Pasivažinėjant Bratišas juos švilpiniuodavo Jo- 
hanui. Karieta lėtai trinksėdavo senais miesto kvartalais; 
vežikas dažnai stabtelėdavo prie kokios kavinės ar resto- 
rano, iš kurių pro atvirus langus sklisdavo Štrauso šokių 
melodijos. Bratišui pirmajam Johanas paniūniuodavo sa- 
vo naujausią kūrinį. O vežikas vis užtraukdavo kokią liau- 
dies dainą, kurių žinojo begalę. Vieną Bratišo padainuotą 
temą Štrausas panaudojo kurdamas populiarų valsą „Vy- 
nas, meilė ir dainos“. 

Dabar Štrausas koncertuodavo retai, vadovaudavo 
tik rūmų baliams. Kapela rūpinosi Jozefas ir Eduardas, o 
Johanas visas jėgas skirdavo muzikos kūrimui. 

Prasidėjo Štrauso genijaus brandžiausias kūrybos 
laikotarpis. Vieną po kito jis rašė valsus — bet kuris iš jų 
atskirai paimtas pelnytų jam nemirtingumą. „Žydrasis Du- 
nojus“ (op. 314), „Artisto gyvenimas“ (op. 316), „Vienos 
miško pasakos“ (op. 325), „Vynas, meilė ir dainos“ (op. 
333)*, „Naujoji Viena“ (op. 342) ir „Vienos kraujas“ (op. 


* Šio valso tikrasis pavadinimas — „Vynas, moterys ir daina“. 

345) — visi jie taikomosios šokių muzikos aukščiausia pa- 
kopa. Kokie dvasingi ir pakilūs šie valsai lyginant su mu- 
zika, kurią Laneris, Štrausas-tėvas ir jis pats dar visai 
neseniai rieškučiomis bėrė po šokančios Vienos kojomis! 

Iki tol Vienos valsas buvo neatskiriamas nuo masi- 
nio šokio; nematomų grandinių sukaustytas, valsas buvo 
tarsi prispaustas prie žemės. Dabar veržėsi į dangų, į po- 
etiškas dausas; „žemiška“ teliko tik ritminė plastika, įdva- 
sinta poezijos, aukštų ir švelnių jausmų, lyrikos ir nuošir- 
dumo. Valsas tampa šokių poema. Jame atsispindi ne tik 
nuotaikų blyksniai, jausmai ir paveikslai, bet ir ištisi bui- 
ties vaizdai, psichologija, vieniečių siela, sakytume — vi- 
sa epocha. 

Naujasis šokis primena simfoninę miniatiūrą. Iš tik- 
rųjų tai muzikinis grūdas, iš kurio autoriaus valia išaugo 
ne didelės apimties simfoniniai kūriniai, o tik šokis, bet 
jame yra visi simfoninio vystymo elementai; šokio simfo- 
niškumas Štrauso kūryboje maksimaliai susijungė su žan- 
ro romantiškumu. Jo valsai perteikia poetišką pasaulio su- 
vokimą. Juose jaučiamas jausmingas žmogaus susiliejimas 
su gamta, o ši savybė būdinga romantikams. 

Štrauso valsai persunkti pakilios nuotaikos, bet 
jiems svetimas pompastiškumas, tušti efektai, jie paprasti 
ir nuoširdūs. Savo vidiniu tyrumu, giliu poetiškumu Štrau- 
so valsai kelia į padanges, atitraukdami nuo kasdienybės 
net pačius proziškiausius žmones. Jausmų ribotumas ir 
pasitenkinimas savimi, Štrauso melodijų šiltų spindulių 
dėka, ištirpsta lyg rūkas, nors trumpam laikui apima kiti 
jausmai ir nuotaika — būties džiaugsmas, meilė gyveni- 
mui ir žavėjimasis juo. Pakili nuotaika ir buriančios mu- 
zikos optimizmo jėga Štrauso valsams pelno nemirtingu- 
mą. 

Sunku pasakyti, kuris minėtų valsų geresnis. Štrau- 
sas kaip ir jo pirmtakai mažai rūpinosi tiksliu ir teisingu 

savo „kūdikių“ pavadinimu. Beveik niekada neįmanoma 
atsekti šokio muzikos ir pavadinimo ryšio. Bet dažname 
naujajame kūrinyje muzikiniai vaizdai reljefiški, konkre- 
tūs ir klausytojo sąmonėje siejasi su tam tikru, kompozi- 
toriaus duotu pavadinimu. Pasikeitė ne viena karta, o ir 
dabar „Žydrojo Dunojaus“ ar „Vienos miško pasakų“ melo- 
dijos mums sukelia visiškai tikslias menines vaizdines aso- 
ciacijas. | 

Įdomi „Žydrojo Dunojaus“ sukūrimo istorija. Joha- 
nas Štrausas jį parašė Vienos chorų draugijos užsakymu. 
Vokietijoje chorų būreliai buvo plačiai paplitę, o Vienoje 
pozityvi chorų draugijos veikla tapo įmanoma tik po 1848 
metų revoliucijos. Iki tol choro repertuaras būdavo labai 
primityvus, vienodas, sudarytas kone vien iš liaudies dai- 
nų arba pačių paprasčiausių dainų aranžuočių. 

Naujasis draugijos vadovas, Štrauso bičiulis Joha- 
nas Herbekas, iš paskutiniųjų stengėsi pagyvinti progra- 
mą, padaryti ją įvairesnę, įdomesnę. Jam vadovaujant cho- 
ras atlikdavo Hendelio, Bacho, Haidno, Šūberto, Šūmano, 
Mendelsono kūrinius. Ypač didelis vadovo nuopelnas pro- 
paguojant Šūberto dainas. Kartą Herbekas kreipėsi į 
Štrausą, prašydamas parašyti valsą netrukus įvyksian- 
čiam choro koncertui. Štrausui tai buvo neįprastas užsa- 
kymas, ir jis net ketino atsisakyti. Johanas manė, kad val- 
sai, puikiai skambantys instrumentinių ansamblių atlie- 
kami, daug praras, jei juos dainuos choras, tuo labiau toks, 
kaip Herbeko, kuriame daugiau kaip šimtas dainininkų. 
Be to, kompozitorius niekada nerašė muzikos pagal jau 
sukurtą tekstą. Žinoma, jo valsus dainuodavo, bet visuo- 
met tekstai būdavo kuriami jau parašytai muzikai. Herbe- 
kas vargais negalais vis dėlto bičiulį įkalbėjo, pažadėjęs, 
kad tekstą kuo kruopščiausiai parinks pats su bendradar- 
biais. Imtis šio darbo Štrausą paskatino ir nesenas analo- 
giškas įvykis. Kompozitorius Lorcingas, „An der Wien“ te- 

atro kapelmeisteris, pasiūlė chorui atlikti Štrauso-vyres- 
niojo valsą „Elizabeta“. Pasisekė ypač gerai. Ką gi, ryžosi 
Johanas, galima ir pabandyti. 

Kompozitorius tada gyveno netoli Dunojaus, ir gal- 
būt dažni pasivaikščiojimai krantinėmis uždegė jo fantazi- 
ją. Neseniai buvo skaitęs Vienos poeto Karlo Beko eiles; 
jos patiko — melodingos, grakštaus stiliaus. Didelį įspūdį 
padarė poema „Ant žydrojo Dunojaus kranto“, kupina ryš- 
kių, vaizdingų, nors gana sentimentalių paveikslėlių. 

Apsisprendęs parašyti kūrinį apie Dunojų, Štrausas 
panaudojo valso „Bangos ir sūkuriai“, parašyto prieš ketu- 
riolika metų, melodiją. Šį valsą teisėtai galima vadinti ne- 
mirtingojo „Žydrojo Dunojaus“ pirmu eskizu. „Žydrojo Du- 
nojaus“ (pilnas jo pavadinimas — „Prie gražiojo žydrojo 
Dunojaus“) valso melodija iš tikrųjų primena didžiosios 
upės tekėjimą. Muzikinio vaizdo elementai ryškūs jau 
įžangoje, kurios muzika piešia tekančios saulės nutviekstą 
gamtos pabudimo paveikslą. 

Srūva Dunojus, iš pradžių — nedidelė upė, kuri ke- 
lyje iš vakarų į rytus pamažu platėja, priglausdama nesu- 
skaičiuojamus intakus, darosi vandeninga. Dunojus teka 
vis toliau ir toliau, jame atsispindi miškai ir kalnai, laukai 
ir kaimai, kurių gyvenimas be upės tiesiog neįmanomas. 
Čia žmonės gimsta, dirba, myli tolygiai šnarant nesulaiko- 
mai srūvančiam vandeniui. Kelyje pasitaiko slenksčių. Ly- 
gus ramus srovenimas sutrinka. Dunojus gaudžia ir puto- 
ja. Jo vandenys, sidabrinių putų apgaubti, krenta žemyn, 
virsdami nedideliais kriokliais. Tolyje matyti gražuolė Vie- 
na, apsupta sodų, vynuogynų, miškų. Į sostinę Dunojus 
įteka oriai, ramiai. Lengvai ribėdamas sūpuojasi nurimęs, 
saulės sušildytas vanduo. Nedidelės bangelės linksmai ve- 
jasi viena kitą ir pleškenasi į pakrantes, tarsi sveikinda- 
mos vieniečius. 

Atsilabinęs su sostine, Dunojus teka vis greičiau ir 

greičiau, kunkuliuoja ir ūžia. Jam atsiliepia valsų melodi- 
jos. Iš pradžių švelnios ir romios, pamažu vis greitėjan- 
čios, tarsi skubančios kartu su upe. Štai jos jau pasivijo 
Dunojaus bangas, susiliejo su jomis į vieningą pleškėjimą 
ir kartu sukasi greitame nesibaigiančiame sūkuryje. 

„Žydrajame Dunojuje“ ypač stebina netikėtas ir tuo 
pačiu organiškas perėjimas nuo vienos dalies prie kitos. 
Atrodo, kiekvienas ciklo valsas egzistuoja savarankiškai, 
bet drauge skambėdami jie sukuria grakštų, išbaigtą kū- 
rinio vaizdą. 

„Žydrasis Dunojus“ Johaną Herbeką nepaprastai su- 
žavėjo. Jis nesiliovė gėrėjęsis naujuoju valsu, jo melodin- 
gumu, plastika, nepaprastu lengvumu ir žodžiais nenusa- 
komu grynai vienietišku žavesiu. „Aš nežinau, — sakė 
jis, — ar girdžiu Dunojaus tėkmę, ar valsą apie Dunojų. 
Ar upė nesuvaldomai teka, ar valsas sukasi be pabaigos“. 
Beje, Štrausas ne veltui būgščiojo dėl teksto. Eilės, kurias 
jau parašytai muzikai sukūrė Jozefas Veilemas, nuolatinis 
chorų draugijos poetas, buvo visiškai netikusios: sunkios 
ir statiškos, nesiderino su lengvu melodijos skrydžiu. Cho- 
ristai bemat pajuto — muzika ir tekstas „pjaunasi“. Dar 
daugiau, sunkiai ištariami žodžiai tiesiog trukdė chorui 
gerai atlikti valsą. Tai svarbiausia priežastis, dėl ko 1867 
metų vasario 14 dieną klausytojai valsui liko abejingi. 

Kompozitorius, be didelio noro pirmą kartą paban- 
dęs sukurti vokalinę chorinę muziką, nelabai nusiminė. 
Grįžęs po koncerto, broliui Jozefui linksmai pareiškė: di- 
delių vilčių į „Žydrąjį Dunojų“ nededąs, nes pavykęs tik 
finalas. 

Iš tiesų, finalas nepaprastai įdomus. Jame jau jau- 
čiama patyrusio simfoninių partitūrų meistro ranka. Į bai- 
giamąjį kūrinio skyrių Štrausas drąsiai įveda naujas te- 
mas. O ir ankstyvesnės melodijos skamba kitaip — at- 

sisveikindamos, tarsi išsėmusios visas savo vystymosi ga- 
limybes, palieka begalybės, amžinybės įspūdį. 

Po nesėkmės Spino leidykla, kurioje tuo laiku būda- 
vo spausdinami Štrauso kūriniai, keletą mėnesių nesiryžo 
valso išleisti. Natos su tituliniu lapu „Prie gražiojo žydrojo 
Dunojaus“ pasirodė gerokai vėliau, nedideliu tiražu. 

Atrodė, valso laukia likimas tų Štrauso kūrinių, ku- 
rie, neilgai pagyvenę estradoje, nepastebimai išnykdavo, 
likdavo pamiršti. „Žydrąjį Dunojų“ naujam gyvenimui pri- 
kėlė įvykiai, neturėję su juo beveik jokio ryšio. 1867 metų 
vasarą Paryžiuje buvo iškilmingai atidaroma Tarptautinė 
paroda — paskutinis žaižaruojantis fejerverkas savo lai- 
ką atgyvenusioje Antrojoje imperijoje. Plačioje Marso lau- 
ko esplanadoje vienas po kito dygo pasakiškai gražūs pa- 
viljonai, buvo statomos prabangios šventinės salės. Didžio- 
sios valstybės — parodos dalyvės stengėsi nurungti viena 
kitą žvilgesiu ir didingumu. 

Tais metais politinė Austrijos padėtis buvo nelabai 
tvirta. Patyrusi du skaudžius smūgius — 1859 metais pra- 
laimėjusi Italijos kampaniją Solfarine, o 1866 metais — 
Kionigreco austrų-prūsų kare, — Habsburgų imperija pra- 
rado savo galybę, tačiau visais būdais stengėsi įrodyti po 
senovei esanti stipri ir turtinga. Austrijos paviljonas buvo 
vienas prašmatniausių ir patraukliausių Tarptautinėje pa- 
rodoje, o Austrijos pasiuntinys Richardas Meternichas, 
kažkada buvusio galingojo kanclerio sūnus, išgarsėjęs Pa- 
ryžiuje priėmimais, tikėjosi patraukti dėmesį puošniais 
renginiais ir baliais Austrijos pasiuntinybėje. Jo kvietimu 
į Paryžių atvažiavo grafbalmuzikdirektorius Štrausas*. 

Kontraktų varžoma jo kapela liko Vienoje. Austrijos 

* Vienos imperatoriaus rūmų muzikos vadovo pareigos Joha- 


nui Štrausui buvo paskirtos po gastrolių Pavlovske, 1863 m. (iki 
1871 m.). 

maestrui teko koncertuoti Bilze su Berlyno orkestru. 
Štrausas nelabai tikėjosi sėkmės. Paryžiečiai mėgo valsą, 
bet buvo pratę prie lėtesnio, ramesnio šokio nei Vienos 
valsas, o kadrilius mėgo greitesnius, guvesnius. Į repetici- 
ją atėjo laikraščio „Figaro“ direktorius Žanas Vilmesanas. 
Išvydęs austrų dirigentą šauniai vadovaujantį prūsų or- 
kestrui, susižavėjęs sušuko: 

— O, tai antrasis Kionigrecas, tik rezultatas ki- 
tas! — ir savo laikraštyje pradėjo garbinti Štrausą. Tai 
atitiko vyriausybės spaudos oficialią poziciją. Napoleono 
III imperija stengėsi politiškai suartėti su Austrija ir Ba- 
varija. Ji jautė, kad Prūsija bus stiprus jos varžovas spren- 
džiant Europos reikalus. Bet Vilmesanas nepasitenkino gi- 
riamaisiais straipsniais „Figaro“ laikraštyje. Redakcijos sa- 
lone jis surengė vakarą Johano Štrauso garbei, į kurį pa- 
kvietė Paryžiaus literatūros ir meno garsenybes. 

Prancūzijos sostinė Štrausui-sūnui — Johanui II su- 
rengė sutikimą, niekuo nenusileidžiantį prieš trisdešimtį 
metų pašvęstą Johano I garbei. Jį karštai sveikino Gius- 
tavas Floberas, Ambruazas Toma, Teofilis Gotjė, Aleksan- 
dras Diuma-sūnus, Ivanas Turgenevas. 

Svečio garbei bankete nuskambėjo pompastiškas 
tostas: 

— Štrausas! Kiek žavesio šitame žodyje. Pagal jo 
muziką valso sūkury sukasi karaliaus rūmai ir kareivinės, 
miestai ir kaimai, šilko bateliai ir kaimiečių sabotai, be- 
svorės fėjos ir diktos valstietės. Štrauso melodijos prasi- 
skverbia į į sielą ir kilnoja kojas. Jos grynai vieniškos ir tuo 
pačiu universalios. Štrauso valsai artimi ne tik europie- 
čiams. Jie skamba Amerikoje ir Australijoje, ir net Rytuo- 
se, prasiskverbia pro didžiąją kinų sieną. 

Prakilnūs žodžiai glostė Štrauso savimeilę. Juk tuo 
laiku visas Paryžius buvo Žako Ofenbacho, pripažinto 

prancūzų lengvosios muzikos karaliaus, valdžioje. Jo ope- 
retės turėjo nepaprastą pasisekimą. 

Po kelių dienų Štrausas surengė atsakomąjį priėmi- 
mą. Jis pasiūlė svečiams pasiklausyti tik ką sukurtos pol- 
kos „Figaro“, kurią paskyrė Žanui Vilmesanui, o po to pa- 
grojo valsą „Žydrasis Dunojus“. Valsas visus sužavėjo. 
Klausytojai pareikalavo jį pakartoti. 

— Nuo šiol, — tarė Vilmesanas, — žodžiai „Žydra- 
sis Dunojus“ ženklins ne tik didįjį vandens kelią, siejantį 
Europos vakarus su rytais, bet ir įžymųjį Štrauso valsą. 

Šie žodžiai buvo pranašiški. 

Kitą dieną Žiulis Barbjė valsui parašė naują pran- 
cūzišką tekstą, žymiai geresnį už pirmykštį. O laikraštis 
„Figaro“ specialiame priede išspausdino ir valso natas, ir 
žodžius. 

Dabar apie „Žydrąjį Dunojų“ prakalbo visi. Štrauso 
leidėjas nebespėjo tenkinti užsakymų. Paprastai natas 
leisdavo 5000—10000 egzempliorių tiražu, o „Žydrojo Du- 
nojaus“ tiražas per trumpą laiką pasiekė milijoną! 

Labai sėkmingai Štrausas gastroliavo ir Anglijoje. 
Karalienė Viktorija, puikiai prisiminusi karūnavime da- 
lyvavusį Štrauso-tėvo orkestrą, Štrausui-sūnui surengė 
nuoširdų sutikimą. „Žydrasis Dunojus“ ir čia visus paver- 
gė. „Dabar jis visų lūpose“, — rašė anglų laikraščiai. 

Netrukus „Žydrasis Dunojus“ deramo pripažinimo 
susilaukė ir gimtinėje. Taikliai pasakė Eduardas Hansli- 
kas: šitas kūrinys ne tik pelnė nemirtingą populiarumą, 
bet apibendrino viską, kas Vienoje yra gražaus, miela, 
linksma. Austrui „Žydrasis Dunojus“ — ne paprasta gra- 
žių valsų girlianda, o grynai patriotinė tautos daina be 
žodžių... Kad ir kokiame žemės pakrašty susitiktų austrai, 
ši pasaulinė Marselietė yra jų sąjungos daina, jų skiria- 
masis slaptažodis. Kad ir kokiose iškilmėse skambėtų tos- 
tas už Vieną, orkestras tuoj pat atlieka „Žydrąjį Dunojų“. 

Kitaip ir įsivaizduoti negalima, juk ši melodija skamba 
nuoširdžiau ir meiliau už pačius maloniausius žodžius, ku- 
riuos galima pasakyti apie Vieną“. 

Ko gero, ne mažiau populiarus ir kitas valsas — 
„Artisto gyvenimas“. Šitaip pavadinti savo naująjį kūrinį 
Štrausui teisę suteikė muzikos aistringumas, veržlumas, 
emocionalumas. Dėmesį patraukia gausybė dvasingų, dai- 
ningų melodijų. Vokalinė temų specifika ypač ryški antro- 
joje ciklo dalyje. 

Dar vienas to paties laikotarpio šedevras — „Vienos 
miško pasakos“, ant savo melodijų sparnų toli nunešusios 
stebuklingą Vienos apylinkių aromatą. Plačios įžangos ir 
išplėtoto finalo įrėmintas, valsas primena simfoninę po- 
emą. 

„Vienos miško pasakos“ — Vienos pavasario pirma- 
vaizdis, valdingai kovojantis už savo teises; tai šimtai šna- 
rančių upeliūkščių, pulkai kregždučių, sugrįžtančių iš to- 
limų šalių lipdyti lizdų po senaisiais stogais; tai atgims- 
tančios gamtos ir žmogaus, godžiai alsuojančio pavasario 
kvapais, džiaugsmas; miestiečių minios linksmybė, po žie- 
mos šalčių išnirusių į pirmąją užmiesčio išvyką; tai jų šo- 
kiai ir dainos, į kurias įsipina ir paukščių čiulbesys, ir glež- 
nų lapelių šnaresys, ir šiltas pavasario vėjas. Žalioje pie- 
vutėje, daugiamečio ąžuolo šešėlyje, linksmai šoka įsimy- 
lėjusios poros. Skamba džiugus juokas, kandūs juokeliai, 
liejasi kibirkščiuojantis jaunas vynas. Iš senos smuklės at- 
sklinda negarsios šokių melodijos. Ateina vakaras. Metas 
grįžti į miestą. O vakaras toks šiltas, kvapnus, norisi jį 
pratęsti bent dar kelias akimirkas. Ir vienur, ir kitur vėl 
suskamba muzika, vėl imama šokti, tik tamsos gūduma 
priverčia liautis. Naktis įgauna savo teises. 

Tipiškai štirietiška įžangos melodija pabrėžia kaimo 
buities vaizdo žavesį. Antroji melodija savo dvasingumu ir 
švelniu lyrizmu kviečia dar geriau suvokti gamtos idilę. Ji 

užburia plačiu diapazonu, drąsiais šuoliais, originaliais rit- 
mų piešiniais. 

Įžangai būdingi du bruožai: pasakojamasis ir impro- 
vizacinis. Tai jaučiama ir muzikinių temų (dauguma jų 
peizažiškai vaizdingos), charakteryje, ir įvairių melodijų 
kaitaliojimo manieroje. Apie improvizaciją byloja ir įžan- 
goje skambančios melodijos, artimos būsimiems valsams. 
Tai tarsi muzikinių temų užuomazgos, kurios visu ryšku- 
mu sužėrės kituose šokiuose. Pavyzdžiui, toks yra grakš- 
tus lendleris, įvadinėje dalyje skambąs kaip poetinė svajo- 
nė, nuviliojanti klausytoją į paslaptingą tolį. Iš lendlerio 
išauga antroji valso tema. Joje išsaugomas skrydžio jaus- 
mas, sklandymas, bet muzika įgauna taurią gesto plasti- 
ką, judesio, šokio pa plastiką. 

Nuostabių melodijų kaskada, gražesnių viena už ki- 
tą, po įžanginės dalies išsilieja penkiuose valsuose. Stulbi- 
nanti valsų melodijų kaitos įvairovė — sklendžianti ir iš- 
dykėliška, lyriška ir žaisminga. Kompozitorius sumaniai 
panaudoja kiekvienos muzikinės temos vystymo galimy- 
bes, jaučia, kada vieną temą reikia pakeisti kita ir būtent 
kokia. Tokiu būdu pasiekiamas kontrastas ir viso valsų 
ciklo prasmingumas. Džiaugsmingai skamba koda. „Gyve- 
nimas puikus!“ — teigia ji. Persmelkta saulės šilumos ir 
šviesos, skaidri ir sodri viso valsų ciklo muzika skamba 
kaip jaunystės ir meilės apoteozė. „Vienos miško pasa- 
koms“ — daugiau kaip šimtas metų, bet ir dabar jos nepa- 
kartojamai gražios ir atrodo tokios pat jaunatviškos, kaip 
ir tuo laiku, kai buvo sukurtos. 

Tada, kai „Žydrasis Dunojus“, didžiausiai Štrauso 
nuostabai, tapo populiariausiu jo valsu, kompozitorius nu- 
tarė atsidėkoti Herbekui, kurį vadino tikruoju šio kūrinio 
sėkmės kaltininku. Paskyrė jam savo vieną geriausių val- 
sų — „Vynas, meilė ir daina“, kuriame vėl apdainavo epi- 
kūrišką mėgavimąsi gyvenimu. 

Naujasis kūrinys yra savotiška žinomo aforizmo 
muzikinė iliustracija. Aforizmas priskiriamas didžiajam 
Reformacijos veikėjui ir biurgerystės ideologui Martynui 
Liuteriui: „Visą gyvenimo esmę tegali suvokti tas, kas my- 
li dainą, moteris ir vyną“. 

Valsas kupinas intymiai lyriškų ir dinamiškų epizo- 
dų. Ypač išraiškingi linksmybių vaizdai. Kartais atrodo, 
kad šokio sūkuryje užverda audringos aistros, o taurių 
skambesys išnyksta visų traukiamoje džiugioje užstalės 
dainoje. Bet valso muzika nepavirsta bakchanalija, išlieka 
skaidri, nuostabiai tyra. Trykštantis optimizmas, per kraš- 
tus besiveržianti šio valso linksmybē žavėjo žymius muzi- 
kus Vagnerį bei Bramsą. 

Koncerte, pašvęstame Vagnerio gimtadieniui (tada 
jam sukako šešiasdešimt treji metai), kompozitorius pa- 
prašė muzikantų pagroti kokį nors Štrauso kūrinį. Kai po 
kelių valsų atėjo eilė op. 333, Vagneris nebeištvėrė ir pats 
paėmė dirigento lazdelę. Taip valsas „Vynas, meilė ir dai- 
nas“ gavo didžiojo vokiečių operos reformatoriaus „riteriš- 
ką pašventinimą“. Originaliai valsą fortepijonui aranžavo 
Bramsas, o kiek vėliau — žinomas pianistas virtuozas Go- 
dovskis. 

„Valso karaliaus“ šlovę dar labiau sustiprino „Nau- 
joji Viena“ ir „Vienos kraujas“. Šių valsų muzikoje ryškiai 
įprasminamas amžinai jauno, besilinksminančio, šokančio 
miesto ir jo gyventojų paveikslas. 

Visa ši valsų serija, pradedant „Žydruoju Dunoju- 
mi“, yra Vienos valso žanro vystymosi viršūnė. Šokis tam- 
pa labai poetiškas. Svarbiausias Štrauso muzikos elemen- 
tas — nepaprastai daininga melodija — yra šviesių ir 
džiaugsmingų jausmų reiškėja. Valsų ciklų simfoninis vys- 
tymas labai vientisas. Tos nuostabios, jaudinančios, amži- 
nai jaunos muzikos ir dabar klausomasi su didžiausiu pa- 

simėgavimu. Štrauso valsų melodijos skamba viso pasau- 
lio eteryje ir koncertų estradose. Jų pagrindu kuriami 
stambūs scenos kūriniai. 

Daugiau kaip pusę amžiaus demonstruojamas filmas 
„Didysis valsas“ — vienas reikšmingiausių pasaulio kine- 
matografijos kūrinių. Nors filmo siužetas labai nutolęs nuo 
realaus kompozitoriaus gyvenimo, filmas vis dėlto yra tei- 
singas. Jo kūrėjams meninėmis priemonėmis pavyko nuo- 
stabiai tiksliai pavaizduoti Vienos valso pasaulį, Štrauso 
romantiką. 

Štrauso valsai gyvena ir baleto scenoje. Daugelyje 
teatrų buvo pastatyti baletai „Štrausiana“ ir „Didysis val- 
sas“. Dar didesnė sėkmė lydėjo baletą „Žydrasis Dunojus“, 
pirmą kartą parodytą Leningrado Mažajame akademinia- 
me teatre 1956 metais. Kompozicijos autorius J.Kornibli- 
tas (libretas N.Volkovo) partitūron įtraukė ne tik populia- 
riausius valsus ir polkas, bet ir kai kuriuos nepelnytai pa- 
mirštus kūrinius, rastus Pavlovsko orkestro archyve — iki 
tol nežinomą romansą violončelei ir orkestro fantaziją. 
J.Korniblito muzika parašyta Štrauso stiliumi. 

VII skyrius 
OPERETĖS 


Vienoje suklestėjo prabangūs teatrai. Jie tapo miesto gy- 
venimo dalimi, pasididžiavimu ir aistra. Sceniniam menui 
Austrija buvo pasakiškai palanki šalis. „Jeigu teatras ne- 
būtų egzistavęs, austrai būtų jį sugalvoję“, — rašė teatro 
kritikas Laubė. Iš tiesų, teatru vieniečiai mėgavosi ne ma- 
žiau nei muzika. Šis pomėgis gimė seniausiai, tais laikais, 
kai Vienos gyventojai savo teatro dar neturėjo ir jie džiau- 
gėsi klajojančių aktorių negudriomis komedijomis, vaidi- 
namomis improvizuotose scenose. Teatras tapo visuotine 
aistra, kai Jozefas Stranickis lengva ranka pradėjo statyti 
„kreicer-komedijas“, taip pavadintas dėl kainos: įėjimo mo- 
kestis — vienas kreiceris. Neregėtą jų pasisekimą galima 
palyginti nebent su D.Pepušo „Elgetų operos“ triumfo žy- 
giu, kažkada nuostabiai greitai užkariavusių Angliją. 

XVIII amžiaus pirmojoje pusėje pjesės pavergė ak- 
tualumu, grynai vienišku koloritu. Jos sėkmingai parodi- 
javo rūmų teatre karaliaujančią barokinę operą. Vienie- 
čiai kvatodavosi iki nukritimo, kai jų mėgiamas herojus 
Hansvurstas pamėgdžiodavo kastratus, atliekančius mo- 
terų partijas italų operose, išjuokdavo aristokratų pasipū- 
timą ir valdininkų bukumą. Imperatoriaus cenzūra nega- 
lėjo šustabdyti nepabaigiamo pajuokos ir pamfletų srauto: 
vizuoti pakišdavo visiškai nekaltą pjesę, o spektaklio me- 
tu aktoriai improvizuodavo, ir satyra nebežinodavo ribos, 
o susižavėjusių žiūrovų raginami vaidintojai nepasigailė- 
davo nei sosto, nei altoriaus. 

Marija Teresė -1752 metais specialiu dekretu leido 
statyti tik spausdintas vokiečių pjeses. Vietinių dramatur- 
gų pjeses greitai uždraudė, „nes jie (dramaturgai) stengia- 
si labiau kurstyti publiką nei padoriai auklėti jaunimą. 
Aktoriai, kurie griežtai nesilaikys spausdinto teksto ir leis 
sau įterpti dviprasmiškus išsireiškimus ar užuominas, bus 
patraukti griežton atsakomybėn“. Bet prieš tautos humo- 
rą buvo bejėgė net valdovo geležinė ranka, ir viskas liko 
po senovei. 

Godfrydas Prehauzeris, J.Stranickio darbo tęsėjas, 
buvo ne tik teatro veikėjas, bet ir talentingas kompozito- 
rius. Jo statomų zingšpylių muzika išsiskyrė puošnumu ir 
linksmumu. Beje, tokie žymūs kompozitoriai kaip Gliukas 
ir Mocartas, irgi kūrė Vienos zingšpylius. Gliuko „Maldi- 
ninkas iš Mekos“ vienu tarpu buvo labai populiarus. Mo- 
cartas parašė daugybę kūrinių muzikiniam teatrui: vieni 
buvo artimi zingšpylio žanrui („Pagrobimas iš seralio“), ki- 
ti — operai buffa („Teatro direktorius“). 

XIX amžiaus pradžioje kita mėgiama vieniečių poil- 
sio vieta tapo Leopoldštato teatras, kuriame vaidino išgar- 
bintasis Ferdinandas Raimundas. Aktorius, poetas, sąmo- 
jingų zingšpylių autorius, kartais priversdavęs pažaliuoti 
iš pykčio šio pasaulio viešpačius, — viena įdomiausių fi- 
gūrų įvairiame ir turtingame Vienos teatriniame pasauly- 
je. Jis iki nago juodymo pažino aristokrato dykaduonio ir 
vargšo amatininko, klestinčio biržos verteivos ir nusmu- 
kusio prekybininko buitį. Turėdamas nepaprastą „scenos 
jausmą", didelį artisto talentą, Raimundas kūrė tokius ryš- 
kius ir charakteringus paveikslus, kad amžininkų žodžiais, 
„tas, kas nors vieną kartą pamatydavo Raimundą, nieka- 
da jo nepamiršdavo“. 

Vieniečiams ypač patiko Raimundo demokra- 
tiškumas, nuoširdi meilė paprastiems žmonėms, viską pa- 
vergiantis Vienos gyvenimo džiaugsmas. Raimundas dra- 

maturgas nenusileido Raimundui aktoriui. Šūberto drau- 
gas poetas ir dramaturgas F.Grilparceris Raimundą lygino 
su Moljeru. Raimundas bendram darbui sutelkė kompozi- 
torius, kurių muzika tiko artistų kūrybos demokratinei 
krypčiai. Šiam teatrui Vencelis Miuleris rašė muziką, pla- 
čiai panaudodamas valstietiškas melodijas ir miesto fol- 
klorą. Produktyvaus kompozitoriaus biografai primena, 
kad jis labiau vertinęs lendlerį, išgirstą iš klajojančio mu- 
zikanto, nei italų operų arijas. Miulerio zingšpylis „Velnių 
malūnas“ daugelį dešimtmečių buvo vaidinamas Vienos 
scenoje, o muzikinės parodijos „Vienos skaistuolė“ ir „Eu- 
ropos pagrobimas“ — ankstyvųjų Ofenbacho operų prieš- 
aušris. 

Raimundo darbą tęsė kitas žymus austrų aktorius 
ir dramaturgas Johanas Nestrojus, daugelį metų vadova- 
vęs Vienoje populiariam Karlo teatrui. Jaunystėje jis vai- 
dino scenoje, debiutavo Zarastro vaidmeniu Mocarto „Už- 
burtojoje fleitoje“. Nuostabiu Nestrojaus balsu ir atlikimo 
menu žavėjosi Vėberis ir Kreiceris. Vėliau Nestrojus rašė 
kandžias šmaikščias parodijas. Jo satyros neišvengė ir 
Vagnerio „Skrajojantis olandas“, pavadintas „Pėsčiuoju 
olandu“. Nestrojus parodijavo ir Mejerberio operą „Rober- 
tas šėtonas“. 

Per šimtmetį Vienoje buvo išbandytos beveik visos 
komiškos operos atmainos: vieniečiai mėgo ne tik zingšpy- 
lį, bet ir vodevilį*, atklydusį iš Prancūzijos, ir italų kaukių 
komediją, ir vadinamąsias operetes. Žodis „operetė“ Vie- 
noje paplito XVIII amžiaus viduryje — taip buvo vadina- 
mos nedidelės, dažnai parodijinio pobūdžio komedijos su 


* Vodevilis — komedija su muzikiniais kupletais — XVIII a. 
antroje pusėje plačiai paplitęs Prancūzijoje. Žodis kilęs arba iš Voix 
de ville — „miesto balsas“ (aktualios miesto dainelės), arba iš vau de 
Vire — Viro upės slėnio, kur XV a. buvo paplitusios liaudies daine- 
lės — vodevirai. 

muzika ir šokiais. Jų satyros smaigalys dažniausiai būda- 
vo nukreiptas prieš išpuikusius ir siaurapročius aristokra- 
tus, biurokratų, valdininkų ir advokatų gobšumą. Nema- 
žai sukurta ir operečių pasakų, kuriose veikdavo pikti bur- 
tininkai bei gerosios fėjos ir kiekviename žingsnyje vykda- 
vo stebuklai. 

Pirmosios Vienos operetės buvo I.Umlaufo „Kalnų 
dvasios“, Ditersdorfo „Daktaras ir vaistininkas“, „Bepro- 
tiška meilė“ ir „Raudonoji kepuraitė“, Johano Šenko „Kai- 
mo kirpėjas“ — pastaroji tokia populiari, kad 1890 metais 
ji buvo rodoma net imperatoriškosios operos teatre; Jozefo 
Veiglio „Šveicarų šeima“ Vienos scenoje rodyta per du šim- 
tus kartų ir apkeliavo visą Europą — nuo Londono iki 
Peterburgo. Mocartas savo mažąją komišką operą „Bastje- 
nas ir Bastjenė“ pavadino operete. 

Tačiau tokia operetė, kaip mes dabar ją suvokiame, 
į Vieną atkeliavo iš Prancūzijos. Vienoje propaguojant 
prancūzų operetę ypač nusipelnė Johanas Nestrojus ir 
Karlas Treimanas. Jie aktyviai dalyvavo statant ir pirmą- 
ją Ofenbacho operetę „Vestuvės žibintų šviesoje“ Vienos 
Karlo teatre 1858 metais. Tik per vienerius metus Viena 
išvydo šešias Ofenbacho operetes, teatrų salės visuomet 
būdavo perpildytos. Neregėtas pasisekimas paskatino Trei- 
maną pakviesti Ofenbachą į Vieną ir pradėti su juo glau- 
džiau bendradarbiauti. 

Ofenbachas į Vieną atvyko, kai čia buvo rodoma 
daug triukšmo sukėlusi jo operetė „Orfėjas pragare“. Nuo- 
stabus pastatymas, geriausių Vienos aktorių dalyvavimas 
spektaklyje garantavo triumfą. Ofenbachas labai pamilo 
Vieną, muzikalų ir jautrų šio miesto klausytoją. Nuo tada 
dažnai atvažiuodavo į Austriją ir diriguodavo savo opere- 
čių premjeras. 

Žanro lengvumas ir paprastumas, pastatymų žvil- 
gesys ir prabanga patraukė vieniečius. Austrijos teatrolo- 

gai taikliai apibūdino prancūzų operetės pasisekimo Vie- 
noje priežastis. Feliksas Trojanas rašė: „Operetės prašmat- 
numas imponavo visuomenę, iškilusią per biržų spekulia- 
cijas ir rizikingus žygius. Pastatymų puošnumas, muzika 
ir šokis veikė klausytojų vaizduotę, tuo tarpu operetės siu- 
žetinei linijai ir kuriamiems charakteriams kėlė minima- 
lius reikalavimus“. 

Po Karlo teatro direktoriaus Nestrojaus mirties 
Ofenbacho operetės persikėlė į „An der Wien“ teatrą. Šis 
teatras, Kristiano Rosbacho įkurtas 1787 metais, pirma 
buvo įsikūręs Vienos Vindero priemiestyje ir vadinosi Vin- 
dero teatru. 1801 metais persikėlė į naujas patalpas Vie- 
nos upės — Dunojaus intako — krantinėje ir ėmė vadin- 
tis „An der Wien“ — „Teatru prie Vienos“ arba tiesiog Vie- 
nos teatru. 

Daug ką regėjo šio teatro scena. Čia buvo statomos 
Mocarto operos, ypač kai teatrui vadovavo Emanuelis Ši- 
kanederis, teatro veikėjas, didžiojo kompozitoriaus drau- 
gas, parašęs libretą paskutinei jo operai „Užburtoji fleita“. 
Mocartas čia dirigavo premjerą 1791 metų rugsėjo 30 die- 
ną. Nepaprastas operos pasisekimas (ji buvo rodoma kone 
kasdien) palengvino paskutines Mocarto gyvenimo savai- 
tes. Teatre buvo galima klausytis Kerubinio, Rosinio, Vė- 
berio, Bethoveno operų. 

Teatras garsėjo zingšpyliais ir dramos spektakliais, 
kurių muzikai buvo skiriama ypač reikšminga vieta (pa- 
vyzdžiui, „Rozamunda“, kuriai muziką parašė Šūbertas). 
Čia buvo statomos senosios operetės „Vienos liepsna“ ir 
„Tiroliečių valsas“, kurių muzikos autorius — Mocarto 
svainis Jozefas Haibelis. 

Ir dar štai kuo garsus buvo „An der Wien“ teatras: 
tais vakarais, kai nevykdavo spektakliai ar repeticijos, 0 
dar dažniau — rytais, teatras užleisdavo savo salę muzi- 
kinėms akademijoms. Teatro metraštyje galima perskaity- 

ti daug jaudinančių puslapių. Jo scenoje, tapusioje koncer- 
tine estrada, Bethovenas pirmą kartą dirigavo Antrąją, o 
vėliau Penktąją ir Šeštąją simfonijas; čia jis pirmą kartą 
skambino daugelį savo fortepijoninių kūrinių. Labai arti- 
mai su „An der Wien“ teatru bendradarbiavo žymūs dra- 
maturgai, artistai, dainininkai. Čia buvo statomos Gril- 
parcerio dramos, vaidino Raimundas ir Nestrojus, dainavo 
Katalani ir Ženi Lind, koncertavo Berliozas, o vėliau — 
Vagneris. 

Šiame turtingų tradicijų teatre ir gimė Vienos ope- 
retė. Teatras sudarė su Ofenbachu sutartį — kompozito- 
rius kasmet privalėjo pastatyti po tris vienaveiksmes ope- 
retes. Už tai jam kas mėnesį buvo priskaičiuojama po pen- 
kis šimtus auksinių frankų ir dar tam tikras procentas 
nuo kiekvieno pastatymo pajamų. Specialiai Vienos teat- 
rui Ofenbachas parašė operetę „Reino Undinė“ (1864). Mil- 
žiniško pasisekimo Vienoje susilaukė jo operetė „Gražioji 
Elena“. Susižavėję Paryžiaus žiūrovai Menelajaus vaidme- 
nyje regėjo puikią Napoleono III karikatūrą, o Elenos — 
jo šviesybės žmoną. Talentingas Vienos aktorius Karlas 
Blazelis ryžosi neatsilikti nuo Paryžiaus kolegų ir, vaidin- 
damas Menelajų, nusigrimavo kaip Ferdinandas II. Tai su- 
kėlė susižavėjimo audrą. „An der Wien“ teatre buvo pasta- 
tytos „Herolšteino hercogienė“, „Mėlynbarzdis“, „Paryžiaus 
gyvenimas“, darę didelę įtaką Vienos operetės likimui. 
Nors vieniečiai žavėjosi Ofenbacho spektakliais, vis dėlto 
jų parodijų ir satyrų pašaipą bei kandumą suvokė kaip 
kitos kultūros padarinį. 

Iš Vienos kompozitorių pirmasis operetę parašė 
Francas Zupė (1819 — 1895), italų kilmės kompozitorius, 
taip ir nesugebėjęs aklimatizuotis Vienoje. Jis kūrė įvai- 
riausio žanro kūrinius. Zupės plunksnai priklauso ir ope- 
ros, ir daug muzikos Nestrojaus zingšpyliams. 

Įdomiausia tai, kad pirmąjį triukšmingą pasisekimą 

Zupē patyrė per nesusipratimą: jis rašė muziką zingšpy- 
liui ir sceninio veiksmo finale turėjo efektingai panaudoti 
žodį „dulje“ — Vienos dialektu tai reiškė „girtas iki žemės 
graibymo“. Nežinodamas kalbos subtilybių, Zupē nutarė, 
kad „dulje“ reiškia „sudie!“ ir parašė išplėtotą adadžio bei 
patetišką finalą Belinio ir Donicečio senų gerų tradicijų 
stiliumi. Žiūrovai čia įžvelgė nepaprastai vykusį pasityčio- 
jimą iš garsiųjų italų operų. Taip per vieną vakarą Zupē 
pelnė geriausio, talentingiausio muziko parodisto vardą! 

Jo operetės „Pensionas“ (1860) ir „Pikų dama“ (1862) 
labai artimos Ofenbacho stiliui. Tik trečioji operetė „De- 
šimt nuotakų ir nei vieno jaunikio“ (1862) byloja apie in- 
dividualų kompozitoriaus braižą. Zupē praturtino operetę 
austrų liaudies muzika ir sukūrė dešimtis ryškių muziki- 
nių charakterių — įvairiausių tautybių atstovų paveiks- 
lų. Geriausios jo operetės parašytos gerokai vėliau — „Fa- 
tinietė“, prisodrinta slavų melodijų (1876), „Bokačas“ 
(1879) — ir mūsų laikais puošia muzikinių teatrų reper- 
tuarą. 

Nepaisant vaisingos kūrybinės veiklos, Zupė visai 
nesugebėjo iki galo perprasti Vienos muzikinio gyvenimo 
subtilybių, operetės mėgėjų skonio ypatumų, taip pat ir jų 
potraukio buitinei šokio muzikai. Dėl šių priežasčių jis ir 
netapo Vienos naujosios operetės teatro mokyklos vadovu. 

Labiau šioje srityje sekėsi Karlui Milekeriui 
(1842 — 1899). Nors jis nebuvo ryškesnė kūrybinė indivi- 
dualybė, sugebėjo praturtinti savo kūrinius Vienos kolori- 
tu, prisodrinti juos buitine Vienos muzika. Jeigu pirmo- 
sios Milekerio operetės „Gudrioji Diana“, „Moterų sala“ 
(1868) neišvengė Ofenbacho įtakos, tai puiki linksma ope- 
retė „Studentas elgeta“ (1882) parašyta tikru Vienos sti- 
liumi. 

Sukurti grynai nacionalinę operetę buvo lemta 

Strausui, kompozitoriui, lengvą šokių muziką pavertusiam 
Vienos simboliu, savo kūriniuose įkūnijusiam linksmybę, 
nerūpestingą ir smagų vieniečių gyvenimą. 


Per kelis dešimtmečius nuėjęs nelengvą kelią nuo 
taikomosios šokių muzikos iki dvasingos simfoninės po- 
emos apie šokį, Vienos valsas Johano Štrauso-sūnaus kū- 
ryboje pasiekė savo apogėjų. Štrausas pirmasis suprato, 
kad šiame žanre nieko naujo ir originalaus pasakyti jau 
negalės, neišvengs nepageidaujamų senų motyvų pakarto- 
jimo, Vienos valsą nei praturtins, nei atnaujins. Iškilo nau- 
jas uždavinys: ieškoti kito žanro, įgalinančio plėtoti pa- 
grindinius dainavimo ir simfonizmo bruožus bei formas, 
kurie Vienos valsuose jau buvo pasiekę tobulybę. 

Bandymas sukurti dainą-valsą Štrauso nesužavėjo. 
„Žydrojo Dunojaus“ patirtis bylojo, kad, partitūroje panau- 
dojus balsą nors šis tas ir laimima, tačiau daugiau praran- 
dama, ypač simfoninio vystymo srityje. Štrausas suprato, 
jog Vienos valsą paversti oratorija būtų absurdiška. 

Pasikliauti simfonijos žanru jis irgi negalėjo. Jeigu 
Haidno simfonijose dar jaučiama nuoširdi linksmybė, leng- 
vas humoras ir nerūpestingas požiūris į gyvenimą, tai po 
Bethoveno simfonijos žanras jau reikalavo įkūnyti reikš- 
mingas simfonines idėjas, bendražmogiškus jausmus ir 
mintis, gilius išgyvenimus. Simfoniją dabar reikėjo suvok- 
ti kaip priešybių vienybės kūrinį. Štrausas gi buvo vienos 
stichijos meistras. Jis jautė turįs jėgų muzikoje pavaiz- 
duoti tik tai, kas šviesu, skaidru, o ne parodyti gyvenimo 
įvairovę. 

Liko trečias kelias — kūrybiniai ieškojimai muziki- 
niame teatre. Čia galėjo visapusiškai pasireikšti Štrauso- 
dainų ir Štrauso-simfonijų kūrėjo talentas. Kaip tik muzi- 
kiniuose scenos kūriniuose kompozitorius pajėgė plėtoti 
tuos paveikslus, kurių gausu jo valsuose, polkose ir kad- 

riliuose. Tuo pačiu muzikinis teatras, apjungė vokalą, mu- 
zikinę dramaturgiją ir simfoninį vystymą. 

Septintajame dešimtmetyje „Valso karalius“ vis ati- 
džiau sekė operetės gimimą. Šis žanras tarsi specialiai su- 
kurtas jo širdžiai. Būdamas Paryžiuje, Štrausas susižavė- 
jęs žiūrėjo Ofenbacho operetes. Kokia turtinga prancūzų 
kompozitoriaus satyriko paletė! Kiek gyvų, akinančiai ryš- 
kių spalvų jis randa veikėjų charakteristikose! Štrausas 
žavėdamasis godžiai rinko išbarstytus muzikinius perliu- 
kus, kuriuos Ofenbachas dosniai dovanojo savo klausyto- 
jams. Tuomet Štrausas dar negalvojo apie operečių kūri- 
mą. Bet praeis keleri metai ir, žmonos bei draugų skatina- 
mas, Štrausas imsis darbo. 

Nemažos įtakos jo apsisprendimui turėjo ir pats 
Ofenbachas. Susiklostė gana savotiški jų santykiai. Susi- 
pažino Vienoje. Prancūzų kompozitorius buvo nepaprastai 
malonus, Austrijos kolegai pasakė daug komplimentų, pri- 
siminė prieš trisdešimtį metų pirmą kartą Paryžiuje gir- 
dėjęs jo tėvo orkestro grojimą. Per kitą susitikimą Ofenba- 
chas vylingai šypsodamasis paklausė, ar valsų kūrimas 
Vienoje esanti išskirtinė Štrausų dinastijos privilegija? 

Nustebes Johanas šypsodamasis atsakė, kad privi- 
legija — dar ne monopolija. Netrukus paaiškėjo klausimo 
esmė: rašytojų ir žurnalistų susivienijimo „Konkordija“ or- 
ganizuotame didžiajame žiemos baliuje buvo atliktas spe- 
cialiai tam vakarui parašytas Ofenbacho valsas „Vakari- 
niai laikraščiai“. Subtiliai sumontuotos muzikinės temos 
sudarė vakarinio laikraščio pardavinėjimo iliuziją — par- 
davėjai išrėkia sensacingas dienos naujienas, o jų balsas 
ištirpsta didelio miesto triukšme. 

Tai buvo muzikinis įsiveržimas į Johano Štrauso val- 
das. Kompozitorius viską nuleido juokais. Spaudai jis jau 
buvo paskyręs daugybę valsų. Vos prieš metus buvo iš- 
spausdintas valsas „Laikraščio straipsnis“. Dabar jis rašė 

„Rytinius lapelius“, skirtus kitai Vienos žurnalistų korpo- 
racijai. Bet atsitiko netikėtas dalykas: Ofenbacho valsas 
pelnė visuotinį pripažinimą, o Štrauso liko beveik nepa- 
stebėtas. Impulsyviajam kritikui Hanslikui daugiau nieko 
nė nereikėjo. Jis užsipuolė Štrausą (su kuriuo, beje, palai- 
kė kuo geriausius santykius), pareiškęs, kad „Rytiniai la- 
peliai“ — Gedulo mišios Štrauso šokių kūrybai. Štrausas 
neprarado savitvardos. Atsakydamas parašė naują val- 
są — „Kalnuose“, kurį paskyrė nerimastingajam kritikui. 
Tai buvo talentingas kūrinys: nuostabi įžanga, plastiškos, 
dainingos, plataus diapazono melodijos. „Kalnuose“ — iš 
tiesų vienas geriausių Štrauso simfoninių šokių, labiau 
tinkantis koncertinei estradai nei balių salei. Vieniečiai 
netrukus pakeitė savo nuomonę apie „Rytinius lapelius“, 
ir valsas tapo labai populiarus. 

Kartą vakarieniaujant Ofenbachas pradėjo kalbėti 
apie Štrauso kūrybą. 

— Jūs turėtumėte pamąstyti apie operete, — tarė 
Ofenbachas. — Negerai, kad toks talentingas muzikas, 
meistriškai savo valiai pajungiantis orkestrą, kuria tik val- 
sus. 

— Aš menkai pažįstu teatrą, — visai nuoširdžiai at- 
sakė Štrausas. — Scena mane gąsdina. 

— Niekai! — linksmai paprieštaravo Ofenba- 
chas. — Drąsa viską įveikia! Imkitės darbo, ir sėkmė jums 
garantuota. 

Bet Štrausas neskubėjo — jis nemėgo rizikuoti. Dar 
ir dar kartą pasvėrė savo galimybes. Buvo ir kitų priežas- 
čių, atitolinusių nuo operetės kūrybos: susirgo ir netrukus 
mirė Ana Štraus. Viena garbingai palydėjo į paskutinę ke- 
lionę savo mylimų kompozitorių žmoną ir motiną. Jos lai- 
dotuvės, kuriose dalyvavo daugybė žmonių, buvo dar vie- 
nas įrodymas — vieniečių meilė Štrausams vis stiprėja. 

Sūnūs labai sunkiai išgyveno savo skausmą — mo- 
tinai jie buvo labai prieraišūs. Johanas kurį laiką visai 

nebekūrė muzikos. Ilgai neatsigavo ir Jozefas. Tačiau pa- 
sirašyti kontraktai privertė Jozefą išvykti iš Vienos. Pake- 
liui į Pavlovską, jis turėjo sustoti Varšuvoje ir surengti ne 
vieną koncertą. Čia jo laukė nemalonumai: septyni orkest- 
rantai atsisakė groti ansamblyje. Su didžiausiu vargu pa- 
samdė kitus, bet repeticijos parodė, kad ju dvalifikacija 
žymiai žemesnė. Įtemptos repeticijos galutinai iškamavo 
Jozefą ir kai per atsakingą koncertą dėl vieno smuikinin- 
ko kaltės orkestras išsimušė iš ritmo, jį ištiko širdies prie- 
puolis. Jozefas nugriuvo nuo estrados ant žvilgančio salės 
parketo ir jau nebeatsistojo: dėl smegenų sukrėtimo be- 
veik neteko sąmonės. Skubiai iškviesta žmona ir Johanas 
išvežė jį į Vieną, čia Jozefas netrukus mirė. 

Netikėta Jozefo mirtis pasitarnavo purviniems gan- 
dams, greitai pakliuvusiems į užsienio spaudą: girdi, 
Štrausą kardu persmeigęs rusų karininkas už atsisakymą 
groti caro himną. 


Štrausas ėmė kurti operetę. Bet nėjo Ofenbacho ke- 
liu. Prancūziško stiliaus satyra, aštrūs politiniai pamfletai 
Štrauso netenkino. Be to, jis nemėgo politinių manifesta- 
cijų teatre — teatras jam buvo meno šventovė. Štrauso 
operetės — lengvos, tyros, linksmos, kupinos gyvenimo 
džiaugsmo, taikios, tokios kaip ir jo valsai. 

„Žanro atžvilgiu Štrausas atitolsta ne tik nuo ašt- 
rios bufonados ir parodijos, bet ir nuo tikros dramatinės 
intrigos... ir nepriartēja prie operos formos, savo kūrinius 
paversdamas lengvo gyvenimo džiaugsmo kupinu vaizdu, 
gana artimu zingšpyliams“, — 1937 metais rašė M.Jan- 
kovskis. | 

Ir vis dėlto Ofenbachas, iš kurio Štrausas mokėsi 
žanro struktūros ir specifikos, darė jam gana didelę įtaką, 
didesnę negu pirmųjų Vienos operečių autoriai. Dėl to 
netenka stebėtis, juk aštuntajame dešimtmetyje tebuvo 

pastatytos tik ankstyvosios Zupės ir Milekerio operetės, 
kuriose jaučiama stipri Ofenbacho įtaka. Jau žengęs pir- 
muosius žingsnius šiuo keliu, Štrausas pasirodė kaip nau- 
jo pobūdžio — šokio operetės kūrėjas — žanro, visiškai pa- 
jungto šokio ir pirmiausia Vienos valso stichijai. 

Štrausas nebuvo dramaturgas (teatrine šio žodžio 
prasme, nors muzikos dramaturgiją jis išmanė tobulai — 
apie tai byloja parašytieji valsai, o vėliau — operetės). Te- 
atro spektaklio pastatymo taisyklės jam ne svarbiausios. 
Štrauso nejaudino griežtai logiškas dramos veiksmo vys- 
tymo pagrįstumas. Jam tereikėjo pakankamai įtikinamos 
priežasties — užuomazgos, be kurios neįmanoma sukurti 
pilnakraujės džiaugsmingos muzikos, galinčios pavilioti 
klausytoją ir be žodžių. Siužetas jam — tik siūlas, ant 
kurio gali verti valsus, polkas, maršus. Štai kodėl Štrau- 
sas nekėlė ypač didelių uždavinių libretų autoriams. 

Pirmoji rampą išvydusi Štrauso operetė — „Indigas, 
arba Keturiasdešimt plėšikų“*. Ji buvo pastatyta 1871 me- 
tų vasario 10 dieną „An der Wien“ teatre, su kuriuo nuo 
to laiko ilgam susieta kompozitoriaus kūryba. Nepaisant 
labai sėkmingos generalinės repeticijos, Štrausas nerima- 
vo, kaip žiūrovai įvertins jo triūsą naujajame žanre. Ypač 
kompozitorių jaudino libretas. Nors po juo ir puikavosi „An 
der Wien“ teatro direktoriaus Maksimiliano Šteinerio pa- 
rašas, tai buvo grupės poetų — teatro senbuvių — kolek- 
tyvinis darbas, statiškas, pernelyg ištęstas, žaižaruojantis 
tik puikiais Vienos dialektais ir sąmojumi. Vėliau aštrūs 
liežuviai ne veltui plakė, kad afišose minimi keturiasde- 
šimt plėšikų — tai Štrauso operetės keturiasdešimt libre- 
tistų. 


* Dar prieš tai Štrausas sukūrė operetę „Linksmosios kūmu- 
tes“. Parašyta lengvai ir greitai, ji taip ir nebuvo pastatyta dėl užku- 
lisio intrigų (kompozitorius pareikalavo pagrindinės veikėjos vaidme- 
nį paskirti kito teatro artistei, tačiau direkcija nesutiko). 

Pasakojama, kad premjeros išvakarėse Štrausas bu- 
vęs be galo jautrus, išvydęs teatro afišą, pranešančią apie 
spektaklį, netekęs net sąmonės. Jo jaudinimąsi lengva su- 
prasti: visi bilietai jau seniai buvo perduoti. Nė vienos lais- 
vos vietos! Štrauso draugas dirigentas Johanas Herbekas, 
tuo laiku jau imperatoriškosios operos direktorius, tegavo 
kėdę... orkestro duobėje. Kai tik Štrausas atsistojo prie di- 
rigento pulto, salė baisiausiai pradėjo ploti. Pirmą kartą 
vieniečiai išvydo Štrausą ne su stryku, o su dirigento laz- 
dele rankoje. Puošni orkestrantų apranga, guvus uvertiū- 
ros, pasibaigusios greita polka, skambėjimas sukėlė naują 
aplodismentų bangą. „Štrausas nugalėjo dar prieš paky- 
lant uždangai“, — kitą dieną rašė laikraščiai. 

Rytietiškas siužetas žiūrovams patiko. Romantikų 
dėka egzotika pasidarė madinga ir visi ja žavėjosi. Ypač 
pikantiškai rytų dekoracijų fone skambėjo Štrauso Vienos 
melodijos. Labiausiai žiūrovams patiko valsas „Šitaip dai- 
nuojama mano gimtajame mieste“. Publika siūbavo į mu- 
zikos taktą, o dauguma dūsavo: „O, jei Štrausas iš kon- 
certmeisterio rankų paimtų smuiką, jei imtų griežti kaip 
pirmiau darydavo Domejeris, Šperlis, Švenderas...“ 

Operetės sėkmę labiausiai lėmė Marijos Heistinger 
talentingai sukurtas Fantaskos vaidmuo. Vėliau ši aktorė 
tapo nepamainoma Štrauso operečių svarbiausių vaidme- 
nų pirmoji atlikėja. Vienos spauda geranoriškai vertino 
Štrauso pirmagimę, „Indigą“ priešpastatydama prancūzų 
operetėms. Nepaisant nelabai vykusio libreto, lėmė geri 
valsai ir nuostabios vokalo partijos. Kūrinys gana ilgai iš- 
silaikė repertuare. 

Ruošiantis „Indigo“ pastatymui Paryžiuje, literatai 
Žemas ir Vilderis pakeitė libretą — tarp kita ko, princas 
Indigas tapo karaliene Indiga. Štrausas pats dirigavo 
premjerą. Į spektaklį kaip intarpus įtraukė melodijas iš 
„Žydrojo Dunojaus“. Bet prancūzų scenoje operetė išsilai- 
kė neilgai. 

Tuo laiku iš Paryžiaus scenos pasitraukė operetės 
karalius Ofenbachas. Vakarykštis dievaitis tapo pačių ne- 
maloniausių kaltinimų taikiniu. Prancūzų reakcija jį ap- 
kaltino visuomenės skaldymu, manė, kad jo operetės, iš- 
juokiančios visus ir viską, negerbiančios nei kariško šau- 
numo, nei karo vadų, pakirto armijos kovos dvasią pran- 
cūzų-prūsų kare ir lėmė Prancūzijos pralaimėjimą. Kiti 
prisigalvojo dar daugiau, girdi, šis išeivis iš Vokietijos spe- 
cialiai buvęs pasiųstas išsprogdinti šalį iš vidaus ir savo 
kandžiomis pajuokomis pakirsti prancūzų jėgas. Vokiečiai 
boikotavo Ofenbachą už tai, kad jis išvažiavo iš Vokietijos, 
priėmė Prancūzijos pilietybę ir išgarsino Prancūzijos me- 
ną. Tik vieniečiai liko ištikimi senajam kompozitoriui ir 
šiltai sutiko jo „Princesę iš Trapezunto“ (1871), „Fantazi- 
ją“ (1872), „Tamburmažoro dukrą“ (1873), „Madam Faver“ 
(1874). Po 1874 metų pilnateisiais operetės šeimininkais 
Vienoje tapo K.Milikeris, F.Zupė ir J. Štrausas. 

Antroji Štrauso operetė „Karnavalas Romoje“ parašy- 
ta pagal Jozefo Brauno (remiantis V.Sardu pjese „Pikolinas“) 
libretą. Kūrinio siužetas nesudėtingas: jaunas dailininkas 
Alfredas Brikas, gyvendamas šveicarų kaime, susipažįsta su 
gražuole Marija. Jie pamilsta vienas kitą. Bet netrukus Bri- 
kas išvažiuoja į Romą ir aukštuomenės gyvenimo sūkuryje 
pamiršta mylimąją. Pamestoji Marija nenori susitaikyti su 
likimu. Ji persirengia jaunuoliu ir išvyksta į Romą ieškoti 
Alfredo. Suradusi pradeda pas jį tarnauti. Po daugybės me- 
lodramiškų situacijų, įsitikinęs savo lengvabūdžių draugių 
klastingumu, Alfredas pagaliau atpažįsta Mariją. Operetę, 
kaip ir derėjo tikėtis, vainikuoja laiminga pabaiga. 

Švelni, lyriška Štrauso muzika, atitinkanti senti- 
mentalią siužeto liniją, leido amžininkams „Karnavale Ro- 
moje“ užčiuopti kai kuriuos lyrinės operos bruožus. Šioje 
operetėje Štrausas dar labiau nutolo nuo Ofenbacho. Idi- 
liškos scenos, Romos romantika, karnavalo melodijos ir rit- 
mai, triukšmingos šventės dailininkų dirbtuvėse, naciona- 

linis koloritas — visa tai įgalino sukurti gražų įspūdingą 
spektaklį. Sėkmę lėmė ir Šteinerio pastatymas — jis pir- 
mą kartą pasireiškė kaip režisierius. Operetė baigiasi di- 
dele „Bakchanalija“ — spektaklio kūrėjai galėjo pade- 
monstruoti visas prabangaus pastatymo galimybes ir pra- 
turtinti operetę charakteringais baleto intarpais. 

Prašmatnusis spektaklis buvo susietas su 1873 me- 
tų Vienos tarptautinės parodos atidarymo iškilmėmis. Vis 
labiau didėjančios infliacijos sąlygomis, šalyje viešpatau- 
jant biržos vertelgoms ir spekuliantams, Habsburgai norė- 
jo pademonstruoti ekonominį imperijos pakilimą, tikėda- 
miesi nustelbti 1867 metų Paryžiaus parodą. Į iškilmingą 
atidarymą buvo pakviestas kaizeris. Bet su pirmosiomis 
švenčių dienomis sutapo katastrofiškas Vienos biržų kra- 
chas. Bankrutavę biznieriai baigdavo gyvenimą savižudy- 
bėmis — nusišaudavo, puldavo į Dunojų, tačiau virš Vie- 
nos nesulaikomai sklido Štrauso melodijos. 

Smulkūs biurgeriai, rentininkai, komersantai, pra- 
radę kuklias savo santaupas, stengėsi apie tai pamiršti, ir 
Viena dainavo naująjį Štrauso valsą „Mūsų namuose“. Me- 
lodija išaukštino senosios gerosios Vienos paveikslą, ir 
žmonės tikėjo: galbūt šitame stebuklingame mieste dar nu- 
sišypsos laimė. 

Atrodė, vienintelis Štrausas liko abejingas katastro- 
fai tų, kurių papročius, skonį, nerūpestingą gyvenimą įkū- 
nijo savo muzikoje. Tiesa, ir Štrauso padangėje ne viskas 
palankiai klostėsi. Santykiai su Eduardu kasmet prastėjo. 
Gražuolis Edis vis dažniau išsišokdavo, užsipuldavo vy- 
resnįjį brolį. Viename interviu žurnalistams jis užsiminė, 
kad Johanas savo paskutiniuose valsuose panaudojęs po 
Jozefo mirties likusius muzikinius eskizus. Įsivaizduoda- 
mas esąs nepralenkiamas dirigentas, Eduardas mokė Jo- 
haną ir kritikavo jo valsų, atseit, pernelyg laisvą harmo- 
niją. Niekada neišsišokstantis, šį kartą Johanas supykęs 
pareiškė esąs ne pedanto Eduardo globotinis. Vyresnysis 

brolis teigė, jog laikas, kada nukrypimas nuo kompozicijos 
normų buvo laikomas nedovanota klaida, jau praėjęs; jei- 
gu jo valsų paralelinės kvintos Eduardo nepatenkina, jis 
galįs negroti brolio kūrinių. Eduardas pritilo, bet siena 
tarp jų augo. Johanas suprato — didelė šeima, kurios ne- 
išardoma vienybe taip rūpinosi Ana Štraus, sugriuvo. 


Kita Štrauso operetė — „Šikšnosparnis“ — įrašė 
nuostabų puslapį į Vienos operetės istoriją. Iki šiol ji teat- 
rų scenose, žiūrovų mėgiama. „Šikšnosparnio“ sukūrimo 
istorija buvo tokia. 

„An der Wien“ teatro direktorius Šteineris iš garsių 
prancūzų dramaturgų ir libretistų Meljako ir Halevi nu- 
pirko pjesę „Reveljonas“ („Kūčių balius, arba valandas mu- 
šantis laikrodis“). Šių libretistų tekstai mums žinomi ne 
tik iš geriausių Ofenbacho operečių, bet ir iš genialiosios 
Žoržo Bizė operos „Karmen“. „Reveljono“ siužetas buvo 
panaudotas Rodericho Juliuso Benedikso smagioje kome- 
dijoje „Kalėjimas“, vėliau pjesė įgavo grynai prancūzišką 
koloritą. Ji nuostabiai sąmojingai pliekė prancūzų aukš- 
tuomenės gyvenimą bei būdą ir Paryžiuje buvo mėgiama. 
Šteineris bijojo, kad pjesė netiks Vienos publikai — kos- 
tiumuotas balius Kalėdų išvakarėse gali atrodyti nepado- 
rus. Perkurti libretą sutiko Hafneris ir Ženė, žinomi dra- 
maturgai, rašę libretus Zupė ir Milekeriui. | 

Sunku apibrėžti Hafnerio vaidmenį. Tai buvo rašy- 
tojas nevykėlis, už kuklią sumą Vienos Karlo teatrui pa- 
tiekdavęs dvylika komedijų per metus. Liūto dalį triūsiant 
prie libreto ant savo pečių užsivertė Rišaras Ženė, viena 
ryškiausių teatrinės Vienos figūrų. Jis glumino amžinin- 
kus libretisto talento daugiabriauniškumu ir įvairiausia 
muzikine veikla. Ženė pjesė „Nanona“, tris šimtus kartų 
rodyta Berlyne, autoriui pelnė didžiausią garbę. Jis rašė ir 
operas, reiškėsi kaip dirigentas, o aštuntajame dešimtme- 
tyje ėmė kurti operečių libretus. Ženė mokėjo panaudoti 

šaltinius, nespjovė į atvirus literatūrinius „skolinius“, kal- 
tinamas plagijavimu tik nusijuokdavo. 

Antai geriausios Milekerio operetės „Studentas el- 
geta“ libretui jis panaudojo gal tuziną šaltinių (kai ku- 
rie — šimtmečio senumo), o Zupė „Fatininietės“ libretas 
rėmėsi Obero (Skribo libretas) „Cirkininke”. Operetizuo- 
damas Meljako ir Halevi „Kūčias“, jis parodė daug išmo- 
nės ir kaip poetas, ir kaip dramaturgas. Teatrinė patirtis 
Ženė pakuždėjo, kokios situacijos galėtų netikti publikos 
skoniui, ką pakeisti, ką išmesti, ką pridėti. Spektaklį jis 
gerokai praturtino vietiniu koloritu. Veikiančiaisiais asme- 
nimis tapo Vienos bendruomenės atstovai — nuolatiniai 
kavinių ir teatrų lankytojai. Dargi pjesę prisodrino gera- 
širdišku humoru, grynai vieniškom linksmybėm. Naująjį 
kūrinį naujai ir pavadino — „Šikšnosparnis“. 

„„„ Turtuolis Eizenšteinas už viešosios tvarkos pažei- 
dimą nuteistas penkiom dienom kalėjimo. Tą patį vakarą 
jis turi vykti atlikti bausmės. Bet Eizenšteino draugas Fal- 
kas pasiūlo praleisti naktį baliuje pas kunigaikštį Orlov- 
skį, juk į kalėjimą spėsiąs nueiti ir vėliau. Eizenšteinas 
noriai sutinka. Meiliai atsisveikinęs su žmona, keliauja 
linksmintis. 

Rozalindai kyla įtarimas — kodėl vyras, eidamas į 
kalėjimą, apsivelka fraką? Bet jai ne dėl to labiausiai gal- 
va sopa: turi ateiti senas bičiulis Alfredas, ir Rozalinda 
tikisi taip pat maloniai praleisti laiką. Tačiau nespėja Ro- 
zalinda su Alfredu patogiai įsitaisyti, į namus įsiveržia po- 
licininkai. Išvydę vyriškį vien su chalatu, jie, suprantama, 
pamano, kad tai ir yra namų šeimininkas Eizenšteinas ir 
jį išsiveda. Bijodamas skandalo, Alfredas nesipriešina. 

 Rozalindos kambarinė išvaizdžioji Adelė irgi skuba 
baliun pas Orlovskį — ją pakvietė pusseserė šokėja Ida. 
Pasakiusi, jog netikėtai susirgusi sena tetulė, Adelė atsi- 
prašo šeimininkės ir išeina, apsivilkusi bene puošniausią 
jos suknelę. Rozalinda lieka viena. Staiga sugrįžta Falkas. 

Jis vis dar pyksta ant Eizenšteino, kuris kartą paliko jį 
pelkutėje naktį po linksmo lėbavimo, ir svajoja apie kerš- 
tą. Norėdamas demaskuoti Rozalindos vyro neištikimybę, 
įkalba ją kartu vykti į balių pas kunigaikštį. 

II veiksmas — prašmatni šventė Orlovskio namuo- 
se. Šoka ir linksminasi Vienos aukštuomenė. Eizenšteinas 
meilinasi persirengusiai Rozalindai, vaizduojančiai veng- 
rų grafienę. Jis dovanoja jai mažytį gražų valandas mu- 
šantį laikrodį. Bendrose linksmybėse dalyvauja ir artiste 
apsimetusi Adelė, ir kalėjimo viršininkas Frankas, ir Fal- 
kas, kuris, stebėdamas Eizenšteino flirtą su Rozalinda, iš 
pasitenkinimo trina rankas. Geriamas šampanas, skamba 
muzika, dainuojami linksmi kupletai, poros susieina, išsi- 
skiria, keičiasi partneriais. 

Bunda rytas. Svirdinėdami iš baliaus kartu išlinguo- 
ja kalėjimo direktorius Frankas ir Eizenšteinas; nors nuo 
vyno svaigsta galva, Eizenšteinas nepamiršta turįs atsė- 
dėti kalėjime skirtą laiką. Kaip abudu nustemba sužinoję, 
jog kameroje jau uždarytas vienas Eizenšteinas! „Tikrojo“ 
Eizenšteino pyktis neapsakomas! Bet ateina Rozalinda ir 
šypsodamasi parodo jam laikrodį, kurį jis padovanojo 
„vengrų grafienei“. Eizenšteinui, sugautam su įkalčiais, te- 
lieka susitaikyti. Šioje scenoje dalyvauja ir Adelė. Dabar ji 
jau nebe kambarinė, o Vienos varjetės primadona ir kuni- 
gaikščio Orlovskio draugė... 

Štrausas buvo sužavėtas. Dar niekada neturėjo lib- 
reto, šitaip atitinkančio jo skonį. Įkvėpimo pagautas, kom- 
pozitorius visa galva pasinėrė į kūrybą ir operetės parti- 
tūrą baigė per rekordiškai trumpą laiką — keturiasdešimt 
tris naktis. 

Pagal jo sumanymą, spektaklio kulminacija — II 
veiksmas, baliaus scena. I veiksmas su intrigų raizgaly- 
nėm ir komiškomis situacijomis — tik preliudas į šokių 
stichiją. Geraširdiška linksmybė persipynusi su guviu hu- 
moru. Kiek sąmojingumo I veiksmo tercete! Kaip jaudi- 

nančiai Rozalinda atsisveikina su vyru, besirengiančiu ke- 
liauti į kalėjimą! Libretistai sočiai pasijuokia iš nebylaus 
išsiskyrimo kartėlio. Rozalinda liūdnai dainuoja apie savo 
vienatvę, apie tai, kaip sunku jai bus be mylimojo vyro 
rytą gerti kavą, pietauti, vakarieniauti. O muzika? Rūs- 
taus romanso (17 a pavyzdys) širdgėla netikėtai virsta 
linksma žaisminga tema (17 b pavyzdys), kurioje ir Roza- 
linda, ir Adelė, ir Eizenšteinas iš anksto mėgaujasi būsi- 
mo vakaro džiaugsmais, gardžiuojasi jais, nepajėgia nu- 
slėpti savo nekantrumo: 


17a) [Moderato. espressivo | 


II veiksme šokis jau visiškai įgauna savo teises, jam 
paklūsta visi. Valsas, polka, čardašas, ispanų, škotų, rusų 
šokiai persipina, susilieja į vieningą srautą. Ir, žinoma, 
pirmenybė čia suteikiama valsui G-dur, viešpataujančiam 
operetėje; jis tampa kvintesencija ir „Šikšnosparnio“ sim- 
boliu, vienas pačių populiariausių Štrauso tvarinių. Grei- 
tas tempas užburia nuo pat pirmųjų taktų. Melodija kei- 
čiasi tarsi viesulas, sukasi, vis greitėja lyg bandydama ati- 
trūkti nuo žemės, skrenda: 


a, [Tempo dt Vaise] 


staccato 


Pavyksta ne iš karto. Bet štai geidaujamas tempas 
pasiektas, pirminis muzikinis vaizdas lieka toli, dina- 
miškai augti jam nebēra būtinybēs. Melodija erdviai išsi- 
lieja. Jos skrydis tesiasi, bet tai ne pradinēs temos neri- 
mastingumas, o išdidus galingų sparnų mostas: 

19 [Tempo di Valse | 

Kiek jėgos ir gracijos, plastikos ir didybės šitame 
nuostabiame šokyje! Todėl netenka stebėtis, kodėl jis tapo 
ne tik muzikine, bet ir dramine operetės kulminacija. 

Šmaikščia melodrama prasideda III veiksmas. Tai 
tikras gyvenimiškas žanrinis paveikslėlis. Rytas po ba- 
liaus; svirdinėdami, ant pakaušių užsimaukšlinę cilindrus, 
klajoja ponai pokyliautojai. Prislopę smuikai, klarnetai ir 
obojai imituoja ilgą, sodrų žiovulį. Valsas tarsi priima į 
savo glėbį lėbautojus ir lėtai juos suka. 

Apibūdindamas savo herojus, Štrausas visiškai nutols- 
ta nuo Ofenbacho tradicijos. Čia neužtiksi nei burleskos, nei 
negrabumo, nei prancūzų operečių šiurkščių juokelių. Štrau- 
sas savo personažus piešia švelniai ir meiliai. Jis juos su- 
pranta, dar daugiau — užjaučia ir todėl nelabai smerkia už 
nuodėmėles. Net pačiose nedėkingiausiose situacijose kom- 
pozitorius jiems randa šiltų lengvų spalvų. 

Štrausas kiekvieno veikiančiojo personažo neapibū- 
dino tik jam būdingomis melodijomis ar ritmu. Nežiūrint 
to, muzikiniai charakteriai labai tikslūs. Alfredas kompo- 
zitoriui — tik gražiai dainuojantis balsas. Kupina žavesio 
jo užstalės daina I veiksmo finale. Dainos pradžia prime- 
na liaudišką lendlerį, pamažu peraugantį į romansą ir pa- 
sibaigiantį Vienos valsui būdingu sudvasintu melodijos po- 
plūdžiu: 


20 [ Anegretto moderato] 

Užtat muzikinē Alfredo charakteristika III paveiks- 
le skamba kaip gryna parodija. Temperamentingasis Ei- 

zenšteinas pristatomas valdinga polka, jos ritmai griežti, 
aštrūs. Turtinga Rozalindos koloratūrinė partija visiškai 
tinka žavios moters apibūdinimui. 

Pirmą kartą Štrausas į operetę įvedė antrą kolora- 
tūrinį sopraną (Adelės vaidmuo). Jos pasirodymą scenoje 
palydi virtuoziškas koloratūrinis juokas, kurio trukmę 
kompozitorius vėliau šiek tiek sutrumpino, nenorėdamas 
nustelbti svarbiausios herojės — Rozalindos. 

„Šikšnosparnis“ — šokių operetės klasikinis pavyz- 
dys. Šokis čia apibūdina bet kokią situaciją — pradedant 
melodramine, baigianti grynai komedijine. Čia „iššokama“ 
viskas: trykštanti linksmybė ir žavingi pykčio protrūkiai. 

Štrausas pirmenybę atidavė greito tempo muzikai, 
lėti lyriniai puslapiai gana reti, bet ir tarp jų randame 
tikrų perliukų (pavyzdžiui, III veiksmo tercetas). 

„Šikšnosparnyje“ nepaprastai išaugo Štrauso — mu- 
zikos dramaturgo — meistriškumas. Tai aiškiai regime iš 
choro scenų ir finalų, ypač III veiksmo — kompozitorius 
jam „pataupė“ pačias giedriausias, įsimintiniausias melo- 
dijas, uždegančias, valdingai viliojančias. 

Operetė pirmą kartą buvo pastatyta 1874 metų ba- 
landžio 5 dieną „An der Wien“ teatre. 

Dabar sunku įsivaizduoti, kad „Šikšnosparnis“, ge- 
riausių pasaulio teatrų repertuaro puošmena, pirmą sezo- 
ną publikai buvo parodytas vos dvidešimt kartų. Galbūt 
dėl to, kad po 1873 metų biržos katastrofos vieniečiai dar 
buvo prislėgtos nuotaikos. Gyvenimo džiaugsmo kupina 
operetės muzika nesiderino su nykia klausytojų nuotaika. 
Panašiai kaip po Prancūzijos pralaimėjimo 1871 metais į 
nemalonę pakliuvo Ofenbachas, taip dabar ir Štrausui ne- 
galėjo atleisti net už nekaltą pasijuokimą iš Vienos aukš- 
tuomenės. 

Spauda naująjį kūrinį vertino prieštaringai. Šalia 
kritiškų recenzijų, priekaištų dėl „šokių operetės“ ir kai 
kurių melodijų (kunigaikščio Orlovskio kupletai ir Šampa- 

no daina) trivialumo, girdėjosi ir balsų, giriančių Štrauso 
rūpestingai nudailintą partitūrą, instrumentuotės meistro 
meną. Dauguma teatrologų rašė, kad ten, kur Ofenbachas 
būtų pasitenkinęs koketišku juokeliu ir dygia išmone, 
Štrausas su meile vysto vokalo partiją ir kuria galingus, 
muzikos prisodrintus finalus. 

Po septyniolikos spektaklių „Šikšnosparnio“ partitū- 
rą atidavė į archyvą. Praėjus keliems mėnesiams, kai Ber- 
lyne su didžiausiu pasisekimu operetė buvo parodyta šim- 
tąjį kartą, Vienos teatras nutarė „Šikšnosparnį“ grąžinti į 
savo sceną. Šį kartą prieštaraujančių nebuvo. Muzikos kri- 
tika vieningai įvertino operetę kaip talentingą Štrauso kū- 
rinį, o Hanslikas — šitaip jis dažnai pasielgdavo — pa- 
keitė savo pirmykštę nuomone ir pareiškė, kad „Štrausas 
sukūrė tikrą komišką operą“. Vis dėlto „Šikšnosparnis“ Vo- 
kietijoje buvo sutiktas nuoširdžiau nei Austrijoje. Per dve- 
jus metus Berlyne operetė parodyta du šimtus kartų. Vie- 
noje — per pusę tiek. Ypač audringą sėkmę patyrė Pary- 
žiaus pastatymas, kuriam Deliakuras ir Vilderas parašė 
naują libretą, pavadintą „Čigonė“. 

Naujai „Šikšnosparnio“ partitūrą perskaitė žymus 
austrų kompozitorius ir dirigentas Gustavas Maleris 
(1860—1911), operetę pastatęs 1894 metais. Jo traktuotė 
„Šikšnosparniui“ suteikė daugiau komiškos operos bruožų, 
o tai derinosi su jos muzikiniu turiniu. Tuo laiku, praėjus 
dvidešimčiai metų, „Šikšnosparnis“ jau tapo Vienos opere- 
tės klasika, įsigalėjo Vienos operos scenoje. Ją statė ir kiti 
žymiausi vokiečių ir austrų dirigentai: Brūnas Valteris, 
Feliksas Veingartneris, Hansas Klapertsbušas, Herbertas 
fon Karajanas. 

„Šikšnosparnis“ — pirmoji viršūnė Štrauso operečių 
kūrybos kelyje. Laikas parodė, kad šis kūrinys, sumany- 
tas kaip linksmas epizodas iš Vienos buržua gyvenimo, pil- 
nakraujės Štrauso muzikos dėka gerokai atitrūko nuo lib- 
reto. „Šikšnosparnis“ tapo savotišku linksmybės, nerū- 

pestingumo, lengvo, smagaus išdykavimo himnu. Operetė 
ir dabar žiūrima su nuoširdžiu džiaugsmu ir malonumu. 
Ji užkrečia klausytojus nepakartojamu optimizmu. 

Kadangi operetė apie Vienos aukštuomenės gyveni- 
mą Štrausui laurų nepelnė, kompozitorius griebėsi temos, 
įdomios įvairaus skonio klausytojams. Jį patraukė Vienos 
praeitis. Ryžosi scenoje parodyti avantiūristo Kaliostro 
nuotykius Austrijos sostinėje 1783 metais. Įgyvendinda- 
mas šį sumanymą, Štrausas sekė Vienos zingšpylio tradi- 
cijomis. Gaila, kompozitorius nesugebėjo išnaudoti aštrios 
satyrinės situacijos kaip Ofenbachas, nors tų situacijų Val- 
cerio ir Ženė librete buvo gausu. Operetei negelbėjo nė 
aktualus tekstas. Gudrusis Kaliostras, prekiavęs amžinos 
jaunystės eliksyru, nevalingai vieniečių atmintyje siejosi 
su stambiu skandalu, įvykusiu prieš keletą metų impera- 
toriaus rūmuose, kai kaizeris Pranciškus Juozapas buvo 
mikliai apgautas trijų perėjūnų-alchemikų, „paverčiančių“ 
sidabrą į auksą. Aukščiausiojo kvailumas iždui atsiėjo dvi- 
dešimt tūkstančių guldenų. 

Operetėje „Kaliostras“ Štrausas stengėsi panaudoti 
senosios Vienos muzikines temas, tačiau atsidūrė nepa- 
lankioje dirvoje. Bandymas nepavyko, ir pastatymas (1875 
metų vasario 27 d.) autoriui laurų neatnešė. Nepaisant to, 
kompozitoriaus garbė ir šlovė augo su kiekviena diena. 
Apie jį buvo kalbama visur, jo populiarumas net paveikė 
madų salonus; Paryžiuje nepaprastai populiarios tapo „a 
la Strauss“ skrybėlės ir pirštinės, „Šikšnosparnio“ kakla- 
raiščiai, visur buvo pardavinėjami kompozitoriaus portre- 
tai. 

Atėjo 1876 metai. Jungtinės Amerikos Valstijos 
šventė savo Nepriklausomybės šimtmetį. Jaunoje valsty- 
bėje dar nespėjo susiformuoti sava nacionalinė kultūra, už 
tai dalyvauti iškilmėse amerikiečiai viliojo geriausius Eu- 
ropos muzikus. Į Bostoną, Amerikos išlaisvinimo judėjimo 

centrą, diriguoti šventiniams koncertams atvyko Džiuzepė 
Verdis, Hansas Biūlovas, Johanas Štrausas. 

Sušlubavus sveikatai, pastaraisiais metais Štrausas 
nebegalėjo leistis į varginančias koncertines keliones. Bet 
amerikiečių argumentai, šimto tūkstančių dolerių honora- 
ras įtikino — reikia. Be to, Bostono municipalitetas apsi- 
ėmė apmokėti ne tik jo, bet ir žmonos, sekretoriaus ir kam- 
barinės išlaidas už kelionę per vandenyną. 

Niujorke Štrausas žavėjosi ne tiek miesto dydžiu 
(tuo laiku dar neišsiskyrusiu iš kitų), kiek amerikiečių pa- 
pročiais. Kukliai šypsojosi, regėdamas trijų aukštų namo 
dydžio milžiniškus pano, kuriuose jį vaizdavo stovintį ant 
žemės rutulio ir diriguojantį ne lazdele, o ... skeptru. Bet 
kai žavių amerikiečių moterų, sirgusių manija rinkti ar- 
tistų relikvijas, entuziazmas ėmė grėsti jo šukuosenai, 
Štrausas nė nebandė šypsotis. 

Svarbiausia jo dar laukė. Bostone buvo specialiai pa- 
statytas milžiniškas medinis holas, kuriame tilpo šimtas 
tūkstančių klausytojų. Prie jo prisiglaudusioje milžiniško- 
je estradoje įsitaisė dvidešimt tūkstančių dainininkų ir 
muzikantų. Jiems ir teko diriguoti garsiajam Vienos ma- 
estrui, be to, kiekvienas jo gestas per šimtus padėjėjų — 
„tarpininkų“ dirigentų — turėjo būti perduotas atlikėjų 
masei. Ir vis dėlto svarbiausia buvo ne dalyvių skaičius, o 
tai, kad toks gigantiškas koncertas nesirėmė masinio 
muzikavimo nacionalinėmis tradicijomis, o tebuvo reklami- 
nis „triukšmingas efektas“, tolimas tikram muzikos menui. 
Vėliau Štrausas su karčia ironija prisimindavo tą įvykį, pa- 
brėždamas, jog koncertas neturėjęs jokios meninės prasmės. 

„Estradoje spietėsi dvidešimt tūkstančių daininin- 
kų, ojų priekyje — orkestras. Aš net žvilgsniu nepajėgiau 
aprėpti visos tos minios ir mačiau tik vieną kitą iš šimto 
savo padėjėjų dirigentų. Tokiose sąlygose negalėjo būti nė 
kalbos apie meninį atlikimą, bet atsisakyti koncerto tega- 
lėjau tik savo gyvybės kaina. Manęs laukė šimtatūkstan- 

tinė klausytojų minia. Stovėjau ant pačios aukščiausios 
pakylos ir tegalvojau viena: kaip pradėti, arba teisin- 
giau — kaip pabaigti? Staiga išgirdau patrankų papliūpą. 
Tai buvo „subtilus“ priminimas, kad turiu pradėti. Progra- 
moje — „Žydrasis Dunojus“. Aš daviau ženklą. Šimtas di- 
rigentų pagal galimybes stengėsi kuo greičiau pakartoti 
mano judesius. Kilo begalinis triukšmas, kurio aš niekada 
nepamiršiu. Kadangi apskritai pradėjome visi kartu, da- 
riau viską, kad taip pat kartu ir baigtume. Ačiū Dievui, 
pavyko. Mes padarėme viską, ką galėjome. Publika plojo, 
o aš lengviau atsidusau tik išėjęs iš salės. Man visą laiką 
atrodė, kad girdžiu svetimą muziką. Vietoj Žydrojo Duno- 
jaus amerikiečiai Bostone išgirdo vandenyno ūžavimą, o 
tai, žinoma, ne vienas ir tas pats“. 

Štrausui atkakliai siūlė pratęsti gastroles po Ameri- 
ką. Pasiūlymas buvo gundantis: jei pasirašytų sutartį me- 
tams, be abejo, taptų turtingiausiu pasaulio kompozitoriu- 
mi. Bet Štrausas kategoriškai atsisakė. Jam sunku buvo 
ilgiau ištverti toli nuo gimtosios Vienos, tarp svetimų žmo- 
nių, kurių gyvenimo būdas buvo neįprastas ir nemielas. 

Tais pačiais metais Štrausas koncertavo Trieste, Ro- 
moje ir Neapolyje. Jis seniai svajojo apie Italiją. Štrausui 
atrodė, kad ten, amžinai žydinčioje šalyje, po karšta pietų 
saule, jausis taip pat puikiai kaip namuose. Viltys nenu- 
vylė. Susižavėję temperamentingi italai mėgaudamiesi 
klausėsi Verdžio muzikos ištraukų ir Štrauso valsų. Po ke- 
lių mėnesių garsus chirurgas Bilrotas rašė iš Italijos savo 
draugui Hanslikui, kad „visas Neapolis dainuoja Štrauso 
melodijas, Vienos valsas italams tapo savas“. 

Atsiminimus apie tą nuostabią kelionę Štrausas 
įamžino valse „Ten, kur žydi citrinmedžiai“, kupiname 
kaitraus pietų aromato. Šitas valsas (labai puikų tekstą 
jam sukūrė Rišaras Ženė), dainuojamas Marijos Heistin- 
ger, dažnai skambėjo koncertų estradose. 

Grįžęs į gimtinę, kompozitorius vėl kūrė operetes. 

Koncertuodavo retai, kartais Prateryje arba Folksgartene, 
dažniau diriguodavo savo orkestrui „An der Wien“ teatre“. 
Po senovei būdamas ištikimas Vagneriui, atsakydamas į 
piktą „Valkirijos“ operos kritiką Vienos spaudoje, surengė 
ne vieną Vagnerio muzikos koncertą (grojo ištraukas iš 
„Tristano ir Izoldos“, „Valkirijos“, „Dievų žuvimo“). Štrau- 
sui jau ėjo šeštoji dešimtis, ir jis vis dažniau laisvus vaka- 
rus leido nedideliame draugų būryje su kompozitoriumi 
Karlu Goldmarku, pianistu Alfredu Griunfeldu, dirigentu 
Artūru Nikišu. 

Ypač nuoširdi bičiulystė Štrausą siejo su Johanesu 
Bramsu. Štrausas jam grodavo savo valsus, o didysis vo- 
kiečių kompozitorius klausydavosi užmerkęs akis. Sakė, 
kad Štrauso melodijos jį nuraminančios ir žvalinančios. 
Kartą Bramso paklausė: kodėl jis gyvenąs Vienoje, kuri 
jam nerodanti jokios meilės? 

— Todėl, kad čia, šalia manęs, Johanas Štrausas. 
Jis mane paguodžia, ir visi nemalonumai praeina, — at- 
sakė Bramsas. 

Žingsnis atgal Štrauso kūryboje buvo operetės „Prin- 
cas Mafusailas“ ir „Gūžinėjimasis“, pastatytos 1877 me- 
tais. Nemaištinga muzika vėl nesiderino su pikantiškais 
Vildero ir Deliakuro libreto „užaštrinimais“. Štrauso muzi- 
koje aiškiai stigo subtilios ironijos įkūnijant libretuose sly- 
pinčius siužetus. 

Asmeniniame Štrauso gyvenime vienas tamsus de- 
besis ginė kitą. Jo ir Henrietos dešimties metų amžiaus 
skirtumas, toks nereikšmingas ir nepastebimas prieš pen- 
kiolika metų, dabar iškilo visu aštrumu. Nuostabiajai Ieti 
Trefc, dar visai neseniai buvusiai vienai žaviausių Vinos 
aukštuomenės damų, jau buvo per šešiasdešimt. Be to, ir 
šeimoje viskas klostėsi ne taip jau sėkmingai. Konfliktai 
kildavo dėl jos vaikų. Tiesa, dukros buvo kuo geriausiai 
tėvo barono Tedesko aprūpintos ir sėkmingai ištekėjo, bet 
vyresnysis sūnus, žmogus be pastovaus užsiėmimo, nuolat 


168 


kaulydavo iš motinos pinigų. Dabar Štrausas, tapęs tur- 
tingas ir garsus, pasidarė ir griežtas, išdidus bei taupus. 
Jis uždraudė jaunuoliui pas juos lankytis ir pareiškė Ie- 
ti — rinkis: arba aš, arba sūnus! Ji liko su Johanu, o sū- 
nus ėmė juos šantažuoti. Vieną vakarą grįžęs namo Štrau- 
sas žmoną rado nebegyvą. Rankose ji gniaužė grasinimų 
kupiną sūnaus laišką... 

Sukrėstas Štrausas, visą gyvenimą jautęs neįveikia- 
mą baimę prieš mirtį, nutarė palikti savo namus. Įprašęs 
Eduardą pasirūpinti žmonos laidotuvėmis, po dviejų va- 
landų išvažiavo į Italiją. Kiek pabuvęs užsienyje, vėl grįžo 
į Vieną ir čia susipažino su jauna vokiečių dainininke An- 
gelika Dytrich, pamilo ją ir netrukus vedė. Nelabai talen- 
tinga aktorė, bet efektinga, meilės intrigose patyrusi mo- 
teris gyveno nekukliai ir galiausiai paliko Štrausą, išdū- 
musi su jo draugu Šteineriu. Štrausas skaudžiai pergyve- 
no išsiskyrimą su Angelika, bet įtemptas kūrybinis darbas 
padėjo užgydyti širdies žaizdą. 

Netikėtai didelio pasisekimo susilaukė Štrauso 
operetė „Nėriniuota karalienės skepetaitė“. Libretą Presbur- 
go (dabar Bratislava) teatro direktorius Henrikas Bormanas 
buvo skyręs Zupei. Sužinojęs, kad Zupė, nepaisydama sutar- 
ties, kuria kitą operetę, Bormanas libretą pasiūlė Štrausui. 

Siužeto pagrindas — pasakojimai apie Servantesą, 
deja, nieko bendra neturintys su tikrąja didžiojo ispanų 
rašytojo humanisto biografija. Premjera įvyko 1880 metų 
spalio 1 dieną ir „An der Wien“ teatrui davė tokį pelną, 
kokio jis nebuvo gavęs per daugelį metų. Dėl libreto trū- 
kumų operetės amžius buvo neilgas, netrukus jos partitū- 
ra visiems laikams dingo nuo dirigento pulto. Geriausias 
operetės melodijas vėliau Štrausas panaudojo viename po- 
puliariausių valsų „Rožės iš pietų“ (op. 388). 

Reikšmingas Štrauso kūryboje kitas kūrinys — 
„Linksmasis karas“ (Celio ir Ženė libretas). Siužetas suko- 
si apie humoristinį karinį konfliktą: dvi išgalvotos Italijos 

kunigaikštystės stengiasi pagrobti... operos artistą. Tekste 
gausu aštrių ir komedijinių situacijų. „Linksmajame kare“ 
pastebimai išaugo Štrauso dramaturgo ir simfonisto me- 
nas. Apie tai byloja ansambliai, choro scenos ir ypač išplė- 
toti galingi finalai. Įvairi operetės ritmika, geriausi jos nu- 
meriai — valsai, polkos, galopai. Įsimintina švelni, ramiai 
srūvanti valso melodija I veiksmo kvintete: 

Su šituo valsu susijusi įdomi istorija. „An der Wien“ 
teatro trupėje dirbo jaunas aktorius Aleksandras Žirardi. 
Jis nuo vaikystės žavėjosi teatru, vaidino mėgėjiškose ins- 
cenizacijose, o nuo devyniolikos metų visiškai pasišventė 
mylimam menui. Bet kelias į sceną pasirodė esąs ne toks 
jau lengvas. Nors teatre dirbo septynerius metus, vis ne- 
gaudavo pagrindinio vaidmens. Todėl ryžosi lemtingam 
žingsniui: pareiškė ultimatumą — arba Štrausas parašys 
specialiai jam įterptinį solinį numerį, arba jis atsisakys 
vaidinti operetėje. Štrausas iš pradžių pasipiktino ir pa- 
bandė į užgaidaus aktoriaus vietą rasti atlikėją kituose 
teatruose, bet paieškos buvo bergždžios. Teko nusileisti. 
Kompozitorius nusprendė — jis įterps seną, dar neskelb- 
tą valsą. Tačiau Žirardi vis dar nenurimo: paprašė, kad 

tekstą parašytų ne libreto autoriai, o jo bičiulis Francas 
Vagneris — įvairiausių sugebėjimų žmogus, artistas, kom- 
pozitorius ir teatro veikėjas. Taip Štrauso muziką papildė 
sąmojingos eilės, leidusios Žirardi sužibėti visomis komiš- 
ko žanro talento varsomis. 

„Linksmojo karo“ premjeros diena (1881 metų lap- 
kričio 25-oji) buvo ne tik Štrauso triumfo diena po nesėk- 
mių, bet ir aktoriaus Žirardi tikroji gimimo diena. Jo il- 
gas teatrinis gyvenimas vėliau paliko ryškų pėdsaką XIX 
amžiaus pabaigos — XX amžiaus pradžios Austrijos dra- 
mos meno istorijoje. Štrausas puikiai suprato, kad už ne- 
paprastą operetės sėkmę jis turi būti dėkingas ir Žirardi. 
Nuo to laiko juos siejo glaudūs kūrybiniai ryšiai. Žirardi 
ne tik dalyvavo visose vėliau sukurtose Štrauso operetėse, 
vaidino svarbiausius vaidmenis, bet ir ilgam lėmė jų sce- 
ninę traktuotę. 

Vienos operetę išgarsino daug talentingų aktorių: 
Vilhelmas Knakas, Jozefas Matras, Karlas Blazelis, Žoze- 
fina Halmajer, o visų pripažintoji žvaigždė Marija Heistin- 
ger, didelio talento, plataus kūrybinio diapazono aktorė, 
sėkmingai atlikdavo ir klasikinį Medėjos, ir Fantaskos 
vaidmenis Štrauso operetėje „Indigas“. 

Nepraėjo nė dvi savaitės nuo „Linksmojo karo“ 
premjeros, kai Vienoje kilo baisus gaisras. Iki pamatų su- 
degė „Ringo teatras“, kuriame tą vakarą buvo rodomos 
Ofenbacho „Hofmano pasakos“. Kilus panikai, daug žmo- 
nių žuvo po pastato griuvėsiais. Miestas buvo sukrėstas. 
Atrodė, Vienoje nutils linksmybės. Iš tiesų, vieniečiai lio- 
vėsi lankę koncertus, teatrus, kazino ir tik „An der Wien“ 
teatras, kur buvo rodomas „Linksmasis karas“, po senovei 
kiekvieną vakarą būdavo pilnutėlis. 

Kartą pas Štrausą atėjo literatai Valcelis ir Ženė. 
Jie pasiūlė dviejų operečių libretus. Tai buvo „Naktis Ve- 
necijoje“, kurios siužetas pasiskolintas iš Ofenbacho ope- 
retės „Želmenų tiltu“, ir „Studentas elgeta“. Štrausui la- 

biau patiko pastarasis. Tai labai nuliūdino literatus, gerai 
žinojusius ne tik „Studento elgetos“ privalomus, bet ir tai, 
kad nė vienas kompozitorius, išskyrus Štrausą, nesutiks 
imti tokio nevykusio libreto kaip „Naktis Venecijoje“. Ban- 
dydamas perkalbėti kompozitorių, miklusis Ženė pareiškė, 
kad jis stebisi dėl tokio Štrauso pasirinkimo, nes Milikeris 
svajojąs sukurti „Naktį Venecijoje“. Šito pasirodė gana, kad 
Štrausas tuoj pat pakeistų savo sprendimą. Taip Milikeriui 
atiteko „Studento elgetos “ libretas, o Štrausas, net iki galo 
neperskaitęs „Nakties Venecijoje“, ėmė kurti kupletus, ir tik 
repeticijose pats suprato, kad, nepaisant linksmo sąmojingo 
siužeto, pasirinktojo libreto trūkumai beveik neįveikiami. 

Operetės turinys toks. Moterų širdžių užkariautojas 
hercogas Urbinas, kuriam nė viena dama negali atsispirti, 
ruošiasi linksmai praleisti naktį Venecijos karnavale kar- 
tu su Barbara — jauna garbinga senatoriaus Delakvo 
žmona. Gudrioji Barbara myli savo vyro brolėną gražuolį 
Enriką ir, padedama tarnaitės Čiboletės, žvejės Aninos bei 
jų mylimųjų, apgauna ir senąjį vyrą, ir savimi pasitikintį 
hercogą. Viskas baigiasi linksmu baliumi stebuklingojo 
tūkstančio tiltų miesto šv. Marko aikštėje. 

Operetės muzika žavėjo šviežumu ir paveikslų žan- 
rine įvairove. Sodriomis spalvomis perteiktas šventinės Ve- 
necijos koloritas. Nuostabiai skamba dainingos barkarolės 
ir ugningos tarantelos. Iš daugybės puikių numerių išsi- 
skiria valsas „Lagūnos“, gondoljero daina ir pirmųjų dvie- 
jų paveikslų finalai. 

Premjera turėjo įvykti Berlyne 1883 metų spalyje — 
čia Štrauso operetės jau sėkmingai buvo vaidinamos. De- 
ja, šį kartą negelbėjo net berlyniečių, iš anksto laurais pa- 
puošusių dirigento pultą, geranoriškumas. Jeigu I veiks- 
mo pabaigoje žiūrovai dar plojo, tai po II pavieniui jau 
ėmė švilpti, o III veiksme, atsiliepdami į kupletų žodžius: 
„Visos katės naktį pilkos ir jų „miau“ labai švelnus...“ žiū- 
rovai ėmė sutartinai miaukti... 

Operetę ištiko visiška nesėkmė. Negelbėjo nei pra- 
nešimai laikraščiuose, kad kitame vaidinime kvailus her- 
cogo kupletus dainuos jo tarnas Karamelas. 

Po kurio laiko, šiek tiek pertvarkius, „Naktį Veneci- 
joje“ pastatė Vienoje. Operetė didelio pasisekimo nesulau- 
kė ir netrukus dingo iš scenos. Puiki muzika viliojo staty- 
tojus, bet jų pastangos atgaivinti spektaklį nuėjo niekais. 
Su kiekvienu nauju pastatymu operetė vis labiau tolo nuo 
savo muzikinio pirmvaizdžio. 

Nekokią šlovę pelnė Frico Fišerio formalus operetės 
pertvarkymas Hamburgo teatrui 1953 metais. Įterpdamas 
populiarių Verdžio operų ir džiazo muzikos šlagerių frag- 
mentus, jis tarsi užsibrėžė tikslą galutinai pražudyti 
Štrauso specifinį ir nepakartojamą melodijų žavesį. Žiūro- 
vai išėjo iš salės jau po I veiksmo. 

Tuo laiku, kai kūrė „Naktį Venecijoje“, kompozito- 
rius susižavėjo Adele Štraus (jos mergautinė pavardė — 
Doič) — buvusio bičiulio ir bendrapavardžio našle. Adelė 
lankydavosi Johano namuose dar esant gyvai jo pirmajai 
žmonai. Dabar ji visiškai pavergė Štrauso širdį. Šį kartą 
kompozitorius pasirinkdamas neapsiriko. Adelė buvo pro- 
tinga ir talentinga, mylėjo meną, subtiliai suvokė grožį. 
Štrausas nekantraudamas geidavo kuo greičiau susituok- 
ti, tačiau iškilo nenumatyta kliūtis: katalikų bažnyčia ne- 
laimino jų vedybų, kadangi Štrausas buvo išsiskyręs; tada 
jis nesvyruodamas priėmė protestantų tikėjimą, net atsi- 
sakė Austrijos pilietybės ir savo draugo bei globėjo herco- 
go Ernsto II padedamas, Koburg Gote apiformino santuoką. 

Adelė buvo jautri ir atsidavusi žmona. Ją gerbė ir 
vertino Štrauso draugai. Kaip istorinė relikvija saugoma 
jos garsioji vėduoklė su žymių muzikų, literatų, meninin- 
kų autografais. Adelei kompozitorius paskyrė vieną ge- 
riausių savo valsų („Adelės valsas“, op. 424) su paprastu, 
bet jaudinančiu užrašu: „Mano mylimai žmonai“. Didelę 

įtaką ji Štrausui darė iki pat paskutinių gyvenimo dienų. 
Adelė Straus parengė kompozitoriaus laiškų ir dienoraš- 
čių pomirtinį leidinį. 


Vėlyvą 1883 metų rudenį Štrausas išvažiavo į Bu- 
dapeštą — turėjo diriguoti premjerinį savo operetės spek- 
taklį. Kompozitorius visuomet su didžiausiu džiaugsmu at- 
siliepdavo į Vengrijos sostinės kvietimą, nuolat lankyda- 
vosi vengrų liaudies muzikantų koncertuose, mėgaudavosi 
nepakartojamu jų smuikavimo menu, savitomis dainomis, 
ypač šokiais. 

Štrausas ir pats sukūrė ne vieną šokį ar popuri 
vengriškomis temomis. Iš pačių ankstyvųjų kūrinių išsi- 
skiria žavus Pešto čardašas (op. 23). Taip pat polka „Elje- 
na ir Madjaras“ („Tegyvuoja vengras!“), kuriame kartu su 
kitomis melodijomis panaudojo ir „Rakocio maršo“ temą — 
vengrų liaudies išsivaduojamojo judėjimo simbolį. O koks 
nuostabus ugningas čardašas „Šikšnosparnio“ II veiksme! 

Dabar Štrausas jau svajojo apie naujos operetės su- 
kūrimą pagal nacionalinį vengrų siužetą. Jį domino savo 
dvasia artima ir turtinga vengrų tautos muzika. 

Operete sukurti padėjo žymus vengrų rašytojas Mo- 
ras Jokajus (1825 — 1904). Jis pasiūlė Štrausui perskai- 
tyti savo novelę „Safi“. Štrausui labai patiko romantiškas 
pasakojimas apie XVIII amžiaus pradžios Vengrijos gyve- 
nimą ir, autoriui sutikus, kompozitorius paprašė progresy- 
vaus vengrų dramaturgo Ignaco Šnicerio tuo siužetu para- 
šyti libretą. I.Šniceris buvo pripažintas Petefio eilių vertė- 
jas į vokiečių kalbą. 

Libreto turinys toks. Dvarininkas Barinkajus buvo 
išvytas iš savo dvaro už bendravimą su svetimžemiais. Po 
dvidešimties metų amnestuotas į gimtuosius kraštus grįž- 
ta jo sūnus Šandoras. Jam grąžinama tėvo pilis, bet iš jos 
telikę tik griuvėsiai, kuriuose įsikūręs čigonų taboras. Šan- 
doras bando merginti turtuolio, prekiautojo kiaulėmis Zu- 

pano dukrą, bet mergina jį išdidžiai atstumia — juk varg- 
šas ir be kilmingo vardo! Įžeistas Šandoras susidraugauja 
su čigonais ir netrukus tampa jų vadovu. Jis įsimyli jauną 
čigonę Safi. Būrėja Cipra, Safi auklėtoja, atskleidžia įsi- 
mylėjėliams lobio, kurį kažkada buvo paslėpęs senasis Ba- 
rinkajus, paslaptį. Tuo metu paskelbiamas rekrūtų šauki- 
mas. Šandoras su čigonais stoja tarnauti į Austrijos armi- 
ją, o lobį atiduoda karo reikalams. Sugrįžusį Šandorą ap- 
dovanoja barono titulu ir jis veda Safi, kuri pasirodo esan- 
ti kilmingo pašos duktė. 

Rašytojas Barinkajų pavaizdavo kaip politinį emig- 
rantą, grįžusį į tėvynę po ilgos tremties. Jis turėjo omeny- 
je 1848 metų vengrų revoliucionierių. O ir Zupanas — ti- 
piškas karingas turtuolis, prasigyvenęs iš nelaimingų tik- 
rųjų patriotų, priverstų emigruoti po revoliucijos. Istorinis 
XVIII amžiaus fonas tarnavo tik austrų-vengrų cenzūros 
dėmesiui nukreipti. Štrausas šitą traktuotę šiek tiek nu- 
glaistė. Jo Barinkajus nutapytas plačiais potėpiais. Perso- 
nažas įkūnija laisvę mylinčios tautos siekius, bet nėra re- 
voliucionierius ar maištininkas. Operetėje išsaugota nove- 
lės romantika ir švelni lyrika. Štrausas norėjo parašyti 
lyrinę operą, vildamasis su ja debiutuoti rūmų teatre, bet 
Šniceris ir Jokajus spėjo be jo žinios pasirašyti kontraktą 
su „An der Wien“ teatru. Tai buvo smūgis garbėtroškiš- 
kiems kompozitoriaus sumanymams. Dar daugiau, jam te- 
ko triūsiant prie partitūros orientuotis į operetės teatrą, o 
tai lėmė ir kūrinio charakterį. Nepaisant to, Štrausas su- 
kūrė muziką, jaudinančią savo nuoširdumu ir širdies šilu- 
ma. Ji vaizdavo ne vengrų diduomenės nuotykius, o tei- 
singai atspindėjo visa nugalinčius meilės jausmus, doru- 
mą, savigarbą, išdidumą ir nepriklausomybės siekį. 

Muzikoje ryškiausiai įkūnyta romantinė tema. Grįži- 
mas iš tremties, paslaptingas lobis pilies griuvėsiuose, čigo- 
nų taboras, senoji burtininkė, jauna gražuolė čigonė — kiek 
daug čia turtingų vaizduotės įkvėpimo šaltinių! 

Nuoširdžiai, jausmingai, susižavėjęs kompozitorius 
įprasmina savo mylimus teigiamus herojus Šandorą, Safi, 
čigonus. Štai Šandoro Barinkajaus išvykimo daina. Pasi- 
didžiavimo kupina melodija priverčia nuo pat pirmųjų gar- 
sų pajusti simpatiją drąsiam jaunuoliui. O kiek narsumo 
ir pilnakraujės gyvenimiškos jėgos išgirstame garsiajame 
priedainyje valso tema: 


Sandoro paveikslas keičiasi II veiksmo švelniame 
tercete. Čia jis — įsimylėjęs jaunuolis, kuriam visas pa- 
saulis ištirpsta mylimos merginos šypsenoje: 

Nemažiau įkvėptas Safi ir Sandoro duetas: švelni 
lyrika derinasi su dideliu emociniu išraiškingumu: 


Stiprų įspūdį palieka ir čigonų choras I veiksmo fi- 
nale. Jų muzikinė charakteristika, pagrįsta Safi tema, 
įgauna išdidaus laisvės himno bruožų: 

Ryškiai išreikštas choro nacionalinis koloritas, pir- 
miausia jį sukuria sinkopinis ritmas. 

„Čigonų barono“ teigiamiems veikėjams priešpasta- 
tomas „kiaulių karalius“ Zupanas, jo dukters auklėtoja Mi- 
rabela, valdininkas Korneras — tai tipiški klasikinių ope- 
rečių personažai, bet jie pavaizduoti visai kitaip negu lite- 
ratūriniame šaltinyje. Nors pagrindinė charakteristikų 
priemonė yra linksmi kupletai, bet čia jau neberasime to 
„lengvumo“, balansuojančio ant trivialumo ribos, kurio ap- 
tinkame pirmosiose Štrauso operetėse. Galima kalbėti apie 
vis akivaizdesnį charakterinių personažų kupletų lyrišku- 
mą. Tokie, pavyzdžiui, populiarūs Zupano kupletai I veiks- 
me. „Čigonų barone“ pastebimai padidėja valso vaidmuo. 
Psichologinis portretas ir lyrinis pasakojimas, aštri drami- 
nė situacija ir gamtos paveikslai — viskas persunkta val- 
so stichijos. 

Įdomu ir štai kas: jeigu anksčiau Verdis nemažai pa- 
sisėmė iš Vienos valso (valso ritmu parašytos geriausios jo 
operų arijos ir šiandien visų mėgiamos), tai dabar Štrau- 
sas pasinaudojo italų kompozitoriaus laimėjimais. Nepa- 
žeisdamas valso pagrindo, Štrausas arijas ir vokalinius an- 
samblius prisodrina kur kas gilesnio emocinio turinio. Val- 
sas tampa reikšmingas muzikinio draminio vystymo fakto- 
rius. Antai II paveiksle lobio atradimo džiaugsmas vaizduo- 
jamas lengvu ir dvasingu valsu. Melodijos skrydžiai nuosta- 
biai tiksliai perteikia vaikiškai naivų laimės jausmą: 

Operetėje kompozitorius nenaudojo tiesioginių cita- 
tų. Išimtis — čardašu baigiama II veiksmo verbavimo dai- 
na. Tai 1848 metų vengrų išsivaduojamojo karo daina: 

Dramatinis vaizdų vystymas, Štrauso pradėtas „Či- 
gonų barone“, įgalino kompozitorių sukurti stambius mu- 
zikinius statinius. Dabar jau ne tik finalai, bet ir kitos 
scenos sujungiamos į muzikinę visumą. Žymiai išauga re- 
čitatyvo vaidmuo. Rečitatyvas ne tik sujungia atskiras mu- 
zikos dalis, bet ir atlieka svarbų dramatinį vaidmenį mu- 
zikinėje vaizdų charakteristikoje. 

„Čigonų barono“ kūrybos metas sutapo su Štrauso 
kūrybinės veiklos keturiasdešimtmečiu. Spalio 15-ąją (tą 
dieną Johanas Štrausas-jaunesnysis pirmą kartą viešai 
koncertavo Domeiro kazino 1844 m.) pas jį atvyko bur- 
mistras ir įteikė Vienos garbės piliečio diplomą. 

Už atlikėjo ir kompozitoriaus veiklą Štrausas buvo 
didžiai pagerbtas ir apdovanotas. Jį sveikino visi Vienos 
muzikiniai teatrai, taip pat ir imperatoriškoji opera. Pa- 
sveikino žymiausi Europos muzikai Verdis, Bramsas, 
Brukneris, Biūlovas, Antonas Rubinšteinas. „An der Wien“ 
teatre įvyko jubiliejinis vakaras. Dalyvaujant geriausiems 
Vienos aktoriams buvo parodytas „Nakties Venecijoje“ I 
paveikslas, „Šikšnosparnio“ II paveikslas, o koncerto pa- 
baigoje atlikti jo valsai „Žydrasis Dunojus“, „Vienos miško 
pasakos“, „Vynas, meilė ir dainos“. 

„An der Wien“ teatras ruošėsi statyti „Čigonų baro- 
ną“ be didelio entuziazmo. Generalinė repeticija vyko van- 
giai, ir daug kas pranašavo operetės nesėkmę. Direkcija 
stengėsi pagyvinti situaciją, pakelti artistų dvasią. Iš čigo- 
nų taboro pasiskolino arklį (Šandoras turėjo įjoti į sceną I 

veiksmo pradžioje) ir atsigabeno daugybę čigonų kostiu- 
mų. Vylėsi, kad rekvizitas sukurs vaizdingą koloritą. Nors 
buvo baimintasi, premjera, įvykusi 1885 metų spalio 24 
dieną, kompozitoriaus gimimo šešiasdešimtmečio išvaka- 
rēse, virto tikru triumfu. 

„Čigonų baronas“ ženklino operetės istorijos naujas 
gaires. Jeigu anksčiau sukurtose Štrauso operetėse buvo 
jaučiama Ofenbacho tradicijų įtaka, tai dabar jis sukūrė 
naują spektaklio tipą — lyrinę operetę, artimą lyrinei mu- 
zikinei dramai. Komiškajam pradui jau buvo skiriamas 
antraeilis vaidmuo, į pirmą vietą iškeliami muzikoje įkū- 
nyti švelnūs ir jaudinantys jausmai. 

Ši nauja Vienos operetės kryptis nepaprastai pui- 
kiai atitiko devintojo dešimtmečio žiūrovų nuotaikas ir 
skonį. Ant pjedestalo buvo iškeltos buržuazijos dorybės — 
švelni meilė, kuri būtinai baigėsi linksmomis vedybomis, 
ištikimybė šeimos pamatams, patriotizmas. Štrausui šie 
jausmai buvo artimi ir suprantami, todėl jis sugebėjo taip 
natūraliai, patraukliai ir nuoširdžiai juos perteikti. Tuo 
laiku, kai teatrinis pasaulis tapo pamfletiškų, satyrinių 
Ofenbacho operečių saulėlydžio liudininku, svarbiausio 
žanro poziciją išsikovojo lyrinė Štrauso operetė. 

Nuostabi „Čigonų barono“ muzika pribloškė net 
Štrauso gerbėjus. Bramsas pareiškė: „Po Mocarto „Užbur- 
tosios fleitos“ nei vienos vokiečių muzikas komiškos ope- 
ros srityje nepasiekė tokių aukštumų, į kokias pakilo 
Štrausas“. Kritika vieningai teigė, kad žiūrovai viliasi „Či- 
gonų baroną“ išgirsti operos teatre, kur jam teisėtai pri- 
klausanti garbinga vieta. 


Štrausas ėmė kurti operete „Simplicius“ („Naivuo- 
lis“), savo stiliumi artimą zingšpyliui. Joje buvo pasakoja- 
ma apie našlaitį berniuką, radusį prieglobstį pas atsisky- 
rėlį. Regėdamas beprasmiškas Trisdešimtmečio karo su- 
keltas žmonių kančias ir nusivylęs žmonija, išmintingasis 

senis nutaria nesirūpinti berniuko auklėjimu, o palikti jį 
likimo valiai: juk net žvėrys geresni už civilizuotus žmo- 
nes. Bet kartą miškan užgriuvę kareiviai marodieriai su- 
čiupo berniuką ir išsivedė su savimi. Nuo dabar jis gyvena 
tarp vagių ir žudikų ir taps tokiu pat, kaip jie. Štrausas 
taip susižavėjo tema, kad nesvarstęs paėmė iš dramaturgo 
Leono, jau pradėjusio darbą su kitu kompozitoriumi, libre- 
tą. Ir buvo nubaustas už šį nedraugišką poelgį: naujasis 
kūdikis gimė negyvas. Visiška nesėkmė ištiko jau premje- 
rinį spektaklį 1887 metų gruodžio 17 dieną. Teatro „An 
der Wien“ direkcija nutarė spektaklio neberodyti. Štrau- 
sas, regėdamas operetės žlugimą, atsisakė nuo jos pasta- 
tymo Peterburge, nors dėl to jau buvo tartasi. 

Ambicinga Štrauso svajonė pastatyti operą impera- 
toriškajame teatre išsipildė tik 1892 metais. Jam vado- 
vaujant įvyko komiškos operetės „Riteris Pasmanas“ prem- 
jera. Kompozitorius sukūrė neblogą muziką, joje daug ly- 
rinių puslapių, gerų šokių, bet viską lėmė vengrų rašytojo 
Lajošo Docio libreto trūkumai. Operetė buvo parodyta tik 
devynis kartus. 

Šiek tiek sėkmingesnė buvo kita operetė — „Kuni- 
gaikštytė Nineta“ (Bauerio ir Vitmano libretas). Jos prem- 
jera įvyko 1893 metų sausio 10 dieną „An der Wien“ te- 
atre. Operetė repertuare buvo gana ilgai. 

Prieš metus Vienos „Praterio“ teatre sėkmingai buvo 
pastatyta Smetanos „Parduotoji nuotaka“ su vokišku Kalbe- 
ko tekstu. Opera Štrausui padarė stiprų įspūdį, ir jis džiaug- 
damasis paėmė Kalbeko pasiūlytą libretą „Jabuka, arba 
Obuolių šventė“ apie Vakarų slavų gyvenimą. Tai buvo ža- 
vus buitinis paveikslėlis. Gražuolė Jelka ilgai priešinasi Mir- 
kašo meilinimuisi. Po daugybės smagių situacijų viskas bai- 
giasi sužadėtuvėmis per tradicinę obuolių skynimo šventę. 

Šioje operetėje Štrausas meistriškai panaudojo sla- 
vų melodijas ir sukūrė ryškius žanrinius paveikslėlius, ne- 
nusileidžiančius geriausiems „Čigonų barono“ puslapiams. 

Vieno kritiko žodžiais tariant, toji muzika, kupina meilės 
žmonėms, žemei, iš tikrųjų buvo „obelų sodas, pro kurio 
šakas žvelgė mėlynas Chorvatijos dangus“. Didžiausia sėk- 
mė lydėjo chorą ir turtingai instrumentuotą valso formos 
duetą. Gaila, „Jabuka“ buvo parodyta tik penkiasdešimt 
septynis kartus (premjera įvyko „An der Wien“ teatre 1894 
metų spalį). Mūsų laikais nuostabi operetės muzika te- 
skamba tik eteryje. 

„Jabukos“ premjera buvo susieta 'su Štrauso kūry- 
bos penkiasdešimtmečiu. Vienos muzikos pasaulis iškil- 
mingai sveikino savo mylimą kompozitorių. Iš daugelio ša- 
lių atvyko muzikų delegacijos, skaitlingiausioje — ameri- 
kiečių — buvo šimtas penkiasdešimt žmonių. Atėjo svei- 
kinimai iš Berlyno, Miuncheno, Hamburgo, Niujorko, Sid- 
nėjaus, Batavijos. Atsakomojoje kalboje Štrausas su jam 
būdingu kuklumu sakė: 

— Šiandieninės iškilmės teisėtai pelnytos mano 
pirmtakų — Jozefo Lanerio ir mano tėvo Johano Štrauso. 
Jie parodė man kelią, kuriuo reikia eiti. Mano nuopelnas 
tik tas, kad stengiausi išplėsti Vienos valso ribas. Labai 
džiaugiuosi, bet, man atrodo, kad rodote pernelyg didelę 
pagarbą. Negalima vienam žmogui skirti tiek dėmesio. 

— Bet jūs — didis artistas, — paprieštaravo vienas 


delegatas. 
— Aš paprasčiausiai kuklus didžiosios Muzikos tar- 
nas, — atsakė Strausas. 


„An der Wien“ teatre įvyko šventinis vaidinimas. Vie- 
nos filharmonija ir Chorų draugija organizavo du jubilieji- 
nius koncertus, dalyvaujant pianistui Alfredui Griunfeldui. 

Imperatoriškasis operos teatras pirmą kartą pasta- 
tė „Šikšnosparnį“ dalyvaujant geriausiems solistams. Išei- 
nant iš teatro, Štrauso laukė siurprizas. Orkestras atliko 
jo „Imperatoriškąjį valsą“. Sujaudinta publika apsupo ju- 
biliatą ir šaltos rudens nakties tyloje ilgai skambėjo ne- 
mirtingų valsų garsai. 

Paskutinės Štrauso operetės — „Girininkas“ (1895) 
ir „Proto deivė“ (1897) kompozitoriaus šlovei naujų laurų 
nenuskynė. Tuo laiku kompozitorius susitiko su Edvardu 
Grigu ir palaikė kuo artimiausius draugiškus ryšius su 
Johanesu Bramsu, dideliu jo talento gerbėju. Norėdamas 
parodyti savo ištikimybę draugui, Bramsas atvyko į „Pro- 
to deivės“ premjerą. Iki Bramso mirties tebuvo likusios 
trys savaitės... 

— Man atrodo, kad sunkiausia mūsų mene — ne- 
puolant į banalumą ir vidutinybę, rašyti lengvąją muziką. 
Jūs šito pasiekėte, — tarė jis savo draugui. 

Štrausui buvo septyniasdešimt treji, kai jo bičiulis 
Jauneras, Karlo teatro direktorius, patiriantis didelius pi- 
niginius sunkumus, įprašė sukurti operetę iš savo senųjų 
valsų. Libretą parengė Leonas ir Šteinas. Kadangi Štrau- 
sas sirgo, jam sutikus muzikinei partitūros kompozicijai 
parengti buvo pakviestas Adolfas Miuleris — „An der 
Wien“ teatro kapelmeisteris. Naujasis kūrinys — „Vienos 
kraujas“ — rampos šviesą išvydo po Štrauso mirties 
(premjera įvyko 1899 metų spalio 25 dieną), ir Karlo teat- 
ras patyrė visišką finansinę katastrofą. Nusmukdytas Jau- 
neras nusišovė. 

Praėjus penkeriems metams, „Vienos kraują“ pasta- 
tė „An der Wien“ teatras — Štrauso teatras. Jo nuolati- 
niai lankytojai operetę sutiko triumfuodami. „Vienos krau- 
jas“ iki šiol sėkmingai rodomas daugelyje Europos teatrų. 

Operetė susilaukė prieštaringų kritikos vertinimų. 
Spektaklis sudarytas iš aukštosios visuomenės gyvenimo 
linksmų vaizdelių. Nors veiksmas vyksta prabangiuose sa- 
lonuose, kūrinys kupinas gyvo, kibirkščiuojančio, tipiškai 
vieniško humoro. Optimistiškas kūrinio pobūdis, nemir- 
tinga Štrauso muzika nustelbė vidutiniško, trafaretinio 
siužeto trūkumus. 

Su „Čigonų baronu“ ir „Jabuka“ baigėsi Vienos kla- 
sikinės operetės klestėjimo periodas. Tai buvo ne tik 

paskutiniai Štrauso sceninės kūrybos laimėjimai, bet ir ap- 
skritai paskutiniai šokių operetės žanro pavyzdžiai. Tuo 
metu jau buvo sukurtos geriausios Zupēs ir Milekerio ope- 
retės, o kitos kartos kompozitorių — Celerio, Cirero ir Hei- 
bergerio, tesusiy klasikinės Vienos operetės tradicijas, kū- 
riniai idėjiniu meniniu atžvilgiu gerokai atsiliko. 

XX amžiaus pradžioje teatrų verteivos, vaikydamie- 
si pelno ir nuolaidžiaudami naujojo klausytojo kosmopoli- 
tiškam skoniui, skatino vadinamąją „naująją Vienos ope- 
retę“. Jai būdingas lengvabūdiškas linksmumas, stinga po- 
zityvių idėjų ir logiškai pateisinamo siužeto. „Naujoji Vie- 
nos operetė“ neatsisakė senosios Vienos operetės būdingų 
šokių, tačiau naujasis šokis — daugiau saloninis, rafinuo- 
tas, jausmingas, kartais erotinis. Jame nė pėdsako neliko 
gyvenimo džiaugsmą teikiančio liaudiško prado. „Naujo- 
sios Vienos operetės“ muzika prarado savo nacionalinį po- 
būdį, tapdama tviskančiu kosmopolitiniu kostiumuotu re- 
viu. Tai jau kita Viena... 


Štrausas buvo nepaprastai populiarus, tačiau ne 
kartą girdėjo priekaištus, girdi, savo valsuose dažnai va- 
rijuojąs vienus ir tuos pačius muzikinius vaizdus. Tiesa, 
Štrausas dažnai įpindavo į naujus kūrinius jau anksčiau 
operetėse skambėjusias melodijas. Bet kompozitorius daž- 
niausiai tiesiog cituodavo savo temas — taip būtų pasiel- 
gęs ir su liaudies melodijomis ar kito kompozitoriaus te- 
momis, naudodamasis popuri kūrėjo teisėmis. Pavyzdžiui, 
valsai „Pietų rožės“ ir „Numylėtinis“ yra ne kas kita, kaip 
Štrauso operečių įdomiausių valsų siuitos: pirmasis — iš 
„Nėriniuotos karalienės skepetaitės“, antrasis — iš „Čigo- 
nų barono“. Reikia pabrėžti dar kai ką: daugelį temų 
Štrausas sukūrė pagal vieną įvaizdį ir pavidalą, pasirem- 
damas panašia ritmine formule, panašiu melodijos vingiu, 
vienoda formos sandara. Palyginkime tris melodijas: 

Ox 


igonų baronas 


Nereikia stebėtis, kad jos labai panašios; juk šiaip 
ar taip byloja tą pačią dvasios būseną — laimę, džiaugs- 
mą, mēgavimasi gyvenimu. Bet kiekvienoje melodijoje yra 
kažkas nepakartojama, būdinga tik jai vienai, ko nėra ki- 
toje: „Čigonų barono“ (Safi ir Barinkajaus duetas) — pla- 
čiai įprasmintas lyrinis pasakojimas apie meilę, apie dvie- 
jų artimų širdžių susiliejimą; „Vienos miško pasakose“ — 
didelis, džiaugsmingas jausmas, dinamiškas protrūkis, ne- 
jučia šmėkštelėjusi sparnuota svaja; pagaliau valse „Vy- 
nas, meilė ir dainos“ — paprasčiausias jaunystės džiaugs- 
mas, nerūpestingas šokių sūkurys. Ne, sukaitalioti šių me- 
lodijų neįmanoma, kaip negalima sukeisti vietomis įvairių 
eilėraščių panašias eilutes, net jeigu tos eilutės — to pa- 
ties poeto ir ta pačia tema. 

Kuo toliau, tuo mažiau Štrausas kūrė lengvos šokių 
muzikos. Priežastis — įtemptas darbas muzikiniame teat- 
re*. Bet kompozitorius kaip ir anksčiau rašė nuostabius 
valsus, pavergiančius novatoriškumu, neišsenkančia fan- 
tazija, bylojančius apie kūrėjo melodinio talento turtingu- 
mą. Geriausieji iš jų — „Pavasario balsai“ (op. 410) ir „Im- 
peratoriškasis valsas“ (op. 437). 


* Iš 477 Štrauso-sūnaus kūrinių, 350 parašyti iki 1870 metų. 

Žvalus „Pavasario balsų“ ritmas pavergia nuo pir- 
mųjų taktų. Ateina pavasaris — pavasario jaunystė. Sau- 
lė auksina šviežius, tik ką sužaliavusius lapus. Nusimetu- 
si žiemos pančius, atgimsta gamta. Linksmai čirkaudami 
nuo šakelės ant šakelės skraido paukščiai. Jų džiaugsmin- 
gas čirškesys skamba lyg himnas pavasariui. Kiekvienoje 
natoje jaučiama neišsenkanti meilė gyvenimui, džiaugs- 
mingas būties kibirkščiavimas. Šis nuostabus valsas tapo 
mėgiamiausiu koloratūrinių sopranų kūriniu. 

Sunku patikėti, kad „Pavasario balsus“ parašė kom- 
pozitorius, seniai jau įžengęs į šeštąjį dešimtmetį. Nepai- 
sant amžiaus, Štrausas liko jaunas. Adelė Štraus, kuri ta- 
po jo žmona, kai jam buvo penkiasdešimt aštuoneri, sakė: 
per septyniolika metų, kuriuos išgyveno kartu su juo, nie- 
kada nepajautė, kad esanti pagyvenusio žmogaus žmona. 
Visuomet aktyvus, linksmas, malonus, visuomet geros nuo- 
taikos, Štrausas pavergdavo kitus savo nepavargstančia 
gyvenimiška jėga. Dar tais laikais, kai Johanas buvo jau- 
nas, matydamas nepaliaujamą jo degimą, žvalumą, dar- 
bingumą, Antonas Brukneris sakė: 

— Tu amžinai degi! Man baugu — gali mirti jaunas 
kaip Mocartas. 

Laimė, ši pranašystė neišsipildė. Būdamas šešiasde- 
šimties, Štrausas gyveno ir dirbo taip pat guviai kaip jau- 
nystėje. Žvalus, grakštus jis buvo nuo pat ryto iki nakties, 
nežinojo, kas yra poilsis, godžiai žvelgė ir klausėsi, ką by- 
loja supantis pasaulis. Labai dažnai naktį žadindavo Ade- 
lę, norėdamas pagriežti jai smuiku ir paskambinti fortepi- 
jonu tik ką sukurtą muziką. Jis ilsėdavosi tik tada, kai 
miegodavo, o miegodavo labai mažai. Kartais pažaisdavo 
biliardą ar kortomis, ir vėl muzika, muzika, muzika... Ne 
tuščiai šeimos bičiulis dailininkas Fuksas (nuostabaus 
Adelės Štraus portreto autorius) juokdamas kalbėjo, kad 
„maestro gyvas vien tik muzika“. 

Išliko Franco fon Lenbacho tapytas šešiasdešimt 

penkerių metų Štrauso portretas. Iš jo žvelgia gyvos smal- 
sios akys. Visa kompozitoriaus figūra dvelkia neišsenkan- 
čiu gyvenimo troškuliu. Kai 1893 metais Vilhelmas Kinc- 
lis, Miunchene pastatęs „Riterį Pasmaną“, aplankė kom- 
pozitorių, jį tiesiog sukrėtė garsiojo maestro gyvumas, pa- 
prastumas. Štrausas prisipažino — dirbdamas per naktis, 
grojąs fisharmonija, nes šio instrumento garsas švelnesnis 
ir tylesnis nei fortepijono, ir jis nebijąs pabudinti namiš- 
kių; kad dažnai jį užvaldančios melodijos neturint po ran- 
ka natų popieriaus; kad neseniai, nenorėdamas žadinti 
žmonos, galvon atėjusią melodiją užrašęs pieštuku ant pa- 
klodės visiškoje tamsoje. 

1899 metais, pačiame operetės rašymo įkarštyje, Jo- 
hanas Štrausas išleido tėvo kūrybos rinktinę, šiam darbui 
atidavęs begalę jėgų ir laiko. Johanas kruopščiai peržiū- 
rėjo tėvo archyvus, laiškus, eskizus, susirašinėjo su įvairiais 
orkestrais, norėdamas sukaupti po visą pasaulį išbarstytus 
Johano-vyresniojo kūrinius, pats juos perrašė, redagavo. 

XIX amžiaus paskutiniame dešimtmetyje valsas ar- 
tėjo prie savo šimtmečio jubiliejaus — jeigu turėsime gal- 
voje tą dieną, kai žodis „valsas“ pirmą kartą atsirado Mar- 
tino i Solero „Retas daiktas“ partitūroje. Pamažu jis užka- 
riavo didelių salių veidrodinį parketą ir koncertų estra- 
das, įsigalėjo muzikiniuose teatruose. Iš praeities ūko iš- 
plaukė Jozefo Lanerio ir Johano Štrauso-tėvo figūros, jų 
paprastos, jaudinančios, grynai vieniškos melodijos. Joha- 
nas-jaunesnysis, visą gyvenimą nugyvenęs kartu su Vie- 
nos valsu ir jo labui, rašė valsą, kuriam buvo lemta įeiti 
į istoriją kaip muzikiniam šimtmečio paminklui. 

„Imperatoriškasis valsas“ prasideda lėta maršo įžan- 
ga. Joje girdisi janičarų muzikos atgarsiai — kaip buvu- 
sių turkų karų tolimas atbalsis. Bet štai neskubriai, ta- 
čiau didingai savo teises įgauna valsas. Plati, bekraštė me- 
lodija lėtai plaukia trijų dalių šokio ritme. Plastiška ir ra- 
mi, ji tarsi supasi ant didelių baltų sparnų. Netikėtai, it 

vėtros šuoras, pratrūksta linksmi smagūs motyvai. Iš bu- 
vusios ramybės nelieka nė pėdsako. Muzika skamba džiu- 
giai ir džiaugsmingai, skelbdama Štrauso credo — tegy- 
vuoja gyvenimas, tegyvuoja jaunystė! Šis kūrinys, greitai 
pelnęs visuotinį pripažinimą, — paskutinis žymus Štrau- 
so valsas. Vienas Štrauso kūrybos tyrinėtojas apie jį rašė: 
„Pasakiškame sode, Štrauso išaugintame per septyniasde- 
šimt metų, šis valsas — nuostabi rudens gėlė“. 

O kompozitorius vis dar turėjo užmoju. Įsiviešpata- 
vęs šokių muzikoje ir operetėje, jis nutarė išbandyti jėgas 
ir balete. Šią mintį pakuždėjo Hanslikas, kuriam labai pa- 
tiko baletas „Riterio Pasmano“ III veiksme. Jis manė, kad 
Vienos maestro puikiausiai gali varžytis su prancūzų mo- 
kykla kuriant ne tik operetes, bet ir baletus. Gustavas Ma- 
leris, tuo metu Vienos operos teatro vadovas, paskelbė kon- 
kursą sukurti libretą pagal žinomą prancūzų rašytojo Šar- 
lio Pero pasaką „Pelenė“. Buvo pasirinktas to meto žiūro- 
vams aktualus variantas, pagal kurį Pelenė — jauna vie- 
nietė, pardavėja, o pasakos Princas— didelės universali- 
nės parduotuvės savininkas. Štrausas, tuo metu labai per- 
gyvenęs dėl savo artimiausio draugo Johaneso Bramso ne- 
tekties, visas pasinėrė į darbą. Melodijos tarsi pačios pa- 
sirašydavo natų popieriuje. 1899 metus Štrausas ketino 
pašvęsti tik baletui. Deja, šitam norui nebuvo lemta išsi- 
pildyti. Atėjo gegužė. 22 dieną jis dirigavo „Šikšnosparnio“ 
spektaklį operos teatre. Netikėtai pajuto svaigstant galvą. 
Sunkiai baigęs uvertiūrą, išvažiavo namo. Pakeliui Štrau- 
sui pasidarė geriau, ir jis visą vakarą praleido sode su 
žmona ir bičiuliais — lenkų pianistu Lešetickiu ir fortepi- 
jonų fabriko savininku Bezendorferiu. O po to, nepaisyda- 
mas negalės, rašė iki trečios valandos nakties. Maestro 
ryžosi nugalėti ligą. 

Po dviejų dienų Štrausas dirigavo milžiniškoje liau- 
dies šventėje Prateryje. Atlikęs keletą pjesių, ilgai lanks- 
tėsi, noriai dalijo autografus. Jam atrodė, kad negalia, ku- 

rią anksčiau jautė, jau įveikta. Bet tą patį vakarą vėl pa- 
sijuto nekaip. Iškviestas gydytojas diagnozavo plaučių už- 
degimą. 

Pastangos išgelbėti Štrausą buvo bergždžios. Jis ty- 
liai užgeso ant Adelės rankų, kuri nuo jo nesitraukė nei 
per žingsnį. Pro atvirą langą sruvo šilto pavasario kvapai. 
Alyvų, rožių ir žydinčių kaštonų aromatas tarsi apgaubė 
mirštančiojo patalą paskutiniojo valso — „Raimundo lai- 
kų melodijos“ — atbalsiais. Šis valsas — vienintelis kūri- 
nys, pripildytas ilgesio ir liūdesio dėl blėstančios praeities. 

Vieną paskutinių naktų sudiržusiomis nuo karščio 
lūpomis kompozitorius šnibždėjo mėgiamos dainos žodžius: 


Kad ir kaip saulutė šviestų, 

Kad ir kaip smagu mums būtų, — 
Takas nebūtin išaustas, 
Vakarėjant jis aptemsta... 


1899 metų birželio 3 dieną Štrausas mirė. Kai kurje- 
ris apie tai pranešė kapelmeisteriui Eduardui Kremseriui, 
tuo metu koncertavusiam Folksgartene, bemat įsiviešpata- 
vo tyla. Po valandėlės orkestras atliko „Žydrąjį Dunojų“. Ge- 
dėdami muzikantai prie smuikų pritaisė surdinas ir visos 
Vienos mylima melodija skambėjo dusliai, liūdnai. Žmonės 
stovėdami, susikaupę klausėsi „Žydrojo Dunojaus“. 

Po dviejų dienų Viena palydėjo į paskutinę kelionę 
savo mylimą kompozitorių. Austrijos sostinė apsigaubė ge- 
dulu. Net gatvių žibintai buvo perjuosti juodais kaspinais. 
Laidotuvėmis rūpinosi Muzikos draugijos sekretoriatas. 
Šiai draugijai Štrausas paliko visą savo turtą (šeimai pa- 
skyrė tik rentą). Susitelkus milžiniškai miniai, laidotuvių 
procesija patraukė nuo „An der Wien“ teatro per visą mies- 
tą į centrines kapines. Dešimtys tūkstančių juodai apsirė- 
džiusių žmonių stovėjo pakelėse. Prie imperatoriškosios 
operos ir prie Muzikinės draugijos rūmų procesija trum- 
pam sustojo. Štrauso palaikai buvo palaidoti tame kiek- 

vienam vieniečiui šventame centrinių kapinių kampelyje, 
kur jau ilsėjosi Šūbertas ir Bramsas. 

Buvo šilta vasaros diena. Po žaliais medžių kupolais 
iškilmingai skambėjo Bramso Vokiškasis Reguiem. Žmo- 
nės verkė, atsisveikindami su savo mylimu kompozitoriu- 
mi, tiek daug džiaugsmo atnešusiu į jų gyvenimus. Vienas 
kalbėtojas prie Štrauso kapo duobės nuostabiai tiksliai iš- 
reiškė Štrauso gyvenimo credo: „Yra filosofų, mokslininkų, 
poetų ir muzikų, kurie kuria tik dešimčiai išrinktųjų. Jų 
kūryba lieka neprieinama plačiosioms masėms. Johanas 
Štrausas ne toks. Jo menu mėgavosi nesuskaičiuojama 
daugybė žmonių, kurie jį mylėjo ir gerbė, kurių širdys per- 
pildytos dėkingumo savo didžiajam maestrui“. 

Vieniečių širdyse iki šiol Štrausas gyvas. Jo genialu- 
mas praturtino austrų muzikinę kultūrą nuostabiomis Vie- 
nos valso melodijomis, jau seniai tapusiomis neatskiriama 
Vienos gyvenimo dalimi, nuostabaus miesto muzikinio pa- 
veikslo įsikūnijimu. 


Mirė valso karalius, pats talentingiausias Štrausų 
dinastijos atstovas. Dabar iš visos šeimos teliko Eduardas. 
Po brolio mirties jis save laikė vieninteliu ne tik šeimos 
šlovės, bet ir Vienos valso aukso amžiaus tęsėju. Iki pat 
žilos senatvės neatsisakė dirigavimo. Eduardas nujautė, 
kad Vienos valso viešpatavimui ateina pabaiga, kad pa- 
saulin plūsta nauja muzika, nauji šokiai. Vienos operetė, 
kuri apmirė po Johano mirties, ankstyvesnę šlovę teatga- 
vo pastačius Franco Leharo „Linksmąją našlę“ (1905). Šios 
operetės pasiekimas, nerimas dėl to, kad praeitis negrįž- 
tamai dingsta, kad buvusios melodijos tampa niekam ne- 
reikalingos, o galbūt — kas žino? — sieloje glūdintis pa- 
vydas genialiajam broliui, labai įnirtino Eduardą Štrausą 
ir 1907 metais jis atliko patį lemtingiausią žygį savo gy- 
venime. Susitares su plytų fabriko savininku dėl kelių 
centnerių makulatūros sudeginimo plytų degimo krosnyje, 

darganotą spalio dieną Eduardas paliepė nuvežti į fabriką 
kaupiną vežimą rankraščių. Išvydęs lapus su Johano ir 
Jozefo Štrausų parašais, susijaudinęs fabrikantas malda- 
vo nedeginti didžiųjų Vienos valsų kūrėjų rankraščių. Bet 
Eduardas buvo neperkalbamas. 

— Tai nuspręsta, — pareiškė jis. 

Ne savo noru tame nusikaltime dalyvavęs žmogus 
drebėdamas žvelgė į liepsnos ryjamus nepaprastos istori- 
nės vertės dokumentus. Iki pat mirties nesijaudindamas 
jis negalėjo prisiminti, kaip Eduardas, sėdėdamas prie 
krosnies, žiūrėjo, kad joks lapelis neišvengtų ugnies. Bai- 
susis laužas liepsnojo penkias valandas, pelenais pavers- 
damas šlovingą praeities istoriją... 


Nedaugeliui kompozitorių likimas lėmė būnant gy- 
viems patirti visuotinį pripažinimą ir meilę. Johanas 
Štrausas buvo vienas iš jų. Jis pažino kūrybos džiaugsmą, 
radusį gyvą atgarsį milijonų širdyse. Štrauso valsai skam- 
bėjo visur. Juos grojo ansambliai, kapelos, orkestrai, be jų 
neišsivertė nei namų muzikavimuose, nei „sodų“ muzikos 
koncertuose, nei chorų kolektyvuose, nei koncertų estra- 
dose. 

XIX amžiaus pianistai Tauzigas, Griunfeldas, kiek vė- 
liau Godovskis, Šulcas-Euleras ir kiti sukūrė nemažai Štrau- 
so valsų aranžuočių fortepijonui. Dainininkai ir smuikinin- 
kai Štrauso valsų aranžuotėmis papildė savo repertuarus. 
Pagaliau jie įsiveržė ir į akademinę simfoninę estradą. 


Didysis vokiečių kompozitorius Robertas Šūmanas 
rašė: „Du dalykai mūsų žemėje labai sunkūs: pirma, pel- 
nyti šlovę, antra, jos neprarasti. Tik tikriems meistrams 
pavyksta tai padaryti: nuo Bethoveno iki Štrauso, kiekvie- 
nam savaip“. 

Laikas patvirtino šių žodžių teisingumą. 

